
NOTA EDITORULUI 


Publicarea volumului Viitor cu cap de mort a pus societatea 
românească faţă în faţă cu o realitate tulburătoare. Într-adevăr, 
putem spune că lucrarea lui Radu Cinamar a generat în 
conștiința oamenilor multe semne de întrebare. Unii cititori au 
căutat să afle ce se ascunde în spatele relatării aproape 
incredibile a autorului. Pe de altă parte, un ziar central a 
dedicat două pagini acestui subiect, confirmând parţial diverse 
elemente prezentate în carte. Ținem să mulțumim pe această 
cale tuturor celor care ne-au împărtășit din descoperirile lor și, 
de asemenea, celor care ne-au transmis aprecieri. 

În intervalul de timp care a trecut de la publicarea cărţii 
Viitor cu cap de mort, redacţia noastră a primit nenumărate 
telefoane de la cititori, care își exprimau părerea despre 
subiectul foarte incitant al acestei lucrări. Majoritatea 
cititorilor au avut o reacţie foarte favorabilă, felicitându-ne 
pentru curajul de a publica o carte de acest gen. 

Dincolo de evenimentul marii descoperiri din Munţii 
Bucegi, care este descris în ultimul capitol al cărţii, trebuie să 
remarcăm însă faptul că Radu Cinamar ne-a oferit o adevărată 
mină de informaţii ezoterice care ne pot ghida mai bine, mai 
clar și într-un mod autentic viaţa noastră de zi cu zi. Aceste 
elemente foarte importante sunt redate de autor atât de direct 
și de tranșant și ele au avut un impact așa mare asupra 
cititorilor, încât am constatat cu bucurie că lucrarea a devenit 
foarte repede un best-seller în domeniu. Am fost întrebat de 
foarte multe persoane dacă îl cunosc pe autorul cărții și dacă 
cele prezentate în ea sunt adevărate. Mi-au fost aduse multe 
confirmări în legătură cu elementele descrise în carte. Una 
dintre surprinzătoarele dovezi a fost cuprinsă în articolul 
semnat de Adina Mutăr în ziarul „Ziarul”, apărut în data de 7 
februarie 2005, din care selectez mai jos unele fragmente: 

Cabinetul 1 înființase o unitate pentru studierea 
fenomenelor paranormale și pentru antrenarea „soldaţilor 
para” în Munţii Buzăului. Cabinetul 2 era invidios. Așa a luat 
fiinţă, din ordinul Elenei Ceaușescu, o unitate de „paranormali”, 
care a primit de la tovarășa misiuni dintre cele mai diverse, 
inclusiv de căutare a comorilor legendare. În primul rând, 
oamenii Elenei i-au spionat pe „soldaţii para” ai gen. Ilie 


Ceaușescu. Apoi, căpătând anumite „abilităţi”, au fost lansați în 
căutarea tezaurelor străvechi ascunse în misterioasele grote 
din Carpaţi, în special din Bucegi, unde se spunea că există o 
galerie uriașă ticsită cu aur. 


DEPARTAMENTUL ZERO AL SECURITĂŢII 


La sfârșitul anului trecut, a apărut o carte stranie, intitulată 
Viitor cu cap de mort, de Radu Cinamar, care face referire la 
niște descoperiri senzaţionale ale Departamentului Zero al 
Securităţii, un departament cu multe zerouri, ceea ce însemna 
că era foarte foarte secret. Acesta ar fi fost înfiinţat în 1968, din 
ordinul lui Nicolae Ceaușescu, pentru descoperirea, educarea și 
dezvoltarea unor subiecţi umani care aveau capacităţi 
neobișnuite, după exemplul SUA, URSS și China, ţări foarte 
avansate în domeniu. Cum la vremea aceea Ceaușescu nu se 
avea bine cu rușii, refuzând Moscovei sprijin în ceea ce s-a 
numit „Primăvara de la Praga”, s-ar fi semnat, conform 
autorului cărţii, un protocol cu China, protocol ce prevedea ca 
un anume dr. Xien, maestru în parapsihologic, să organizeze și 
să supervizeze activitatea acestui departament ultrasecret timp 
de 15 ani, iar România se obliga să acorde burse de studii la 
100 de studenţi chinezi pe aceeași perioadă de timp. Autorul 
localizează bazele acestui Departament Zero, una în „apropiere 
de orașul B”, iar alta în Munţii Retezat și amintește de câteva 
misiuni semnificative, încadrate ca „evenimente K”, cum ar fi 
dispariţiile de persoane din Munţii Buzăului - fapt petrecut în 
1981 - pe care le-am relatat și noi într-un număr trecut din 
Ziarul. Se mai amintește și de un sistem de detectare a 
„frecvenţei de vibraţie proprie fiecărei persoane, obiect sau 
fenomen bazat pe principiul rezonanţei”. De fapt, un aparat 
inventat de Carol Przybilla și intrat sub „protecţia” absolută a 
„securităţii” Elenei Ceaușescu. 


MEN IN BLACK ÎN BOZIORU 


Pornind de la aceste date concrete, dezvăluite și de alte 
persoane implicate la vremea respectivă în astfel de activităţi, 
descoperim că „evenimentele K” ale misteriosului Departament 
Zero al Securităţii se confundă cu activităţile acelei unităţi de 
paranormali a Armatei, cu baza în Munţii Buzăului, 
subordonată generalului Ilie Ceaușescu. Cercetătorul Vasile 
Rudan, specialist în percepţie extrasenzorială, a lucrat sub 
contract strict pentru această unitate. A condus experimente 
extrasenzoriale cu copii superdotaţi, iar rapoartele, fotografiile 
și negativele, precum și filmele erau predate unităţii respective. 
Nu avea voie să oprească nimic. (...) 


CABINETUL 2 SPIONEAZĂ 


L-am contactat pe gen. Nicolae Pleșiţă și l-am întrebat de 
Departamentul Zero al Securităţii și de preocupările 
paranormale ale acestuia. „N-am auzit de așa ceva. De cei ai 
Armatei am auzit, dar la Securitate, nu. Insă Elena Ceaușescu 
se ocupa cu chestii din astea, în cadrul Consiliului Naţional 
pentru Știință și Tehnică, a cărei președintă era. lar prim 
vicepreședinte era Ion Ursu. In CNSI era un departament care 
avea în plan cercetarea unor astfel de fenomene și 
experimentarea lor.” (...) 

„Săpând” mai departe, am aflat de la un colonel în rezervă 
care a lucrat în DSS că, într-adevăr, în cadrul CNST existau 
oameni care aveau în program „monitorizarea cercetărilor din 
sfera paranormalului, rapoartele lor fiind sub Cod Zero, 
ajungând la Elena Ceaușescu. Ea le distribuia apoi la trei 
subordonați. Doi dintre aceștia lucrau în cadrul DSS. La unul 
ajungeau zonele cu zăcăminte strategice - uraniu, petrol - 
descoperite prin percepţie extrasenzorială, iar la celălalt 
ajungeau anumite invenţii, de care se ocupa apoi Institutul de 
Tehnologie Avansată. Al treilea se ocupa de cele de interes 
personal al tovarășei”. Cu alte cuvinte, paranormalii lui 
Ceaușescu munceau, iar cei ai Cabinetului 2 îi spionau și le 
furau rapoartele. (...) 


LEGENDELE PELEȘULUI 


Elena Ceaușescu a aflat de comorile din Bucegi datorită 
reginei Elisabeta - Carmen Sylva care, în „Poveștile Peleșului”, 
strânsese o mulţime de relatări de la localnici și ciobani 
despre fabuloasele tezaure ascunse în „inima” muntelui. În 
„Cetatea Babei” se povestește despre o misterioasă cetate 
subterană în care se află depozitate cantităţi enorme de aur. Se 
pare că nici regele Carol I nu a ales întâmplător locul de 
amplasare a Castelului Peleș - inaugurat în 1883 - în Bucegi, 
existând multe publicaţii străine care semnalau ciudatul 
ansamblu de sculpturi megalitice în stânca Sfinx - Babele și 
peșterile străjuite de schituri. Preoţii, deținători și păzitori de 
secrete privind tezaurele lăsate moștenire din moși-strâămoși, 
construiseră o adevărată reţea de schituri ca niște forturi de 
pază. (...) 


GROTA SACRĂ DIN BUCEGI 


În primul rând se monitorizau publicaţiile care făceau 
referiri la grote și tezaure. In studiul „Dacia Hiperboreană”, 
publicat la Paris în 1936, republicat în Franţa și Italia în anii 
'80, când a făcut mare vâlvă, Vasile Lovinescu afirma că 
„muntele Om este traversat de o grotă imensă care este una 
dintre cele mai mari din lume, în sensul că nu i s-a dat de capăt, 
fiind exploatată doar pe vreo 20 de kilometri”. Cine o 
exploatase și în ce scop nu se preciza. Între 1966 -1968, 
arhitectul peruan Daniel Ruzo a venit în România pentru a 
cerceta Sfinxul (denumire cu care nu era de acord), pe care îl 
văzuse pe o carte poștală. El a fost însoţit de o echipă de 
români care a realizat cu această ocazie un film pentru Studioul 
Alexandru Sania, „Mistere în Piatră”. Ruzo observase că Sfinxul 
semăna cu chipul principal dintr-un ansamblu sculptat într-o 
stâncă de pe podișul  Marcahuasi, Peru, denumit 
„Monumentul Omenirii”. De fapt, nici Sfinxul nu reprezintă 
doar un singur chip, după cum observa arheologul peruan, fiind 
înconjurat de alte chipuri umane, din rase diferite, precum și de 
capul unui câine. Din lunga sa experienţă, Daniel Ruzo trage 


concluzia că acel câine are rolul de păzitor al unei comori și că 
„trebuie să existe și o Peșteră a Tezaurului” în apropierea 
acestui magnific monument al Omului. 


ÎN PRAGUL NEMURIRII 


O altă cercetătoare care a efectuat un amplu studiu asupra 
masivului Bucegi - studiu care a ajuns pe biroul Cabinetului 2-a 
fost Cristina Pănculescu. Conform teoriei ei, dezvoltată pe larg 
în cartea „OZN - Universuri Paralele”, de col. Dr. Emil Străinu, 
în Bucegi, în apropierea Vârfului Omu, se află un centru 
energetic- informaţional natural al Terrei, semnalat de toate 
tradiţiile civilizaţiilor antice. Cristina Pânculescu a remarcat, 
printr-o serie de analize ale mostrelor de rocă și 
electronografie, o serie de proprietăţi cu totul speciale ale 
acestui Stâlp al Cerului - Arborele Vieţii, identificat cu Vârful 
Ocolit. În final, demonstra că Centrul reprezintă un loc 
geometric de conexiune cosmică, o poartă de ieșire din 
universul terestru, cu o activitate energetică măsurabilă, ce se 
manifestă ciclic, constatând că din 1986 intensitatea centrului a 
depășit pragul de latenţă. Centrul era cunoscut și pe vremea 
dacilor, aflându-se pe muntele sfânt Kogayon. „Chemaţi de 
Sfinx, dacii știau a se face nemuritori”, concluziona studiul, 
terminat în 1988 și înaintat către CC. al PC.R., de unde, pe căi 
misterioase, a ajuns pe biroul „oamenilor” tovarășei. Şi poate că 
aceasta a cochetat cu ideea nemuririi, ca mulţi suverani ai 
istoriei, care aveau turma lor de alchimiști ce trebuia să 
găsească Piatra Filozofală, cu ajutorul căreia se obținea elixirul 
vieţii și se putea transforma orice metal în aur. Elena 
Ceaușescu era o „colecţionară” de tot felul de practici de 
întinerire și revigorare apărute la noi sau la alţii. Dar 
evenimentele din decembrie '89 băteau la ușă și nu mai era 
timp pentru incursiuni în alte subterane decât cele ale puterii. 
Cu siguranță însă, pe vremea ei, aceste teorii erau studiate 
mult mai asiduu, deși în mare secret, decât astăzi, când se fac 


publice, dar autorităţile nu dau semne că ar fi interesate. Cât 
despre tezaurul fabulos din subteranele Bucegiului, el nu a fost 
găsit pentru că nu s-a găsit Poarta Comorii, care ar fi dus la 
marea galerie ticsită cu aur. Deși în cartea Viitor cu cap de 
mort se afirmă că această mare galerie a fost descoperită prin 
sateliții NASA și că acolo există un tezaur de nepreţuit pentru 
istoria omenirii. Dar poate că autorul a grăbit puţin lucrurile. 


(...) 


POARIA COMORII 


Oamenii Elenei Ceaușescu erau bine orientaţi. Unul dintre 
cei mai fervenţi cercetători ai geografiei sacre a României, Dan 
Corneliu Brăneanu, care a publicat numeroase articole despre 
centrul sacerdotal din Bucegi, confirmă că în inima muntelui 
există o reţea de galerii subterane care este posibil să unească 
mai multe peșteri și să aibă galerii de legătură cu alte centre 
sacre din lume. A studiat și cartea lui Daniel Ruzo, „La historia 
fantastica de un descubrimiento”, publicată de Editura Diana, 
din Mexic, despre călătoria acestuia „prin munţii cei sfinţi” ai 
României, ce păstrează amintiri despre civilizaţia de dinainte de 
Potop. Ruzo a rămas fascinat de multitudinea reprezentărilor 
sacre de pe stâncile ce străjuiesc drumul către Omul, „sculpturi 
străvechi, anterioare Potopului, erodate de vechime”, care 
înfățișează sacerdoţi și lei, paznici ai tezaurelor. „Am studiat 
multe centre sacre protoistorice în lume, dar aici, în Carpaţi, 
am găsit Poarta Comorii”, scria Daniel Ruzo. Despre ce 
comoară poate fi vorba? Ne lămurește Dan Corneliu Brâăneanu: 
„Nu este vorba numai de o comoară materială, ci de una în 
special spirituală, care să transmită informaţii de la un ciclu la 
altul al civilizaţiilor care s-au dezvoltat pe Terra din timpuri 
ancestrale. Lobsang Rampa a lansat ideea unui depozit inițiatic 
subteran în munţii Tibetului, von Danniken situa un altul în 
munţii Ecuadorului, iar Daniel Ruzo a simţit că triada sacră se 
închide în Bucegi, dacă nu cumva aici începe, dat fiind cuvântul 
OM, de o importanţă spirituală deosebită, regăsit în multe 
toponime doar la noi în țară”. 


„.„LA PIATRA TRĂZNITĂ 


Corneliu Brăneanu, după multe cercetări, inclusiv prin 
mijloace radiesteziste, presupune că o poartă de intrare în 
reţeaua subterană de sub Omu ar putea fi pe Valea Obârșiei 
Ialomiţei, într-un loc dominat de o stâncă numită „Biserica 
Trăznită” sau „Piatra Trăznită”, ce se termină brusc, cu un 
perete vertical, ca un zid de sprijin. La baza acestui perete se 
găsesc stânci sfărâmate, rezultate, probabil, din excavarea unui 
culoar de intrare în reţeaua subterană (care unește mai multe 
peșteri din Bucegi), făcut cu peste 40.000 de ani în urmă 
(datarea a fost făcută prin mijloace radiesteziste), care acoperă 
intrarea. Figurile remarcate de Ruzo în timpul ascensiunii către 
Omu ar putea marca verticala pe care se află, la o adâncime de 
12 metri, această poartă. 

Mă folosesc de această cale pentru a-i informa pe cititorii 
noștri că, personal, nu îl cunosc pe domnul Radu Cinamar. Nu 
deţin nici un fel de date, informaţii sau referinţe despre 
persoana dumnealui și orice tentativă din partea mea în această 
direcţie a rămas fără nici un rezultat. Materialul cărţii a fost 
primit prin intermediul poștei electronice și toate celelalte 
aranjamente au fost făcute, la rugămintea fermă a autorului, pe 
aceeași cale. După unele ezitări datorate formei neobișnuite de 
colaborare, am acceptat totuși materialul pentru publicare, 
deoarece am considerat că valorarea lui este excepţională 
pentru poporul român. Aceeași metodă a fost utilizată de autor 
și în cazul volumului de faţă, care după cum se va vedea este 
chiar mai șocant decât cel precedent. Domnul Radu Cinamar 
este o persoană foarte ocultată și îi înţeleg perfect motivațiile, 
care decurg în mod direct din elementele pe care le-a prezentat 
în cărţile sale. Totuși, nutresc o vie speranţă că voi avea 
posibilitatea să-l cunosc într-un viitor nu prea îndepărtat și nu 
mă îndoiesc că aceasta este și dorința majorităţii cititorilor săi. 
12 ZILE - O iniţiere secretă în tărâmul tainic al zeilor reușește 
să bulverseze aproape în totalitate concepţiile noastre despre 
viață și despre universul în care trăim. Deși clar expuse, 
noţiunile și evenimentele din carte șochează atât de mult 


mentalitatea noastră, încât sunt nevoit să accept că poate cu 
toţii avem nevoie de o reevaluare profundă a modului în care 
gândim și trăim. 


EDITORUL 


CUVÂNT ÎNAINTE 


Dacă evenimentele uluitoare la care am luat parte în ultimii 
doi ani s-ar fi limitat doar la extraordinara descoperire din 
Munţii Bucegi, pe care am relatat-o în volumul anterior (Viitor 
cu cap de mort), probabil că nu aș mai fi avut motive întemeiate 
să scriu o nouă carte. Nici chiar Marea Expediţie pe care Cezar 
a condus-o prin enigmaticele și uriașele tuneluri subpământene, 
pornind din Sala Proiecţiilor, nu ar fi constituit un impuls destul 
de puternic pentru a mă determina să prezint elementele ei 
principale. Aceasta din două motive: pe de o parte, datorită 
faptului că la ora actuală aceste aspecte reprezintă cel mai 
mare secret de stat al României. Așa cum am anticipat, după ce 
a revenit în ţară, Cezar și-a ţinut promisiunea de a-mi relata 
cele mai importante evenimente și descoperiri ale expediției în 
care el s-a aventurat împreună cu un comando de elită format 
din 15 militari foarte bine pregătiţi. Expediția a marcat poate 
cea mai temerară și fascinantă explorare din istoria omenirii. 

Deși nu cunosc în amănunt toate aspectele ei, totuși pot 
spune că am o viziune generală pertinentă asupra realităţilor 
uimitoare pe care le-am aflat din povestirea lui Cezar. M-am 
întâlnit cu el la sfârșitul lunii octombrie (2004), după un an de 
la plecarea în expediţie. Climatul politic era „fierbinte”, aceea 
fiind chiar perioada critică înainte de alegeri. După câte am 
înţeles, raportul lui Cezar a durat 5 zile, fiind audiat de o 
comisie specială româno-americană. Este chiar posibil ca 
anumiţi factori politici să fi fost radical influenţaţi de noile 
descoperiri și dovezi care au fost aduse. Am aflat că membrii 
comisiei de audiere au fost atât de bulversaţi de datele 
raportului și de dovezile care le-au fost prezentate, încât ore în 


șir ei nu au fost capabili să ia vreo hotărâre și nici să transmită 
în mod coerent informaţiile la vârf de stat. Întregul lor sistem 
de valori a fost atunci complet răsturnat și nu se întrezăreau 
alte puncte de sprijin care să le susțină vechile concepţii. Poate 
tocmai de aceea s-a ajuns la concluzia că era necesară o 
modificare radicală a sistemului și a influențelor oculte în țară. 

Este uimitor cum lanţul de evenimente care a început cu 
marea descoperire din Munţii Bucegi și a continuat cu expediţia 
de amploare prin tunelurile subpământene a modificat aproape 
integral atât gândirea, cât și destinul unor oameni. Printre 
aceștia mă număr și eu, care am fost nevoit să mă adaptez cu 
rapiditate la o transformare de proporții în existența mea. 
Această transformare a implicat mai ales ființa mea interioară. 
Universul ocult în care Cezar m-a inițiat gradat și faptul că m- 
am convins personal de unele aspecte uluitoare ale vieţii fizice 
și subtile, m-au determinat în ultima perioadă să abordez cu 
foarte mare interes lucrările de specialitate și să-mi îmbogăţesc 
astfel cunoștințele în această direcţie, care sunt aproape cu 
desăvârșire ignorate de cei mai mulţi oameni. 

Am constatat însă că este foarte dificil să descriu într-un 
mod credibil unele situaţii și evenimente care, în concepţia 
obișnuită, frizează absurdul și ideile științifice materialiste 
actuale. De altfel, acesta reprezintă cel de-al doilea motiv 
pentru clare nu voi descrie Marea Expediţie româno-americană. 
Pe lângă faptul că Cezar nu este de acord să scriu despre 
aceasta, sunt și eu de părere că e foarte puţin probabil ca 
relatarea ineditei călătorii să impacteze la modul real conștiința 
oamenilor. Desigur, aceasta ar fi o situaţie temporară, deoarece 
succesiunea evenimentelor la nivel mondial, mai ales în această 
perioadă critică a omenirii, este imprevizibilă și adeseori 
șocantă; aceasta poate să determine ca, un aspect care a fost 
bagatelizat la un moment dat, să fie reconsiderat la adevărata 
lui valoare imediat după aceea. La o analiză atentă remarcăm 
faptul că tot ceea ce se petrece în lume urmează un fir 
călăuzitor a cărui lumină strălucitoare este întrevăzută deja de 
unele ființe umane, care pot să o recunoască printre multe alte 
posibilităţi. Ne putem deci aștepta la o rapidă și uluitoare 
transformare în conștiința oamenilor și abia atunci elementele 
Marii Expediţii, care a pornit din Munţii Bucegi, vor fi apreciate 
și mai ales înţelese la justa lor valoare. Aceasta e situaţia atunci 
când ea este raportată la masele mari de oameni. 


În particular însă Cezar mi-a dezvăluit că există deja câteva 
grupuri care urmăresc să construiască un fel de bază 
informaţională și chiar practică pentru ca asimilarea 
dezvăluirilor din Marea Expediţie să fie relativ ușoară pentru 
celelalte ființe umane. În același timp, el m-a informat că există, 
de asemenea, și alte grupuri de interese care vor să preia 
controlul decizional la cel mai înalt nivel al securităţii naţionale, 
mai ales în ceea ce privește locaţia din Bucegi. Cezar nu s-a mai 
întâlnit cu senior Massini, dar a aflat că acesta, însoţit de alte 
două „eminenţe cenușii” ale masoneriei mondiale, a avut mai 
multe contacte și discuţii semnificative pe această temă cu 
anumite personalităţi politice din România și mai ales din 
Statele Unite ale Americii. 

În una dintre discuţiile pe care le-am avut cu el după o 
despărţire de mai bine de un an de zile, Cezar mi-a mărturisit 
printre altele că atât el, cât și generalul Obadea resimt deja 
anumite presiuni în această direcție. Din acest punct de vedere, 
în ciuda factorilor pozitivi pe care i-a implicat marea 
descoperire și expediţia care a fost efectuată, „lupta dintre bine 
și rău” pare să se fi întețit și mai mult. Urzeala acestor aspecte 
este însă foarte complicată și conţine elemente ultrasecrete, pe 
care deși le cunosc în mare parte din discuţia pe care am avut-o 
cu Cezar, nu-mi este totuși îngăduit să le destăinui în acest 
moment. Sunt însă absolut convins că va veni un timp al 
„marilor dezvăluiri” și, după unele semnale care deja există, se 
pare că acest viitor nu este prea îndepărtat. 

Uneori, pentru a permite o desfășurare armonioasă și 
coerentă a evenimentelor, este important ca lucrurile să nu fie 
„forţate”, chiar dacă acest lucru este cu putinţă și chiar dacă, 
aparent, intenţia unei astfel de acţiuni este profund benefică. 
La urma urmelor, realitatea pe care o trâim cu toţii la nivel 
microcosmic nu reprezintă altceva decât o reflectare a legilor 
universale, care acţionează la nivel macrocosmic. Modificările 
și transformările care intervin în lumea noastră trebuie să aibă 
un sens profund și să fie aplicate cu înţelepciune, pentru a nu 
crea distorsiuni sau „ruperi” de ritm. 

Situaţia actuală a poporului român și a întregii omeniri se 
poate asemăna cu situaţia unui bolnav de cancer. Boala este 
grea, dar ea poate să fie vindecată. Nu este o simplă răceală, 
care poate fi tratată imediat. În cazul unui om bolnav de cancer, 
pentru a nu intra în metastază el trebuie să acţioneze cu 


precizie și în mod inteligent. Dacă, de exemplu, în marea lui 
dorinţă de a se vindeca, bolnavul de cancer află despre un 
tratament miraculos și îl aplică de îndată, fără discernământ, 
atunci este foarte posibil ca trupul lui să cedeze deoarece nu 
este încă suficient pregătit pentru a primi influxul energiei 
vindecătoare. Prin urmare, mai întâi sunt necesare câteva etape 
pregătitoare de purificare și abia mai apoi se poate aplica 
tratamentul decisiv, care va conduce la însănătoșirea completă. 

La fel, conștiința maselor, viciată de situaţiile grele și foarte 
complexe ale societăţii moderne, nu are totdeauna nivelul 
necesar pentru a asimila așa cum trebuie unele informaţii și 
cunoștințe, care ar putea chiar să determine o „închidere” a 
receptivităţii sale sau o reacţie de recul. Tocmai de aceea, este 
bine să așteptăm momentul potrivit pentru a face dezvăluirile 
șocante pe care Cezar mi le-a împărtășit, mai ales pentru faptul 
că ele vizează atât întreaga ţară, cât și omenirea în ansamblul 
ei. Cu alte cuvinte, aceasta este o problemă de impact general, 
amplă și cu o mare forţă de penetrare în conștiința maselor 
dacă acestea sunt pregătite să o primească. 

La nivel individual situaţia este însă mult mai simplă. 
Atunci când evenimentele la care participăm iau o turnură 
spectaculoasă, simțim în mod intuitiv că „destinul” ne 
pregătește pentru ceva anume. Atunci, aproape fără voia 
noastră, suntem implicaţi în anumite conjuncturi care practic 
ne obligă să ne adaptăm „din mers” la noul curs al 
evenimentelor, menţinându-ne totodată un viu interes și o 
intensă aspirație pentru a cunoaște mai multe lucruri și pentru 
a acţiona într-un mod mai eficient. Aceasta este chiar situaţia în 
care eu însumi mă aflu în perioada actuală. Nu cunosc decât în 
parte forţele subtile care sunt implicate aici și motivele ascunse 
ale acţiunii lor, dar simt cu multă convingere că ele mă 
ghidează pas cu pas către un ţel bine definit din viitor. Ceea ce 
pot să afirm cu tărie este uluitoarea intensitate cu care am trăit 
evenimentele pe care le voi descrie în această carte și, de 
asemenea, faptul că ele mi-au transformat în mod fundamental 
întreaga ființă. Aproape sunt tentat să cred că întâlnirile și 
discuţiile mele cu Cezar, explicaţiile iniţiatice pe care el mi le-a 
oferit, chiar prezenţa mea la locul marii descoperiri din Munţii 
Bucegi și aflarea elementelor principale ale expediției pe care 
el a condus-o, nu au constituit la urma urmelor decât un fel de 


SP 


„antecameră”, o pregătire absolut necesară pentru ceea ce 


aveam să trăiesc ulterior. Faptele sunt perfect corelate și 
intuiesc că fiecare acţiune se găsește integrată într-un imens 
ansamblu cauzal care se îndreaptă spre o anumită ţintă cu 
precizia unui cronometru. 

Evenimentele cu care m-am confruntat au depășit cu mult 
chiar și „iluzia” pe care o trăim în timpul unui vis. Mărturisesc 
faptul că pe tot parcursul acestor evenimente, care au avut loc 
într-o perioadă de aproximativ două săptămâni, starea de totală 
uluire aproape că nu m-a părăsit nici o clipă. Pot chiar să afirm 
că ea a constituit „motorul” care a declanșat în ființa mea o 
transformare fundamentală, a cărei natură profund spirituală 
face cu atât mai dificilă descrierea ei în termeni preciși și 
elocvenţi. Sunt conștient de faptul că prezentarea acestor 
evenimente va însemna pentru mulţi cititori un mare semn de 
întrebare; poate că ei o vor considera ca fiind chiar o relatare 
fantastică. Ce pot răspunde într-o astfel de situaţie, decât că 
fiecare simte și consideră așa cum îi dictează inima și sufletul? 
În ceea ce mă privește, liber și purificat acum de „ceaţa” multor 
aspecte și realități pe care cu puţin timp înainte nu numai că nu 
le înțelegeam, dar nici măcar nu le bănuiam existenţa, simt și 
trăiesc cu intensitate fiecare clipă și intuiesc un sens mult mai 
profund al vieţii mele. 

Înaintea tuturor celor care, citind această carte, se vor 
îndoi de veridicitatea ei, eu însumi am fost cel care am trăit de 
multe ori impulsul îndoielii și al uluirii fără margini, care 
adeseori m-a făcut să mă întreb dacă visez sau dacă trăiesc 
totul în realitatea fizică. Dincolo însă de aceste „șocuri” 
mentale, pe care într-o anumită măsură sunt sigur că și cititorul 
le va resimţi, am fost ajutat să discern realitatea de fantezie și 
adevărul de iluzie. Mai mult decât atât, am fost ghidat astfel 
încât aceste revelații să devină convingeri foarte profunde în 
conștiința mea, iar baza care a susținut acest proces esenţial a 
fost o amplă transformare de natură energetică ce a avut loc în 
propria mea fiinţă. 

Aș putea să asemăn acest „miracol” cu situaţia în care un 
om a postit mai multe zile fără să mănânce absolut nimic, bând 
doar apă. Aceasta ar fi, prin analogie, starea generală a omului 
obișnuit, care își trăiește existenţa într-un mod aproape larvar, 


de multe ori fără nici măcar să bănuiască imensele capacităţi 
potenţiale la care, dacă vrea, poate să aibă acces aproape 
imediat. Firește, la sfârșitul postului omul este slăbit, fără 
puteri; cu toate acestea, păstrând termenii analogiei noastre, el 
nici măcar nu realizează situaţia în care se află, gândind că 
aceea este starea lui naturală. Îndată ce începe să mănânce, el 
constată însă cu mare bucurie și cu uluire cum în întreaga lui 
ființă se revarsă fluxuri puternice de energie, care îi insuflă 
viaţă, forță, putere de acţiune, inspiraţie, voinţă, fericire și încă 
multe alte sentimente și percepții de care el aproape că nu era 
conștient înainte. Viaţa anostă, adeseori insipidă sau limitată la 
țeluri banale și meschine dispare atunci ca prin farmec. Acesta 
este „miracolul” pe care îl realizează profunzimile energetice 
ale fiinţei noastre. 

Acum sunt în măsură să înţeleg mai bine, deși încă parţial, 
starea de conștiință și condiţia energetică subtilă a lui Cezar 
Brad, deoarece eu însumi trăiesc în prezent o „altfel” de viaţă, 
mult mai bogată și mai efervescentă decât cea pe care am avut- 
o până în prezent. Înainte de a redacta această carte, i-am 
povestit lui Cezar evenimentele uluitoare prin care am trecut. 
În felul lui inimitabil, plin de calm și înţelegere, el s-a bucurat 
în mod sincer și totodată mi-a oferit unele sfaturi preţioase care 
să mă ajute să evoluez cu rapiditate. Simţeam că este foarte 
mulțumit văzând că alegerea și eforturile lui în ceea ce mă 
privește nu au fost zadarnice. 

Nu cred că există persoană care să nu-și dorească să fie 
fericită și care să nu vrea să cunoască tainele universului. 
Apare însă întrebarea fundamentală: cum se poate realiza 
aceasta? Din câte știu, există multe căi, dar toate au în comun 
același element și anume faptul că avem de-a face cu un proces 
al devenirii, care are loc în timp. Poate că acesta este și motivul 
principal pentru care mulţi oameni renunţă la calea spirituală a 
cunoașterii chiar înainte de a realiza o veritabilă transformare 
lăuntrică a fiinţei lor; îi sperie efortul, ideea de a fi 
perseverenţi. În cazul meu, procesul transformării a fost extrem 
de accelerat și a durat doar douăsprezece zile. Probabil că, 
dacă ar fi durat mai mult, mintea mea ar fi găsit anumite căi 
„subversive” de a atenua șocul evenimentelor uluitoare cu care 
m-am confruntat și atunci m-aș fi blocat la un anumit nivel 
inferior de înţelegere; cine știe cât timp ar fi trebuit să rămân 
acolo până să realizez următorul pas?! 


Descrierea sublimei perioade de douăsprezece zile din viaţa 
mea constituie chiar subiectul cărţii de faţă. Dacă ar fi să 
raportez acele zile la timpul meu subiectiv, aș spune că, de fapt, 
am trăit mai mulţi ani, dar într-un mod foarte condensat, într-o 
dimensiune complexă a ființei mele. Pentru a înţelege acea 
dimensiune, destinul a făcut să întâlnesc câteva fiinţe, nu 
neapărat umane, care mi-au jalonat cu precizie traseul până la 
tulburătoarea întâlnire cu Machandi. Acela a constituit, fără 
îndoială, punctul de inflexiune al existenţei mele. Nimic, 
pornind de la acel moment înainte nu a mai fost ca în trecut. O 
altă lume, un alt univers... 

Nu sunt decât câteva luni de la evenimentele pe care le-am 
trăit atunci cu mare intensitate, dar cu toate acestea vibrația 
lor caracteristică nu m-a părăsit nici un moment. De aceea, am 
decis să le fac cunoscute pe această cale, în măsura în care ele 
vor reuși să trezească interesul cititorului. Există o cauză și un 
sens în orice aspect al vieţii noastre. Poate că în acest imens 
angrenaj, relatarea evenimentelor următoare va fi precum o 
rotiță miraculoasă care este în măsură să declanșeze profunda 
transformare spirituală din ființa noastră. În tot acest demers, 
fundamentală este pătrunderea în inima subtilă... 


RADU CINAMAR 


Capitolul 1 
OMUL UITAT DE TIMP 


La câteva săptămâni după ce cartea Viitor cu cap de mort a 
fost publicată, am fost sunat de editorul meu într-o problemă 
mai puţin obișnuită. Convenisem cu el ca acest mod de 
contactare să fie folosit doar în situaţii de forță majoră. Dat 
fiind specificul elementelor pe care le-am prezentat în carte, 
era de așteptat să mă confrunt cu felurite tipuri de reacţii din 
partea cititorilor sau ale anumitor organisme de stat, astfel 
încât l-am rugat pe editor să se ocupe el de 
„corespondenţă” și mie să-mi semnaleze doar situaţiile cele mai 
importante. Nu bânuiam că acea discuţie la telefon avea să dea 
o turnură pe cât de rapidă, pe atât de incredibilă vieţii mele. 

Puțin stânjenit, directorul editurii mi-a explicat că de mai 
multe zile primea în mod regulat apeluri pe mobilul său de la un 
bărbat care nu dorea altceva decât să mă contacteze personal 
într-o problemă foarte importantă. 

- Nu mi-a oferit alte amănunte și nici nu a vrut să se 
prezinte, mi-a explicat editorul. L-am refuzat politicos de mai 
multe ori, sub diferite pretexte, pentru că omul se adresa într- 
un mod foarte manierat. În cele din urmă, am fost nevoit să 
retez ferm discuţia, pentru că cereri de acest gen au fost cu 
zecile. 

În acel caz lucrurile nu aveau totuși să se oprească atât de 
simplu. Editorul mi-a relatat că doar la două-trei zile după 
aceea a fost din nou sunat de persoana respectivă, al cărei ton 
de adresare era atunci mult mai ferm, dar totuși politicos. Se 
pare că impactul energetic al acelei discuţii l-a impresionat pe 
editor cu mult mai mult decât în alte cazuri, pentru că începuse 
să se întrebe dacă nu ar fi oportun totuși să realizeze 
intermedierea dintre acea persoană și mine. Elementul decisiv 
care a contribuit la hotărârea lui a fost menţiunea specială pe 
care bărbatul a făcut-o în finalul cererii sale: el a spus că, de 
fapt, cel care solicita cu atâta insistenţă întâlnirea cu mine era 
un lama tibetan. 


Auzind acest lucru, eu însumi am fost surprins și am 
devenit brusc atent. l-am pus câteva întrebări editorului cu 
privire la identitatea persoanei cu care a vorbit, dar mi-a 
răspuns că aceasta nu a vrut să dea nici un nume și nici un 
detaliu, explicând că situaţia era foarte specială. Tocmai de 
aceea, persoana respectivă a solicitat multă înţelegere, dar a 
accentuat încă o dată că este foarte important să ia legătura cu 
mine. În cele din urmă, editorul a acceptat să mă informeze în 
legătură cu această situaţie, fără totuși să promită că eu voi fi 
de acord cu întâlnirea. 

- Mi-a lăsat un număr de mobil, în cazul în care vă veţi 
hotări să acceptaţi. Evident, din câte îmi dau seama este un 
număr de cartelă, deci nu ne poate furniza vreo informaţie 
utilă. 

I-am mulțumit editorului, spunându-i că a procedat corect. 
Devenisem curios, deoarece situaţia mi se părea inedită. Nu 
mai cunoscusem până atunci un lama tibetan și cu atât mai 
mult mă întrebam ce anume l-ar fi interesat pe acesta în 
legătură cu mine. Fără să mai aștept, impulsionat parcă de o 
forță nevăzută și simțind o ciudată emoție lăuntrică, am sunat 
de la un telefon public la numărul pe care mi-l notasem. După 
câteva apeluri mi-a răspuns o voce plăcută de bărbat, care avea 
un ușor accent ardelenesc. M-am recomandat și am precizat că 
sunt dispus să port o discuţie, dacă mi se precizează mai întâi 
scopul ei. 

- Ceea ce vă pot spune deocamdată este că nu vom vorbi la 
telefon, mi-a răspuns bărbatul. Am fost rugat, la rândul meu, să 
mediez o întâlnire cu dumneavoastră și vreau să insist în mod 
deosebit asupra caracterului ei secret. Mi s-a transmis că este 
vorba despre un lama tibetan care dorește să-mi vorbească, am 
cerut eu mai multe lămuriri. Este adevărat și dacă sunteţi de 
acord, atunci vă pot indica chiar acum adresa, a evitat el în mod 
elegant orice alte explicaţii. 

Am stabilit ca întâlnirea să aibă loc peste două zile. 
Mărturisesc că în acel interval de timp am devenit din ce în ce 
mai nerăbdător și interesat de motivul întrevederii. Aura de 
mister a personajului cu care am vorbit și care a evitat să se 
prezinte, importanţa deosebită pe care acesta o acorda 
întâlnirii, faptul că urma să discut cu un lama tibetan fără să 
cunosc însă motivul discuţiei, toate acestea au creat în mine o 
stare de surescitare la fel ca cea pe care o trăiam atunci când 


urma să am o nouă întrevedere cu Cezar. Într-un fel, 
curiozitatea și nerâbdarea mea erau legitime; deși bânuiam că 
totul era corelat cu marea descoperire din Munţii Bucegi (vezi 
capitolul 5 din Viitor cu cap de mort de Radu Cinamar - nota 
ed.), totuși nu reușeam să-mi dau seama care ar fi putut fi 
conexiunea cu un lama tibetan. 

Nedumerirea mea era alimentată și de faptul că Cezar nu 
îmi relatase despre nici un tibetan care să cunoască tunelul de 
legătură subpământeană către podișul Tibet. În prima parte a 
expediției, care a vizat înaintarea prin ramificaţia spre Egipt și 
apoi prin aceea spre Tibet, au fost descoperite lucruri 
incredibile pentru sistemul de credinţe și valori al societăţii 
moderne (aspecte care, așa după cum am spus, nu-mi este 
îngăduit să le prezint deocamdată), dar nu au fost întâlnite 
fiinţe umane. Am aflat de la Cezar că în zona Tibetului, pornind 
din tunelul care conducea acolo, se forma o ramificaţie spre 
suprafață, care era însă complet blocată. Studiile topometrice 
au indicat faptul că acea ramificaţie se împărțea, la rândul ei, în 
două direcţii: una către muntele Kailasa, unde exista o foarte 
veche lamaserie, iar a doua către capitala Lhasa, având 
probabil o legătură secretă cu palatul regal. Cealaltă mare 
ramificaţie, pornind de la tunelul principal spre Tibet, se 
orienta către podișul Gobi, însă expediţia nu a înaintat la prima 
deplasare pe acea ramură. 

Cu toate acestea, surpriza pe care urma să o trăiesc în 
cadrul întâlnirii a depășit cu mult chiar și cele mai fanteziste 
planuri ale mele. Pot afirma cu certitudine că acela a fost unul 
dintre momentele cruciale de la care existenţa mea a fost 
profund transformată. Evenimentele care s-au petrecut în 
următoarele zile au avut asupra mea efectul unei adevărate 
terapii de șoc, atât în plan ideologic, cât și în plan existenţial. 


Elinor 


În după-amiaza celei de-a doua zile după ce am avut 
discuţia la telefon, am mers la adresa care mi-a fost indicată. 
Era o stradă retrasă, dintr-un cartier select al Bucureștiului. 
Casele cochete erau umbrite, de o parte și de alta a străzii, de 
copaci stufoși care își mișcau încet ramurile în liniștea suavă a 


acelei zile. Am găsit cu ușurință numărul care era indicat pe 
adresă; era o vilă cu un etaj, având un design ingenios, foarte 
modern. De altfel, am observat că fusese proaspăt renovată. Am 
sunat la interfon și mi s-a deschis aproape imediat. Puțin 
emoţionat, am intrat într-o curte relativ mică, dar plină de 
verdeață, prin care treceau două alei pavate și atent îngrijite. 
Am urcat repede cele câteva scări de la intrare și am ajuns în 
dreptul ușii superbe din lemn sculptat, care atunci s-a deschis 
larg în faţa mea. 


În sfârșit eram întâmpinat de misteriosul personaj, pe care 
l-am recunoscut imediat după accentul lui specific. Am fost 
totuși destul de surprins să remarc faptul că bărbatul era foarte 
tânăr; nu cred să fi avut mai mult de 26-27 de ani. Blond, de 
înălțime mijlocie și zvelt, purta o cămașă de culoare grena cu 
revere și o pereche de pantaloni asortaţi. Figura lui calmă și 
zâmbitoare îmbia încredere și sinceritate, dar ochii lui 
ascundeau adâncimi nebănuite. În ciuda tinereţii sale, impresia 
mea certă a fost aceea că omul exprima multă maturitate în 
gesturi și în gândire. 

Politicos, el m-a invitat în living-room și s-a prezentat cu 
numele complet dar, pentru că întâlnirea a fost stabilită în 
termeni de confidenţialitate, nu voi divulga numele real al 
persoanei. De altfel, intuind că voi scrie această carte, ea însăși 
mi-a sugerat să folosesc în ceea ce o privește pseudonimul 
Elinor. 

- In cazul meu totuși problema numelui este relativă, mi-a 
spus el. E o „moștenire” de familie, care trebuie adaptată din 
când în când. 

- Cum așa? mi-am exprimat eu nedumerirea. Nu înţeleg, îţi 
schimbi numele? 

- Sunt nevoit să adopt această tactică, pentru a nu avea 
probleme. 

- Dar de ce? Sunt sincer uimit, am zis eu. 

Așezat într-un fotoliu de piele, serveam din ceaiul oriental 
pe care Elinor mi l-a oferit într-o ceașcă de porțelan fin. 
Ambianţa camerei era minunată, decorul fiind un amestec 
ingenios de antic și modern, care inducea un sentiment 
confortabil de relaxare și bună dispoziţie. Tânărul îmi explicase 
că lama tibetan urma să sosească în curând, așa încât noi am 


legat repede o discuţie firească, însă aceasta părea că se 
îndreaptă pe panta unor destăinuiri uluitoare. 

- Stiam că se va ajunge repede la acest punct al discuţiei, a 
spus Elinor. Totuși, în circumstanţele actuale m-am decis că 
este oportun să vă împărtășesc un secret teribil, pentru care 
unii chiar ar ucide. De altfel, acesta este motivul principal care 
mă determină să fiu extrem de precaut cu aceste informaţii. 
Știu însă că probitatea dumneavoastră nu poate fi pusă la 
îndoială și că bunele intenţii pe care le manifestaţi sunt 
minunate. 

L-am asigurat atunci pe Elinor de discreţia mea desăvârșită 
și totodată l-am lăsat să înțeleagă faptul că sunt foarte interesat 
de ceea ce dorea să-mi povestească. 

- Nu peste mult timp, a continuat el, voi fi nevoit să-mi 
schimb numele deoarece altfel aș atrage într-un mod nedorit 
atenţia asupra mea. Motivul este acela că înfățișarea mea nu va 
mai corespunde, nici măcar în limite largi, cu vârsta mea reală. 

Încă nu eram capabil să înţeleg esenţa problemei. 

- Bine, dar eu personal nu văd nici o inadvertenţă! am spus 
cu încredere. În definitiv arăţi foarte bine pentru un tânăr care 
încă nu a împlinit treizeci de ani. 

Elinor a tăcut un timp, privindu-mă cu seriozitate. 

- Problema este că, în realitate, am șaizeci și doi de ani, a 
spus el cu mult calm. Deja mă confrunt cu anumite suspiciuni 
din partea unor persoane și nu vreau să le alimentez mai mult 
aceste bănuieli. Singura soluţie este aceea de a-mi schimba 
complet identitatea și domiciliul pe teritoriul României. 
Probabil că voi fi nevoit să părăsesc și ţara pentru o perioadă 
mai lungă de timp. 

Am rămas siderat, privind în gol. Primul meu gând a fost 
acela că m-am lăsat amăgit de toana unui nebun și am pierdut 
astfel câteva ore din programul meu. Totuși, nu reușeam să 
identific motivele pentru care trebuia neapărat să cred aceasta. 
În definitiv, acel om mă tratase cu respect, fusese amabil și plin 
de bun simț cu mine; mai mult, locuinţa lui era o expresie 
elocventă a bunului gust arhitectonic și decorativ. In afară de 
faptul că, probabil, se credea nemuritor, nu aveam alte motive 
pentru a-l suspecta de nebunie. 

- Vă înţeleg reacţia emoţională interioară, a spus el cu un 
ton detașat. La urma urmei este oarecum firesc să manifestaţi 
cel puţin un sentiment de neîncredere față de ceea ce v-am 


destăinuit. Totuși, reflectând mai adânc, veţi descoperi că nu 
este imposibil ca omul să trăiască mai mult decât media de 
vârstă actuală. De fapt, ar putea trăi perioade imense de timp 
în corpul lui fizic. 

- Ce să înţeleg de aici? Că nu veţi muri? 

Am sesizat că trecusem în mod inconștient la modul 
politicos de adresare, după ce aflasem vârsta reală a celui din 
fața mea. 

- Asta rămâne să descopăr, nu-i așa? Probabil că va dura 
ceva timp până voi lua o decizie în acest sens, a spus Elinor cu 
o fină ironie. Totuși, intuiţia și anumite cunoștințe ezoterice pe 
care le am mă determină să afirm că nu se poate rămâne în 
corpul fizic o perioadă nedeterminată de timp. Însă chiar și așa, 
viaţa fizică se poate prelungi mai multe mii de ani. Aceasta ne 
poate conferi posibilităţi extraordinare de evoluţie. 

Începeam să-mi revin din șocul surprizei și mi-am adus 
aminte de pulberea de aur monoatomic pe care Cezar o 
descoperise în recipientul în formă de amforă din Sala 
Proiecţiilor (vezi primul volum: Viitor cu cap de mort de Radu 
Cinamar, capitolul 5 - nota ed.). Nici până atunci nu aflasem ce 
reprezenta, de fapt, acea substanţă; explicaţiile pe care le 
primisem erau doar ipoteze și nimeni nu verificase dacă 
asimilarea ei în organismul uman producea o reîntinerire 
spectaculoasă a trupului, menţinându-l în același timp la 
parametrii optimi de funcţionare sute și chiar mii de ani. Nu 
știam dacă s-au efectuat cercetări în această direcţie și nici 
unde a fost transportată pulberea cea prețioasă. De altfel, nici 
chiar Cezar nu mi-a precizat nimic despre aceasta atunci când 
m-am întâlnit cu el, după întoarcerea din Marea Expediţie. La 
rândul meu, am evitat să aduc în discuţie acel subiect deoarece 
intuiam că reprezintă un punct sensibil și în același timp un 
secret teribil. 

Se pare însă că jocul sorții m-a favorizat, deoarece acum 
eram în situaţia de a afla lucruri extraordinare pe care, fără să 
le resping apriori, le încadram totuși în domeniul fantasticului. 
Dacă persoana din faţa mea spunea adevărul, atunci aveam 
dovada vie a faptului că omul poate să nu îmbătrânească și 
chiar să-și prelungească viaţa în corpul fizic o perioadă imensă 
de timp. Așa cum era firesc într-o asemenea situaţie, am 
presupus că secretul pulberii de aur monoatomic nu constituia 
proprietatea exclusivă a unei civilizaţii antice necunoscute și că 


Elinor fie avea relaţii cu totul speciale, fie făcea parte din prima 
elită a puterii mondiale. Deși mă îndoiam de acest ultim aspect, 
am menţionat presupunerea mea. 

- Știu că pulberea respectivă a constituit unul dintre 
punctele fierbinţi ale descoperirii din Munţii Bucegi, la care aţi 
avut și dumneavoastră acces. Poate că veţi fi surprins, dar 
cunosc multe detalii în această direcţie; veţi afla curând din ce 
cauză. Totuși, în ceea ce privește aspectul meu exterior și 
longevitatea de care mă bucur, acestea nu se datorează 
consumării pulberii de aur monoatomic. Vreau să spun că 
înfățișarea mea, în ciuda vârstei reale pe care o am, nu este un 
efect al folosirii pulberii de aur monoatomic, ci ea se datorează 
influenţei unui dispozitiv care, după părerea mea, face și mai 
dificil de înţeles interacţiunea care există între om și energia 
timpului. 

Simţeam cum mă cuprinde din nou un val de căldură care 
exprima stânjeneala, neîncrederea mea și chiar un fel de panică 
ce mă făcea să freamăt neliniștit în fotoliu. De fapt, cred că nu 
voiam să fiu ţinta unei farse de prost gust, dar nici nu aveam 
suficiente argumente pentru a-mi susține această bănuială. 
Tulburat, am cerut o dovadă. Atunci, Elinor mi-a arătat zâmbind 
actul de identitate și pașaportul său. 

In viața mea nu am examinat mai atent niște acte de 
identitate, dar cu toate acestea nu am putut să le găsesc nici un 
cusur. Nu exista nici o îndoială asupra chipului din fotografie, 
care-l reprezenta pe Elinor, iar anul nașterii era scris foarte 
clar: 1942. Chiar și în această situaţie, m-am gândit totuși că 
actele ar fi putut să fie false, însă mi-am dat seama că efortul 
pentru contrafacerea lor ar fi fost prea mare, iar mobilul unei 
asemenea acţiuni ar fi rămas neclar. Dacă era într-adevăr ceea 
ce pretindea, atunci acel om avea tot interesul să deţină acte 
care să ateste faptul că vârsta lui era mult mai mică decât cea 
reală, pentru că în acest fel să existe o corelaţie cu înfățișarea 
lui exterioară. 

Intuind gândurile pe care le aveam, Elinor mi-a arătat 
atunci și certificatul lui de naștere, în original. Mi-a explicat că 
a anticipat reacţiile mele, pe care de altfel le considera firești în 
acea situaţie și tocmai de aceea pregătise actele personale 
pentru a mi le arăta. 

Este totuși greu să vă descriu starea complexă pe care am 
simţit-o atunci, știind că mă aflu în faţa unui om care nu 


îmbătrânește. Contradicţia între realitatea pe care o aveam în 
faţa ochilor și ideile preconcepute și adânc infiltrate în mintea 
mea, care îmi aduceau mereu aminte că ființa umană nu poate 
să trăiască timp de sute de ani și cu atât mai puţin timp de mii 
de ani, au creat o stare de confuzie din care aproape că nu mai 
știam cum să ies. Credeam că, după ceea ce văzusem în Sala 
Proiecţiilor, nu mai era nimic care să-mi provoace mirare sau 
stupefacţie. Şi totuși, într-un mod cât se poate de simplu și 
firesc, mă confruntam din nou cu un element bulversant, care 
sfida practic ideile științifice moderne și sistemul conceptual în 
care am fost educați. Sigur, aș fi putut să adopt în mod simplist 
politica struţului așa cum, din nefericire, procedează mulţi 
oameni de știință moderni atunci când ceva le depășește 
capacitatea de înţelegere. Puteam să părăsesc imediat acea 
casă, dar experienţa pe care o acumulasem până atunci în 
situaţii similare și intuiţia profundă că omul din faţa mea a 
spus adevărul m-au determinat să accept „provocarea”. 

Elinor a deschis peretele batant din sticlă al camerei, 
lăsând aerul răcoros al după-amiezii târzii să pătrundă 
înăuntru. Mișcarea lui inspirată a avut darul să mă ajute să mă 
liniștesc și să-mi reorganizez gândurile. 

- Bine. Am înţeles că situaţia ta reprezintă un adevăr 
tulburător, dar spune-mi totuși cum ai reușit aceasta? Te rog, 
însă, n-aș vrea să aud că te-ai născut nemuritor, pentru că 
atunci mă ridic și plec imediat. 

Elinor râse cu poftă și se așeză din nou în fotoliu. Reușisem 
să depășesc handicapul emoţional și chiar pe cel conceptiv, 
ceea ce detensionase în mare parte atmosfera din cameră. 
Probabil că acest fapt a determinat și modificarea formulei de 
adresare, care acum devenise familiară. 

- Îmi pare bine că te pot liniști măcar din acest punct de 
vedere, a răspuns Elinor. M-am născut la Oradea, în condiţii cât 
se poate de normale. Acolo am trăit până la vârsta de douăzeci 
și opt de ani de ani, când am venit în București. Acest fapt a 
fost urmarea unui eveniment crucial care s-a petrecut în viața 
mea. 

L-am privit întrebător, invitându-l să continue. Ceea ce 
aveam să aflu mi-a zguduit fiinţa. 

- În acea perioadă tocmai mă pregăteam să-mi întemeiez o 
familie. Logodnica mea se ocupa de organizarea nunţii, care 
urma să aibă loc peste două luni. Într-una din acele zile am 


primit o scrisoare recomandată, dar numele expeditorului nu-mi 
era cunoscut. Adresa expeditorului era la Post Restant, la unul 
dintre oficiile poștale din București. Intrigat, am desfăcut plicul 
și înăuntru am găsit mai multe pagini scrise destul de mărunt, 
într-o exprimare relativ stângace. Cu mare uimire am aflat 
astfel că cel care îmi scrisese era un strămoș al familiei mele, 
despre care nici eu și nici părinţii mei nu știam nimic. Totuși, în 
mod curios,- autorul scrisorii părea că mă cunoaște foarte bine 
precizând unele evenimente marcante ale vieţii mele de până 
atunci și făcând, de asemenea, unele observaţii pertinente 
asupra fiecărui membru din familia mea. Eram însă rugat să nu 
destăinui nimănui conţinutul acelei scrisori, în care erau expuse 
multe informaţii preţioase pentru mine. 

Dacă aceste prime elemente cu care începea scrisoarea mi- 
au provocat uimirea, cele care au urmat m-au lăsat perplex. Se 
pare că strămoșul provenea de pe linia tatălui meu, însă 
adevărata problemă era aceea că el afirma că s-ar fi născut în 
anul 1424, în Germania, într-o zonă care în zilele noastre ar 
corespunde împrejurimilor orașului Koln. El povestește că tatăl 
lui era un negustor vestit, care călătorise de mai multe ori în 
Asia Mică pentru a face schimb de marfă. De obicei, acesta 
pleca în deplasările sale împreună cu familia, însă atunci când 
strămoșul meu l-a însoţit a doua oară pe tatăl său în călătorie, 
caravana lor a fost atacată și jefuită de o bandă de tâlhari. 
Părinţii lui au fost uciși în ambuscadă, iar el, care atunci avea 
paisprezece ani, a fost vândut ca sclav unui mic rege ce domnea 
peste un teritoriu din vechea Persie (actualul Iran - nota ed.). 
Se pare însă că destinul strămoșului meu conţinea încă 
multe surprize interesante. 

La puţină vreme după acele evenimente, stăpânul lui a 
primit vizita unui maharajah din îndepărtata Indie, iar la 
plecarea acestuia copilul i-a fost dăruit ca sclav, pe lângă alte 
bunuri și obiecte preţioase. După o călătorie lungă alături de 
noul lui stăpân, strămoșul meu a ajuns în India, pe domeniul 
maharajahului. Acela se pare că era un om cultivat și foarte 
interesat de științele oculte. După doi ani de la venirea din 
Persia, la curtea sa a sosit un mare magician, despre care se 
spunea că avea unele puteri teribile. Pe timpul șederii sale la 
curtea regelui, el a fost servit de către bâiat. Magicianul a fost 
atât de mulțumit de comportamentul și istețimea acestuia, încât 
la plecare, fiind bun prieten cu regele, l-a rugat să-i dăruiască 


băiatul în slujba sa. Astfel, strămoșul meu a ajuns ucenic la unul 
dintre marii magicieni ai acelor timpuri care, așa după cum se 
relata în scrisoare, practica de fapt alchimia, știință foarte 
secretă ale cărei taine profunde erau stăpânite doar de cei cu 
adevărat înţelepţi. Strămoșul meu nu a precizat în scrisoare 
dacă acel magician reușise să obţină Piatra Filozofală, care este 
încununarea plină de succes a Operei Alchimice, însă mi-a 
dezvăluit totuși un aspect tulburător. El a afirmat că, deși a 
rămas în serviciul magicianului mai mult de douăzeci de ani, nu 
a observat la acesta nici o modificare a înfățișării sale și nici un 
semn de decrepitudine fizica sau mentală a fiinţei lui. Între 
timp, fusese iniţiat în multe dintre secretele alchimiei și 
obținuse progrese remarcabile pe această cale. Totuși, deși a 
vrut să afle de mai multe ori secretul tinereţii maestrului său, 
acesta a evitat întotdeauna să abordeze subiectul respectiv. 

In cel de-al douăzeci și treilea an de ucenicie, magicianul |- 
a chemat la el și l-a anunţat că aceea era ultima zi în care îl va 
mai vedea în forma lui fizică, fără să-i spună însă unde și de ce 
pleca. Strămoșul meu avea atunci aproape patruzeci de ani; ca 
ultim și cel mai preţios dar, el a primit de la maestrul său un 
obiect straniu care era confecţionat dintr-un aliaj metalic 
special. I s-a spus că, dacă va rămâne mereu în preajma acelui 
obiect, nu va mai îmbătrâni și va trăi mii de ani. În continuare, 
magicianul i-a oferit anumite sfaturi preţioase prin care el 
însuși putea să obţină aliajul respectiv și i-a dat indicaţiile 
necesare pentru realizarea formei finale a obiectului. În acea 
noapte maestrul lui a dispărut și de atunci nimeni din anturajul 
său nu l-a mai văzut vreodată. În următorii o sută de ani, ruda 
mea străveche a urmărit sporadic să obţină enigmaticul aliaj, în 
conformitate cu indicaţiile pe care le primise de la maestrul 
său. Cu toate acestea, el a mărturisit în scrisoare că bucuria de 
a ști că nu mai îmbătrânește și că poate trăi o perioadă imensă 
de timp era atât de mare, încât foarte mulţi ani el a preferat să 
călătorească și să afle o mulțime de alte lucruri, lăsând în plan 
secund obţinerea aliajului. 

Când a ajuns la vârsta de aproape 250 de ani s-a hotărât să 
se căsătorească și să-și întemeieze o familie. Pe atunci se afla în 
America, pe coasta Californiei de astăzi. A avut trei copii: două 
fete și un băiat. Fiind hotărât să împărtășească tainele pe care 
le deţinea unui demn urmaș de sex masculin, a urmărit discret 
dar cu mare atenţie evoluţia propriului său arbore genealogic. 


Datorită imensei experienţe de viaţă pe care deja o acumulase 
până atunci, el începuse să se dedice mai ales studiilor 
aprofundate despre diferitele curente spirituale orientale, 
abandonând gradat călătoriile sau viața mondenă. Timp de cinci 
generaţii ale arborelui său genealogic, a urmat îndeaproape 
familia vlăstarului de sex masculin care i se părea cel mai 
puternic. Atunci când era necesar, el sprijinea în mod misterios 
prin diferite mijloace mai mult sau mai puţin oculte, 
continuitatea lanțului său genealogic. Strânsese deja o avere 
imensă, iar documentaţia sa livrescă ocupa o mare bibliotecă. 
Datorită unui sistem foarte bine pus la punct, reușise să nu dea 
până atunci de bănuit, nici prin averea sa, răspândită în multe 
locuri pe pământ, și nici prin faptul că nu îmbătrânea. Printre 
altele, era esenţial să nu iasă în evidenţă în societate și să-și 
schimbe locuinţa și identitatea cât mai des cu putinţă, pentru a 
nu trezi suspiciuni. Totuși, în jurul anului 1900, datorită unei 
situaţii complicate a fost foarte aproape să fie demascat și din 
această cauză a trebuit să recurgă la soluţii extreme; timp de 
aproape cincisprezece ani el s-a retras în Australia, reușind în 
acest fel să-și piardă urma. Surpriza neplăcută a fost că, 
revenind în Europa măcinată de Primul Război Mondial, 
strămoșul meu a constatat că familia care includea ultimul 
descendent de parte masculină din arborele său genealogic era 
dată dispărută. Capul familiei, care era urmașul său pe linie 
masculină, fusese ucis în război, iar restul familiei, care 
includea doi băieţi, dispăruse. 

Elinor făcu o mică pauză pentru a închide fereastra; afară 
coborâseră umbrele serii și se făcuse frig. Fascinat de 
povestirea lui, nu am remarcat răcoarea decât atunci când el s- 
a întrerupt din relatare. Am acceptat bucuros încă o ceașcă de 
ceai cald, fiind nerăbdător să reintru în atmosfera magică ce 
era creată de firul incredibilei povestiri. 

- Din clipă în clipă trebuie să sosească și prietenul meu 
tibetan, a spus Elinor uitându-se la ceas. Acum urmează partea 
care va lămuri întrucâtva situaţia mea. Mai sunt încă unele 
surprize pentru seara aceasta, spuse el zâmbind. 

Deși eram foarte interesat de urmarea povestirii, l-am 
întrebat totuși pe Elinor care era motivul pentru care preotul 
tibetan dorea să mă cunoască. 

- Am fost rugat să nu divulg nimic până la venirea lui, mi-a 
răspuns el. Curând însă vei primi lămuriri la toate întrebările. 


Mulţumit cu acest răspuns, am așteptat continuarea 
uimitoarei relatări. 

- Strămoșul meu avea atunci vârsta de aproape 500 de ani. 
Desigur, așa după cum îl asigurase maestrul său, mi numai că 
nu îmbătrânise deloc, dar chiar devenise mai tânăr decât era 
când a primit obiectul din acel aliaj misterios, în decursul celor 
patru secole care trecuseră de atunci, probabil că modul lui de 
percepţie a lumii suferise transformări profunde. Conștiinţa lui 
se elevase mult, iar prioritățile sale deveniseră cu totul altele. 
In cuvinte simple, dar cu o mare putere de impact emoţional, el 
îmi scria faptul că reușise să obţină dezideratul ultim al oricărui 
alchimist veritabil, adică obținuse Piatra Filozofală. Mi-a 
explicat că acest lucru nu ar fi fost posibil dacă nu ar fi înţeles 
la modul profund însăși esenţa vieţii și a universului, precum și 
multe alte taine ale cunoașterii care i s-au revelat pe parcursul 
timpului. Din câte mi-am dat seama, marea lui realizare a avut 
loc în perioada pe care a petrecut-o în Australia. Revenind în 
Europa, a reluat unele contacte și legături pe care le avea în 
Franţa. Se pare că acolo exista deja un grup mic de persoane 
care erau gradat inițiate de el în unele aspecte foarte oculte ale 
științei și spiritualităţii. Se știa faptul că era un alchimist 
desăvârșit, însă nimeni nu putea preciza care îi era obârșia 
adevărată. In paralel cu investigaţiile pe care le derulase 
pentru a afla ce anume se petrecuse cu familia urmașului său, 
el a scris două cărţi despre tainele simbolurilor alchimice și alte 
câteva manuscrise despre ezoterismul formei și al limbajului 
codat. Se pare că aceste manuscrise erau foarte secrete, fiind 
destinate doar unui mic număr de discipoli; cărţile au fost 
publicate în Franţa de către principalul lui elev în arta 
cunoașterii alchimice, care totodată era un distins om de 
știință. 

Experienţa celor câteva secole de viaţă i-a arătat 
îndepărtatei mele rude că nu este deloc ușor să te „strecori” 
prin timp, mai ales în societatea modernă. Cu cât lumea 
devenea mai tehnologizată și comunicațiile mai complexe, cu 
atât mai dificilă era justificarea prezenţei lui mult timp în 
același loc. Mi-a mărturisit în scrisoare că transformarea 
profundă care intervenise în ființa lui l-a determinat să 
înțeleagă faptul că avea de îndeplinit o misiune spirituală pe 
care nu o putea ignora deloc. Aceasta devenea însă cu atât mai 
dificilă, cu cât el era nevoit să nu apară niciodată în public, să-și 


schimbe adeseori identitatea și locuinţa și să fie foarte atent la 
persoanele pe care le alegea pentru a-i transmite mesajele în 
lume. 

În mod paradoxal, condiţia de „nemuritor” - care pentru 
mulţi oameni este foarte dorită și invidiată - ar putea părea 
chiar apăsătoare în societatea modernă. După câte am înţeles, 
aceasta este viziunea egoistă asupra problemei deoarece, în 
general vorbind, omul și-ar dori să se bucure doar el singur de 
feluritele plăceri și oportunităţi pe care le-ar putea avea de lao 
viaţă foarte lungă și o tinereţe nealterată. Te rog însă să reţii un 
aspect esenţial și anume, că darul preţios al longevităţii 
fabuloase nu trebuie să fie irosit în acest mod. De aceea, 
elementul fundamental într-o astfel de situaţie este acela al 
responsabilităţii și al necesităţii de a armoniza contrariile, ceea 
ce implică o înţelegere profundă a vieţii și a ţelului principal pe 
care trebuie să-l aibă omul în existenţa sa. Strămoșul meu îmi 
scria că aceste aspecte i s-au clarificat în perioada pe care a 
petrecut-o în Australia, când a fost el însuși contactat pe căi 
oculte de reprezentanţii unei civilizaţii și ierarhii superioare în 
ceea ce privește planeta noastră. Despre aceste aspecte el îmi 
spunea însă că nu poate să-mi destăinuie mai mult dar că, în 
măsura în care voi fi interesat și voi urma instrucţiunile sale, va 
veni un timp când eu însumi voi cunoaște în detaliu toate 
amănuntele. 

Datorită faptului că realizarea sa în domeniul alchimiei era 
desăvârșită, a fost relativ ușor să obţină aliajul foarte complicat 
din care era alcătuit obiectul care îi asigura „nemurirea”. Mi-a 
scris că a descoperit chiar o metodă mai simplă de obţinere a 
sa, dar a precizat că forma specială a obiectului trebuia 
păstrată. Bănuia că eram curios să aflu ce anume determină 
prelungirea vieţii fizice atunci când o ființă umană se află în 
preajma acelui obiect; mi-a explicat că pentru aceasta era 
necesar să am deja anumite cunoștințe ezoterice solide, dar în 
principiu îmi putea spune că era vorba despre un fenomen de 
acordare a frecvenţei de vibraţie a aliajului cu frecvenţa 
specifică de vibraţie a organismului uman. Altfel spus, se crea 
atunci un gen de interacţiune energetică subtilă mutuală între 
obiectul din metal și ființa care se afla în preajma lui. El a 
specificat însă că efectul longevităţii nu era valabil decât pentru 
persoana căruia îi era destinat obiectul. Cu alte cuvinte, acel 
obiect trebuia realizat de un maestru alchimist, fiind strict 


personalizat; efectul lui nu era valabil decât în cazul persoanei 
vizate, deoarece purta amprenta subtilă specifică a 
organismului acelei ființe umane. În particular, aliajul secret 
avea proprietatea excepţională de a favoriza legătura 
energetică subtilă cu focarul vieţii universale, dar el selecta 
„accesul” la această formidabilă energie cosmică doar pentru 
persoana căreia îi era destinat. Se pare că secretul obţinerii 
acestui aliaj provine din timpuri imemoriale, din Egiptul 
predinastic, fiind oferit marilor preoţi de atunci de către zeii 
care au coborât pe Pământ. 

Adevărata artă a confecţionării obiectului, dar mai ales a 
aliajului alcătuit din mai multe metale și substanţe consta în 
acordarea frecvențelor de vibraţie energetică, adică în 
personalizarea obiectului. Această artă constituia un secret 
desăvârșit, care nu trebuia cunoscut decât de un maestru în 
știința alchimiei. Tocmai de aceea, din câte am înţeles citind 
textul scrisorii, secretul a fost împărtășit doar câte unei singure 
persoane, care era aleasă să fie continuatorul liniei inițiatice 
respective. De altfel, metoda de obţinere a aliajului necesită 
unele cunoștințe și capacităţi lăuntrice excepţionale, astfel 
încât ea nu poate da rezultate decât atunci când fiinţa este cu 
adevărat pregătită din punct de vedere spiritual pentru a 
realiza aceasta. Atunci mi-am putut explica de ce strămoșul 
meu nu a reușit să obţină aliajul în tentativele sale anterioare, 
pentru că el nu ajunsese încă la acel nivel de elevare și de 
înțelegere profundă a misterelor Creaţiei. Totuși, mi-a 
mărturisit că înainte de a obţine Piatra Filozofală, el obținuse 
deja  elixirul vieţii, etapă care precede în mod firesc 
încununarea Marii Opere Alchimice. 

Mi-a dezvăluit faptul că elixirul vieţii este o licoare de 
culoare rubinie care, atunci când este administrată cu o știință 
exactă, permite prelungirea vieţii în corpul fizic o durată de 
timp de 3-4 ori mai lungă decât cea pe care o poate furniza 
obiectul alcătuit din misteriosul aliaj. Atunci când i-a înmânat 
piesa respectivă, maestrul lui i-a spus că aceasta îi va asigura o 
viaţă terestră de aproximativ 1700-2000 de ani, timp suficient 
pentru a face progrese gradate pe calea alchimiei și de a 
descoperi astfel elixirul vieţii. Am înţeles de aici că realizarea și 
mai apoi dăruirea aliajului personalizat de către maestru 
discipolului său favorit constituia, într-un fel, o linie spirituală, 
o tradiție aparte care își avea originea într-un trecut foarte 


îndepărtat al omenirii. De altfel, ţinând cont de perioada de 
viaţă în corpul fizic pe care o face posibilă deținerea acelui 
obiect, presupun că în șirul acestei tradiţii foarte misterioase 
nu au existat decât vreo 15-20 de persoane care au fost în 
posesia aliajului respectiv. In calculul meu aproximativ mă 
bazez pe faptul că fiecare dintre deținători a trecut la etapa 
superioară poate cu mult înainte de termenul limită, în general 
după 500 sau 700 de ani de viaţă terestră. Firește, este doar o 
presupunere, însă aceste cifre pot foarte bine să semnifice o 
valoare medie a timpului cât ei au deţinut obiectul. Chiar și așa, 
aceasta îmi arată că tradiţia are o vechime de cel puţin 7-8000 
de ani, ceea ce depășește cu mult orice altă tradiţie a unei căi 
spirituale care se cunoaște și se practică în prezent. 

Aici am intervenit, pentru a da glas unui gând insistent. 

- Spune-mi, să înţeleg de aici că tu ești continuatorul 
tradiţiei? 

- Din câte știu eu, nu există decât o singură persoană pe 
această planetă care deţine obiectul pe o perioadă de timp. Am 
aflat de la strămoșul meu că fiecare maestru trebuie să lase 
obiectul din acel aliaj DOAR UNEI SINGURE PERSOANE, care 
este discipolul său de încredere. Acesta, la rândul lui, va 
proceda la fel atunci când va considera că a găsit fiinţa 
potrivită, ceea ce implică însă o mare responsabilitate. 
Strămoșul meu a adoptat o variantă mai puţin obișnuită, 
urmărind de-a lungul timpului evoluţia ramurii principale din 
arborele lui genealogic. În definitiv, nimic nu îl oprea să caute 
în următoarea mie de ani o altă ființă demnă pentru a-i fi 
încredințat un asemenea secret, dacă nici un urmaș din 
arborele său genealogic nu s-ar fi ridicat la înălțimea cerinţelor 
sale. Destinul a făcut să fiu ultimul descendent de parte 
bărbătească din ramura principală, care îl interesa pe 
strămoșul meu. 

- Dar ai spus că el pierduse urma ultimei familii de pe 
această ramură, am observat eu. 

- Este adevărat, însă după câţiva ani de investigaţii discrete 
și graţie unor legături sus-puse pe care le avea, el a reușit să 
identifice locul în care ajunseseră membrii familiei. După 
moartea soţului pe front, mama și cei patru copii s-au refugiat 
în Germania, la niște rude îndepărtate. Din nefericire, una 
dintre cele două fete a murit într-un accident, iar mama lor a 
dispărut la un an după aceea, fără să se mai afle nimic despre 


ea. Prin 1932, datorită climatului politic tensionat din 
Germania, familia rudelor care adoptase cei trei copii rămași a 
emigrat în România, în partea de nord a Transilvaniei, iar după 
doi ani s-a stabilit în Oradea. Din cei doi băieţi de pe partea 
strămoșului meu, unul era foarte slăbit, fiind grav bolnav de 
tuberculoză; de altfel, câţiva ani mai târziu el a murit. Celălalt 
băiat a fost tatăl meu, care s-a căsătorit și și-a întemeiat familia 
la Oradea. Am fost singurul copil la casa lor. 

- Acum înţeleg, am spus eu. Mă întreb însă ce fac maeștrii 
acestei tradiţii după ce predau „ștafeta”. 

- Nu știu nici eu cu exactitate, a răspuns Elinor. Se pare că 
acesta reprezintă un mare secret, despre care nici strămoșul 
meu nu mi-a vorbit nimic. Ceea ce știu însă este că ei continuă 
să trăiască în corpul fizic timp de mai multe milenii după aceea, 
utilizând elixirul vieţii din alchimie. Totuși, raţiunile pentru care 
ei procedează în acest fel nu-mi sunt încă prea clare. Cel mai 
sigur este că au de îndeplinit anumite misiuni spirituale care 
necesită prezenţa lor în corpul fizic. Logic, aceasta înseamnă că 
într-un mod mai mult sau mai puţin ocultat ei continuă să 
rămână printre ceilalți locuitori ai planetei, însă sentimentul 
meu este că lucrurile sunt mai complicate. De asemenea, este 
posibil ca doar unii dintre predecesorii mei să fi adoptat această 
cale de acţiune, iar alţii nu. Vezi, sunt întrebări la care voi găsi 
răspunsul probabil mult mai târziu. 

Am tăcut amândoi o vreme, analizând în minte diferite 
posibilități. În cele din urmă, m-am decis să-l întreb: 

- Înseamnă că obiectul respectiv se află aici, în casă, nu-i 
așa? 

- Da, desigur, mi-a răspuns Elinor. Raza lui de acţiune 
specifică este de câţiva metri. Nu e obligatoriu să rămân mereu 
în preajma lui, dar pentru ca efectul să fie constant este totuși 
necesar să am obiectul lângă mine cea mai mare parte a 
timpului. Poţi să-l compari cu o antenă foarte specială, care 
joacă rolul de rezonator. Probabil că iniţial, la începuturi, cei 
care au primit aparatul cunoșteau mult mai multe detalii în 
legătură cu originea, specificul și modul lui de funcţionare, dar 
o dată cu trecerea mileniilor s-au mai pierdut din aceste 
informaţii. 

- Bine, dar cum ţi-a parvenit obiectul? am fost eu curios. Te- 
ai întâlnit cu ruda ta străveche? 


- Nu, nu m-am întâlnit cu ea atunci, deși mi-aș fi dorit mult 
aceasta. Impresia mea era că a evitat întâlnirea mai ales 
datorită vigilenţei serviciilor secrete ale regimului comunist, 
care prin anii '70 începuse să fie destul de aspru. Personal, sunt 
aproape convins că strămoșul meu nici măcar nu a fost 
vreodată în România, ci a realizat tot ceea ce era legat de 
contactul cu persoana mea prin niște intermediari foarte 
discreţi. Am înţeles încă de atunci și m-am convins cu prisosinţă 
după aceea că cel care se află în situaţia mea trebuie să fie 
foarte precaut, dacă vrea să ducă mai departe această tradiţie 
ocultă. Motivul este evident. 

Există persoane și chiar societăţi secrete care au cunoștință 
despre această linie de maeștri alchimiști și doresc foarte mult 
să cunoască misterul de fabricare a aliajului. Din fericire, 
acesta este foarte bine păstrat și chiar dacă ar fi cunoscut, 
aliajul nu poate fi obţinut fără înțelegerea unor chei subtile care 
sunt esenţiale în procesul alchimic respectiv. De pildă, în una 
din fazele de transmutaţie se obţine un metal cu proprietăţi 
foarte speciale, despre care oamenii de știință contemporani 
nici măcar nu știu că există. Tentaţia prelungirii vieţii în corpul 
fizic este însă prea mare pentru unele ființe umane, astfel încât 
acestea încearcă să obţină viaţa veșnică prin orice mijloace, cu 
orice preţ. Este evident că în asemenea condiţii trebuie să fiu 
foarte precaut. 

- Adică viaţa îţi este pusă în pericol, am punctat eu. 

- Da. Am asigurată o viaţă extrem de lungă, raportată la 
media de viaţă obișnuită, cu condiţia ca funcţiile vitale să nu fie 
întrerupte. _ 

Să revin însă la scrisoare. Îmi amintesc că, pe măsură ce 
avansam cu cititul ei, în mine se luptau două tendinţe contrare: 
pe de o parte aveam impulsul de a rupe și a arunca scrisoarea, 
gândind că cineva a vrut să-și bată joc de mine; pe de altă 
parte, aveam totuși sentimentul că ceea ce aflam atunci era 
adevărat. In plus, totul era foarte complicat pentru a fi doar o 
simplă farsă. Și apoi, care să fie motivul pentru a mi se face așa 
ceva? Eram un om normal, cu o viaţă obișnuită, fără mari 
pretenţii. In finalul scrisorii era menţionată procedura pe care 
trebuia să o urmez cu exactitate. Fără să anunţ pe nimeni, fără 
să-mi iau nici un bagaj, fără să las nici cea mai mică impresie că 
s-ar fi petrecut ceva neobișnuit, trebuia să vin la București la o 
anumită adresă, la o dată și la o oră precise, nici mai devreme 


și nici mai târziu. Instrucţiunea era de a intra direct în locuinţa 
de la adresa respectivă. 

Inițial am fost cuprins de panică și chiar am vrut să predau 
scrisoarea la Poliţie, care în acea vreme se numea Miliție. Dar, 
pe lângă faptul că aceasta nu ar fi rezolvat nimic deoarece 
scrisoarea nu cuprindea decât o simplă relatare, fără nici un fel 
de date concrete care să ducă la o eventuală identificare a celui 
care a scris-o, eu însumi aș fi intrat probabil într-un șir 
interminabil de interogări și tracasări care erau specifice 
modalităţii de acţiune a regimului comunist de atunci. M-am 
întrebat însă ce pierdeam dacă urmam acele instrucţiuni. Chiar 
dacă aș fi ales varianta dezvăluirii la Poliţie și mai apoi oamenii 
legii ar fi descins la adresa respectivă din București, eram sigur 
că nu ar fi găsit absolut nimic acolo; întreaga operaţiune era 
prea bine gândită și bine pusă la punct pentru a permite 
asemenea greșeli. Mai mult decât atât, era deja o certitudine că 
orice mișcare a mea era discret urmărită, fapt care a fost 
menţionat printre rânduri și în scrisoare. Am luat repede 
hotărârea de a pleca la București, respectând în detaliu 
instrucţiunile. Am motivat celor din casă că merg în oraș la un 
prieten, dar de fapt am urcat în trenul spre capitală. Am corelat 
plecarea în așa fel, încât să respect indicaţiile de zi și de oră 
care mi-au fost date în scrisoare. 

Într-un fel, simţeam că nu mai există cale de întoarcere. 
Luasem singur această hotărâre, deși atașamentele și 
obiceiurile vechi aveau încă tendinţa să mă întoarcă din drum. 
O frică nelămurită îmi invada inima, dar atracţia șansei 
extraordinare care mi se oferea era mai puternică decât 
sentimentul nebulos al incertitudinii. În mod straniu, chiar dacă 
știam că mi se oferea o viaţă de aproape două mii de ani, totuși 
nu aveam nici un gând concret despre felul în care urma să 
acţionez. Mă gândeam că era normal să-mi fac nenumărate 
planuri, să am idei, dorinţe, dar în loc de aceasta mintea parcă 
îmi era paralizată la gândul că voi trăi poate mii de ani cu acest 
Corp fizic. 

Pe scurt, am ajuns la București și am găsit destul de repede 


adresa care indica un bloc comun cu patru etaje dintr-un cartier 
liniștit. Așa după cum citisem în scrisoare, ușa era descuiată; 
am intrat într-un apartament cu două camere, mobilat modest, 
în care nu era nimeni. Pe masa din sufragerie se aflau, într-un 


plic mare, o foaie cu instrucţiuni, o cheie și o sumă enormă de 
bani pentru acele vremuri. Mi se spunea să părăsesc imediat 
acel loc și să merg la o altă adresă din București, care de 
această dată era o casă, unde voi rămâne trei zile, până ce voi fi 
contactat de o anumită persoană. Cheia din plic era de la ușa 
acelei case, iar banii erau pentru cheltuieli; numărând banii, am 
constatat că suma respectivă mi-ar fi ajuns să trăiesc liniștit un 
an de zile. Eram totuși sfătuit să nu ies din casă în acea 
perioadă, decât dacă era neapărat necesar. De asemenea, în 
frigider aveam o rezervă considerabilă de alimente. Mi se părea 
că totul face parte dintr-un scenariu de film, însă ceea ce mi se 
cerea era relativ simplu. Am rămas gânditor un timp și am 
recitit instrucţiunile. Părea că totul era deja aranjat pentru a mi 
se oferi o existenţă nesfârșită. 

- Totuși, viaţa ta în corpul fizic ar urma să se încheie după 
aproape două mii de ani, am spus eu. 

- Intr-adevăr, se pare că efectul aliajului este mai slab decât 
în cazul elixirului alchimic, dar din câte știu eu, nimeni nu a 
trăit până acum perioada maximă de timp pe care o facilitează 
aparatul. Lipsește deci o verificare directă a acestei informaţii, 
care probabil provine chiar de la începuturile tradiţiei. Nu 
putem fi siguri că mesajul nu s-a alterat o dată cu trecerea 
timpului. 

- Dar unde era obiectul? am întrebat eu, cu nerăbdare. Ti-a 
fost adus de persoana cu care te-ai întâlnit? 

- Lucrurile au fost mai complicate. După ce m-am instalat în 
cealaltă casă, care de asemenea era plasată într-o zonă liniștită, 
dar în cealaltă parte a orașului, am așteptat vizita persoanei de 
legătură. Locuinţa era foarte confortabilă, chiar luxoasă aș 
putea spune, dar am observat că nu avea telefon. Cablul exista, 
însă lipsea aparatul. Probabil că aceea era o măsură de 
siguranţă, pentru a nu fi tentat să iau legătura cu cineva. Așa 
după cum fusesem înștiințat, persoana a venit după trei zile, 
timp pe care eu l-am petrecut citind și privind la televizor. 
Pentru a nu crea nici un fel de probleme, am preferat să nu ies 
în oraș. La sfârșitul perioadei eram puţin plictisit, dar 
curiozitatea și interesul pentru ceea ce avea să urmeze nu mă 
părăsiseră deloc. 


Persoana de legătură era un domn ajuns la vârsta 
maturității, care mi-a confirmat personal că a fost trimis de 
ruda mea străveche. Deși l-am năpădit cu un potop de întrebări 
în această direcţie, totuși el a rămas inflexibil. Tot ceea ce mi-a 
spus a fost că trebuie să am răbdare și încredere. Apoi a scos 
din geanta sa un aparat de fotografiat și m-a rugat să mă așez 
în dreptul unui perete gol. După ce m-a fotografiat, văzând că 
sunt contrariat și pentru a evita o scenă neplăcută, mi-a 
explicat că fotografiile erau necesare pentru noile mele acte. M- 
a anunţat că va reveni peste alte trei zile și că atunci trebuie să 
fiu pregătit de plecare. 

Incă mai puteam să revin la viaţa obișnuită pe care mi se 
părea că o părăsisem cu prea multă ușurință. Pe lângă 
incertitudinea în care trăiam, justificată de lipsa informaţiilor, 
simţeam că situaţia devenise chiar periculoasă. Pentru ce aș fi 
avut nevoie de alte acte? Dar, mai ales, despre ce fel de acte era 
vorba? In definitiv, buletinul și carnetul meu de conducere erau 
perfect valabile, iar despre pașaport nu putea fi vorba, 
deoarece cetăţenii României de atunci nu aveau voie să deţină 
așa ceva. Am înţeles fulgerător că, de fapt, urma să părăsesc 
țara, dar nu trecând ilegal frontiera, ci chiar pe la unul dintre 
punctele vamale cu pașaport în toată regula. Inima mi s-a 
strâns de emoție, iar valurile fricii mi-au cuprins imaginaţia. Mă 
vedeam deja descoperit, închis și bătut în beciurile temutei 
Securităţi a Statului, supus unor interminabile și epuizante 
interogatorii, de multe ori foarte violente. Mă plimbam nervos 
prin casă, neștiind ce să fac. Logica îmi spunea că, dacă 
românii nu au pașaport, atunci însemna că eu aveam să apar cu 
un act fals având o altă naţionalitate. Transpirat, m-am aruncat 
pe pat. Gândeam că îmi complicasem viața inutil tocmai cu 
puţin timp înainte de a-mi făuri un viitor decent, o viaţă de 
familie și, poate, chiar o carieră, cel puţin atât cât se putea 
vorbi despre așa ceva într-un stat comunist. Și pentru ce? Mă 
gândeam că, în definitiv, existenţa mea era bună atât cât ar fi 
fost, nu aveam nevoie de una, de două mii de ani, în care până 
la urmă precis aș fi obosit! 

Evident, toate acele gânduri erau urmarea instinctului de 
conservare care mă îndemna, cât încă mai era posibil, să urmez 
calea mediocrului și a banalului. După un timp am început să 
mă liniștesc și să privesc problema dintr-o altă perspectivă. 
Trebuia să recunosc, de pildă, că străvechea mea rudă îmi 


lăsase mereu la dispoziţie liberul arbitru. Prin nimeni și nimic, 
în nici un moment, ea nu m-a forţat să adopt acea variantă. A 
fost mereu alegerea mea, așa cum era, de fapt, și în acea clipă. 
Chiar și atunci încă mai aveam posibilitatea să abandonez totul 
și să-mi reiau viaţa de dinainte fără ca, cel puţin aparent, 
cineva să fi avut de pierdut sau de suferit. Eu aș fi găsit repede 
o explicaţie plauzibilă pentru logodnica și familia mea, iar suma 
mare de bani pe care o aduceam i-ar fi înveselit pe toţi. Pe de 
altă parte, strămoșul meu ar fi rămas la fel de inaccesibil și 
necunoscut ca și până atunci, iar aranjamentele pe care el le 
angrenase printr-o misterioasă filieră sunt sigur că nu ar fi 
furnizat nici cel mai mic indiciu autorităţilor. Eram nevoit să 
recunosc că înțelepciunea, experienţa și relaţiile pe care el le 
acumulase în îndelungata sa viaţă îi permiteau să acţioneze de 
la distanţă într-un mod foarte inteligent și, practic, lipsit de 
greșeală. De bună seamă că prevăzuse și eventualitatea 
abandonului meu, dar cu o uimitoare delicateţe el mă 
recompensa într-un astfel de caz pentru „problemele” pe care 
mi le pricinuise, lăsându-mi acea mare sumă de bani. 

Concluzia mea finală era că trebuia să-mi făuresc singur 
destinul. În același timp, începeam să înţeleg că în loc să solicit 
mereu și în mod egoist dovada supremă a celor pe care el le 
afirma în scrisoare - și aici mă refer la enigmaticul obiect 
personalizat - era necesar mai întâi ca eu însumi să ofer o 
minimă dovadă că merit acel lucru. În loc să abordez o 
atitudine și o gândire inchizitorială, ca și cum viaţa eternă mi s- 
ar fi cuvenit de drept și fără nici un efort, mult mai înțelept ar fi 
fost să realizez că ceea ce urmează să mi se ofere constituia 
realmente o bogăţie inestimabilă pentru destinul meu și o șansă 
extraordinară pentru evoluţia mea. Altfel, aș fi fost în pericol să 
nu apreciez la justa lui valoare cadoul strămoșului meu și fără 
îndoială că, în ignoranţa mea, aș fi făcut destule greșeli care m- 
ar fi putut costa destul de repede viaţa. 

- Te înţeleg perfect, am spus eu atunci. Cunosc aceste 
aspecte, deoarece ele mi-au fost expuse și mie, e drept că în cu 
totul alte conjuncturi, de câtre o persoană foarte specială. 

Elinor zâmbi cu înţelegere. 

- Cred că te referi la domnul Cezar Brad, nu-i așa? Într- 
adevăr, se pare că este o fiinţă care a atins deja un înalt grad de 
evoluţie a conștiinței, a remarcat el gânditor. Și tu faci parte, 
prin forţa destinului tău, din acest angrenaj complex care 


implică ființe remarcabile. Peste puţin timp vei constata că în 
viață nimic nu este întâmplător, ci toate evenimentele se 
corelează și se sincronizează într-un mod care de multe ori este 
uimitor pentru omul obișnuit. Este o mare artă să observi 
aceste sincronicităţi care apar în viață și mai apoi să le înţelegi 
cauza ascunsă. În același timp, dacă reușești aceasta este un 
semn distinct al faptului că ai evoluat. 

Dar să revin la ceea ce spuneam. Reflectând tot mai mult la 
aceste aspecte, în mine a apărut treptat convingerea fermă că 
trebuia să abordez o anumită cale în viaţă și că aceasta era 
strâns legată de strămoșul meu. Prin urmare, am hotărât să mă 
abandonez fără rezerve planului ascuns pe care intuiam că 
marele alchimist îl pregătise în detaliu. Desigur, exista și o 
anumită doză de risc în această acţiune, dar hotărârea mea era 
deja neclintită. La început au mai existat slabe ezitări care se 
datorau atașamentului faţă de familie și de logodnica mea, dar 
m-am liniștit spunându-mi că mai apoi voi avea tot timpul din 
lume să mă întorc la ei. În sinea mea însă știam prea bine că 
acest lucru nu se va petrece niciodată. 

După trei zile bărbatul cărunt a revenit, la fel de sobru și de 
calm ca și prima dată. Așa după cum am bănuit, aveam deja un 
pașaport fals cu care urma să trec granița. Așteptările mele au 
fost însă depășite atunci când am constatat că pașaportul meu 
era, de fapt, un pașaport diplomatic și că eu aveam cetăţenie 
belgiană. Acel domn mi-a explicat că s-a ales această variantă 
deoarece eu cunoșteam foarte bine limba franceză, ceea ce 
făcea totul mai credibil pentru autorităţile vamale. El urma să 
mă însoţească la Bruxelles, iar plecarea cu avionul era 
programată a doua zi la prânz. Ca să fiu mai concis, la aeroport 
totul a decurs normal, firesc, iar vameșii ne-au urat chiar „bon 
voyage!”. Pe înserat eram deja instalat într-o vilă ultra luxoasă 
din capitala Belgiei, care se afla într-o zonă rezidenţială a 
orașului. Bărbatul care m-a însoţit s-a retras discret, după ce s- 
a asigurat că am tot ce-mi trebuie. M-a anunţat că în aceeași 
seară urma să primesc o vizită specială. 

Am zâmbit ușor; probabil că acela urma să fie momentul 
mult așteptatei întâlniri cu ruda mea în vârstă de peste cinci 
sute de ani. Trebuia să recunosc că uneori în viaţă schimbările 
de situaţie sunt atât de rapide și spectaculoase, încât trebuie să 
dai dovadă de mult discernământ și de o mare stăpânire de sine 
pentru a le face faţă cât mai bine. În urmă cu o săptămână îmi 


făuream planuri de familie împreună cu logodnica mea, la 
Oradea, în România; acum eram în Belgia, având o altă 
identitate și așteptam să mă întâlnesc cu o rudă în vârstă de 
câteva sute de ani. Destul de șocant, nu? 

Elinor râse degajat și se ridică pentru a aprinde lumina. 
Afară era aproape noapte și preotul tibetan încă nu sosise. Rupt 
din vraja ascultării, am tresărit, uitându-mă la ceas. 

- Este destul de târziu... Crezi că va mai fi o întâlnire în 
seara aceasta? am întrebat eu sceptic. 

- Fără îndoială, a răspuns Elinor, deși eu însumi sunt puţin 
mirat de această întârziere. Să avem însă răbdare; va sosi peste 
puţin timp și atunci te vei confrunta cu o mare surpriză. 

Nu înţelegeam nimic din acest mister, dar Elinor mi-a 
promis că așteptarea mea nu va mai dura mult. 

- Dacă e așa, atunci te rog să continui și să-mi spui ce s-a 
petrecut în seara aceea la Bruxelles, am zis eu, așezându-mă 
mai comod în fotoliu și gustând unul din fursecurile cu care 
fusesem servit. 

- L-am cunoscut pe maestrul alchimist, strămoșul meu. 
Eram emoţionat, dar el părea că mă înţelege atât de bine! Mi-a 
mulțumit că am avut încredere în el și în cele ce mi-a scris. 
Arăta de aproximativ 32-33 de ani; te rog să mă crezi că eram 
consternat și căutam diverse motive să-mi justific că ceea ce se 
întâmplă este o farsă, că este imposibil ca persoana din faţa 
mea să aibă acea înfățișare și totuși ea să fi trăit deja cinci sute 
de ani. Mi-am exprimat chiar atunci îndoiala în această privinţă. 
El m-a privit calm și cu seriozitate, întrebându-mă apoi cam 
cum mi-aș imagina eu că ar trebui să arate o ființă umană care 
are vârsta de cinci sute de ani. La această replică m-am blocat, 
realizând imediat ridicolul situaţiei. A continuat să-mi spună că 
nu mă voi putea convinge de existenţa acelei tradiţii secrete și 
de efectul extraordinar pe care îl are obiectul misterios asupra 
vieţii celor pentru care a fost făcut, decât după trecerea multor 
ani, dar în tot acest timp el mă sfătuia să aștept într-un mod 
activ, să mă cultiv și să învăţ tainele alchimiei pentru a fi 
capabil să realizez mai târziu trecerea la etapa superioară. 

S-a oferit să-mi arate și să-mi pună la dispoziţie tot ceea ce 
era necesar pentru a realiza aceasta. „Simt că ai un potenţial 
deosebit”, mi-a spus el, „dar cu toate acestea vei constata că cei 
care intră pe calea acestei tradiţii integrează în alt mod timpul 
pe care îl au la dispoziţie, care faţă de viața unui om obișnuit 


este incomparabil mai lung. De aceea, progresele pe care le vei 
face în experienţele tale alchimice vor fi destul de lente. Este 
posibil să treacă câteva sute de ani, poate chiar o mie de ani 
sau mai mult, până să atingi desăvârșirea în opera ta alchimică. 
În această perioadă foarte lungă de timp vei fi poate nevoit să 
faci faţă unor transformări majore, chiar dramatice în existenţa 
ta, însă ele te vor ajuta să acumulezi o experienţă imensă care 
va contribui din plin la complexitatea destinului tău. 

Ai putea să mă întrebi cum se face că alţi alchimiști reușesc 
să atingă desăvârșirea operei lor într-o singură viaţă de om 
normal. Aceasta este o realitate, dar în astfel de cazuri ei se 
nasc deja cu mari merite pe această cale, dobândite în multe 
existenţe anterioare. Aproape sigur nu ești familiarizat cu 
aspectele metempsihozei și nici cu cele care se referă la legea 
ezoterică a acţiunii și reacţiunii în univers. Din această cauză, 
explicaţiile pe care ţi le ofer acum ţi se vor părea, poate, hilare 
și ilogice. Vei avea însă la dispoziţie un timp îndelungat ca să 
înţelegi și să observi aceste aspecte. E bine să știi totuși că 
longevitatea extraordinară pe care o ai acum la dispoziţie îţi 
poate oferi posibilitatea de a evolua spiritual mult mai rapid 
decât urmând calea nașterii și a morţii pe care o parcurg 
ceilalți oameni.” 

S-a oprit și s-a uitat cu atenţie la mine, pentru a vedea ce 
reacţie au generat explicaţiile pe care mi le-a oferit. Eu eram 
incapabil să scot vreun cuvânt, pentru că nu înțelegeam 
semnificaţia acelor lucruri. Acum știu însă foarte bine la ce s-a 
referit strămoșul meu. Sunt aspecte elementare, dar în acea 
perioadă a vieţii mele ele constituiau pentru mine un subiect 
complet neexplorat. 

Elinor s-a oprit din relatarea lui, pentru a mă întreba în ce 
măsură eram eu însumi familiarizat cu aceste probleme. l-am 
răspuns că nu cunoșteam prea multe în această direcţie și că 
eram bucuros dacă mi-ar fi putut oferi atunci alte detalii legate 
de acele noţiuni. 


Destinul și reîncarnarea 


- Ştii prea bine că problema reîncarnării sufletului uman 
continuă și astăzi să incite controverse, deși există nenumărate 


dovezi și chiar studii care au fost făcute pentru a demonstra 
acest adevăr, mi-a explicat Elinor. 

Nevoia de a păstra un control cât mai eficace asupra 
populaţiei i-a determinat pe liderii din umbră ai unor forţe 
politice și economice să orienteze știința și educaţia maselor 
astfel încât totul să pară simplu și concis: nu există suflet, nu 
există spirit, iar după moartea corpului fizic nu se petrece 
nimic, pentru că totul se reduce la neant. Altfel spus, conform 
acestei „ideologii” moderne, după ce omul moare el dispare cu 
desăvârșire, fără să lase nici o urmă. 

Deși este aberantă și chiar lipsită de logică, această idee a 
prins în rândul populaţiei și foarte mulţi oameni o îmbrățișează 
mai ales pentru faptul că le dă senzaţia că îi ferește de 
complicaţii și de bătăi inutile de cap. În plus, unii chiar tind să 
alunece într-o mentalitate profund eronată, care îi poate arunca 
mai apoi într-o cruntă disperare și suferinţă; ei se gândesc că, 
dacă tot se afirmă că avem „o singură viaţă” și că după aceasta 
nu mai există nimic altceva, atunci înseamnă că pot săvârși 
orice fel de acte, mai ales rele și chiar abominabile, în interes 
pur egoist, deoarece nu va trebui să plătească pentru ele după 
ce mor. Vezi deci că aceasta poate fi cu adevărat o problemă și 
nu este deloc întâmplător că societatea modernă se confruntă 
cu un val practic fără precedent de vicii și fărădelegi. Lupta 
justiției este doar la suprafaţă, deoarece ea nu reușește să 
curme răul din rădăcina lui. Sistemul ideologic este corupt și 
fals, dar cu toate acestea este menţinut astfel în mod deliberat, 
pentru a provoca haos și a permite exercitarea controlului la 
vârf. 

- Desigur, cunosc aceste aspecte, am precizat eu. Dar este 
interesantă viziunea strămoșului tău în ceea ce privește 
posibilitatea pe care o ai pentru a progresa mai rapid. 

- Da, metoda prelungirii vieţii în corpul fizic este 
extraordinară. La o privire superficială ai putea crede că trece 
foarte mult timp până să ajungi la un anumit rezultat, în timp ce 
alți oameni care trăiesc o viaţă normală obţin același efect în 
numai câţiva ani sau zeci de ani. În realitate, ei nu fac decât să 
continue ceea ce au început cu multe vieţi în urmă. Să 
presupunem următoarea situaţie: eu încep să studiez misterele 
alchimiei și o dată cu mine se iniţiază în aceste taine și un om 
obișnuit care trăiește o durată normală de viaţă. Să 
presupunem, de asemenea, că amândoi progresăm cam în 


același ritm. După câteva zeci de ani, inevitabil el va muri, iar 
sufletul lui, purtând - printre altele - chintesenţa tuturor 
cunoștințelor pe care le-a dobândit până atunci, va translata 
într-un plan superior al Creaţiei. Pentru cele mai multe fiinţe 
umane, acest plan este universul subtil al astralului, care este 
cu mult mai vast decât universul fizic. 

Elinor făcu o scurtă pauză pentru a sorbi din ceașca de 
ceai. Imediat după aceea, el își reluă explicaţiile. 

- Oamenii nu mor în adevăratul sens al cuvântului, adică nu 
dispar în neant, ci își abandonează doar „carcasa” fizică, adică 
trupul lor din carne și oase, care putrezește. „Moare” doar 
corpul fizic, însă partea subtilă a fiinţei, sufletul, trece în altă 
dimensiune spaţio-temporală a Creaţiei, care este cea mai 
propice pentru ca el să-și continue existenţa. De aceea se spune 
că, în realitate, nu există „moarte”, deoarece ființa umană, ca 
entitate individuală, nu dispare niciodată; ea doar translatează 
dintr-un plan în altul al Creaţiei, așa cum, de pildă, tu te dai jos 
dintr-o mașină și te urci într-un tren; apoi te dai jos din acel 
tren și pășești pe puntea unui vapor, iar analogia poate 
continua. În fiecare dintre aceste situaţii tu ai un mediu specific 
de deplasare și un anumit grad de libertate. Este, cum s-ar 
spune, ceea ce îţi poţi tu permite în acel moment, ceea ce ai 
agonisit pentru a plăti biletul, fie la autobuz, fie la tren, fie la 
vapor. 

Dacă n-ai strâns suficient, adică nu ai prea multe merite, 
atunci mergi pe jos, dar dacă ești foarte „bogat”, atunci îţi poţi 
cumpăra bilet și pentru naveta spaţială! Analogic vorbind, în 
acest ultim caz ai acces la o lume subtilă foarte elevată. Dacă 
nu ai decât puţine merite, pentru că greșelile tale au fost mari, 
atunci dimensiunea subtilă în care este proiectat sufletul după 
moartea trupului va fi una plină de chin și suferinţă. Aceste 
demarcaţii se referă la destinul fiecărui om, care este în deplină 
conformitate cu acţiunile, bune sau rele, pe care el le-a săvârșit 
fie în existenţa lui terestră, fie în cea din lumile subtile. Dacă nu 
ar fi așa, n-ar exista nici o diferenţă între condiţia lumească a 
unui sfânt și aceea a unui criminal sau între un retardat mintal 
și un geniu. Bunul simţ ne spune că nu este deloc întâmplător 
că o ființă umană se naște cu un sever handicap fizic, în timp ce 
alta este perfect sănătoasă și înfloritoare; că una suferă încă 
din copilărie de tot felul de angoase, fiind terifiată de 
coșmaruri, iar alta este veselă, optimistă și foarte fericită. Cred 


că înţelegi foarte bine ceea ce îţi spun. Totuși, incredibila 
superficialitate și chiar prostie a oamenilor, care îi împiedică să 
remarce aceste aspecte foarte simple și evidente, precum și 
dependenţa lor aproape maladivă de un sistem automat de 
credinţe și prejudecăţi care le-a fost impus încă din copilărie, 
contribuie atât la decăderea lor fizică și morală, cât și la 
incapacitatea lor de a înţelege unele adevăruri esenţiale despre 
viaţa pe care ei o trăiesc. 

- Așa este, m-am confruntat adeseori cu această opacitate a 
opiniei publice, am observat eu cu amărăciune. Dar știi, am 
constatat că nu este neapărat vorba despre rea-voinţă din 
partea oamenilor, ci mai ales despre faptul că atunci ei se 
confruntă cu decizia de a înlocui ideile materialiste care le-au 
fost îndoctrinate încă din școală, cu ceva despre care aproape 
toţi își bat joc sau spun că nu există. Dintre cele două variante, 
cei mai mulţi preferă să rămână la vechile credinţe, chiar dacă 
își dau seama că, totuși, ceva nu este în regulă. Ideea de 
comoditate și de lipsă a efortului fizic ori mental reușește de 
cele mai multe ori să le biruie tresărirea spiritului. În astfel de 
condiţii, care după părerea mea accentuează egoismul și 
macină afectivitatea, nu te poţi aștepta să dobândești prea mari 
merite. Viaţa se încheie relativ repede și urmează, ca să spun 
așa, „strânsul recoltei”. 

- Elinor a preluat imediat ideea. Chiar despre asta vorbeam 
și eu. Ceea ce omul făptuiește în viaţa lui terestră îl obligă, într- 
un fel, să se reîntoarcă în planul fizic după încheierea 
„sejurului” astral, în care sufletul trăiește într-o lume acordată 
pe „lungimea lui de undă”. 

De pildă, datorită dorinţei de a reuși în arta alchimiei, 
persoana din exemplul pe care l-am considerat se va reîncarna 
într-o conjunctură care să-i favorizeze accesul la această 
cunoaștere. Desigur, procesul de jalonare a destinului unui 
suflet care tocmai urmează să se reîncarneze în planul fizic este 
foarte complex, fiind opera extrem de precisă a unor entităţi 
cosmice infinit superioare modului comun și raţional de gândire 
a omului. Sunt luate în consideraţie, din imensul bagaj de fapte, 
trăiri, emoţii și intenţii pe care fiecare făptură umană l-a strâns 
de-a lungul nenumăratelor ei existențe în manifestare, acele 
tendinţe care urmează să definească în esenţă orientarea 
destinului ei în încarnarea viitoare. Această alegere are la bază 
anumite criterii și omul urmează să trăiască în noua lui viață 


din planul fizic un fel de „replică” la acţiunile pe care el le-a 
săvârșit în alte vieţi terestre. 

- Da. M-am întrebat adeseori cum are loc, de fapt, acest 
proces de „contorizare” a acţiunilor noastre, dar n-am gasit 
răspunsul, am spus eu gânditor. 

Elinor a tăcut o clipă, după care mi-a răspuns cu multă 
competenţă: 

- Orice faptă, fie că este realizată cu trupul, cu vorba sau cu 
gândul, este în mod tainic „înregistrată” în ceea ce ocultiștii 
numesc „memoria cosmică”, iar mai apoi chintesenţa acestor 
acţiuni este impregnată la nivelul sufletului individual, putând fi 
O „povară” sau o „delectare” pentru cel care își trăiește 
destinul, mi-a explicat Elinor. Soarta omului nu este deloc 
întâmplătoare, ci este în deplin acord cu natura faptelor pe care 
el le-a săvârșit și tocmai acesta este motivul pentru care 
oamenii se nasc atât de diferiți. Fiecare trebuie să-și trăiască 
destinul propriu, după natura faptelor sale: faptele bune vor 
atrage merite și, prin urmare, acea ființă se va bucura de 
condiţii, șanse și situaţii minunate în încarnarea ei din planul 
fizic; în schimb, faptele rele vor atrage consecințe nefaste, 
multă suferință și chin pentru ființa respectivă. Este însă 
important de știut că aceste „recompense” reprezintă 
totdeauna un echilibru perfect între faptă și răsplată. Nimeni 
nu este favorizat și nimeni nu este dezavantajat. Fiecare 
primește exact ceea ce el merită, chiar dacă mulţi afirmă că 
sunt nedreptăţiţi și îl acuză pe Dumnezeu că le-a dat atâta 
suferinţă și necazuri în viaţă. De ce trebuie să se chinuiască ei 
la limita subzistenţei și alţii să huzurească în lux și bogății? 
Acest gen de întrebări sunt frecvente la cei care suferă în viaţă, 
dar nu înţeleg cauzele acelei suferințe. După cum spuneam, 
astfel de situaţii reprezintă expresia fidelă a legii compensaţiei 
faptelor care au fost săvârșite, dar cel care încă nu este 
suficient trezit din punct de vedere spiritual, nu știe și nu 
înțelege aceste lucruri. 

Eram foarte interesat de aceste aspecte, deoarece ele îmi 
permiteau să-mi sintetizez cunoștințele iniţiatice pe care le 
aveam. L-am întrebat pe Elinor ce anume determină 
reîncarnarea viitoare a unui suflet în planul terestru. 

- În intervalul dintre două încarnări succesive, sufletul 
individual trăiește în planul astral o perioadă de timp care este 
în acord cu meritele pe care le-a dobândit. Când acestea s-au 


epuizat vine vremea în care alte fapte, care au fost săvârșite de- 
a lungul existenţelor terestre, s-au „copt” și așteaptă să-și 
primească „răsplata”, bună sau rea, în planul fizic, adică într-o 
nouă încarnare. Această „condensare” a necesităţii destinului 
atrage atunci în mod irezistibil sufletul respectiv către planul 
fizic, într-o „matcă” sau tipar de integrare în societate care este 
cel mai potrivit cu specificul sau natura faptelor care trebuie 
compensate. Aceasta se întâmplă fie că viitoarea ființă umană 
care se va naște în acea matcă trebuie să consume fructele 
bune sau meritele care se datorează acţiunilor sale benefice din 
trecut, fie că ea trebuie să plătească pentru faptele ei 
anterioare și pentru suferinţa pe care a pricinuit-o altora. De 
cele mai multe ori însă există o îmbinare a celor două tendinţe 
și așa se explică faptul că oamenii se nasc cu anumite calităţi, 
dar și cu anumite defecte fizice sau psihice. Totuși, de ei 
depinde cum își „organizează” destinul. Altfel spus, ei sunt cei 
care generează, prin faptele pe care le săvârșesc în viața 
prezentă, natura destinului lor în încarnările viitoare. 

- Bine, dar în felul acesta nu există practic nici un sfârșit 
pentru ciclul de renașteri, am exclamat eu. Fie că facem bine, 
fie că facem rău, ne vom renaște la nesfârșit pentru a consuma 
fructele acţiunilor noastre. 

- Aceasta este doar în aparenţă. Deosebirea fundamentală 
între faptele bune și faptele rele este aceea că primele te 
apropie de Dumnezeu, pe când celelalte te depărtează de El. 
Salvarea sau eliberarea despre care vorbesc religiile autentice 
constă tocmai în resorbţia în dimensiunea care transcende 
chiar și acest ciclu, aparent nesfârșit, al vieţii și al morţii, care 
este precum un lanț al dependenţei. Urmând însă calea 
evoluţiei, care totdeauna este sinonimă cu binele și armonia, 
omul ajunge într-un târziu la capătul drumului și atunci se 
petrece un act inconceptibil pentru raţiunea obișnuită; este ca o 
trecere, un salt în infinitul care înglobează toate lumile, dar 
care, în același timp, este și în afara lor. 

- Nu aș vrea să divagăm acum pe această direcţie a 
discuţiei noastre, pentru că alta era ideea iniţială de la care am 
pornit. Am spus că, în exemplul comparativ pe care l-am ales, 
cel care s-a iniţiat în tainele alchimiei ajunge la un anumit nivel 
de înţelegere a acestor taine în existenţa respectivă, după care 
el moare, iar sufletul lui se va proiecta o perioadă de timp în 
una dintre lumile subtile ale planului astral. 


- Cu toţii translatăm în planul astral după ce murim în 
planul fizic? am întrebat eu, dornic să-mi lămuresc acest aspect 
pe care nu-l înțelesesem. 

- Acest lucru este valabil pentru cele mai multe fiinţe 
umane, deoarece planul astral este prin excelenţă un plan al 
emoţiilor și al manifestării de natură psihică, iar acestea, așa 
după cum știi, reprezintă latura fundamentală care definește 
viața unei fiinţe umane. Totuși, dacă unele dintre fiinţele umane 
au ajuns deja la un nivel foarte elevat de conștiință, sufletul lor 
va fi atras în mod automat, după moartea fizică, în planurile și 
mai subtile ale manifestării, cum ar fi planul mental sau chiar 
planul cauzal, în care natura realităţii este mult mai subtilă și 
mai vastă decât în cazul planului astral. De pildă, la nivelul 
planului cauzal nu mai există practic nimic din ceea ce noi am 
putea asocia imaginii sau gândirii obișnuite. Mintea este atunci 
complet transcensă, iar cunoașterea nu mai este un act 
discursiv, ci unul total și simultan. Acolo conștiința individuală 
are acces chiar la arhetipurile Creaţiei și la cauzele care fac să 
se manifeste lucrurile și fenomenele în planurile inferioare, 
până la cel fizic. De aceea, cel care există în acest ultim plan al 
manifestării extrem de elevat, poate să controleze orice în 
lumea manifestată deoarece atunci el poate „să facă și să 
desfacă”, încă de la originea cauzală, orice acţiune, plan sau 
intenţie. 

Problema este valabilă și în sens invers: dacă o fiinţă a 
săvârșit în existenţa ei terestră greșeli mari, cum ar fi acte 
reprobabile de despotism, de oprimare psihică și fizică a altor 
oameni sau dacă a făcut crime ori s-a pretat la acţiuni foarte 
violente, atunci sufletul ei va fi atras în mod inexorabil după 
moartea fizică spre dimensiunile întunecate, infernale ale 
planului astral inferior, unde va trebui să plătească pentru 
acţiunile comise. Nu mă înţelege greșit, nu este vorba despre o 
damnare eternă, dar totuși astfel de fapte atârnă foarte greu în 
balanța destinului personal și tocmai de aceea intervalul de 
timp în care ele sunt compensate în infernuri apare, în ani 
tereștri, ca fiind foarte lung. 

O situaţie mai deosebită este în cazul celor care se sinucid, 
deoarece atunci suferința lor este extrem de îndelungată, iar 
regresul pe scara evoluţiei este considerabil, într-o astfel de 
situaţie dramatică, sufletul cu greu realizează că un singur gest 
nesăbuit din viaţa lui terestră l-a costat mii de ani de suferință 


și de involuţie. Dacă el ar fi fost capabil să-și ofere înapoi viaţa 
pe care tot el și-a luat-o, atunci nu ar fi fost o problemă prea 
mare. Însă lucrurile nu sunt așa și tocmai de aceea chinurile pe 
care trebuie să le îndure un suflet sinucigaș sunt cumplite. 
Actul sinuciderii reprezintă, în esenţă, actul negării de sine dus 
la extrem, ceea ce este cu mult mai grav decât actul ignorării 
scânteii divine, a spiritului divin din noi. Un ateu mai are totuși 
șansa de a evolua și a-și modifica punctul de vedere în decursul 
vieţii, pe când sinucigașul își curmă singur, printr-un act de 
voinţă proprie, foarte egoistă, șansa care i-a fost dată pentru a 
evolua în acea existenţă. El nu a înţeles un aspect fundamental 
pe care l-am menţionat mai înainte și anume că, chiar dacă 
omul simte la un moment dat în viaţă că necazurile, suferinţa și 
problemele pe care le are tind să îl copleșească, totuși acestea 
nu reflectă nimic altceva decât natura faptelor pe care el le-a 
săvârșit în trecut, iar chinurile și viaţa mizerabilă pe care o 
îndură în prezent sunt, cu puţine excepţii, expresia fidelă a 
suferinţei pe care el a provocat-o altora. Prin urmare, actul lui 
nesăbuit este o tentativă egoistă de a înșela destinul, mai bine 
zis de a-l ocoli, gândind că în acest fel el nu va mai avea de 
îndurat. De aceea, gravitatea actului de sinucidere este foarte 
mare și constituie un obstacol major în evoluţia omului, poate 
cel mai mare dintre toate. 

Pe de altă parte, unele suflete care au fost foarte atașate de 
bunurile materiale în viaţa lor terestră sau care au fost foarte 
zgârcite și meschine în relaţiile cu ceilalţi rămân o perioadă 
destul de lungă în imediata vecinătate a locurilor și bunurilor 
de care s-au atașat, la nivelul planului eteric, care după cum știi 
este situat ca frecvenţă de vibraţie între planul fizic și cel 
astral. Starea acestor suflete este abulică, deoarece ele nu 
realizează ce se petrece cu ele și singurul gând care le domină 
atunci este cel al dorinței de a se reîntoarce la lucrurile, 
posesiunile materiale sau chiar la fiinţele de care au fost foarte 
atașate în timpul vieţii lor fizice. Ele rămân mult timp în acest 
plan subtil, care se află în imediata vecinătate a planetei 
noastre, fiind mereu cufundate într-o atmosferă sumbră, ca o 
ceaţă densă. Din când în când, datorită dorințelor lor grosiere 
și atașate de bunurile lumești, ele bântuie prin zonele 
respective sub, o formă ectoplasmatică, ce reproduce mai mult 
sau mai puţin fidel forma trupească pe care au avut-o în 
existenţa lor terestră anterioară. Această condiţie jalnică poate 


să dureze uneori chiar sute de ani până când, încetul cu încetul, 
înţelegerea lor începe să facă treptat lumină în crepusculul de 
care erau înconjurate și astfel ele sunt eliberate din strânsoarea 
atașamentelor pe care le aveau. Acesta reprezintă un exemplu 
tipic de consumare a unui gen de karma de atașament. După 
aceea, sufletul respectiv accede la un nivel astral care este mult 
superior condiției penibile în care el s-a aflat până atunci, în 
planul eteric. Desigur, acel nivel al planului astral va fi în 
deplină concordanţă cu alte aspecte care corespund destinului 
particular al sufletului și, după ce va mai rămâne acolo un timp, 
consumându-și meritele specifice pe acel nivel al astralului, el 
se va reîncarna în planul fizic și procesul reîncepe, dar de la un 
nivel superior al experienţei individuale. 

- Bun, am spus eu. Acum este clar, dar viaţa din planurile 
subtile durează la fel de mult ca viaţa pe care o trăiește un om 
obișnuit în plan terestru? Pentru că ai spus că după moartea 
trupului, fiecare suflet se află o anumită perioadă de timp în 
unul din planurile subtile ale manifestării. 

- Timpul, ca energie subtilă universală, este perceput în 
mod diferit în planuri diferite ale Creaţiei. De pildă, la nivelul 
planului astral el nu mai are același sens, aceeași „curgere” ca 
în planul fizic. Ceea ce tu aici percepi ca fiind o durată precisă 
de timp, acolo ea este mult distorsionată. Cu cât planul din 
manifestare este mai elevat, cu atât percepţia timpului este mai 
nuanţată. Faptul că planul respectiv este multidimensional 
determină fenomene complexe de sincronicitate și chiar de 
simultaneitate a evenimentelor. Timpul nu mai poate fi judecat 
atunci în parametrii lui „fizici”. 

Durata medie a unui „sejur” astral pe care sufletul 
individual îl petrece între două încarnări succesive este 
cuprinsă între 50 și 300 de ani tereștri, în funcţie de meritele 
cumulate. Desigur, sunt și excepţii care depind de hotărârea 
unor foruri superioare din ierarhia entităţilor celeste, dar, în 
general, aceasta este perioada de timp pe care o petrec în 
astral cele mai multe dintre sufletele individuale, după moartea 
corpului lor fizic. 

- Deci în exemplul tău, cel care a fost iniţiat în tainele 
alchimiei și apoi moare, revine probabil în planul terestru când 


tu ai deja 3-400 de ani! am spus eu. Acum înţeleg sensul căii 
tale. 

Elinor m-a aprobat, înclinând ușor capul. 

- Da, însă atunci eu deja am progresat destul de mult, 
deoarece am folosit timpul pe care sufletul lui l-a petrecut în 
planul astral, pentru a mă perfecționa continuu. Atunci când, 
după moartea trupului, sufletul translatează într-un plan subtil, 
el se supune acolo unor alte tipuri de legi și influenţe. Cel mai 
adesea, el nu poate să realizeze același tip de activitate 
principală pe care a săvârșit-o în viața lui pământească, 
deoarece în dimensiunile planului astral condiţiile și priorităţile 
sunt cu totul altele decât cele din planul fizic. Totuși, progresele 
și cunoștințele sale, care au fost dobândite în timpul 
existenţelor terestre anterioare într-un domeniu sau altul, sunt 
sintetizate în conștiința sa și pot determina natura viitoarei sale 
încarnări. 

Alchimistul din exemplul meu va reveni într-o nouă 
încarnare și va parcurge repede etapele cunoașterii pe care ela 
dobândit-o deja în viața anterioară. Apoi progresul lui în 
această direcţie va încetini, deoarece atunci el se va afla din 
nou pe un „tărâm necunoscut”, pe care trebuie să-l exploreze. 
Poate că îi vor mai fi necesare încă una sau două încarnări, 
presupunând că ţinta lui în viață va fi mereu realizarea 
spirituală prin Marea Operă Alchimică, deși destinul are mulţi 
alţi vectori de influenţă care îl pot distrage de la această cale și 
îi pot amâna succesul. De aceea, uneori pot trece chiar și 15-20 
de vieţi fără ca el să fi obținut dezideratul ultim. 

Pe de altă parte, eu beneficiez de o viaţă extraordinar de 
lungă într-un corp fizic perfect sănătos și echilibrat și nu sunt 
nevoit să reiau din nou și din nou procesul învăţării și al 
cunoașterii din fiecare etapă a vieţii, începând cu copilăria și 
sfârșind cu senectutea. În plus, conștiința mea nu este supusă 
uitării periodice, dintre două încarnări succesive, ci progresul 
meu în arta alchimiei tinde să urmeze un flux continuu, 
ascendent. Așa se explică faptul că am posibilitatea să obţin 
Piatra Filozofală în câteva sute de ani de studii și experimente, 
pe când un om obișnuit, parcurgând „traseul” comun al morții 
și renașterii, ar avea nevoie de cel puţin 3000-4000 de ani 
pentru aceasta, considerând că el s-ar bucura mereu de condiţii 
optime de viaţă, că ar avea un destin foarte favorabil și că ar fi 
deosebit de inspirat și intuitiv în efectuarea experienţelor sale 


alchimice, însă acestea reprezintă condiţii ideale care rareori se 
îndeplinesc. Cel mai adesea, omului îi sunt necesare câteva zeci 
de mii, sute de mii ori chiar milioane de ani pentru a se 
desăvârși spiritual. Dacă el ar avea mereu, la fiecare încarnare, 
conștiința duratei cosmice a periplului său prin manifestare, de 
la un plan la altul al acesteia, fără îndoială că ar fi cuprins de o 
adâncă deznădejde, care i s-ar părea de nesuportat. Dar 
mecanismul automat al uitării, care intervine de fiecare dată 
atunci când el revine într-o nouă existenţă în planul fizic, îl 
apără de această teribilă angoasă. 

Desigur, această „uitare” este necesară și totodată corelată 
cu faptul că, dacă ne-am aminti toate acţiunile din trecut - unele 
dintre ele cumplite - psihicul nostru, care încă este labil și 
nepregătit să înţeleagă în profunzime semnificaţia acestor 
aspecte, aproape sigur ar ceda și atunci evoluţia noastră ar fi 
compromisă pentru o mare perioadă de timp. lar atunci când 
suntem într-adevăr capabili să ne percepem vieţile anterioare, 
deja ne aflăm la un nivel înalt de evoluţie spirituală care ne 
permite o abordare mult superioară a menirii și a condiţiei 
noastre în univers. Atunci viziunea noastră este unitară, iar 
cauzele sunt percepute în aspectul lor global, nu parțial. 

- Da, se pare că avantajul de a trăi foarte mult timp în 
corpul fizic este evident, am admis eu. Într-un fel, cel care 
renaște mereu și mereu în planul fizic este nevoit să treacă prin 
aceleași faze ale vieţii și chiar poate fi deturnat de la calea pe 
care a abordat-o cu mai multe vieţi înainte. Această perpetuă 
mișcare „în sus și în jos” poate să devină ceva obositor, dar face 
parte tot din destinul nostru. Chiar faptul că tu ai fost ales de 
strămoșul tău pentru a duce tradiţia mai departe, beneficiind 
totodată de o viaţă lungă de aproape două mii de ani, face parte 
din destinul tău. 

Am reflectat și eu de multe ori asupra acestui aspect și fără 
îndoială că așa este; este clar că un anumit tip de merite pe 
care le-am dobândit în vieţile anterioare a facilitat situaţia în 
care mă aflu în prezent. Totuși, în virtutea aceleiași legi 
cosmice a destinului, sunt aproape sigur că am avut anumite 
legături cu această cale în existenţele mele din trecut. De 
obicei, grupuri mai mici sau chiar mai mari de suflete 
individuale se atrag aproape irezistibil pe ecranul vieţii și al 
timpului în virtutea faptului că ele sunt legate unele de altele 
prin trăiri, fapte sau cunoștințe comune. Din această cauză, un 


mare procent din sufletele care se reîncarnează întâlnesc în 
noua lor viață persoane de care, într-un fel sau altul, au fost 
legate în alte existenţe. Aceste conexiuni reciproce sunt 
necesare în virtutea legii de compensare a faptelor și 
„datoriilor” pe care unii le au pentru alţii. Prin urmare, 
imaginându-mi un anumit scenariu, e posibil să fi fost ucenicul 
unui preot din vechime care deţinea acest secret teribil al 
longevităţii sau să fi ajutat cu ceva la menţinerea acestei tradiţii 
speciale. Totuși ipoteza mea nu este obligatorie, pentru că aș fi 
putut cumula anumite merite spirituale care să conducă la 
situația actuală din viaţa mea, practicând chiar și alte virtuţi 
sau credinţe religioase, decât calea pe care o urmez acum. 
Aceste aspecte îmi rămân deocamdată învăluite în mister. 

- Stiu prea bine că unii oameni posedă capacitatea 
extraordinară de a-și „vedea” existenţele lor anterioare. Mă 
întreb dacă aceasta semnifică un anumit tip de clarviziune... 

- Bineînţeles că aceasta semnifică o capacitate de 
clarviziune, a spus Elinor. O astfel de persoană are acces la un 
nivel superior al conștiinței, care înglobează o dimensiune 
foarte înaltă a Creaţiei. Această dimensiune se referă la 
„înregistrările” de care îţi spuneam, deoarece nimic, niciodată, 
nu este distrus fără urmă și nu se pierde în neant. Am vrut să 
clarific mai bine acest aspect. 

- Cezar mi-a vorbit despre clișeele akashaice, care sunt 
precum un fel de „bandă uriașă de înregistrare” la nivel subtil 
pentru tot ceea ce se petrece în univers. Conștiinţța omului 
trebuie să aibă acces la aceste clișee pentru a-și aminti 
existenţele anterioare? 

- În cazul puterii de vizualizare a existenţelor anterioare 
este chiar ceva mai mult decât atât, deoarece atunci este 
implicat și un anumit gen de control mental. Desigur, această 
putere are și ea diferite faze de măiestrie; dacă la început se 
manifestă doar sporadic și parţial, pe măsură ce progresăm 
spiritual ea devine stabilă și chiar poate fi manifestată la voinţă. 
În fazele superioare, ea ne poate permite sa cunoaștem, dacă 
vrem, existenţele trecute și probabilitatea celor viitoare în cazul 
oricărei ființe umane pe care o cunoaștem. Acest aspect este 
util pentru a înţelege anumite cauze din trecut care au generat 
unele situaţii complicate din prezent. Ajungând astfel la 
rădăcina lucrurilor, ele pot fi rezolvate apoi foarte repede și cu 
succes, îți spun toate acestea pentru că și eu, chiar dacă 


destinul mi-a dăruit o existență specială, mă confrunt totuși cu 
multe „provocări”, tendinţe sau impulsuri care mă pot abate de 
la calea ce mi-a fost trasată. 

Această ultimă observaţie a lui Elinor era în conformitate 
cu propriile mele concluzii. _ 

- M-am gândit și eu că nu poate fi așa ușor, am spus. În 
definitiv, viaţa foarte lungă nu te scutește absolut deloc de 
efectele acţiunilor tale, dar îţi oferă posibilitatea să le ajustezi 
„din mers”, fără sincope. 

- Îmi folosesc viaţa foarte lungă pentru a evolua spiritual, 
mă aprobă Elinor. Atât din ceea ce mi-a spus strămoșul meu, cât 
și din experienţa pe care eu însumi am acumulat-o până acum 
mi-am dat seama că, practic, nu am de ales. Aș putea 
bineînțeles să mă lansez în alte tipuri de activităţi; aș putea, de 
pildă, să urmăresc să strâng averi uriașe, dar acest aspect nu 
este deloc relevant, mai ales în cazul meu, deoarece mi-a fost 
lăsată o moștenire financiară și materială fabuloasă. Cu toate 
acestea, majoritatea oamenilor preferă să-și petreacă aproape 
toată viaţa - și așa destul de scurtă - pe care o au la dispoziţie 
pentru a dobândi averi, lux și bogăţie. Nu vreau să par acum un 
filozof depășit, dar știi prea bine cât de efemere sunt achiziţiile 
materiale: ceea ce ai acum poate să dispară în momentul 
următor. În lupta acerbă pentru avuţii, simţurile amorţesc, 
caracterul este corupt, iar mintea își pierde din claritate. Toate 
acestea sunt în schimbul unei iluzorii senzaţii de activitate 
trepidantă în afaceri sau a unor condiţii trecătoare de lux 
exagerat, care în realitate nu reușesc altceva decât să 
„moleșească” spiritul. Cei bogaţi își dau seama de aceasta în 
forul lor lăuntric, dar refuză să recunoască deschis pentru că 
atunci ei pur și simplu nu ar ști ce altceva ar putea să mai facă 
în viaţă, în afara relaţiilor, a afacerilor și a competiţiei care de 
multe ori distruge, nu stimulează. Atunci ei s-ar simţi complet 
descoperiţi, inutili în societate și dezorientaţi, ceea ce, de 
exemplu, poţi remarca la oamenii de afaceri care au dat 
faliment. Ei sunt incapabili să se relaxeze sau să conceapă viaţa 
în alţi termeni decât cei ai afacerilor, legăturilor și intrigilor, 
chiar și atunci când se află în concediu. 

Nu știu dacă ai observat, dar acesta este motivul pentru 
care mulţi oameni de afaceri refuză chiar să-și ia concediu de 
odihnă, justificându-se mereu prin faptul că au de rezolvat 
probleme care nu suferă amânare. Dezorientarea lor și 


neputința de a înţelege altceva de la viaţă, în afara mediului 
specific de afaceri, este singurul efect pe care l-a produs lupta 
acerbă pentru îmbogăţire. Situaţia este cu adevărat dramatică 
în cazul celor foarte bogaţi sau al unor politicieni; acestora le 
place să creadă că trăiesc în așa-zisul „high-life” al societăţii, 
pentru că o dată ce au „gustat” din această tentaţie 
ademenitoare le vine mai apoi foarte greu să se dezobișnuiască 
de ea. Percepția lor corectă asupra realităţii lucrurilor este 
atunci profund modificată, iar dezideratul lor în viaţă devine 
acela de a rămâne „în top”, de a impresiona prin bogăţie, relaţii 
și posibilități materiale, aspecte care ţin evident de un nivel 
impur și grosier al conștiinței. Fuga lor de ei înșiși este atunci 
susținută chiar de ideologia sistemului modern de cultură și 
educaţie, care îi încurajează să creadă că, în afară de aceste 
țeluri materiale pe care un om ar trebui să le aibă în viaţă, nu 
mai există altceva: nu există Dumnezeu, nu există spirit divin, 
nu există o lege a compensaţiei după moarte, nu există 
reîncarnare pentru a face posibilă această compensație a 
faptelor. 

- în plus, aceste idei sunt propagate dinadins pentru a 
obține anumite scopuri viciate, am adăugat eu. Situaţia mi-a 
fost descrisă foarte clar de Cezar, atunci când mi-a povestit de 
întâlnirile lui cu senior Massini (vezi capitolele 3 și 4 din Viitor 
cu cap de mort de Radu Cinamar - nota ed.) 

Elinor și-a înclinat în semn afirmativ capul, dezvoltând mai 
apoi subiectul: 

- Explicaţia îndoctrinării materialiste și ateiste în lume, care 
este susţinută aproape cu disperare de organismele puterii, 
este foarte simplă: dacă oamenii ar fi îndemnați să realizeze că 
menirea lor este cu totul alta în existenţa pe care o trăiesc și 
dacă ei ar înțelege cu adevărat că natura faptelor pe care le 
săvârșesc implică mai apoi - uneori chiar în aceeași viaţă sau, 
dacă nu, atunci în vieţile următoare - o foarte exactă „replică” 
în ceea ce-i privește, atunci fără îndoială că priorităţile lor ar 
deveni cu totul altele. Maturitatea în gândire și înţelegerea 
acestor aspecte i-ar determina atunci să fie mult mai 
responsabili față de ceea ce își propun în viaţă, i-ar stimula să 
aibă mult mai multă libertate de gândire, iar aceasta ar duce 
inevitabil la modificarea unui raport însemnat de forțe pe 
planetă, deoarece oamenii nu ar mai putea fi manipulaţi atât de 
ușor. Interesul pentru planul material s-ar diminua în mod 


considerabil; prin urmare, consumul de mărfuri ar fi și el cu 
mult mai mic, adaptat doar necesităţilor firești și nicidecum în 
exces, așa cum este în prezent. Bineînţeles, dacă oamenii 
cumpără mai puţin și sunt interesaţi mai mult de aspectele 
ezoterice și spirituale ale vieţii lor, atunci încasările scad în mod 
vertiginos și o dată cu ele scade și puterea liderilor și a 
oamenilor bogaţi de a controla și de a manipula prin 
intermediul banilor. Practic vorbind, atunci s-ar realiza o 
înnoire a întregii societăţi de pe principii reale și corecte, însă 
la ora actuală acest lucru este cel mai puţin dorit de către 
organizaţiile oculte care dirijează destinul omenirii. 

Referitor la acest aspect, există persoane care, pline de 
importanţă și emfază, afirmă că toate ideile despre marea 
conspirație mondială, despre controlul maselor și despre 
manipularea oamenilor sunt niște inepţii, lipsite de 
fundamentare și de dovezi concrete. Din păcate, aceste fiinţe 
umane fac în acest fel dovada unui substrat psihologic care este 
plin de frică și de egoism; considerând că vorbesc în numele 
celor mulţi și serioși, ele, de fapt, își exprimă în mod indirect 
angoasa și sentimentul de insecuritate pe care îl resimt acut în 
profunzimile ființei lor. Totuși, pentru cei care sunt înzestrați cu 
bun simţ și au capacitatea de a discerne corect, semnalele pe 
care ei le primesc din exterior și modalitatea în care se 
desfășoară evenimentele la nivel mondial sunt suficiente pentru 
a-i convinge de panta pe care se află în prezent umanitatea și 
de a-i determina să acţioneze, fiecare după posibilităţile pe care 
le are, pentru a da un nou curs și o nouă orientare destinului 
omenirii. Dacă observi cu atenţie, tocmai în aceasta constă 
„lupta” teribilă pe care cei puţini, dar având cu ei puterea 
supremă a cunoașterii spirituale, o poartă cu cei deviaţi de pe 
această cale, care caută să atragă omenirea câtre haos și 
decădere. 

Stiam prea bine aceste aspecte din memorabilele discuţii 
pe care le avusesem cu Cezar. L-am întrerupt pe Elinor, 
urmărind să punctez un anumit aspect. 

- Sunt mulţi oameni care știu aceste lucruri și observă cu 
luciditate starea de fapt. Totuși, majoritatea lor se lasă cuprinși 
de un sentiment de tristeţe și depresie în legătură cu aceasta, 
ceea ce înseamnă o mare greșeală. În definitiv, lumea pe care o 
percepem este într-o continuă mișcare și transformare; orice 
am face, nu putem opri fluctuaţia și instabilitatea ei, însă o 


putem orienta totuși în direcţia dorită, adică spre bine și 
armonie. Agitaţia lumii provoacă, de asemenea, și agitația 
minţii noastre și aceasta este chiar condiţia acelora care, 
precum orbii, intră fără să vadă într-o încăierare; ca și ceilalţi, 
vor suferi și ei, dar nu vor ști cum să iasă de acolo. După 
părerea mea, pentru a rezolva acest punct dureros este necesar 
să ne modificăm atitudinea: chiar știind cum este lumea, din 
care la urma urmelor și noi facem parte, nu trebuie totuși să ne 
lăsăm atrași sau influenţaţi de varianta pe care ea o pune la 
dispoziție, pentru că aceasta ne provoacă suferință. Dacă 
reușim să privim din exterior lumea, fiind totuși în ea, înseamnă 
că am rezolvat problema în ceea ce ne privește. Cu cât mai 
mulţi vom reuși aceasta, cu atât mai bine va fi pentru întreaga 
umanitate, deoarece o astfel de atitudine este profund 
spirituală și ne apropie de adevăr. 

Să știi că am discutat cu Cezar de mai multe ori cu privire 
la acest aspect. Mi-a spus că una dintre cele mai eficace metode 
de a fi înăuntrul, dar cu toate acestea și în afara lumii este 
aceea de a înţelege în profunzime legile după care ea 
funcţionează. Când ai vorbit despre destin, mi-am spus că 
înţelegerea corectă a caracteristicilor sale poate să-l scutească 
pe om de un lanţ aproape nesfârșit de suferinţe. 

- Într-adevăr, de cele mai multe ori destinul este asociat cu 
suferinţa, iar suferinţa, așa după cum știi, se datorează 
săvârșirii în trecut a unor acţiuni rele, pentru care omul trebuie 
să plătească. Acest fapt elementar este totuși de neacceptat 
pentru majoritatea oamenilor, dar ţi-am explicat motivele 
ascunse din subconștientul lor, care îi determină să prefere 
varianta „fac ce vreau, nu trebuie să dau socoteală pentru 
nimic”. În definitiv, e o problemă de conștiință: dacă ei reușesc 
să-și „adoarmă” conștiința, atunci nu vor fi nevoiţi să mai dea 
socoteală pentru faptele nevirtuoase pe care le săvârșesc și 
care atunci i-ar putea face să se simtă jenaţi și să aibă un 
sentiment de insatisfacţie. Cu cât „ocultarea” conștiinței lor e 
mai mare, cu atât orbirea lor față de acţiunile pe care le 
realizează e mai mare. Astfel, ei ajung să nu mai discearnă între 
ceea ce este o virtute și o non-virtute. De multe ori se declară 
chiar contrariaţi, neînțelegând de pildă ce poate fi rău în a 
minţi, în a înșela, în a escroca, în a falsifica sau chiar în a 
recurge la violenţă, pentru că, potrivit mentalităţii lor, „așa se 
face în afaceri” și „toată lumea știe asta, dar nimeni nu o 


recunoaște”. Această luptă penibilă și aproape continuă pentru 
a dobândi bani, putere sau faimă este lipsită de sens în esenţa 
ei, în primul rând pentru că toate acestea nu sunt durabile, iar 
în al doilea rând pentru că ele generează noi și noi legături 
de destin, care trebuie în mod obligatoriu să fie „plătite”. 
Orientalii numesc acest „angrenaj”: karma. Nu mă îndoiesc că 
știi prea bine semnificaţia acestui termen, care în linii mari se 
referă la legătura dintre cauză și efectul ei. 

Totuși, karma este o noţiune foarte complexă. Gândește-te 
că, de multe ori, există mai multe cauze care determină același 
efect. De pildă, faptul că tu ai venit să te întâlnești cu mine, a 
implicat un cumul de mai multe condiţii: să fii sănătos, 
deoarece ar fi fost posibil să te îmbolnăvești grav chiar cu o zi 
înainte; să vii în condiţii sigure cu mașina sau cu orice alt mijloc 
de transport până aici, pentru că pe drum s-ar fi putut petrece 
un accident grav în care să fii implicat; să ai interesul necesar 
pentru a discuta cu mine; să găsești adresa respectivă, pentru 
că te-ai fi putut rătăci și desigur că mai există multe alte cauze 
secundare care au făcut posibilă această întâlnire. 

Chiar dacă mulţi consideră aceste aspecte ca fiind 
neconcludente, ca și cum ele ar fi ceva de la sine înţeles, 
lucrurile nu sunt totuși așa, deoarece fiecare element are o 
justificare, are un sens și conduce spre ceva coerent în viaţă. 
De aceea nu este deloc întâmplător cum acţionăm, fie că o 
facem cu trupul, cu vorba sau doar în gând. Oricare din aceste 
modalităţi de acţiune pe care le avem la dispoziție generează în 
mod automat un „răspuns” în destinul nostru viitor, adică în 
karma noastră. Aceste „răspunsuri” construiesc o rezultantă 
clară a destinului nostru viitor, care este predominant bună sau 
rea. Uneori, atunci când este necesar, „răspunsul” la acţiunile 
noastre de un anumit gen este atât de rapid și evident, încât el 
nu mai lasă loc îndoielii în ceea ce privește existenţa legii 
universale a destinului. Cu toate acestea, mulţi ignoră chiar și 
astfel de semnale foarte clare. 

- Aceasta în ciuda faptului că ei suferă, am spus eu. Toţi 
oamenii vor să fie fericiţi și nimeni nu dorește să se chinuiască; 
pentru asta trebuie să observăm cauzele care conduc la starea 
de fericire și să le comparăm cu cele care conduc la starea de 
suferinţă. In principiu este simplu, dar chiar și acest efort se 
dovedește de multe ori prea mare pentru fiinţele umane. 


Am fost întrerupt de soneria telefonului mobil al lui Elinor. 
După câteva replici în limba engleză pe care acesta le-a 
schimbat cu cel care a sunat, a închis și mi-a spus că prietenul 
său tibetan își cere scuze pentru întârziere, dar a întâmpinat 
unele dificultăţi pe drum și a trebuit să le rezolve. 

Am aflat că sosea aici peste aproximativ o jumătate de oră. 
Vestea m-a bucurat, deoarece credeam că întâlnirea va fi 
reprogramată. Elinor mi-a spus însă că este vorba despre un 
aspect deosebit de important, care nu trebuie amânat. Ela emis 
ipoteza că poate tocmai din această cauză lama tibetan a avut 
anumite probleme, care i-ar fi putut împiedica sosirea. 

- În anumite cazuri există forţe care se opun cu putere 
astfel încât unele evenimente pozitive să nu se petreacă. 
Practic, se dorește o modificare a raporturilor de cauzalitate, 
mi-a explicat el. 

- Înseamnă că prietenul tău este un maestru spiritual care 
cunoaște felul în care să rezolve astfel de situaţii, am exclamat. 
Desigur, istoria lui este chiar foarte specială, a răspuns Elinor 
enigmatic. Vei fi surprins să constaţi că între voi doi există 
anumite legături care, chiar dacă sunt indirecte, au facilitat 
totuși situaţia actuală. 

- Foarte bine, am spus. În definitiv, acesta este și motivul 
pentru care am venit aici. Dar înainte de sosirea prietenului tău 
tibetan aș vrea să-mi spui cum s-a încheiat întâlnirea de la 
Bruxelles. Recunosc faptul că sunt uluit de povestirea ta și încă 
nu mă pot obișnui în totalitate cu explicaţiile pe care mi le-ai 
dat. De fapt, mai curând cred că asemenea informaţii i-ar face 
pe ceilalţi să zâmbească neîncrezători, decât să accepte chiar și 
o mică parte din relatarea pe care ai făcut-o. 

- Poate că așa este, a spus Elinor, dar dincolo de aceasta ei 
nu vor rămâne cu nimic valoros. Adevărul în ceea ce mă 
privește este prea bulversant ca să poată fi asimilat de cei care 
au o înţelegere obișnuită. Totuși, în cazul tău am considerat că 
ai trecut deja prin anumite „teste” dificile și că era necesar să 
cunoști unele lucruri despre mine. 

Spunând acestea, Elinor se ridică din fotoliu și ieși din 
living-room. După câteva secunde el reveni, ţinând în mână un 
obiect straniu, care la prima vedere semăna cu o sculptură 
ornamentală. Am înţeles imediat că acela era misteriosul obiect 
care facilita o longevitate colosală. Cu emoție, l-am luat în 
mâinile mele și l-am privit cu atenţie. Era alcătuit dintr-un cub 


metalic, cu latura de aproximativ cincisprezece centimetri, care 
avea aspectul unei plase cu ochiuri mari, de forma unui romb. 
Înăuntrul acelui cub și înscris în el era o sferă confecţionată din 
același metal; ca și în cazul cubului, conturul ei exterior era 
alcătuit din ochiuri de plasă metalică, însă acestea erau mai 
mici ca dimensiuni. În sfârșit, în sferă era înscrisă o altă formă 
geometrică, un tetraedru, reprezentare perfectă a unei 
piramide în miniatură, având vârful orientat spre în sus. 
Tetraedrul constituia elementul principal, piesa centrală a 
întregului ansamblu. Pe lângă faptul că avea suprafeţele opace, 
mica piramidă era realizată dintr-un alt tip de metal decât cel 
utilizat pentru cub și pentru sferă. În cazul acestora, metalul 
avea unele reflexii roșiatice, semănând în această privință cu 
aspectul cuprului. Eram foarte surprins de perfecțiunea finisării 
și, chiar dacă suprafaţa era mată, totuși ea crea un joc straniu 
de lumini și umbre între ochiurile plasei metalice care alcătuia 
cubul și sfera. 

L-am întrebat pe Elinor ce tehnologie a fost folosită la 
obţinerea metalului și la asamblarea foarte precisă a pieselor 
componente ale obiectului, însă el mi-a răspuns că informaţia 
respectivă făcea parte din secretul iniţierii și nu putea fi 
divulgată.  Iotuși a precizat că „punctul fierbinte” al 
ansamblului era mica piramidă, „inima” secretă care asigura 
influenţa tainică asupra vieţii celui pentru care era construit 
obiectul. 

Într-adevăr, piramida înscrisă în sferă avea o culoare 
fascinantă, asemănătoare turcoazului, care reflecta în mod 
neașteptat lumina la cea mai mică mișcare. Am presupus că 
acest efect tulburător se datora șlefuirii perfecte a suprafeţelor 
sale, însă Elinor mi-a spus că, de fapt, el era o proprietate a 
misteriosului aliaj din care era confecţionată piramida. 
Combinația între culoarea roșiatică a plasei metalice din care 
erau făcute cubul și sfera și culoarea turcoaz, uneori ajungând 
până la nuanţe de bleumarin, a aliajului piramidei, crea în 
lumina palidă a camerei un efect ciudat asupra psihicului meu. 
Mă simțeam îndemnat la visare, la reverie, însă vocea lui Elinor 
m-a readus la realitatea momentului. 

- Chiar dacă nu este acordat pe frecvenţa ta specifică de 
vibraţie, obiectul creează totuși un anumit tip de interacţiune 
subtilă, mai ales cu persoanele receptive. Gândește-te că el este 
un fel de releu, un intermediar fizic care este adaptat într-un 


mod foarte fin să translateze unele energii cosmice despre care 
oamenii de știință nici măcar nu le bânuiesc existenţa. De 
aceea, impregnarea lui subtilă provoacă aproape imediat o 
reacţie specifică în cel care îl ţine aproape. Dacă tu, care nu 
ești acordat cu „lungimea de undă” a obiectului, ai simţit totuși 
foarte repede influenţa lui, imaginează-ţi cum percep eu în 
fiecare clipă acţiunea subtilă care îi este caracteristică. E ca un 
fel de „legătură” puternică între mine și acest obiect, pe care o 
resimt ca o vibraţie specifică, foarte plăcută, în orice parte a 
trupului. Mă „hrănește” și mă susţine continuu, iar senzaţia pe 
care o simt în mod dominant este aceea de echilibrare perfectă 
a tuturor funcţiilor și reacţiilor din organism. 

Îl ascultam pe Elinor ţinând în mână acel obiect și 


răsucindu-l de pe o parte pe alta. Era foarte ușor, având în 
vedere faptul că toate piesele sale erau metalice. 


- Interiorul piramidei este gol? am întrebat eu din 
curiozitate, dorind să găsesc o posibilă explicaţie pentru 
greutatea uimitor de mică a ansamblului. 

Elinor a tăcut câteva clipe, părând că nu se hotăra dacă era 
oportun să-mi dezvăluie răspunsul. Am ridicat ochii câtre el. 
Credeam că întrebarea mea era nevinovată, însă descopeream 
că, fără să vreau, am atins un punct sensibil. 

- Îţi voi răspunde, deși acesta este cel mai însemnat secret 
care trebuie păstrat; nu neapărat în ceea ce privește conţinutul 
piramidei, ci referitor la tehnica de obţinere a ceea ce se află 
înăuntru. 

Făcu o mică pauză pentru a aprinde lumina în cameră, iar 
apoi a continuat: 

- Piramida nu este compactă. Pereţii ei sunt realizaţi dintr- 
un aliaj complet necunoscut pământenilor, iar în interior, chiar 
în centrul ei, se află încastrat un cristal violet, foarte special. 
Tehnica de obţinere a acestui cristal reprezintă marele atu al 
căii pe care o urmez, deoarece acest cristal este cel care 
personalizează obiectul; el este cel care „atrage” radiaţia 
specifică și codifică totodată influenţa unei anumite energii 
subtile din univers pe frecvenţa particulară de vibraţie a 
posesorului. Fără el, ansamblul nu ar putea crea efectul pe care 
acum îl cunoști. Pe de altă parte, cristalul singur nu poate fi nici 
el eficient fără interacţiunea specială pe care o are cu aliajul 
piramidei. Întregul ansamblu „vibrează” într-un mod foarte 


exact, iar reglarea frecvenţei este continuu ajustată de aliajul 
secret; poţi spune chiar că acesta are un anumit gen de 
„inteligenţă”, pentru că el reacţionează la cele mai fine 
modificări de stare energetică ale organismului viu pentru care 
și el, ca și cristalul, este personalizat după o metodologie 
alchimică foarte secretă. Dacă așezi obiectul pe masă și îl lași 
nemișcat, vei observa că aliajul continuă totuși să se „miște” 
sau, cel puţin, să-ţi creeze senzaţia de mișcare. 

Observam uimit acest fenomen și mi-am reamintit în mod 
reflex de materialul enigmatic ce tapeta Marea Galerie din 
locaţia secretă din Bucegi. „Comportamentul“ lui era 
asemănător cu al aliajului; aceleași „ape”, același tip de 
comportament „inteligent”, aceeași influenţă specială pe care o 
aveau, și unul și celălalt, asupra celui care se afla în apropiere. 
Diferenţa notabilă era că, în timp ce materialul din Marea 
Galerie avea și o componentă organică, aliajul din care era 
alcătuită piramida era metal pur. 

- Toate piesele obiectului sunt obţinute pe cale alchimică, 
după reţete foarte precise, a spus Elinor. Inclusiv cristalul 
violet, încastrat în piramidă. Aceea este piesa cel mai dificil de 
obţinut, dar procesul nu este chiar așa îndelungat. Condiţia 
esenţială este ca cel care cunoaște secretul să fie deja un 
adevărat maestru alchimist. 

Practic vorbind, tradiția căii este continuată în mod 
obligatoriu prin desăvârșire spirituală; dacă cel care are 
obiectul nu reușește să dobândească perfecțiunea în Marea 
Operă Alchimică, atunci el nu va putea avea nici un continuator 
al său, deoarece nu va fi capabil să realizeze obiectul sau va 
putea realiza doar anumite componente ale sale. El nu va putea 
obţine însă cristalul central, chiar dacă pentru aceasta are la 
dispoziţie toate cunoștințele teoretice ale „reţetei”. Motivul este 
că atunci lui îi lipsește o componentă subtilă esenţială și 
totodată fundamentală pentru personalizarea obiectului, 
calitate care este dobândită doar o dată cu desăvârșirea. 
Indiferent de eforturile sale în direcţia realizării cristalului 
violet, chiar dacă ar repeta experienţa de mii și mii de ori, el nu 
va putea personaliza obiectul și atunci acesta nu va avea nici un 
efect. 

Dar, tocmai pentru că există această condiţie, discipolului îi 
este oferită o viaţă extrem de lungă în corpul fizic, pentru ca 
maturitatea și experiența pe care el le dobândește atunci să 


aibă suficient timp să contribuie la obţinerea Marii Opere 
Alchimice. După cum ţi-am spus, această condiţie este neapărat 
necesară pentru a avea un succes deplin în realizarea 
obiectului. Rezultatul final este certificat întotdeauna de 
superba culoare violet pe care o capătă atunci cristalul. 

- Acum îmi dau seama mai bine de importanţa căii pe care o 
urmezi, am spus eu cu convingere. Până în acest moment nu 
reușeam să înţeleg modalitatea specifică prin care ea conduce 
la realizarea spirituală. Deși filiaţia maestru-discipol în această 
tradiţie nu mi se pare foarte puternică, totuși intuiesc că în 
cazul tău problema a fost puţin diferită. Spune-mi, ai fost ajutat 
și sprijinit foarte mult în căutările tale de către strămoșul tău, 
care ţi-a fost maestru? Te întreb aceasta pentru că, din câte am 
înțeles, maestrul acestuia l-a părăsit destul de repede după ce i- 
a dezvăluit calea. 

- Așa este, dar nu uita că strămoșul meu și-a petrecut mai 
mult de douăzeci de ani lângă marele magician hindus, până în 
momentul iniţierii. Cunoștea deja foarte multe secrete 
alchimice și în plus, așa după cum mi-a mărturisit chiar el, 
magicianul i-a lăsat o mică avere pentru a se descurca în lume, 
la început de drum. Se pare că este o tradiție pe această cale: 
maestrul are grijă din toate punctele de vedere, inclusiv din cel 
financiar, de discipolul pe care l-a ales. Având în vedere că 
maeștrii acestei linii spirituale stăpâneau la perfecţie arta 
alchimiei și puteau oricând să obţină Piatra Filozofală, era 
foarte simplu pentru ei să fabrice orice cantitate de metal nobil 
pentru a-l dărui discipolului. Nu te gândi însă că acest lucru era 
făcut fără discernământ, pentru că într-o asemenea situaţie 
intenția maestrului nu ar fi fost compatibilă cu modalitatea 
perfectă de acţiune și de integrare pe care o manifestă un 
alchimist desăvârșit. Eu însumi am fost ajutat foarte mult în 
această direcţie de către strămoșul meu. Fără exagerare pot să- 
ţi spun că el mi-a lăsat o adevărată comoară, nu într-un sipet cu 
bijuterii și bani de aur, ci în bănci, sub formă de conturi 
bancare foarte consistente, la care se adaugă mai multe imobile 
răspândite în orașele principale ale lumii. 

- Da, am bănuit. Iotuși, nu este foarte relevant, pentru că 
având în faţă o viaţă de două mii de ani, chiar dacă 
economisești câte puţin, dar în mod constant, poţi strânge o 
avere uriașă. 


- Din punct de vedere logic, ai dreptate, dar realitatea nu se 
prezintă chiar așa, a răspuns Elinor zâmbind ușor. Pentru a 
înțelege corect „mecanismul” psihologic al unei ființe umane 
care știe că poate să trăiască mii de ani în planul fizic, trebuie 
să pornești de la alte premise și de la alte țeluri pe care acea 
fiinţă le are în vedere. Sunt transformări profunde care au loc 
atunci în interiorul ei și acestea nu trebuie și nu pot să fie 
ignorate. În mod paradoxal, atenţia începe atunci să fie atrasă 
mai mult către aspectele oculte ale vieţii, decât către cele 
concrete, imediate, materiale cu care sunt obișnuiți cei mai 
mulţi dintre oameni. Intenţiile unei astfel de persoane converg 
din ce în ce mai mult către realizarea de sine și, graţie unei 
„întipăriri” subtile specifice acestei căi, care s-a sedimentat de- 
a lungul miilor de ani, discipolul ales înțelege destul de repede 
atât scopul, cât și subtilităţile noii sale condiţii de viaţă. Pentru 
că integrarea lui în societate tinde să devină dificilă, îi sunt 
puse atunci la dispoziţie mijloacele materiale necesare pentru a 
rezolva mai ușor obstacolele în această direcţie. Aceste 
mijloace nu îi sunt oferite în nici un caz pentru propriile sale 
plăceri sau dorinţe, deși se poate spune că el are la dispoziție 
atunci tot ceea ce își dorește. Condiţia lui este neobișnuită și 
tocmai de aceea trebuie tratată într-un mod aparte. 

- In afară de ajutorul financiar, strămoșul tău ţi-a oferit și 
învățături spirituale? l-am întrebat eu. 

- In mod tradiţional, pe această cale maestrul se retrage de 
lângă discipolul lui imediat după ce el i-a oferit acestuia 
învestitura finală. În cazul meu, maestrul a rămas cu mine la 
Bruxelles încă trei săptămâni după ce am primit inițierea. Am 
petrecut amândoi cea mai mare parte din această perioadă în 
laboratorul său alchimic, care era plasat la subsolul acelei vile. 
Am fost astfel inițiat într-o serie întreagă de cunoștințe și 
proceduri de bază care să mă ajute să demarez experienţele 
mele alchimice. Hotărârea lui de a mai rămâne cu mine o 
perioadă după ce mi-a dat iniţierea, chiar dacă acest lucru nu 
respecta tradiţia, este însă explicabilă, deoarece orice cale și 
orice metodă trebuie să fie adaptate contextului social, politic și 
cultural care există. In ceea ce mă privește, cred că am fost ales 
de el în primul rând datorită structurii mele stabile, deschiderii 
și sincerităţii care mă caracterizează. Probabil că strămoșul 
meu a intuit în mine și alte aspecte. 


Oricum, specificul lumii contemporane nu permite 
realizarea unui stadiu lung de iniţiere în științele oculte, mai 
ales în ceea ce privește calea pe care mă aflu. Interesele 
divergente, intenţiile malefice, serviciile secrete și tehnologia 
avansată modifică integral viziunea în care trebuie abordată și 
mai apoi continuată această tradiţie. Practic vorbind, diferenţa 
este ca de la cer la pământ; condiţiile în care strămoșul meu 
trăia în jurul anului 1500, când a primit iniţierea în îndepărtata 
Indie și cele de la sfârșitul secolului trecut, prin 1970, când eu 
însumi am fost inițiat și pregătit în tainele alchimiei de către el 
sunt incomparabile. În plus, eu nu efectuasem nici un „stagiu” 
de pregătire ezoterică până atunci și nu studiasem practic 
nimic din acest domeniu. Desigur, trei săptămâni înseamnă 
foarte puţin pentru a înţelege fie doar și bazele științelor oculte, 
dar cu toate acestea perioada respectivă de timp s-a dovedit 
foarte folositoare pentru a-mi forma o idee despre ceea ce 
trebuie să știu și mai apoi să realizez în lunga mea viaţă. De 
mare ajutor mi-a fost biblioteca imensă pe care o avea ruda 
mea străveche, colecţie care conţinea lucrări și documente de o 
valoare inestimabilă. Nici chiar în prezent nu pot spune că am 
epuizat de studiat volumele ei principale; între timp, eu însumi 
am îmbogăţit în mod apreciabil fondul de cărţi care exista 
atunci, cumpărând opere foarte importante. De altfel, deţin încă 
trei biblioteci uriașe în imobilele mele din alte ţări. 


Ideile directoare pe care le-am primit de la strămoșul meu 
în cele câteva săptămâni în care el a rămas cu mine au 
constituit un fel de „matriță” care mi-a orientat activitatea mea 
ulterioară. Chiar dacă exprimarea lui în limba română era puţin 
stranie, mai ales în ceea ce privește topica frazei, totuși am 
reușit să înţeleg chiar și aspectele cele mai secrete ale practicii, 
deoarece acolo unde nu cunoștea termenii specifici, strămoșul 
meu recurgea la limba franceză. Mi-a spus că a învăţat limba 
română încă de când părinţii mei veniseră pentru prima dată în 
Transilvania. Proceda de fiecare dată în acest mod, mai ales 
pentru a fi capabil să înţeleagă mai bine și să urmărească mai 
eficient evoluţia membrilor lanţului său genealogic, în funcţie 
de ţara în care aceștia alegeau să se stabilească. Nu a 


intervenit însă niciodată în această direcţie și a rămas retras și 
necunoscut pentru toţi înaintașii mei de pe linia principală, 
urmărindu-le și analizându-le cu atenţie viaţa. Cunoștea 
paisprezece limbi străine și mai multe dialecte, rod direct al 
peregrinărilor sale prin lume. La ora actuală eu nu cunosc 
decât cinci limbi străine, dar deocamdată îmi este suficient. 

Ruda mea din vechime mi-a furnizat unele indicaţii 
esenţiale în ceea ce privește modalităţile specifice de acţiune în 
societatea modernă, pentru a evita problemele cele mai 
spinoase, care m-ar fi putut viza în mod direct. În ultimele zile 
mi-a făcut cunoștință cu persoane de mare încredere, care îi 
erau vechi discipoli. Aceste persoane au avut un rol important 
și m-au ajutat mult în anii care au urmat pentru a realiza unele 
acţiuni delicate care aveau legătură directă cu „acoperirea” 
mea în anumite zone ale lumii. 

În continuare, Elinor mi-a povestit despre unele contacte 
foarte speciale pe care le-a avut în ultimii ani. Am aflat că 
printre acestea se numără și cel cu lama tibetan care și-a 
anunţat sosirea în acea seară. El mi-a vorbit despre despărţirea 
emoţionantă de strămoșul său și mi-a dezvăluit unele aspecte 
legate de evenimentele viitoare la nivel mondial. Mi-a spus că, 
deși există multe profeţii sau previziuni pentru timpurile 
următoare, unele dintre acestea merită o atenţie deosebită 
pentru că se încadrează în „logica” devenirii cosmice. Însă 
chiar în momentul în care se pregătea să-mi dezvăluie mai 
multe informaţii despre sursa acelor profeţii și despre impactul 
lor asupra conștiinței maselor de oameni, s-a auzit soneria de la 
intrare. 

Printr-o intuiţie fulgerătoare, am știut atunci că întâlnirea 
cu lama tibetan avea să aibă o mare importanţă pentru 
existenţa mea ulterioară. Chiar și așa, surpriza pe care am trâit- 
o atunci când a apărut în cameră a depășit orice așteptare din 
partea mea. În cele aproximativ trei ore cât am fost în 
compania lui Elinor am aflat lucruri care, fără nici o îndoială, ar 
șoca orice persoană obișnuită și ar provoca în ea dorința de a 
respinge cu putere acele informaţii. Aceste reacţii, aparent 
normale, ar fi însă expresia directă a unei bruște „ruperi de 
ritm” în concepţia și activitatea de rutină care sunt comune 
omului contemporan. Consideram că trecusem de mult peste 
acest handicap major și că eram deschis oricărei „provocări” în 
această direcţie. Aveam deja un bagaj important de cunoștințe, 


explicaţii și dezvăluiri cutremurătoare, care în mare parte au 
fost susținute și de dovezi materiale încadrate în rândul celor 
mai înalte secrete de stat. 

Cu toate acestea, întâlnirea cu preotul tibetan m-a uluit 
atât de mult, încât am avut nevoie de câteva zeci de secunde 
înainte să-mi revină vocea. Surpriza mea era fără margini, 
deoarece aceea era totuși pentru prima dată când mă 
confruntam cu o realitate complet diferită de realitatea 
obiectivă pe care o cunoșteam. 


Capitolul 2 
CONEXIUNEA TIBETANĂ 


Mă ridicasem din fotoliu și așteptam cuprins de o emoție 
nelămurită întâlnirea cu acel personaj misterios. Am auzit 
fragmente dintr-o conversaţie în limba engleză și apoi pașii 
celor doi care se apropiau de living-room. 

Primul care a intrat în cameră a fost tibetanul. Era o 
persoană relativ scundă, la vreo cincizeci de ani; purta un 
costum de culoare albastru închis, confecţionat dintr-un 
material natural, probabil din bumbac. Costumul lui semăna 
foarte bine cu uniformele chinezești, însă era mult mai elegant 
croit și avea o linie modernă. Am fost uimit să constat că, deși 
afară era destul de rece, mai ales noaptea, lama nu mai purta 
nimic peste acel costum. Ochii săi erau foarte vii, iar privirea 
deosebit de pătrunzătoare. Datorită forței neobișnuite pe care 
tibetanul o radia prin intermediul ochilor, fără totuși ca prin 
aceasta să dea impresia de asprime sau de duritate, m-am 
simţit atunci oarecum stânjenit și chiar inhibat. Totuși, acest 
aspect s-a dovedit a fi nesemnificativ pe lângă ceea ce a urmat. 


Secretul unui yidam 


După ce lama a pătruns câţiva pași în cameră, în urma lui 
nu a apărut Elinor, așa după cum mă așteptam, ci o fiinţă a 
cărei prezenţă m-a făcut să scap un strigăt involuntar, de 
imensă surpriză. Rămăsesem înțepenit în picioare, incapabil să 
mai fac vreo mișcare, cu ochii aţintiţi asupra ei. În spatele 
tibetanului se afla un om gigantic, al cărui creștet ajungea 
aproape până în tavan; cred că avea mai mult de doi metri și 
jumătate în înălțime. Mă simt dator să fac anumite precizări în 
ceea ce privește statutul de „om” al acelei fiinţe. Alcătuirea ei 
somatică părea a fi la fel cu aceea a unui bărbat matur, 
păstrând desigur proporţiile pe care le-am menţionat. Cu toate 
acestea, aspectul personajului era cu adevărat „exploziv”. Când 
mă refer la aceasta am în vedere o expresie foarte reală a 
termenului, considerat desigur în sensul lui figurat. Simpla 
prezenţă a acelei ființe uriașe în cameră avea parcă tendinţa să 

mă „strivească” sau cel puţin să determine în mine apariţia 
unui sentiment acut de frică interioară. 

Am urmărit să-mi stăpânesc emoţiile și reacțiile, dar totuși 
nu am pus nici p întrebare. Priveam cu atenţie chipul uriașului; 
părul lui era negru și lung, trecând dincolo de umeri, dar stătea 
„învolburat”, creând impresia unei coame teribile în jurul 
capului. Chipul îi era împodobit cu o enormă mustață neagră, 
foarte stufoasă, care îi accentua radiaţia teribilă. Ochii negri 
parcă aruncau flăcări, iar sprâncenele încruntate nu prevesteau 
nimic bun la o primă evaluare. Totuși, așa cum aveam să mă 
conving în curând, aparenţa exterioară a acelei fiinţe era datul 
ei natural, condiţia ei firească de existenţă, care însă 
contravenea în mod flagrant aspectului obișnuit în care ceilalţi 
oameni percep și înţeleg prezenţa celor din jur. 

În mod evident, persoana era de origine asiatică: tenul 
uscat, fața bronzată, ca și cum ar fi fost arsă de soare și de 
vânt, ochii oblici, nasul puţin turtit indicau chiar o posibilă 
provenienţă tibetană. Îmbrăcămintea pe care o purta constituia 
un alt punct de referinţă, deoarece era complet neobișnuită: 
pantaloni foarte largi, din pânză groasă de culoare neagră, o 
bluză roșie cu mâneci largi prinsă cu un brâu lat din eșarfe 


multicolore și o mantie galbenă, lungă până la călcâie, de sub 
ale cărei falduri ieșeau vârfurile unor saboţi uriași din lemn. 
Această ființă putea să servească foarte bine rolul unui far de 
semnalizare pentru cei care se aflau fa mare depărtare. 

Atunci am sesizat două aspecte care m-au derutat și mai 
mult: cu cât priveam mai atent acel trup, cu atât aerul din jurul 
lui începea să „joace”, întocmai cum joacă la suprafaţa nisipului 
din deșert, atunci când căldura este foarte mare. Incercam să- 
mi ancorez mai bine privirea de conturul lui exterior, dar cu 
toate acestea aveam senzaţia stranie că acesta se „disipează” în 
zona de vibraţie a aerului. Dacă priveam însă zona cu 
„turbulenţe”, atunci aceasta își înceta efectul bulversant, iar 
conturul trupului acelui bărbat devenea foarte clar. Această 
iluzie a percepţiei mi-a creat o stare de confuzie, deoarece nu 
reușeam să înțeleg dacă în faţa mea se află o ființă adevărată 
sau ea este doar o apariţie efemeră. Deși nu rostisem nici un 
cuvânt până atunci și nu cerusem nici o explicaţie, totuși lama 
tibetan mi-a răspuns, într-o engleză perfectă, exact la această 
nedumerire pe care o aveam: 

- Depinde din ce perspectivă vrei să privești acest trup. 
Dacă te raportezi la el ca la trupul unui om obișnuit, atunci să 
știi că el este cât se poate de real. Are o consistenţă fizică, 
mișcări și gesturi care sunt comune oricărei alte ființe umane. 
Dacă însă vei căuta să surprinzi aspectele mai subtile ale 
existenţei lui, atunci mintea ta va interacţiona în mod automat 
cu o realitate subtilă mai profundă, care se află la baza 
existenţei celui din faţa ta. În acest caz, tu vei percepe oarecum 
„diluat” realitatea ei fizică și creierul nu va ști cum să 
interpreteze fenomenul straniu de vibraţie a aerului din jurul 
trupului ei. 

- Dar... În definitiv cine sau ce este el? am îndrăznit să 
întreb cu o oarecare timiditate. 

Preotul tibetan rămăsese în picioare în faţa mea și își 
împreunase mâinile la nivelul antebraţelor. Mă privea ca din 
depărtări, dar impresia mea certă a fost că atunci el îmi sonda 
profunzimile fiinţei. Cu toate acestea, nu resimţeam nici o stare 
de împotrivire sau de jenă, deoarece îi percepeam influența 
subtilă amplă, calmă, relaxantă, care mă învăluia ocrotitoare și 
plină de înţelegere. 

- Este destul de dificil să-ți explic în acest moment ce este, 
dar îţi pot spune că în Tibet e cunoscut ca fiind un yidam. 


Pentru început poţi să-l consideri un companion de nădejde al 
celui care îl evocă. 

- Cum adică un companion? am zis eu contrariat. 

- Un însoțitor foarte preţios, mai ales în situaţiile dificile ale 
vieţii, a completat lama. 

Tot nu înțelegeam. Erau prea multe întrebări fără răspuns 
care se loveau în mintea mea: de unde a apărut un astfel de 
însoţitor?; toţi au această înfățișare teribilă?; ce poate să facă 
un yidam?; se comportă el ca un om normal?; care este menirea 
lui? Aproape că nu mai știam cu care din aceste întrebări să 
încep. 

Intre timp, lama se așezase în fotoliul în care stătuse Elinor, 
în timp ce acesta rămase zâmbind în picioare, ușor sprijinit de 
unul din stâlpii șemineului. Tăcut, yidam-ul veni imediat în 
spatele fotoliului în care se afla preotul tibetan, în dreptul 
umărului stâng al acestuia. Deoarece surpriza iniţială se mai 
diminuase iar eu revenisem aproape la o stare normală, am 
sesizat al doilea aspect tulburător care se datora apariţiei 
yidam-ului: atmosfera din cameră se umpluse de un miros 
caracteristic, pe care eu l-am identificat a fi cel de ambră, însă 
în unele momente simţeam și vagi adieri ale mirosului de mir, 
care imprima o senzaţie de sacralitate acelui spaţiu. Iniţial am 
crezut că Elinor aprinsese beţișoare aromate, însă mi-am dat 
seama că presupunerea mea era nefondată, deoarece în cameră 
nu era pic de fum și, în plus, mirosul era foarte fin și pur. Atunci 
când yidam-ul s-a deplasat tăcut în spatele fotoliului în care se 
afla lama, am știut că el era sursa acelui miros sublim care se 
răspândise în toată camera. Yidam-ul a trecut foarte aproape de 
mine și am simţit atunci cum acel miros radia din el. 
Mărturisesc că pentru o fracțiune de secundă m-am întrebat 
dacă a folosit vreun parfum de marcă; stânjenit de hilarul unei 
asemenea idei, mi-am dat imediat seama că oricât de fine și 
valoroase ar fi parfumurile din comerț, totuși ele nu ar putea 
niciodată să egaleze efluviile înmiresmate ale unei prezenţe 
sacre, așa după cum începeam să bănuiesc că este cea a yidam- 
ului. 

- Pentru concepţia occidentală, prezenţa unui yidam este nu 
doar bulversantă, ci și lipsită de orice înţeles, a spus lama. Îţi 
voi oferi însă unele explicaţii în această direcţie, pentru că am 
considerat firesc să procedez așa din moment ce am luat 
hotărârea să ai capacitatea de a observa un yidam. 


Tocmai mă așezam și eu în fotoliu când, auzind ultimele 
cuvinte, am înţepenit. 

- Mi-e teamă că nu înţeleg. De fapt, chiar nu mai înţeleg 
nimic. Din cele ce aţi spus pot să trag concluzia că a vedea un 
yidam este un privilegiu sau mai bine zis un cadou, un act de 
graţie. 

Eram sincer mirat și cam neîncrezător. 

- Mai curând este o opţiune a noastră care depinde de 
persoana cu care ne întâlnim și de ceea ce dorim să realizăm. 
Îți vorbesc acum despre lucruri care nu se află nici pe departe 
în sfera conceptibilă a unui om obișnuit. Tocmai de aceea 
oamenii obișnuiți nu pot vedea un yidam, adăugă lama arătând 
spre uriașa ființă din spatele său. Aceasta nu se datorează însă 
incapacității lor, ci voinţei yidam-ului, care poate rămâne 
complet invizibil percepţiei vizuale a celorlalţi oameni. 

- Dar cu toate acestea eu voi putea să-l văd în continuare? 
am întrebat uluit. 

- Da, tu vei putea să-l vezi așa cum îl vezi acum, dar ceilalţi 
nu îi vor remarca prezenţa. Pentru ei, practic, el nu există. Îţi 
repet, acesta este rezultatul direct al voinţei yidam-ului; în 
unele cazuri, cum este cel de faţă, era necesar însă ca trupul lui 
să fie perceput și de tine, pentru că Elinor îi este deja o veche 
cunoștință, zise el zâmbind. 

Atunci am realizat faptul că Elinor nu manifestase, de fapt, 
nici o atitudine de mirare atunci când uriașul pătrunsese în 
casa lui. 

- Bine, dar de ce toate acestea? am vrut eu sa știu. 

Lama își înclină puţin capul înainte. 

- Nu acesta este scopul întâlnirii pe care am solicitat-o și nu 
vreau să abatem discuţia prea mult în alte direcţii. Totuși, îţi voi 
furniza unele detalii despre misterele unui yidam, deoarece este 
necesar ca înțelegerea ta asupra acestor aspecte să fie cât mai 
corectă. Aceasta ne va ajuta ulterior în ceea ce avem de făptuit. 

Lama se opri un moment rămânând cu ochii închiși, dar 
imediat după aceea el îi deschise și, ţintuindu-mă cu privirea, 
începu să vorbească. 

- În Tibet există o fază precisă a practicii spirituale în care 
discipolul, supravegheat îndeaproape de maestrul său, începe 
tehnica prin care poate crea un yidam. 

Nici măcar nu mai clipeam. 

- Aţi spus: să creeze un yidam? 


- Procedeul este foarte complicat și dificil de făptuit, a 
continuat lama să vorbească fără a ţine cont de perplexitatea 
mea. El necesită o deosebită acuratețe în construirea unei 
mandala din nisip colorat, iar mai apoi discipolul trebuie sa 
depună eforturi susținute pentru a dobândi succesul în anumite 
tehnici de concentrare și vizualizare mentală. Toate acestea 
trebuie făptuite în condiţii de completă recluziune și cu un 
regim alimentar foarte sever. Adaugă la asta temperatura 
scăzută din munţi, care de cele mai multe ori este sub zero 
grade, și vei înţelege de ce această etapă spirituală din viaţa 
aspirantului poate să dureze uneori doi ani și chiar mai mult. 
De altfel, sunt relativ puţini cei care dobândesc meritul de a 
primi această iniţiere din partea maestrului lor și care, în plus, 
reușesc să ducă la bun sfârșit o astfel de practică spirituală. Cei 
mai mulţi renunţă pe parcurs sau pur și simplu nu sunt capabili 
să înțeleagă unele aspecte subtile fundamentale care le-ar 
asigura succesul deplin. 

Chiar și după crearea unui yidam, care atunci devine o 
entitate cu aspect fizic, ponderal, așa cum ești tu sau eu, 
problema rămâne oarecum în suspensie iar discipolul trebuie să 
o rezolve; el trebuie să înțeleagă care este în realitate natura 
yidam-ului și ce caracteristici are ea. Dintre cei care au reușit 
să creeze un yidam, unii decid ca aceștia să-i însoţească toată 
viaţa, ghidându-i mereu în conjuncturile dificile și orientându-i 
spre trepte din ce în ce mai înalte ale progresului spiritual; alţii 
însă, puţini la număr, intuiesc chiar de la început natura yidam- 
ului, care totuși este iluzorie și astfel ei rămân focalizaţi la un 
nivel foarte profund al meditaţiei, care transcende chiar și 
această iluzie sofisticată. 

- Şi care este natura unui yidam? am întrebat cu nerăbdare. 

Priveam acea ființă uriașă din spatele preotului tibetan cu 
fascinaţie, cu respect, dar și cu puţină teamă, deoarece chiar 
dacă începusem să mă obișnuiesc cu prezenţa ei, totuși 
aspectul înfricoșător pe care îl avea încă reușea să-mi provoace 
fiori pe coloană. 

- În esenţă, natura unui yidam este pur mentală. Indiferent 
de etapele complicate pe care le implică procedeul de creare a 
yidam-ului, esenţa lui este mentală. Discipolul face atunci 
dovada capacităţilor sale de concentrare mentală și de 
stăpânire cât mai eficientă a minţii. Cred că deja nu mai este un 
mister pentru tine faptul că, în realitate, mintea este cea care 


creează întreaga lume fenomenală pe care omul o percepe clipă 
de clipă și în care el își desfășoară activitatea de zi cu zi. 
Depinde însă doar de discipol dacă în final va realiza natura 
iluzorie chiar și a forţei sale mentale formidabile pe care ajunge 
să o deţină atunci, ori se va atașa de ea și va rămâne „legat” în 
continuare de iluzia care îl înconjoară. 

În puţine cuvinte, un yidam reprezintă chintesenţa energiei 
mentale a celui care îl evocă și îl creează, a particularităţilor 
profunde din personalitatea și din subconștientul său. De aceea, 
yidam-ii nu sunt identici, ci ei exprimă atitudini 
comportamentale diferite. Unii yidam-i fac parte din categoria 
entităţilor teribile, alţii din aceea a entităţilor blânde, alţii din 
aceea a învăţătorilor spirituali și mai sunt și alte categorii. Cel 
care se află în această cameră este un yidam teribil, dar această 
caracteristică nu trebuie să te inducă în eroare și să te facă să 
crezi că este asociată cu atitudinea de violenţă sau distrugere. 

- Aspectul lui exterior contribuie mult la această impresie, 
am spus foarte convins. 

- Este adevărat, a zâmbit lama, dar gândește-te că fiecare 
yidam, conform categoriei din care face parte, are o anumită 
sarcină precisă de îndeplinit lângă cel care l-a creat. 

Am intervenit pentru a da glas unui gând care îmi apăruse 
spontan. 

- Ideea pe care o am despre el este aceea de a-l identifica 
mai mult cu unul din djinnii sau duhurile din poveștile arabe, 
care după ce sunt eliberate dintr-o sticlă sau dintr-o amforă îi 
îndeplinesc eliberatorului câteva dorințe, am spus eu oarecum 
amuzat. 

- N-ai înţeles substratul care stă la baza existenţei unui 
yidam, a reluat lama. În magia și ocultismul arab și occidental 
există într-adevăr asemenea djinni, dar ei sunt, de fapt, entități 
astrale nu prea elevate sau, în vorbirea populară, ei sunt 
„duhuri” care deţin anumite puteri ce le permit să 
îndeplinească unele dorinţe ale ființei umane care le invocă. Să 
nu uiţi însă că întotdeauna la baza acestor acte se află un fel de 
pact sau înţelegere reciprocă, un schimb proporţional, care se 
realizează în mod tacit de ambele părți. 

În cazul unui yidam, el este o creaţie fizică, tangibilă, iar 
raporturile lui cu cel pe care îl însoțește au o cu totul altă 
natură decât în cazul pacturilor magice. Este adevărat că, 
înainte să se materializeze fizic și chiar să poată vorbi, un 


yidam trece el însuși prin faze intermediare, care pornesc de la 
apariţii sporadice, abia lizibile și nemateriale, până la asumarea 
definitivă a formei și a consistenţei sale fizice. Atunci el devine, 
în mod aparent, o persoană ca oricare alta, însă reţine faptul că 
un yidam poartă totdeauna ceva din caracteristicile celui care l- 
a creat. 

- Inţeleg deci că este o creaţie pur mentală, am spus. 
Mintea occidentală se obișnuiește mai greu cu ideea că un 
aspect relativ abstract, subtil și intangibil, cum este mintea, 
poate să dea naștere unei forme fizice. Dacă nu aș fi aici și nu 
aș vedea ceea ce văd, nici eu probabil n-aș adera la o asemenea 
idee. 

- E o limitare fără sens, care s-a impus numai datorită 
obișnuinţei de a crede ceea ce ţi se spune. In realitate, lucrurile 
sunt mult mai nuanţate. Un yidam se „condensează” din 
materia foarte subtilă a nivelurilor mentale superioare ale celui 
care practică acest procedeu complicat. Prin urmare, chiar 
dacă în final el are un trup fizic, materia din care este alcătuit 
are totuși caracteristici diferite de materia fizică, nefiind așa de 
„Tigidă”. Din această cauză, în funcţie de necesităţi, un yidam 
poate rămâne invizibil vederii celor care el nu dorește să li se 
arate, dar poate, în același timp, să se facă perceput altora. De 
altfel, cred că realizezi și singur ce ar însemna dacă, mergând 
prin oraș, el ar permite să fie văzut de toţi oamenii, spuse lama 
zâmbind cu subînţeles. 

Aici a intervenit Elinor, care până atunci rămăsese tăcut 
într-o parte a camerei: 

- Pentru că structura lui este specială, el poate în egală 
măsură să devină invizibil vederii celorlalți și, de asemenea, 
penetrabil atingerii, exact ca o hologramă vie. Este vorba 
despre o dirijare conștientă a vibraţiei materiei care îi 
alcătuiește ființa; întrucât această capacitate ţine exclusiv de 
exercitarea controlului mental și pentru că yidam-ul este, în 
speţă, o emanaţie mentală a celui care l-a creat, această 
ajustare a frecvenţei de vibraţie a materiei este evidentă. 

Deși înțelegeam aceste aspecte, totuși eram contrariat de 
starea de lucruri care mi se părea nefirească. 

- Suntem aici și vorbim despre el, am spus eu arătând spre 
yidam, ca despre un exponat care este analizat la microscop. 
Această ființă nu a rostit până acum nici un cuvânt, nu și-a spus 
deloc părerea. Aproape am impresia că este ca un accesoriu. 


- Este o impresie profund greșită. Din momentul în care ţi- 
am spus că natura lui este mentală, dar totuși foarte elevată, ar 
fi trebuit să realizezi că menirea lui este mult mai subtilă decât 
aceea pe care ţi-o imaginezi tu, mi-a explicat cu răbdare lama 
tibetan. i-am spus la început că este un companion sau 
însoțitor în ideea de a avea un punct de pornire, pentru a nu 
șoca prea mult înţelegerea ta. Mai apoi însă am făcut unele 
specificaţii importante, printre care aceea că un yidam îl 
călăuzește pe cel care l-a creat câtre fazele superioare ale 
practicii lui spirituale. Nu numai că nu este o prezenţă 
decorativă, dar el devine chiar un fel de maestru spiritual 
pentru discipol, pe care îl ia în grija lui tot restul vieţii. Apare 
următoarea dilemă: dacă yidam-ul este creat de o ființă umană, 
cum este posibil ca după aceea el să devină maestrul ei 
spiritual? Această aparentă problemă o poţi rezolva dacă vei 
înțelege că yidam-ul reprezintă un fel de interfaţă între 
structurile superioare ale mentalului, la care discipolul nu are 
încă acces conștient, și planul fizic în care există cel care l-a 
creat. Aspectul subtil al acestei relaţii, într-un fel simbiotice, 
constă în atașamentul pe care discipolul îl poate avea și 
dezvolta pentru yidam-ul său. Fiind o creaţie mentală, chiar 
dacă aceasta aparţine unei lumi superioare celei fizice, ea este 
totuși efemeră și nu poate conduce discipolul decât până la un 
anumit punct al progresului său spiritual. 

A urmat o scurtă pauză, determinată de faptul că în cameră 
atmosfera s-a schimbat aproape brusc, devenind puternic 
ionizată și mirosind a vegetaţie de pădure înaintea unei furtuni. 
Atitudinea yidam-ului devenise și mai falnică, iar ochii lui parcă 
aruncau fulgere. După o scurtă pauză, fără să schiţeze nici un 
gest, lama a continuat să-mi explice: 

- Tocmai mi-a spus că la un anumit nivel al mentalului tău 
există acum unele tensiuni de care nu ești conștient, dar că ele 
vor dispărea în curând. Sunt doar rodul încordării tale de a 
înţelege și de a asimila mai repede un volum destul de mare 
de informaţii neobișnuite. Din păcate, timpul nu ne permite 
deloc să amânăm scopul pentru care am venit aici, dar nici nu 
vreau să rămâi cu anumite lucruri neclarificate, care mai târziu 
ar putea crea probleme și mai mari. 

Parcă eram bombardat din toate părţile de fenomene 
inexplicabile. 


- N-am auzit nici un cuvânt din partea lui, am spus ușor 
iritat. 

- Nici nu ai avea cum. Un yidam nu se adresează prin viu 
grai decât doar celui care l-a creat și doar în prezenţa lui. Însă 
comunicarea prin viu grai nu este deloc obligatorie; de cele mai 
multe ori aceasta este realizată telepatic. Mulţi discipoli 
renunţă la ultima fază a practicii, aceea în care yidam-ul capătă 
voce, pentru că aceasta necesită un efort în plus și nu este 
neapărat o fază necesară. Totuși, corect și sigur este ca yidam- 
ul să poată să se adreseze și prin viu grai discipolului, deoarece 
în unele momente acesta nu va putea avea certitudinea 
comunicării telepatice dintre el și yidam, confundând propriile 
sale idei cu cele ale yidam-ului. Să știi însă că yidam-ul pe care 
îl vezi aici are capacitatea de a vorbi, însă fără îndoială că, dacă 
ai auzi aceasta, ai suferi un nou șoc. Vocea unui yidam, mai ales 
dacă el face parte din categoria entităţilor teribile, este aproape 
paralizantă. Nu neapărat prin volumul cu care este emisă, ci 
mai ales datorită spectrului ei specific de frecvenţe, care este 
foarte straniu pentru urechea umană. În plus, așa după cum ţi- 
am spus, el nu se adresează prin viu grai decât celui care l-a 
creat. Dar, dacă tu dorești, îl pot ruga să ţi se adreseze 
telepatic, pentru a avea măcar aproximativ idee de felul în care 
sună vocea lui în realitate. 

Lama aștepta acordul meu, pe care i l-am dat fără rezerve. 
Eram surescitat la gândul acestei experienţe cu totul inedite 
pentru mine. Simțeam în mod confuz că lumea fizică, pe care în 
mod obișnuit cu toţii o considerăm stabilă și sigură, își pierduse 
atunci destul de mult din „consistenţa” ei, deși nu puteam să 
precizez care era motivul aprecierii mele. Mai târziu, analizând 
la rece acele momente cu totul speciale, am realizat faptul că în 
living-room existau ființe și obiecte care, deși făceau parte din 
această lume, totuși în egală măsură ele o și transcendeau. 
Elinor era, practic, „nemuritor” comparativ cu viaţa medie a 
unui om obișnuit; obiectul care îi favoriza această condiţie 
extraordinară era alcătuit din substanţe care nu aveau 
corespondent în această lume; preotul tibetan era, de 
asemenea, un personaj foarte misterios despre care intuiţia îmi 
spunea că este posesorul unor secrete fulminante; iar yidam-ul 
era o prezenţă copleșitoare care evoca poate cel mai bine 
legătura cu alte lumi. În aceste condiţii, eu eram nevoit să mă 


„adaptez” făcând uz de toate puterile și capacităţile mele de 
înțelegere. 

Problema principală era aceea că, datorită informaţiilor 
bizare pe care creierul meu le înregistra din exterior și datorită 
faptului că ele nu se suprapuneau peste conceptele obișnuite 
ale vieţii cotidiene, în mintea mea începea să fie generată atât 
ideea, cât și starea specifică unui vis; de fapt, aceasta nu 
reprezenta decât soluţia in-extremis a creierului de a depăși 
impasul în care se afla atunci. Astfel, am reușit să-mi explic 
foarte ușor motivul pentru care yidam-ul îi transmisese 
telepatic preotului tibetan că în mentalul meu s-a creat o 
anumită tensiune. La început am fost tentat să tratez cu 
neîncredere acea observaţie, dar ulterior m-am convins că 
yidam-ul a avut perfectă dreptate și că puterea lui de 
pătrundere la nivelul minţii era remarcabilă. 

Pe de altă parte, din punct de vedere ocult lucrurile erau 
perfect explicabile. Se știe ce influenţă notabilă au undele de 
formă ale unor obiecte pentru a crea o atmosferă magică; 
acesta este și motivul pentru care în cadrul ritualurilor se 
recurge atât la o anumită recuzită, cât și la unele diagrame și 
gesturi speciale. Toate acestea sunt folosite pentru a facilita o 
„rupere” a separaţiei dintre planuri, care nu reprezintă altceva 
decât o „punte de legătură” între acestea. Energia celui care 
realizează procedeul magic și elementele de suport care 
facilitează orientarea acestei energii în direcţia dorită 
constituie baza oricărei operaţiuni de natură ocultă. Atât fiinţa, 
cât și obiectele folosite devin atunci veritabile relee de captare 
Și de manifestare a unor energii din planurile subtile ale 
Creaţiei. 

Deși în cazul de faţă nu era vorba nici pe departe de un 
procedeu magic, totuși principiul releului de forţă și de energie 
între planuri funcţiona fie doar și în virtutea elementului de 
prezenţă. De pildă, câmpul energetic subtil al straniului obiect 
care prelungea viața avea în mod cert o contribuţie la 
distorsiunea spaţio-temporală din cameră; aurele celorlalte trei 
fiinţe constituiau și ele un factor major de influenţă în această 
direcţie, astfel încât propria mea aură era atunci „infuzată” 
cumva de aceste vibrații neobișnuite, care reverberau puternic 
în conștiința mea. 

Starea de reverie în care intrasem a fost brusc invadată de 
un fel de voce, care mai mult semăna cu un bubuit de tunet. 


Deși nu înțelegeam efectiv cuvintele, totuși ideea transmisă îmi 
era clară. Yidam-ul îmi spunea că, pentru a contribui la 
detensionarea și la relaxarea mea mentală, modificase 
atmosfera din cameră, răcorind-o și conferindu-i vitalitate. 
Capul meu vuia de „tunetele” vorbelor sale, deși nu puteam 
afirma că acestea erau chiar ca niște tunete de furtună. Mă 
gândeam doar la o analogie, pentru că în realitate impresia era 
mai complexă. 

Aproape năucit, am apucat totuși să-i mulţumesc yidam-ului 
în gând. Brusc, atât în mintea mea cât și în living-room se lăsă o 
tăcere copleșitoare. Nici un sunet, nici o mișcare, doar o liniște 
împietrită. Priveam printre ochii întredeschiși, dar mediul mi se 
părea cumva ireal. Aproape nu mai simţeam conturul trupului, 
însă contrar așteptărilor mele starea minunată de relaxare care 
mă cuprinsese nu m-a moleșit și nici nu mi-a indus somnul, ci 
dimpotrivă, cu fiecare moment care trecea, mă simțeam mai 
lucid și mai capabil să înţeleg ce se petrece cu mine însumi. 

În mai puţin de trei minute mă simţeam atât de bine, încât 
nu aș mai fi vrut altceva decât să rămân cufundat în acea stare 
foarte confortabilă. Intuitiv am realizat atunci că acela era 
ajutorul minunat pe care mi l-au oferit yidam-ul și lama tibetan, 
pentru a depăși astfel un anumit blocaj energetic la nivel 
mental. 

Deși cu puţin timp în urmă resorturile mele de apărare a 
„cetăţii ego-ului” erau foarte active, urmărind să-mi provoace o 
stare de angoasă și nesiguranţă pentru a mă determina să 
părăsesc acea încăpere, totuși acum resimțeam o bucurie 
intensă, plină de căldură și afectivitate pentru că mă aflam în 
preajma acelor ființe deosebite și pentru că mă confruntam cu o 
situaţie complet ieșită din comun. 

Acum, când rememorez cu claritate filmul evenimentelor, al 
discuţiilor și al emoţiilor lăuntrice pe care le-am trăit în acele 
zile, îmi dau seama că foarte puţini oameni vor fi dispuși să le 
accepte și să le împărtășească, fie doar și într-o mică parte. 
Intr-un astfel de caz, motivul principal pare a fi acela că 
aspectele pe care le prezint depășesc cu mult bagajul comun de 
cunoștințe și concepţii despre viaţă și despre misterele ei 
ascunse. Mi-ar fi spus atunci că am la dispoziţie fie varianta 
dezvăluirii realităţilor prin care am trecut în decursul acelor 
zile, fie varianta tăcerii, însă în acest ultim caz cum aș mai fi 
fost capabil să îndeplinesc îndemnul lui Machandi, pentru a 


face cunoscute lumii adevărurile pe care le-am trâit? Cum aș fi 
putut să mai contribui, chiar și într-o mică măsură, la 
cunoașterea ocultă a omului, ce reprezintă un cu totul alt tip de 
cunoaștere decât știința superficială a vieţii pe care el o trăiește 
în societate? 

Dacă ar fi fost vorba doar de unul sau altul dintre aspectele 
cu care m-am confruntat, atunci cel mai probabil că nu m-aș 
mai fi obosit să descriu cele întâmplate; dar au fost o serie 
întreagă de fapte și revelații tulburătoare care m-au plasat, 
printr-un complicat și totodată incitant joc al destinului, în 
situaţii-cheie ce nu suferă nici o comparaţie cu situaţiile 
obișnuite de viaţă. In mod sigur, toate aceste aspecte au un 
sens foarte precis și se integrează într-un ansamblu mult mai 
complex, care nu mi-a fost dezvăluit decât parţial. 

Pe de altă parte, am putut să simt cu claritate faptul că în 
mod constant am fost sprijinit și ajutat pentru a trece cu bine 
toate testele cu care m-am confruntat în această ultimă 
perioadă a vieţii mele. 

Sunt de părere că fiecare dintre noi avem un rol bine 
determinat în societatea în care trăim și acesta nu se referă 
neapărat la integrarea noastră în viața economică, politică și 
culturală a lumii; el nu se referă doar la ideea de carieră 
personală, faimă sau putere, bogăţie, familie sau achiziţii de 
bunuri materiale. El trebuie să surprindă o dimensiune mult 
mai profundă a existenţei noastre, fără de care viaţa apare 
searbădă și fără rost, chiar dacă în mod aparent ea prezintă o 
anumită atracţie și strălucire exterioară. Acestea nu sunt însă 
decât trecătoare, adică nu sunt durabile; cel mult, ele reușesc 
să ne perturbe înțelegerea corectă asupra lumii în care trăim, 
pentru că sunt tentante, dar în același timp sunt iluzorii. Omul 
are nevoie de ceva mai mult decât bani, recunoaștere publică, 
succes în afaceri ori plăceri efemere. Dacă aceasta ar fi într- 
adevăr menirea lui în lume, atunci după ce ar dobândi lucrurile 
respective, ele nu ar trebui să mai dispară. Or, simplul fapt că 
acestea sunt iluzorii precum Fata Morgana, arată că ţelurile 
materiale ale vieţii nu reprezintă decât un joc înșelător, care 
într-un târziu obosește fiinţa. 

Tumultul stărilor pe care le-am resimţit în ultima perioadă, 
persoanele pe care le-am întâlnit și evenimentele la care am 
luat parte îmi demonstrează că mă aflu pe drumul cel bun și 
luminos al evoluţiei spirituale. Aceasta dă naștere în mine unui 


sentiment reconfortant și unei bucurii lăuntrice care mă 
însoțesc tot timpul, având deplina convingere că sunt susţinut 
și ajutat mereu să avansez pe drumul cunoașterii. Acum știu cu 
precizie în ce direcţie trebuie să caut, fără să mă las ademenit 
de falsele tentaţii ale lumii. 

Am avut șansa extraordinară de a cunoaște fiinţe 
remarcabile care m-au învăţat și m-au iniţiat în unele aspecte 
ezoterice ale vieţii, deschizându-mi astfel un orizont complet 
nou în ceea ce privește înțelegerea și integrarea mea în viaţă. 
Atunci când m-am confruntat cu anumite dificultăţi de 
concepţie sau cu unele fapte ori realităţi bulversante, am fost 
ajutat să le depășesc cu succes. În Sala Proiecţiilor din Munţii 
Bucegi, în cazul dezvăluirilor lui Elinor și, mai ales, în prezenţa 
yidam-ului, am primit de fiecare dată ajutorul necesar pentru a 
depăși cu succes acele momente de hiatus ale conștiinței mele. 

Totuși, evenimentele pe care le descriu aici au implicat o 
realitate mai „dură”, datorită frecvenţei cu care eram asaltat de 
noile situaţii. În starea foarte plăcută în care mă aflam atunci, 
care se datora acţiunii subtile conjugate a preotului tibetan și a 
yidam-ului, aveam certa impresie că depășisem aceste blocaje 
și că eram capabil să suport mult mai ușor eventualele 
„surprize”. Totodată eram uimit de puterile yidam-ului pe care 
acesta le manifestase în ceea ce mă privește. l-am cerut 
lămuriri suplimentare preotului tibetan în acest domeniu. 

- Ceea ce te-a impresionat pe tine sunt în realitate fapte 
simple pe care un yidam le poate realiza cu ușurință. Totuși, 
raportate la capacităţile limitate pe care le au oamenii, aceste 
realizări apar într-o lumină deosebită. De fapt, puterile unui 
yidam sunt cu mult mai mari, deoarece el este capabil să 
controleze unele energii specifice din univers. Pe parcursul 
vieţii discipolului, adeseori yidam-ul trebuie să vegheze la 
păstrarea integrităţii fizice și psihice a acestuia, deoarece una 
dintre responsabilităţile pe care și le-a asumat este aceea a 
ghidării discipolului către eliberarea finală în condiţii de 
perfectă siguranţă. De cele mai multe ori, intervenţiile sale 
paranormale sunt pentru a proteja discipolul împotriva atacului 
unor entități demonice sau a unor influenţe malefice cu care 
acesta se confruntă în timpul practicii lui spirituale. Astfel de 
situații apar mai ales în zona Tibetului, care este specifică unor 
astfel de manifestări. Zonele muntoase, văile sau marile 
suprafeţe din podiș sunt teritoriile principale de influenţă a 


diferitelor entităţi subtile, care nu întotdeauna sunt 
binevoitoare cu cei care le invadează ţinutul. Ele sunt capabile 
atunci să provoace în planul fizic unele acţiuni teribile, care îl 
pot costa chiar viaţa pe discipol. 

Acestea reprezintă unele dintre situaţiile în care yidam-ul 
se dovedește de mare folos. Desigur, mai întâi se urmărește 
captarea bunăvoinţei entității subtile care guvernează zona în 
care discipolul se hotărăște să se stabilească un timp, pentru a 
efectua diferite acţiuni și practici spirituale. In caz contrar, acel 
spirit ar putea să se simtă ofensat și jignit de faptul că nu i se 
acordă atenţia cuvenită ca stăpân al locului. De obicei, 
îmbunarea sa se obţine prin intermediul unor ritualuri simple, 
în care se prezintă motivele solicitării și durata șederii în acea 
zonă. Pentru ca șansele de succes în obţinerea bunăvoinţei 
spiritului care guvernează zona să fie mai mari, se obișnuiește 
să se ofere în dar anumite obiecte sau alimente care sunt în 
mod tradiţional consacrate unor astfel de acţiuni. Dacă ele sunt 
pe placul entității respective și aceasta le acceptă, energia lor 
subtilă esenţială este atunci preluată de spirit, iar ofrandele 
materiale sunt mai apoi dăruite altor oameni sau sunt îngropate 
într-un sol curat. Dacă însă entitatea refuză colaborarea, fapt 
care de obicei este resimţit prin manifestarea unor fenomene 
exterioare vizibile și potrivnice, cum ar fi furtuni teribile, 
fulgere amenințătoare, prăbușiri de pietre ori chiar rănirea 
solicitantului, intervine yidam-ul care pornește o „luptă” cu 
acea entitate. Această confruntare poate să fie foarte scurtă, 
dacă diferenţa de putere dintre cei doi este mare, sau ea poate 
să fie lungă și obositoare, dacă forţele yidam-ului și ale acelei 
entităţi astrale sunt apropiate. În tot acest timp discipolul se 
retrage de pe scena luptei, iar dacă situaţia devine incertă el 
caută să-l ajute pe yidam prin anumite tipuri de practici 
spirituale pe care le cunoaște, invocând cel mai adesea ajutorul 
suplimentar al altor entităţi subtile. 

- Situaţia pe care o descrieţi îmi pare smulsă din povești 
sau din legende. Mă întreb dacă există cu adevărat o asemenea 
realitate a confruntărilor teribile dintre creaturile fantastice. 
Acest gen de lupte au loc chiar în planul fizic? am fost curios să 
aflu. 

- Să știi că ele sunt mult mai reale decât ai putea tu să-ţi 
imaginezi, a răspuns lama. Ceea ce nu se vede nu înseamnă că 
nu există. Oamenii din zilele noastre sunt „orbi” faţă de aceste 


realităţi subtile pentru că sunt foarte orgolioși și pentru că sunt 
îndoctrinaţi în spiritul ideologiei materialiste. De aceea, chiar și 
atunci când se confruntă cu dovezi indubitabile ale existenţei 
altor planuri și fiinţe în manifestare, ei fie refuză să recunoască 
aceasta, fie clachează psihic în mod lamentabil. 

In planurile subtile, cum ar fi, de exemplu, planul astral, 
formele și culorile au un spectru foarte larg de manifestare. Din 
această cauză, multe dintre entităţile care aparţin acestei 
dimensiuni a Creaţiei corespund doar vag reprezentărilor 
noastre din planul fizic, dar se apropie foarte mult de fiinţele 
așa-zis fabuloase care sunt descrise în povești, în mituri și în 
legende. lar în anumite condiţii speciale ele chiar se pot 
materializa în planul fizic. De altfel, această variantă este 
aleasă de yidam și de entitatea respectivă atunci când ei au 
epuizat toate posibilităţile de luptă și de atac pe care le aveau 
în planurile subtile. Atunci, manifestarea lor în planul fizic este 
nimicitoare și discipolul trebuie să se asigure că s-a ascuns 
foarte bine. Totuși, sunt destul de rare cazurile când un yidam 
pierde o astfel de luptă; de regulă, bătălia se încheie înainte ca 
unul din cei doi să fie ucis, dar există și cazuri mai dramatice. 
Priveam contemplativ la yidam-ul uriaș și tăcut care se afla în 
cameră cu noi. Întrebarea mi s-a concretizat treptat în minte: 

- El este yidam-ul pe care l-aţi creat prin forţe proprii? am 
îndrăznit eu în cele din urmă. 

Lama nu îmi răspunse imediat. Mă gândeam că întrebarea 
mea nu era potrivită și tocmai mă pregăteam să-mi cer scuze, 
când el rosti cu voce egală: 

- Nu, în cazul de faţă datele problemei sunt mai complicate. 
Este bine însă că discuţia a ajuns în acest punct, deoarece are 
legătură cu scopul pentru care am solicitat această întâlnire. De 
fapt, eu însumi sunt un fel de intermediar, care trebuie să ducă 
la îndeplinire o anumită sarcină în ceea ce te privește. Fii 
liniștit, este vorba despre un aspect pozitiv; totuși, acum nu pot 
să-ţi dezvălui mai multe amănunte decât strictul necesar. 

Mă întrebam cât de limitat era acel „necesar”, din moment 
ce mă aflam acolo de aproape patru ore, dar încă nu știam 
pentru ce venisem. Atunci am realizat că nici măcar numele 
tibetanului nu îl cunoșteam, deși discuţia noastră dura de ceva 
timp. 


Repa Sundhi 


Oarecum frustrat de această situaţie neobișnuită, mi-am 
exprimat nedumeririle care mi se păreau justificate. Lama își 
ceru scuze pentru faptul că nu se prezentase încă; mi-a spus că 
a preferat să-mi ofere mai întâi anumite explicaţii în legătură cu 
prezenţa yidam-ului, care îmi acaparase toată atenţia. 


Am aflat că preotul tibetan se numea Repa Sundhi; se 
născuse în Tibet, dar plecase de acolo după invazia chinezilor, 
în anul 1956, deoarece pe atunci avea o funcţie importantă la 
palatul regal din Lhasa. Un timp a peregrinat prin mai multe 
țări având anumite misiuni diplomatice, dar în cele din urmă și- 
a stabilit reședința în capitala Chinei, care pe atunci era Pekin. 

- Totuși, ceva nu este clar, am spus. Inţeleg că tocmai 
datorită chinezilor ai plecat din Tibet. Acum îmi spui că te-ai 
stabilit în China. 

Repa Sundhi mă rugase să renunţ la uzanţele de politeţe și 
să-i spun pe nume. De altfel, diferența de vârstă dintre noi nu 
era foarte mare, însă acest aspect constituia o nouă dilemă 
pentru mine. Conform relatării lui, în 1956 el era activ în 
capitala Tibetului, ceea ce impunea să aibă atunci cel puţin 30- 
35 de ani. Or, înfățișarea lui actuală corespundea unei vârste de 
aproape 50 de ani. Era deci o diferenţă de patru decenii care nu 
se justifica. 

- Am fi ajuns oricum la acest punct delicat al discuţiei, îmi 
pare bine că Elinor ţi-a vorbit despre secretul lui, pentru că 
asta o să te facă să accepţi mai ușor unele dezvăluiri pe care ţi 
le voi face, spuse lama zâmbind ușor în timp ce privea obiectul 
straniu de pe masă. Totuși, încă de la început îţi mărturisesc că 
eu nu fac parte din tradiţia câii spirituale pe care o urmează 
Elinor, deși o cunosc foarte bine. Ca să înţelegi ce fac eu în 
lume și care sunt scopurile pe care le urmăresc ar trebui să 
cunoști o serie întreagă de aspecte oculte. Nu avem însă timpul 
necesar pentru a face acum astfel de dezvăluiri. Ceea ce pot 
totuși să-ţi spun este faptul că de cele mai multe ori îndeplinesc 
o sarcină de emisar și în același timp contribui la realizarea în 
bune condiţii a mesajului transmis. 

- Ce fel de emisar? Şi despre ce fel de mesaje este vorba? 
am întrebat eu, fiind foarte atent la discuţie. 


- Nu te gândi că aceste „mesaje” sunt precum scrisorile de 
acreditare sau că ele sunt rostite verbal în faţa cuiva. Mai 
curând, „mesajele” respective pot fi asimilate unui anumit gen 
de misiuni cu caracter spiritual în diferite zone ale lumii. În 
legătură cu aceasta, trebuie să știi că timpul nu mă afectează 
aproape deloc. Există unii oameni la care nivelul de conștiință 
le permite să acţioneze astfel încât să atragă în aura lor un 
anumit tip de energii cosmice întineritoare. La aceasta 
contribuie însă și un preparat secret din ierburi și plante de 
munte care sunt foarte rare. Dar mă voi opri aici cu explicaţiile. 

Aproape că nu mai știam ce să spun. Hotărât lucru, aceasta 
părea să fie o seară nemuritoarei 

L-am întrebat încă o dată pe Repa Sundhi cine îl trimite în 
astfel de misiuni. 

- Problema este complexă, a răspuns el. Pentru a înţelege în 
mod corect subtilitățile ei ar fi necesar să ai o pregătire solidă 
în domeniul ezoteric al cunoașterii, atât din punct de vedere 
ideologic, cât și practic. Cel care este inițiat în tainele 
ocultismului știe prea bine că omenirea nu trăiește chiar de 
capul ei; dacă ar fi fost așa, probabil că balanţa karmică 
negativă ar fi înclinat demult soarta Pământului către 
distrugere. Există însă, ierarhic vorbind, lumi și civilizaţii care- 
au menirea de a menţine un anumit echilibru chiar la nivelul 
întregii planete, atât cât este posibil fără a interfera cu libera 
voință a oamenilor. Sunt aspecte și realităţi foarte delicate, 
complexe și dificil de înţeles, pe de o parte datorită faptului că 
orientarea științei și a concepţiei pe care o are umanitatea 
despre univers este încă profund materialistă, iar pe de altă 
parte pentru că anumite interese oculte în această lume sunt 
foarte puternice și ele nu sunt deloc orientate în sens pozitiv. 

- Despre ce fel de lumi și civilizaţii vorbești? Despre cele 
extraterestre? am întrebat, atent să nu pătrund pe un teren 
alunecos și nesigur. 

Lama deveni grav, iar vocea lui răsuna mai puternic. 

- Care este baza surprizei și nedumeririi tale? Oare nu te-ai 
confruntat singur cu dovezi implacabile în acest sens? Nu ţi-a 
fost permis accesul într-un loc în care doar extrem de puţine 
ființe umane au voie să pătrundă în momentul actual? 
Realitatea poate fi bulversantă și incredibilă la o primă 
apreciere, dar aceasta nu înseamnă totuși că ea nu există. 
Nebunia „invaziei extratereștrilor” și manipularea în masă care 


a fost sistematic practicată de-a lungul ultimelor decenii a 
reușit în mare parte să discrediteze acest subiect în ochii și în 
mintea multor oameni. Totuși, îmi exprim speranţa că nu te 
numeri printre aceștia. Ar fi trist, mai ales că în prezent ai 
văzut și ai luat cunoștință de multe informaţii ultrasecrete 
referitoare la acest domeniu. 

Am primit cu umilinţă această dojană. De fapt, intenţia mea 
nu a fost aceea de a nega faptul că există alte civilizaţii în 
univers, cu mult mai dezvoltate decât civilizaţia umană actuală, 
ci voiam să-mi exprim îndoiala că ele ar putea exercita o 
influenţă pozitivă dirijată pentru binele omenirii. După părerea 
mea, a crede sau a nu crede că există civilizaţii supradezvoltate 
în univers este puerilă și cam la acest nivel de înţelegere se 
desfășoară „controversele” între unii savanţi sau politicieni ai 
lumii și anumite organizaţii de ufologi sau cei care prezintă 
dovezi indubitabile în această direcţie. Toţi politicienii, și nu 
numai ei, se înverșunează să nege prezenţa acestor lumi și să 
demonstreze că ele, de fapt, nu există. Această idee extrem de 
orgolioasă și limitată care se referă la faptul că suntem singuri 
în univers are însă la bază interese bine definite, ce implică 
dorinţa de a instaura un control total asupra omenirii. 

Cele mai mari probleme pot apărea din partea creștinilor, 
deoarece influenţa bisericii (mai ales a celei catolice) în lume 
este încă destul de puternică. De pildă, dacă credincioșilor li s- 
ar spune de către papă - și li s-ar aduce dovezi clare în acest 
sens - că în univers mai există și alte fiinţe, chiar cu mult mai 
avansate tehnologic și ideologic decât omul, aceasta ar da 
naștere aproape sigur la o criză profundă de concepţie în 
rândul maselor. Dezvăluirea dovezilor și contactelor cu alte 
civilizaţii ar duce iremediabil la o scădere dramatică a 
influenţei și puterii de manipulare asupra omenirii, pentru că 
atunci umanitatea ar avea la dispoziţie alte orizonturi și alte 
opţiuni spre care să se orienteze, decât cele care i-au fost 
impuse până în acel moment. 

Problema este însă mult mai complexă și nu se limitează 
nici pe departe doar la aceste aspecte. Fram destul de 
familiarizat cu acest subiect și, mai mult decât atât, am avut 
ocazia să văd eu însumi incredibilele tehnologii din Sala 
Proiecţiilor (vezi capitolul 5 din Viitor cu cap de mort de Radu 
Cinamar - nota ed.) și să mă conving de existenţa altor civilizaţii 
din Galaxia noastră, urmărind sinteza unor proiecţii 


holografice. Deși eram convins că ansamblul secret din Munţii 
Bucegi constituia opera unei străvechi civilizaţii extraterestre, 
totuși Cezar nu mi-a confirmat niciodată acest lucru, nici măcar 
după ce mi-a dezvăluit o mare parte din elementele secrete ale 
Marii Expediţii la care luase parte. Prin urmare, din acest punct 
de vedere misterul rămânea ocultat pentru mine. Probabil că 
dintr-un „reflex” ideologic primitiv am reacţionat superficial la 
informaţiile pe care mi le dădea Repa Sundhi, considerând că 
este foarte puţin probabil ca omenirea să fie supravegheată de 
către alte civilizaţii mai avansate. Eram însă conștient că nu 
aveam nici un suport solid pentru acest gând. 

- Pe de altă parte, a continuat să-mi explice lama, eu nu am 
spus că mă refer la o civilizaţie extraterestră. Am spus că există 
fiinţe foarte evoluate care supraveghează bunul mers al 
omenirii; capacităţile și puterile lor depășesc cu mult orice ai 
putea tu gândi în prezent despre aceasta. 

- Dar bine, unde se află ele? Unde trăiesc? Sunt printre noi? 
am întrebat eu cu o sinceră mirare. 

Repa Sundhi a continuat să-mi explice netulburat: 

- Avansul lor tehnologic și spiritual este atât de mare, încât 
permite membrilor acelei civilizaţii să schimbe, precum un 
comutator, frecvenţa specifică de vibraţie a materiei, atunci 
când ei doresc aceasta. Într-un anumit sens, este ceva 
asemănător cu felul în care acţionează un yidam, însă atunci 
când este necesar ei pot schimba nivelul vibratil al întregii lor 
civilizaţii, trecând, de pildă, din planul fizic în planul astral și 
invers. lotuși, pentru a evita contactul nedorit cu civilizaţia 
umană actuală, care este impură și grosieră, în prezent ei se 
află într-o zonă foarte specială și secretă, despre care nu există 
decât zvonuri sau ipoteze. În mare parte, această situaţie a 
durat până când a fost făcută marea descoperire din Munţii 
Bucegi, cu un an și ceva în urmă. 

Am tăcut, dar în minte am rostit cu intensitate întrebarea. 
Repa Sundhi mi-a răspuns imediat. 

- Da, Cezar Brad cunoaște adevărul despre civilizaţia 
respectivă și despre locaţia din Bucegi, dar nu i s-a permis 
deocamdată să relateze nimic despre aceasta, nici măcar 
autorităţilor române sau americane, după ce comandoul a 
revenit din Marea Expediţie. În timpul deplasărilor prin tunelul 
principal, la un moment dat a avut loc un eveniment la care 
doar Cezar a luat parte. Ceilalţi membri ai grupului nu au avut 


acces la cunoașterea lui. De fapt, ei nici măcar nu știu ce s-a 
petrecut atunci. 

- Aceasta înseamnă că îl cunoști bine pe Cezar, am spus eu 
cu entuziasm. Mi-a povestit și mie o mare parte din grandioasa 
aventură, dar unele lucruri nu mi le-a împărtășit. Mi-a spus că 
nu are încă permisiunea să le dezvăluie, dar eu cred că s-a 
referit tocmai la ceea ce mi-ai relatat tu. Mă întreb însă cum ai 
ajuns să-l cunoști Pe Cezar, astfel încât el să-ţi vorbească 
despre aceste lucruri foarte secrete. Mie nu mi-a spus niciodată 
despre tine. 

Lama zâmbi enigmatic. 

- Ba da, ţi-a vorbit, dar nici tu și nici el nu aţi intuit atunci 
adevărul. Abia după ce a făcut marea descoperire din Bucegi, 
într-o conjunctură foarte specială pe care am creat-o, el m-a 
întâlnit din nou. Sunt un vechi prieten de-al lui, însă iată că 
acum jocul destinului favorabil a făcut ca și tu să afli anumite 
informaţii foarte secrete. 

Mă străduiam din toate puterile să-l identific pe Repa 
Sundhi din informaţiile pe care mi le oferise Cezar, dar nu 
reușeam să ajung la nici un rezultat. În cele din urmă, privindu- 
mă cu bunăvoință, lama îmi spuse: 

- M-am ocupat îndeaproape de educaţia și formarea 
spirituală a lui Cezar Brad, care este o fiinţă foarte evoluată. I- 
am cultivat înzestrările excepţionale și l-am orientat într-o 
direcţie care nu dă greș niciodată. 

Aici tibetanul se opri o clipă, lăsându-mi o ultimă șansă de 
a-l identifica. Din străfundurile amintirilor mele, o intuiţie își 
făcea loc tot mai mult. Atunci lama rosti cu multă modestie: 

- Sunt doctorul Xien (vezi referiri în capitolele 1, 2 & 3 din 
Viitor cu cap de mort de Radu Cinamar - nota ed.). 

Rămaăsesem cu gura căscată, neștiind ce să mai cred. Cezar 
îmi vorbise destul de puţin despre doctorul Xien, dar 
întotdeauna cu foarte multă consideraţie și afecţiune, într-un 
fel, puteam intui că lama tibetan i-a fost ca un maestru spiritual 
în perioada comunistă, atunci când l-a ghidat timp de mai mulţi 
ani în baza secretă de lângă B... Apoi el a dispărut subit, 
imediat după Revoluţia din 1989, fără ca nimeni să știe ceva în 
această direcţie. Nici el și nici asistenta lui nu au lăsat vreo 
urmă sau vreo dovadă a dispariţiei lor. Cezar îmi spusese că, 
atunci când au contactat autorităţile chineze pentru a le 
informa de situaţie, acestea au avut iniţial o reacţie negativă, 


acuzând serviciile secrete românești de suprimarea celor doi, 
însă în mod inexplicabil după aceea întreaga afacere a fost dată 
uitării fără nici un fel de explicaţii și fără ca misterul să fie 
rezolvat. Eu credeam că Cezar, prin intermediul capacităţilor 
sale speciale, știa cel puţin o parte a adevărului, pe care însă nu 
dorea să mi-l dezvăluie. 

- Este foarte adevărat că el a urmărit să mă găsească pe 
anumite căi subtile și oculte, a spus lama. Pe atunci nu-și 
dezvoltase suficient de mult această putere, pentru a fi capabil 
să depășească anumite bariere de protecţie subtilă pe care eu 
le manifest în astfel de situaţii. Această protecţie este justificată 
de necesitatea de a acţiona cât mai liber pentru a îndeplini 
misiunea spirituală pe care o am, respectând totuși în linii mari 
„normele” societăţii moderne. 

- Cu toate acestea, să știi că eu nu înțeleg care este 
specificul acţiunilor tale în lume, i-am spus atunci lui Repa 
Sundhi. Am înţeles că ai petrecut mulţi ani în România, ca 
specialist chinez atașat în probleme paranormale. Aceea a fost 
misiunea ta? 

- Sunt mai multe direcţii sau misiuni pe care le îndeplinesc 
simultan, însă toate sunt într-un anumit fel corelate, adică ele 
au un numitor comun. Pentru a le rezolva în mod eficient 
trebuie să realizez anumite contacte cu persoane care sunt 
implicate într-un fel sau altul în acele probleme. Aceasta 
necesită deplasarea mea în diferite puncte de pe glob. Așadar, a 
spune că rămân mereu în același loc este un mod impropriu de 
exprimare, în realitate, mă deplasez în multe locuri, în ţările în 
care am stabilit deja acele contacte. Aceasta nu se petrece însă 
după metoda clasică la care te gândești. Îţi dezvălui acest 
secret pentru ca să intuiești faptul că dincolo de metodele pe 
care omul obișnuit le folosește pentru a-și desfășura activitatea 
de zi cu zi, există multe alte posibilităţi pe care unele fiinţe le 
au la dispoziţie pentru a acţiona în mod eficient. Prin raport la 
situaţia actuală a omenirii, ele ţin de manifestările de natură 
paranormală. 

Acum îţi poţi explica „dispariţia” mea din România, în urmă 
cu cincisprezece ani. Se încheiase o etapă importantă și 
prezenţa mea acolo pur și simplu nu mai era necesară. S-a 
dovedit că aprecierea mea a fost corectă, deoarece lucrurile au 
evoluat și Cezar s-a situat la înălțimea așteptărilor mele. Tot 
ceea ce s-a petrecut ulterior, inclusiv marea descoperire din 


Munţii Bucegi, face parte dintr-un plan foarte complex, 
multidimensional, despre care nu este cazul să-ţi vorbesc aici. 
Totuși, o dată cu trecerea timpului vei putea tu însuţi să înţelegi 
fragmente tot mai detaliate ale grandorii acestei acţiuni care 
implică întreaga planetă, în care și tu ai rolul tău. Indeplinirea 
marelui proiect în legătură cu Pământul reprezintă un efort 
conjugat din partea mai multor fiinţe foarte evoluate, unele 
dintre ele din alte planuri ale manifestării, așa după cum te vei 
convinge singur în curând. 

Eram uluit de ceea ce aflam, dar în același timp simţeam 
din toată inima dorinţa să fiu de folos și să contribui și eu, după 
puterile mele, la realizarea acestui plan. 

Am vrut să aflu atunci mai multe informaţii despre felul în 
care acţiona Repa Sundhi în lume. 

- Relaţiile pe care le cultiv și la care am acces sunt în marea 
lor majoritate la nivel guvernamental. Deși în lume sunt mulţi 
oameni care luptă împotriva binelui prin diverse mijloace, totuși 
există și persoane cu o conștiință curată, care doresc să fie de 
folos naţiunii din care fac parte și chiar omenirii întregi. Cu cât 
ele au funcţii de răspundere mai mari și fac parte din guvernele 
marilor puteri ale lumii, cu atât influenţa lor este mai 
importantă. De pildă, legătura mea cu anumiţi membri din 
guvernul chinez. Aceștia mi-au facilitat multe intervenţii 
benefice și au acoperit totodată unele evenimente stranii, care 
nu puteau fi explicate. Aceste relaţii se transmit și se diversifică 
mai apoi de la o generaţie la alta, dar ele nu sunt singurele 
mele contacte. Un rol important au persoanele care manifestă o 
mare forță magnetică, precum și cele cu  înzestrări 
excepţionale, firește cu condiţia ca ele să fie orientate benefic. 
În timpurile care vor veni, aceste persoane vor fi capabile să 
polarizeze în jurul lor mulți oameni, arătându-le direcţia corectă 
pentru ca ei să înţeleagă situaţia critică în care se află 
omenirea și felul în care pot și trebuie să acţioneze eficient 
pentru a o transforma profund. E bine să știi că, prin 
intervenţiile sale discrete dar bine integrate, Cezar Brad a 
reușit să echilibreze mult balanţa de forțe în România. 
Lucrurile trebuie să fie totdeauna judecate la un nivel mai 
subtil decât aparenţa lor fizică. O influenţă este cu atât mai 
puternică cu cât ea este inițiată mai întâi la nivel subtil cauzal; 
abia mai apoi ea se va concretiza în planul fizic, dar modul 
complex al îmbinării efectelor ei aici va putea fi înțeles doar de 


puţini oameni. Cezar are deja capacitatea de a acţiona în acest 
fel, dar trebuie să înţelegi foarte bine că pentru aceasta 
intenţiile fiinţei respective trebuie să fie foarte pure. 

Sentimentul pe care îl simțeam atunci când Repa Sundhi 
îmi dezvăluia aceste lucruri era unul de profundă recunoștință 
pentru înțelepciunea lui și bunătatea cu care mă trata. Deși nu-l 
cunoșteam decât de foarte puţin timp, remarcam în discuţia pe 
care o aveam cu el asemănări izbitoare cu explicaţiile pe care le 
primisem de la Cezar în ultimii ani. Nu-mi era prea greu să-mi 
imaginez că Repa Sundhi îi vorbise și lui de multe ori ca de la 
maestru la discipol, clarificându-i multe aspecte ale vieţii și 
orientându-l cu răbdare pe calea binelui și a dreptăţii. 

Mă simțeam minunat și orice sentiment de angoasă și de 
iritare dispăruse ca prin farmec. Eram foarte dornic să aflu cât 
mai multe elemente despre modul în care eu însumi aș putea 
să-mi îmbogăţesc cunoașterea și să-mi rafinez modalităţile de 
acţiune. Atunci lama mi-a oferit o explicaţie care, la început, mi 
s-a părut surprinzătoare: 

- Unul dintre aspectele foarte importante pe care trebuie să 
le știi în ceea ce privește cunoașterea este că tot ceea ce 
fiinţele trăiesc și simt de-a lungul vieţii lor, devine totodată 
experienţă pentru celelalte ființe din univers. Elementul 
esenţial este că acest lucru se petrece independent de spaţiu și 
de timp. Atunci când dobândești puterea de a te branșa la acest 
domeniu al existenţei, care transcende spaţiul și timpul, ai 
practic acces deplin la toate „înregistrările” care includ tot 
ceea ce s-a petrecut și ceea ce se va petrece vreodată. 

- Uluitor! Chiar în această seară, Elinor mi-a vorbit despre 
„înregistrările” subtile din manifestare, dar în legătură cu 
vieţile anterioare, am spus eu încântat. E drept că nu mi-a dat 
atât de multe detalii, dar înţeleg totuși că s-a referit la același 
aspect despre care îmi vorbești tu acum. 

Atunci, Elinor s-a simţit dator să intervină pentru a clarifica 
mai mult lucrurile: 

- l-am spus că puterea de a vizualiza existenţele anterioare, 
ale lui sau ale oricărei alte fiinţe, are la bază accesul conștiinței 
într-un domeniu supratemporal al existenţei, acolo unde există 
înregistrările fidele ale oricărui tip de acţiune care a fost 
săvârșită în lumea fenomenală, a spus el, adresându-se lui Repa 
Sundhi. Este ca un fel de „bandă de înregistrare” a universului. 


- Perfect adevărat, a aprobat lama cu seriozitate. Accesul la 
aceste „urme” precise pe care le lasă orice ființă în periplul ei 
prin manifestare te poate face să beneficiezi, într-un fel, de 
ceea ce am putea numi chiar „experienţa universului”. Este 
foarte important ca acest lucru să fie bine înţeles. În definitiv, 
orice ființă din Creaţie se confruntă cu două stări fundamentale 
ale existentei, care sunt opuse: starea de ignoranță și starea de 
cunoaștere. 

Când mă refer la ignoranță, vreau să spun că atunci fiinţa 
respectivă nu cunoaște aproape nici una din legile esenţiale ale 
universului în care trăiește. Din această cauză, ignoranţa face 
ca omul să trăiască parţial, fragmentat și închistat într-un 
domeniu foarte limitat al existenţei. Prin analogie, el se află 
atunci ca într-o cușcă de mici dimensiuni, fără să-și dea seama 
totuși de aceasta. Pe de altă parte, cunoașterea înseamnă 
putere. Nu mă refer aici la o cunoaștere teoretică, științifică, 
adică la ceea ce, în general, se înțelege prin cunoașterea 
lumească, ci mai ales la ceea ce înseamnă cunoașterea 
universală. Aceasta este infinit mai bogată și mai nuanţată 
decât prima categorie și totodată este singura care oferă 
accesul la dimensiunile înalte ale spiritului. 

- Bine, dar oamenii chiar dacă sunt ignoranţi, trăiesc totuși 
de multe ori o viaţă care li se pare bună și chiar fericită sau 
îndestulată, am spus eu. Mă rog, ceea ce consideră ei a fi 
fericire și împlinire. 

- Așa este; ei trăiesc, dar o fac în ignoranță și tocmai de 
aceea suferă. Suferinţa și ignoranța se completează și se 
alimentează reciproc. Totuși, există un sens ascuns chiar și în 
această privință, deoarece doar atunci când suferinţa și 
necazurile ajung la un prag de nesuportat, ceea ce de multe ori 
se petrece după zeci sau după sute de vieţi succesive, omul 
realizează faptul că nu mai poate continua în acea direcţie. 
Acela reprezintă un moment esenţial în evoluţia lui, de la care 
el începe să fie tot mai conștient de integrarea sa în univers. 
Desigur, vor mai exista poate multe alte căderi și reveniri ale 
sale pe acest drum, însă important este că el are deja sădit în 
conștiința și în percepţia lui interioară că trebuie să schimbe 
ceva fundamental în ființa sa și acest gând va fi mereu ca un 
impuls care îl va proiecta din ce în ce mai sus. Ascultând ceea 
ce îmi spunea Repa Sundhi, mă gândeam că ignoranţa este ca o 


noapte în înțelegerea omului, ca o ceaţă deasă care îi întunecă 
gândirea. 

- După câte îmi dau seama, condiţia celui ignorant nu este 
prea departe de aceea a unui animal neștiutor, am dat eu glas 
reflecţiilor mele interioare. 

- Chiar dacă aceasta poate să pară ceva exagerat, totuși să 
știi că reflectă o realitate, a spus lama. In principiu, totul 
pornește de la diferența fundamentală dintre om și animal, 
aceea de conștiință de sine. Problema este simplă: în timp ce 
omul știe că există, adică el are o conștiință de sine și poate să 
acţioneze în mod determinat, animalul acţionează doar din 
instinct, fără să știe că există. Viaţa unui animal este redusă 
doar la impulsuri spontane din interior și la o gamă foarte 
restrânsă de emoţii. Totuși, chiar și între animale, la fel ca 
printre oameni, există diferenţe notabile care fac ca unele 
dintre ele să prezinte, atunci când ajung la un anumit grad de 
evoluţie, unele rudimente de conștiință ce le asigură mai apoi 
saltul către condiţia de ființă umană înzestrată cu o conștiință 
de sine. Pentru că este evident, de pildă, că între o cârtiţă și un 
delfin există mari deosebiri în ceea ce privește posibilităţile de 
înțelegere și de comunicare cu o ființă având structuri 
superioare de conștiință, cum este omul. 

- Vrei să spui că același proces de evoluţie de la o formă de 
conștiință inferioară la una superioară rămâne valabil oriunde 
altundeva în universul fizic? am intervenit eu. 

- Bineînţeles. De altfel, știi deja cât de diversă este viaţa în 
galaxia noastră. Ai fi însă cu mult mai surprins să afli ce 
grandoare aproape inimaginabilă are diversificarea vieţii în tot 
restul universului, față de care galaxia noastră nu înseamnă 
practic mai nimic. Forma se adaptează întotdeauna la specificul 
condiţiilor de viaţă care există în colţul respectiv de univers, 
indiferent că acestea corespund sau nu condiţiilor de viaţă ale 
omului. Prin urmare, formele de inteligenţă din univers sunt și 
ele foarte diferite și doar un imens orgoliu și o prostie fără 
margini pot să-i facă pe oameni să gândească faptul că sunt 
singuri într-un univers cu adevărat gigantic, ale cărui 
dimensiuni reale nu pot fi concepute sau înțelese logic de 
sistemul de apreciere pe care îl are mintea. Pe de altă parte, 
acest imens univers fizic este el însuși mult mai mic decât 
universul astral și mental, care la rândul lor sunt mult mai mici 
decât universul cauzal. Fiecare dintre acestea are o dezvoltare 


practic infinită a posibilităţilor de formă și energie, concretizate 
în tipul de materie și substanţă care le este specific. De pildă 
„materia” astrală este mult mai subtilă decât materia fizică, 
așa-zis tangibilă, cu care sunt obișnuiți oamenii. La rândul ei, 
„substanţa” care este specifică, planului mental este mai subtilă 
decât „substanţa” astrală a emoţiilor, iar „materia” universului 
sau planului cauzal este cu mult mai rafinată decât cea a 
universului mental. 

Este vorba deci despre o minimă intuiţie de care omul are 
nevoie și despre o problemă de bun simţ pentru ca el să 
realizeze faptul că această colosală desfășurare de forţe și 
energii în Creaţie nu există doar de dragul lui, chiar dacă el se 
gândește că este singurul locuitor al spaţiului infinit ce îl 
înconjoară. Ceea ce este comun la toate formele de existenţă, 
fie ele fizice sau subtile, este că acestea sunt strict ierarhizate 
după gradul lor de evoluţie și de dezvoltare spirituală. Și, 
întrucât gradul de evoluţie pe lanţul transformărilor este direct 
proporțional cu gradul de cunoaștere, ajungem la aceeași 
problemă de la care am plecat, și anume că cel care cunoaște 
are putere, iar aceasta îi conferă accesul la dimensiuni din ce în 
ce mai înalte ale creaţiei. Desigur, cred că ai intuit deja, 
puterea la care mă refer aici nu este nici puterea fizică, nici cea 
a banilor și nici puterea politică. Acestea reprezintă forme 
parțiale și foarte limitate ale puterii la care ajunge cel înțelept. 

- Deci totul se reduce practic la o problemă de evoluţie a 
conștiinței, am concluzionat eu. În acest proces, ignoranţa este 
cucerită treptat de cunoaștere și așa se explică de ce unii 
oameni pot face mai multe și mai bine decât alţii. 

- Gradul de dezvoltare a conștiinței atrage după sine 
dezvoltarea formei sau, altfel spus, a „carcasei” materiale care 
permite evoluţia ulterioară a acelei conștiințe individuale, mi-a 
explicat Repa Sundhi. Regnul mineral, vegetal, animal și, la 
sfârșit, omul provin unul din altul, în această ordine. Însă 
pentru a intra acum în detalii care implică modul cum se 
realizează această trecere, condiţiile care îi sunt specifice, 
precum și particularităţile fiecărui regn în parte ne-ar lua mult 
prea mult timp și ar implica numeroase explicaţii. De aceea, mă 
limitasem să-ţi prezint doar unele aspecte despre om și animal, 
deoarece în cazul lor conștiința începe să capete forme mai 
evoluate. Îţi spuneam că, deși există o diferenţă fundamentală 
între cele două regnuri, totuși în mod paradoxal omul se 


comportă de multe ori ca un animal și chiar poate să ajungă la o 
condiţie inferioară acestuia. 

Eram și eu de aceeași părere, ceea ce m-a făcut să observ 
că uluitoarea cădere a omului se datorează, probabil, unei 
forme acute de ignoranță. 

- Totuși, cum se face că omul care deja are în el scânteia 
conștiinței de sine și știe că este o individualitate printre 
celelalte, ajunge să decadă la un nivel cu mult inferior? Ce fel 
de formă a ignoranței este aceasta? 

Repa Sundhi părea mulţumit că am ajuns în acea zonă a 
discuţiei. 

- Aici este într-adevăr o problemă mai specială, mi-a 
răspuns el. Pentru că, o dată cu sentimentul individualităţii care 
îi conferă un sens în viață, omul deţine în mod automat și voinţa 
individuală și neîngrădită de a acţiona și, firește, acţiunile lui 
pot fi bune sau rele. Spre deosebire de el, un animal nu 
acţionează din voinţă proprie sau, dacă totuși există momente 
în care el pare să o facă, acestea reprezintă doar aspecte 
incipiente ale voinţei individuale. Toate acţiunile pe care le 
săvârșește un animal sunt determinate din instinct și din 
obișnuinţă, inclusiv atitudinile sale de atașament sau de 
devoțiune. 

Desigur, o dată cu trecerea timpului, acestea asigură o 
evoluţie a animalului respectiv către condiţia de om, însă 
trebuie remarcat faptul că animalul nu are o voinţă a sa 
proprie, pentru că el nu are o conștiință proprie, nu știe că 
există în mod individual. El poate să recunoască multe ființe și 
obiecte din jur, poate să realizeze chiar anumite conexiuni 
simple sau să se manifeste emoţional, dar toate acestea provin 
totuși numai din instinct și din obișnuinţă. De aceea, în cazul 
speciei animale nu se pune problema conștiinței individuale a 
membrilor ei, așa cum este în cazul speciei omului, ci este 
vorba despre o conștiință de grup, din care periodic și în urma 
unui cumul de experienţă se realizează un salt al unui membru 
din acea specie pe un nivel evolutiv superior. Acest nivel 
superior poate să însemne fie o specie mai evoluată de animale, 
fie chiar condiţia de om. In astfel de cazuri, acel membru al 
speciei de animale reprezintă un „fragment” din conștiința de 
grup sau, mai bine zis, o chintesenţă a nivelului de evoluţie și 
de experienţă a speciei în acel moment; ca urmare, el este 
promovat într-o etapă superioară a devenirii. Încetul cu încetul, 


el capătă conștiința tot mai clară a individualităţii sale până 
când ajunge la stadiul de om. Aici însă, chiar dacă saltul de 
conștiință la stadiul de om este uriaș prin raport la condiţiile 
anterioare de existenţă, responsabilitatea faptelor și acţiunilor 
săvârșite aparţine în exclusivitate individului. După cum ţi-am 
spus, animalul acţionează din instinct și, chiar dacă acţiunile lui 
sunt uneori feroce, totuși ele sunt realizate fie pentru a se 
apăra, fie pentru a se hrăni. Aceste acţiuni ale sale nu sunt 
considerate individuale, deoarece el nu are conștiința naturii 
faptei pe care o săvârșește; acţiunile unui animal sunt integrate 
la nivelul conștiinței de grup a speciei din care el face parte; 
astfel, conștiința speciei respective acumulează experienţă. 

In cazul omului problema este total diferită pentru că el, 
prin tot ceea ce face, vorbește și gândește, acţionează în 
conformitate cu voinţa lui proprie, dacă este sănătos din punct 
de vedere fizic, mental și psihic. Această voinţă proprie, care îi 
conferă posibilitatea de a alege în mod conștient o variantă sau 
alta, îl poate determina să intre fie pe drumul evoluţiei și al 
binelui, fie pe cel al pierzaniei și al suferinţei. Chiar dacă este 
om, această condiţie nu îl scutește de apăsarea ignoranței. 
Dacă el va alege să facă fapte rele, să fie violent, dur, 
nesimţitor, despotic ori chiar să ucidă, acestea se vor 
„contoriza” în propriul lui destin sau karma și va trebui să 
plătească exact cu aceeași monedă pentru ele în alte existenţe 
viitoare. Toate viciile umanităţii, începând cu meschinăria, 
ipocrizia, minciuna, invidia și mergând până la mânia 
distructivă, lăcomia acerbă, atașamentul care înlănţuie și 
gelozia care otrăvește sunt acţiuni care apar precum zgura și 
fumul negru în sufletul omului. 

Spre deosebire de el, animalul nu acţionează decât strict în 
virtutea instinctului de conservare a vieţii, de hrănire și de 
reproducere. El nu este capabil de incredibilele mizerii la care 
se pretează unii oameni și nici de acţiunile lor odioase sau 
subterfugiile penibile pentru a-și sluji scopurile egoiste. Din 
această cauză îţi spun că, din nefericire, omul ajunge adeseori 
într-o condiţie chiar mai josnică decât a unui animal pentru că, 
deși este capabil să observe, să judece și să înțeleagă natura 
rea a acestor acţiuni, el totuși le săvârșește. În aceasta constă, 
de fapt, esenţa păcatului și a greșelii. Omul este purtat mereu 
acolo unde îl duce firul faptelor sale din trecut, fie că el își dă 
sau nu își dă seama de aceasta. 


- Cum este totuși posibil să existe o asemenea decădere a 
condiției umane? am întrebat eu contrariat. Oare ignoranţa este 
atât de dramatică? 

- Dacă înţelegi în mod corect lanţul care leagă aceste 
aspecte în univers, lucrurile îţi vor apărea ca fiind foarte clare. 
Ignoranţa determină acţiunile greșite, iar acestea determină 
cumulul de karma negativă, adică un destin greu; la rândul lui, 
acesta leagă ființa umană respectivă prin înseși limitările 
impuse de greșelile pe care le-a făptuit și care acum trebuie 
plătite, astfel încât se creează un nou lanţ de greșeli și procesul 
se continuă, ca într-un cerc aparent vicios. 

leșirea din această lamentabilă condiţie se face în mod 
gradat și numai printr-un efort constant și intens al omului de a 
se transforma, de a orienta natura acţiunilor sale spre fapte 
virtuoase. Uneori el se simte atât de disperat și deznădăjduit în 
faţa problemelor și greutăților vieţii cu care se confruntă, încât 
atunci este tentat să-și ia singur viaţa, gândind că în felul 
acesta va scăpa de toate necazurile. Aceasta este o imensă 
greșeală și constituie un blocaj sever pe calea evoluţiei. 

Mi-am adus atunci aminte de observaţiile pe care le făcuse 
Elinor cu privire la acest subiect; Repa Sundhi a completat ceea 
ce eu aflasem deja. 

- Aceia care recurg la un astfel de gest necugetat sunt de 
obicei oamenii labili din punct de vedere psihic și mental, ori 
cei care prezintă unele influențe demoniace în personalitatea 
lor. Aceste aspecte pot să nu fie deloc remarcate de ceilalţi 
oameni care se află în anturajul sinucigașului și chiar pot să 
pară deplasate prin raport la viața de până atunci a acestuia. 
Totuși, atât prostia cât și ignoranţa oamenilor nu pot ţine loc de 
adevăr. Eram uimit de faptul că lama părea să știe foarte bine 
ce discutasem eu cu Elinor înainte de venirea lui. Cu toate 
acestea, am observat că el puncta discret doar acele aspecte pe 
care le considera importante, dorind să le aprofundez. Puterea 
lui de cunoaștere telepatică era formidabilă. 

- În general vorbind, omul trăiește o dramă aproape 
continuă în manifestare, a continuat el să-mi vorbească. Fără să 
bănuiască faptul că în univers există un sens profund al vieţii, 
că există anumite legi fundamentale și imuabile care acţionează 
într-un perfect echilibru, cel ignorant ia de cele mai multe ori 
ceea ce este rău ca fiind buh și invers. Lăsat în voia lui, el este 
precum frunza în vânt sau precum trăsura fără vizitiul care 


strunește caii speriaţi. Acţionând adeseori orbește, fără să 
gândească deloc și sub impulsul destinului său, omul ignorant 
atrage în aura lui o mulţime de energii care îl vor face să-și 
ducă existenţa într-o stare larvară, inferioară. 

Între această condiţie deplorabilă și aceea în care fiinţa 
umană este superioară există o diferenţă colosală, pe care în 
mod paradoxal oamenii obișnuiți foarte rar o recunosc. 
Explicaţia acestui fapt este că cel care trăiește într-o zonă 
restrânsă de percepţie și cunoaștere nu are capacitatea de a 
înţelege atât de ușor ceea ce îi este superior, pentru că nu are 
termen de comparaţie. În plus, el observă că multe dintre 
principiile sale de viaţă, care sunt rele și opuse armoniei 
universale, împreună cu prejudecățile meschine pe care le 
întreţine, sunt total opuse modului comportamental și viziunii 
despre existenţă a celui înțelept. Ignorantul simte atunci în mod 
confuz că pentru a se transforma este necesar să modifice din 
temelii întreaga lui viziune asupra vieţii, ceea ce fără îndoială 
că implică un mare efort, cel puţin la început. De cele mai 
multe ori, el nu este deloc dispus să facă acest efort. Mai mult 
chiar, el ajunge să considere atunci că, de fapt, principiile și 
modul de viaţă profund spiritual al celui înţelept sunt greșite și 
trebuie înfierate de societate. Cel ignorant, care atunci este și 
răuvoitor, se sprijină în demersul lui pe acceptul și părerea 
majorităţii celorlalți oameni care, ca și el, sunt orbi. De fapt, 
acest gen de acţiune exprimă la nivel subtil teama furibundă a 
oamenilor, dar mai ales a celor bogaţi sau care se află în elita 
conducătoare, că își vor pierde privilegiile de care se bucurau 
până atunci, că nu vor mai avea influenţă și putere politică și 
chiar că își vor pierde averile. Acest mod de a acţiona a fost și 
este îndreptat mai ales în cazul marilor reformatori spirituali ai 
omenirii și a celor care împărtășesc celorlalţi ideile novatoare 
despre libertatea spiritului, despre puritatea vieţii, despre 
cinste și iubire divină. Fiind consideraţi niște ameninţări 
sociale, ei sunt repede oprimaţi, iar opinia publică este astfel 
dirijată și manipulată cu informaţii false, încât ea să constituie 
front comun împotriva celui acuzat. 

Dar, așa după cum știi prea bine, adevărul învinge 
totdeauna, însă aceasta nu înseamnă că nu există suferinţă. 
Suferinţa apare de fiecare dată atunci când sunt încălcate legile 
cosmice ale armoniei și ale echilibrului, fie prin fapte săvârșite 
în prezent, fie prin intermediul destinului, care reflectă astfel 


acţiunile rele din trecut și din alte existenţe. Totuși, trebuie sa 
știi că până și suferința are o menire specială în Creaţie. 
„Scopul” principal al suferinţei nu este acela de a pedepsi, ci de 
a corecta atitudinile greșite ale omului în ceea ce privește viața 
pe care o trăiește. În măsura în care el își recunoaște greșeala 
și învaţă din ea, fără să o mai repete ulterior, suferința dispare; 
dacă omul persistă însă în greșeală și nu înţelege cauzele 
ascunse ale suferinţei sale, atunci aceasta se va amplifica tot 
mai mult, făcându-i viaţa un adevărat calvar. 

Eram emoţionat și simțeam fiori reci urcându-mi pe 
coloană. Explicaţiile lui Repa Sundhi provocaseră în mine 
exaltarea dorinţei de a nu greși, dar și îngrijorarea pentru 
faptele rele pe care le săvârșisem în alte existenţe. l-am 
mărturisit gândurile mele, dar el râse cu bunătate, liniștindu- 
mă: 

- Lamentările pentru greșelile săvârșite în vieţile anterioare 
sau în cea prezentă nu-și au rostul, decât în măsura în care îţi 
permit să realizezi cu luciditate natura lor rea. La drept 
vorbind, termenul de suferinţă este relativ impropriu pentru că 
omul nu primește decât ceea ce el, de fapt, a dat mai demult. 

- Am vorbit și cu Elinor despre acest aspect, am spus eu. 
Mă întrebam însă dacă lucrurile sunt atât de riguroase. 

Repa Sundhi a fost foarte ferm în răspunsul pe care mi l-a 
dat 

- Legea karmei acţionează în mod inexorabil și este extrem 
de precisă. Cu toate acestea, de multe ori graţia divină face ca 
multe necazuri și suferinţe din viaţa omului să fie mai ușor de 
îndurat, mai ales atunci când el regretă sincer în inima lui 
greșelile săvârșite și înțelege că nu acela este modul în care 
trebuie să acţioneze. Dacă nu ar fi acest sprijin divin, care 
adeseori este numit providenţă, probabil că ființa umană ar fi 
nimicită sub povara suferinței pe care trebuie să o îndure ca 
urmare a acţiunilor ei rele. Dar, așa după cum știi și tu, 
Dumnezeu nu vrea pieirea păcătosului, ci îndreptarea lui. 

Tocmai de aceea îți spun că singura cale pentru om de a 
reveni la o existenţă divin integrată în manifestare este aceea a 
cunoașterii spirituale, care este supremă printre celelalte tipuri 
de cunoaștere. Atunci când o ființă cunoaște, ea are la 
dispoziție o modalitate de a se acorda cu tot ceea ce este 
superior în univers. Apoi, cunoscând structura și legile 
fundamentale ale acestuia, ea are posibilitatea să opteze, adică 


își poate utiliza liberul arbitru în direcţie pozitivă. Pentru că știi 
prea bine că, din nefericire, există destul de multe fiinţe care 
optează pentru calea negativă și acesta este într-adevăr un 
lucru trist pentru karma lor viitoare. Cel care este însă orientat 
benefic își va putea antrena din ce în ce mai mult voința proprie 
pentru a reuși să atragă în aura lui toate vibraţiile elevate, ceea 
ce îi va conferi un punct de sprijin esenţial în toate acţiunile pe 
care le întreprinde. 

Repa Sundhi se opri din explicaţii pentru a mă întreba dacă 
am obosit. I-am răspuns că rareori m-am simţit atât de bine ca 
atunci și i-am mulţumit pentru atenţia pe care mi-o acorda. 
Chiar dacă în ultimul an de zile, după plecarea lui Cezar în 
Marea Expediţie, am urmărit să mă documentez singur și să-mi 
îmbogăţesc cunoștințele în domeniul spiritual, totuși adeseori 
simţeam lipsa unei îndrumări competente, care să-mi explice în 
profunzime unele aspecte dificile pe care nu le înţelegeam. 
Meditaţiile mele sporadice nu reușeau întotdeauna să surprindă 
caracterul ascuns al unor noţiuni sau concepte ezoterice și de 
aceea mă simțeam oarecum singur și neajutorat. Chiar și după 
ce a revenit din expediţie, Cezar a fost atât de ocupat, încât 
practic nu am putut să mă întâlnesc cu el decât de două ori, 
ocazii în care mi-a împărtășit o mare parte din misterele 
uluitoare ale acelei deplasări. Așadar, eram deosebit de bucuros 
să aflu în acea seară cât mai multe informaţii cu privire la unele 
domenii pe care nu avusesem timpul necesar să le aprofundez 
până atunci. 

Pe de altă parte, eram totuși intrigat de adevăratul scop al 
întâlnirii. Care era, de fapt, motivul pentru care Repa Sundhi 
dorea să-mi vorbească? 

- Da, cred că a venit momentul să discutăm și despre acest 
aspect, mi-a răspuns el. Este deja foarte târziu și mai sunt 
destul de multe lucruri de făcut până la plecarea noastră. 

Am ridicat mirat din sprâncene. 

- Nu știu nimic despre nici o plecare, am intervenit precaut. 

- Este foarte important să ai încredere în noi și în ceea ce îţi 
spun. Nu e necesar să ceri prea multe lămuriri acum; vei fi 
ajutat mai încolo să înţelegi lucrurile dintr-o perspectivă pe 
care ești încă departe de a o intui. Va trebui să facem o scurtă 
călătorie, dar vom porni la drum abia peste trei zile. Elinor se 
va ocupa de tot ceea ce este necesar pentru aceasta. Între timp, 
eu voi avea unele lucruri de rezolvat, astfel încât nu ne vom mai 


vedea până atunci. Te rog însă în mod insistent ca în această 
perioadă să nu vorbești cu nimeni despre ceea ce urmează să 
faci și nici despre faptul că m-ai întâlnit. De altfel, ar fi destul 
de puţine șanse să fii crezut. 

Mă simţeam luat cu totul pe nepregătite. Nu știam unde 
plec, ce trebuia să iau cu mine, care era durata deplasării, dar, 
mai ales, nu cunoșteam motivul pentru care eram invitat să fac 
acea călătorie. 

- Sunt cam multe necunoscute, am remarcat eu. Sigur, nu 
este o problemă pentru mine să-mi aranjez treburile în 
intervalul de timp care a mai rămas, dar măcar spune-mi cât 
timp vom lipsi. 

- O zi, a spus tibetanul laconic. Mă rog, în sistemul de 
evaluare temporală a omenirii. Nu te îngrijora, nu e nevoie să 
iei nici un bagaj cu tine. Consideră că pleci la o plimbare într-un 
parc, deși te asigur că miza este cu mult mai mare, adăugă el 
pe un ton glumeţ. 

- Nu înţeleg de ce nu-mi spui unde plecăm, am insistat. Mi 
se pare firesc să cunosc măcar acest lucru, nu crezi? Imi place 
misterul, mă atrag situaţiile inedite, dar în acest caz totuși cred 
că ar trebui să cunosc și eu unele elemente. 

- Sunt mistere și mistere, răspunse lama. Unele aspecte 
trebuie dezvăluite la momentul potrivit; altfel, există 
posibilitatea ca întreaga acţiune să fie periclitată. Aceasta se 
poate datora lipsei de stăpânire a emoțiilor și a influxurilor 
mentale, care atunci ar determina fiinţa să acţioneze în mod 
haotic. Chiar dacă ai aflat multe aspecte inițiatice și chiar dacă 
ai fost confruntat până acum cu realităţi foarte șocante pentru 
un om obișnuit, totuși încă nu simt că ești pregătit să cunoști 
dinainte ceea ce va urma să se petreacă peste câteva zile. 
Tocmai de aceea te-am rugat să ai încredere totală, pentru că 
experienţa ta va fi foarte intensă. Una este să citești din cărţi 
sau să afli din auzite, alta e să te confrunţi personal cu acea 
realitate. Fii liniștit, vom fi și noi cu tine; nu ai de ce să te temi. 

Repa Sundhi mă pregătea într-un mod în care numai liniște 
și calm nu îmi aducea în fiinţă. 

- Cred că incertitudinea va naște în mine mai multe gânduri 
decât dacă aș ști la ce să mă aștept, am zis eu cu timiditate. 

- Sigur că aș putea să-ţi dezvălui motivul deplasării, dar 
acest caz este foarte special și trebuie tratat cu multă atenţie. 


Există mai multe motive pentru care este bine să procedăm așa. 
În primul rând, mi s-a sugerat acest mod de acţiune ca fiind cel 
mai potrivit; în plus, există forțe perturbatoare care vor lua 
cunoștință de intenţia călătoriei noastre și vor dori să o 
împiedice cu orice preţ. Trebuie să mă ocup de aceste aspecte 
și să protejez acţiunea. De altfel, acesta este motivul principal 
pentru care sunt însoţit de yidam, care în astfel de condiţii 
periculoase reprezintă un factor important de stabilitate. 

- Dar ai spus că yidam-ul nu este creaţia ta! Atunci cum a 
ajuns lângă tine? 

- Dacă ţi-aș răspunde detaliat la această întrebare, ar trebui 
să-ţi dezvălui motivul deplasării pe care o vom face. Așa însă îţi 
voi oferi doar o idee generală, care să mai liniștească puţin 
agitația minţii tale. Vom pleca într-o anumită zonă din Munţii 
Apuseni, unde urmează să întâlnești pe cineva. Totuși, chiar și 
acest fapt se va petrece în condiţii speciale. Vei vedea și vei 
înțelege totul la momentul potrivit. Acest yidam are o 
experiență bogată în ceea ce privește planul terestru și a fost 
rugat să mă însoţească în această misiune. Să știi însă că nu 
este pentru prima dată când mă ajută în ceea ce am de 
îndeplinit pe pământ, adăugă Repa Sundhi privind în sus către 
yidam-ul care rămăsese nemișcat, fixând cu ochii largi deschiși 
un punct imaginar în depărtare. 

- Dacă ţi-ai luat asemenea măsuri de prevedere, atunci 
înseamnă că pot într-adevăr să apară probleme pe parcurs, am 
reflectat eu cu voce tare. 

- Da, deja am spus asta. Întâlnirea pe care o vei avea este 
cu totul specială și implică unele modificări spaţio-temporale, 
care pot constitui breșe pentru anumite forțe adverse. Dacă nu 
există o protecţie solidă, acestea pot să perturbe fenomenul și 
să împiedice buna lui desfășurare. Totuși, îţi repet că nu trebui 
să-ţi fie teamă, pentru că vei fi protejat. 

Mă întrebam cât de mult reușeau să mă liniștească vorbele 
lui Repa Sundhi. Trupul meu tremura imperceptibil ca urmare a 
unei emoţii profunde, dar și a nerăbdării de a afla ce se 
ascunde, de fapt, în spatele acestui mister. Cu cine urma să mă 
întâlnesc? Pentru ce erau necesare toate aceste faze 
intermediare? Ce fenomen straniu urma să se petreacă și cine 
avea să-l producă? În locul acestor dileme, l-am întrebat cu 
totul altceva pe Repa Sundhi: 


- Îţi spun sincer că nu înţeleg de ce tocmai eu trebuie să mă 
confrunt cu aceste aspecte! Mă aflu abia la început de drum pe 
calea spiritualităţii, iar cunoștințele mele au totuși multe 
lacune. E drept că am fost martorul unor evenimente 
extraordinare, dar pentru ceea ce îmi spui și intuiesc că se 
prefigurează în viitor, nu cred totuși că sunt persoana cea mai 
potrivită. 

Lama mi-a răspuns cu un ton foarte serios. 

- Observaţia ta este egotică și face dovada unui orgoliu 
ascuns, despre care poate că nici nu-ţi dai seama în acest 
moment. Ce te interesează că nu cunoști încă prea multe 
despre ceea ce urmează? Dacă acum aș spune: „Ai dreptate, 
poate nu am apreciat corect situaţia și îmi dau seama că în 
realitate nu poţi să-i faci faţă deoarece nu ești suficient 
pregătit!”, crezi oare că vei fi bucuros? Crezi că vei accepta 
aceasta imediat și vei pleca acasă, fericit că ai scăpat de o 
sarcină care te împovăra? Ie asigur că nu aceasta ar fi reacția 
ta interioară; până la urmă te vei simţi chiar frustrat și vei 
regreta că ai cochetat cu această propunere. Vezi, de aceea 
este foarte bine să exprimi totdeauna ceea ce gândești, de fapt, 
în străfundul inimii tale, pentru că doar acel lucru are valoare, 
doar el are cu adevărat putere și impact asupra celorlalţi. Lasă 
artificiile comportamentale și verbale în seama celor care nu 
cunosc aceste lucruri; cu timpul se vor trezi și ei la o realitate 
mai profundă și atunci îi vor învăţa pe alţii cum să procedeze 
corect. Fii sigur că, dacă ai fost chemat să realizezi această 
acţiune, nu e deloc întâmplător. Există, desigur, anumite 
motivații foarte ascunse în legătură cu ființa ta, pe care în mod 
evident nu le cunoști acum. Ele justifică însă tot angrenajul 
care a fost amorsat pentru a facilita situaţia actuală. Fii deci 
umil la modul sincer și nu doar de faţadă, pentru că în acest fel 
vei deveni pur și intangibil pentru influenţele negative. 

După acest duș rece la care recunosc că nu mă așteptam, 
mi-am propus să fiu mult mai atent la ceea ce simt, gândesc și 
rostesc. Analizându-mă cu atenţie, am remarcat faptul că lama 
avusese perfectă dreptate și că eu, deși fusesem aparent sincer 
în exprimare, aveam totuși intenţii mai profunde care nu 
corespundeau în totalitate cu ceea ce am spus. 

- Îmi dau seama că adevărata luptă pentru a ajunge la 
perfecţiune are loc în interior, în miezul și în profunzimile minţii 
și ale sufletului. Chiar și aspectele sau tendinţele nocive, 


aparent neînsemnate, care pentru alţii fac parte din atitudinea 
lor firească de zi cu zi, trebuie să fie atent identificate și 
eliminate. Nici o pată nu este admisă, dacă vrei cu adevărat să 
fii perfect. 

- Acestea reprezintă totuși situaţii simple, care - dacă există 
interes și bunăvoință - pot fi rezolvate foarte repede, a 
continuat lama să-mi explice. Adevăratele probleme apar însă 
atunci când omul își creează obișnuinţe negative majore 

Experiențele neplăcute din timpul vieţii alimentează la cei 
mai mulţi oameni sentimente și emoţii negative, inferioare, cum 
ar fi ura, răutatea, mânia sau răzbunarea. Pentru cel ignorant, 
persistenţța acestor situaţii atrage în mod automat spre lumile 
sau planurile inferioare care există în univers. Aceste trăiri și 
emoţii negative sunt precum niște seminţe pe care omul le 
seamănă in sufletul său si bineînţeles că ele vor aduce roade pe 
măsura. Ştii prea bine că, dacă semeni vânt, culegi furtună. 
Sau, ca sa înţelegi mai bine, nu poţi să semeni un câmp cu 
seminţe de buruieni și să te aștepți să obţii o recoltă bogata de 
grâu. Este imposibil ca oamenii să semene ură, discordie, 
răutate si să culeagă mai apoi ceva bun și armonios. Să zicem 
ca tocmai ţi-ai spălat bluza, care acum este de un alb imaculat 
si ai ieșit la o plimbare în oraș. Totuși, observi ca a rămas o pată 
neagră de tuș, care face notă discordanta cu aspectul impecabil 
al stofei. Poţi tu să spui că ești mulţumit și că ai atins 
perfecțiunea în curăţarea acelei bluze? Crezi că ceilalți oameni 
nu vor remarca pata neagră de pe bluza? Dimpotrivă, ea va ieși 
mai mult în evidenţă pe albul imaculat al îmbrăcăminții și îi va 
impresiona în mod neplăcut. Cu cât o persoană evoluează mai 
mult și se apropie de perfecţiune, cu atât ea trebuie să fie mai 
atentă și mai responsabilă cu acţiunile ei, chiar și cu cele mai 
neînsemnate. 

Atunci, orice remarcă nepotrivită, orice fapta 
necorespunzătoare și orice trăsătură negativă de caracter vor fi 
observate imediat de cei din jur, pentru că ele vor ieși cu atât 
mai mult în evidenţă pe fondul bun și relativ echilibrat al acelui 
om. Dacă acea remarcă, faptă sau trăsătura de caracter ar fi 
fost a unui om obișnuit, atunci ea nu ar fi atras prea mult 
atenţia, deoarece ar fi făcut parte dintr-un ansamblu comun și 
totodată inferior ce caracteriza acel om. Nu ar fi ieșit cu nimic 
în evidenţă. Dar așa, în cazul unui înţelept sau al unui sfânt, o 
greșeală - fie ea cât de mică - va căpăta curând proporții 


monstruoase în ochii oamenilor obișnuiți. De aceea îţi spuneam 
că evoluţia spirituală atrage după sine și necesitatea de a fi 
responsabil și de a elimina toată zgura trâirilor și manifestărilor 
grosiere, inferioare care sunt comune celor mai mulţi oameni. 
Perfecţiunea este greu de atins, însă atunci realizarea este 
totală, iar recompensa este nesfârșită. 

Repa Sundhi se opri și își privi ceasul de la mână. 

- Este foarte târziu, spuse el. Cred că e timpul să ne 
despărțim, pentru că până la plecare mai sunt unele lucruri de 
aranjat. 

Elinor mi-a propus atunci să rămân peste noapte în vila lui, 
însă după ce m-am gândit puţin, am refuzat politicos. Voiam să 
analizez în liniște toate aspectele acelei memorabile zile, care 
mă marcaseră profund și, în plus, simţeam nevoia să merg pe 
jos până la mine acasă. Aveam la dispoziție două zile pentru a 
reflecta la cele întâmplate și pentru a-mi aranja plecarea. 
Rămăsese stabilit ca, în cea de-a treia zi, foarte de dimineaţă, 
să plecăm spre ţinta călătoriei noastre despre care în acel 
moment eu aveam doar o vagă idee. 

Din puţinele indicii pe care le primisem de la Repa Sundhi 
înțelesesem două aspecte importante: că urma să se petreacă 
fenomene neobișnuite, care puteau fi însoţite de manifestări 
potrivnice nouă; și că, indiferent ce aș fi crezut eu despre 
această acţiune și despre impactul ei asupra mea, soluţia cea 
mai bună era aceea de a o accepia în totalitate. Speram din 
toată inima să fiu la înălțimea așteptărilor lui Repa Sundhi. În 
particular fie spus, evenimentele pe care le-am trăit în acea 
deplasare m-au zguduit atât de profund, încât au existat 
momente în care simțurile mele au încetat pur și simplu să mai 
funcţioneze, iar eu nu știam dacă am murit sau dacă încă mai 
trăiesc. Am fost însă ajutat să trec cu bine peste emoţiile foarte 
intense pe care le-am resimţit atunci și astfel să dobândesc o 
viziune mult mai amplă asupra realităţii fenomenale, atât fizice 
cât și subtile. 

M-am ridicat din fotoliu pentru a-mi lua rămas bun de la 
Repa Sundhi și m-am înclinat în faţa yidam-ului, care m-a privit 
cu bunăvoință. Însă în timp ce Elinor ne conducea pe hol, către 
ieșire, am observat cum trupul uriaș al yidam-ului devine din ce 
în ce mai transparent, până când el a dispărut în totalitate în 
doar câteva secunde. Atunci lama mi-a explicat că yidam-ul 
avea de îndeplinit o anumită sarcină, care necesita prezenţa lui 


în alt loc. După ce am mai stabilit unele detalii ale întâlnirii de 
peste trei zile, ne-am luat toţi trei la revedere însă eu am mai 
rămas puţin cu Elinor, care m-a rugat să-l aștept. A venit curând 
și mi-a dăruit un ceas de buzunar, care după aspect arăta foarte 
uzat. 

- A fost al strămoșului meu și are o vechime de aproape trei 
sute de ani. In medalion se află o gravură cu chipul său. Este 
exact așa cum l-am cunoscut și eu, atunci când l-am întâlnit la 
Bruxelles. 

Am privit chipul gravat care înfățișa un tânăr distins, cu 
părul lung și cu lavalieră. Ceasul foarte vechi și uzat era o 
dovadă vie a unor timpuri demult apuse, iar atingerea lui m-a 
făcut să simt fiorul subtil al misterului ce învâluia personajul 
din gravură. Intreaga mea ființă a fost atunci cuprinsă de 
nostalgia depărtărilor și a vremurilor apuse, cărora acel om le 
fusese martor. 

l-am mulţumit lui Elinor pentru gestul său și mi-am luat 
rămas bun de la el. Am ieșit apoi în strada lungă și pustie, o 
dată cu căderea primilor stropi de ploaie. Deși mă așteptam să 
mai văd încă silueta lui Repa Sundhi în lungul străzii, am 
constatat totuși că el dispăruse în mod inexplicabil. Refuzând să 
mai analizez această nouă enigmă, am pășit agale înainte către 
viitorul magic ce mă aștepta cu nerâbdare. 


Capitolul 3 
MACHANDI 


Contrar așteptărilor mele, în următoarele două zile am fost 
destul de liniștit și focalizat să-mi pregătesc plecarea. Chiar 
dacă în acest răstimp am rememorat cu intensitate multe dintre 
elementele bulversante ale întâlnirii mele cu Elinor și cu Repa 
Sundhi, totuși nu eram deloc agitat, ci căutam să analizez în 
profunzime aspectele care mi-au fost revelate atunci. 

Așa cum fusese stabilit, în seara dinaintea plecării i-am 
telefonat lui Elinor pentru a afla dacă planul călătoriei rămânea 


valabil. Am primit confirmarea din partea lui, astfel încât am 
petrecut cele câteva ore care mai rămăseseră până la întâlnire 
încercând să aţipesc. Curând însă am descoperit că aceasta era 
o sarcină dificilă; imediat ce închideam ochii, mintea îmi era 
invadată de imaginea unui peisaj ascetic de munte, în care 
stâncile și văile de piatră erau acoperite cu gheaţă și zăpadă. 
Două piscuri semeţe se înălţau în zare, cu vârfurile scăldate în 
lumina roșie-portocalie a soarelui la apus. Priveliștea era 
pustie, iar vântul rece bătea cu putere, zgribulind cei câţiva 
licheni care creșteau în albia secată a unui râu. 

Mă întorceam în pat de pe o parte pe alta, fără să înţeleg 
nici semnificaţia și nici mesajul acelei viziuni. Ori de câte ori 
închideam ochii, încercând să adorm, ea îmi apărea foarte 
clară, de un realism uluitor. Mai mult decât atât, atunci când 
vedeam peisajul îl percepeam cu toate simţurile mele, astfel 
încât curând mi se făcuse foarte frig, ceea ce m-a determinat să 
mă învelesc cu mai multe pături. Într-un târziu, după ce m-am 
aflat o bună perioadă de timp la limita dintre veghe și somn, am 
adormit fără sa visez însă nimic. Absorbţia mea a fost atât de 
profundă, încât atunci când a sunat alarma ceasului mi-au fost 
necesare mai multe zeci de secunde pentru a-mi da seama ce se 
petrece de fapt. Sunetul alarmei ajungea la mine parcă din 
depărtări, apropiindu-se încetul cu încetul. In cele din urmă m- 
am trezit și am constatat cu uimire, dar și cu mare bucurie, că 
mă simţeam excelent și foarte odihnit. Bine dispus, am luat un 
taxi până la vila lui Elinor, însă din precauţie am indicat 
șoferului o adresă cu câteva străzi mai înainte. 

Elinor și Repa Sundhi erau deja acolo, așteptându-mă; am 
crezut că am întârziat, însă ei m-au liniștit, spunându-mi că 
totul este pregătit de plecare. 

- Dar yidam-ul nu ne însoțește? am întrebat eu mirat, 
văzând că zeitatea nu se află în casă. 

- Ba da, însă el ni se va alătura de la un anumit punct al 
traseului, mi-a răspuns lama, fără să-mi dea și alte detalii. 

Ne-am urcat în mașina lui Elinor, care era un jeep foarte 
luxos, parcat în faţa vilei. Pentru a putea discuta mai ușor pe 
parcursul drumului, Repa Sundhi a propus să rămân cu el pe 
bancheta din spate, ceea ce am acceptat cu bucurie. 

Era aproape ora cinci dimineaţa când am pornit la drum. 
Cerul senin și plin de stele prevestea o zi minunată; de altfel, 
perioada aceea de început a lunii noiembrie era deosebit de 


călduroasă, ploile fiind puţine și scurte. Am remarcat faptul că, 
dacă vom fi nevoiţi să urcăm pe munte, probabil vom avea 
condiţii foarte bune de acces. Repa Sundhi mi-a explicat însă că 
eforturile noastre nu vor fi prea mari, iar condiţiile 
meteorologice nu aveau să prezinte vreo importanţă. Răspunsul 
lui m-a derutat puţin, dar nu am cerut și alte lămuriri. 

Elinor conducea repede, astfel încât după două ore ne 
aflam deja la poalele Carpaţilor Meridionali, pe care trebuia să-i 
traversăm. Priveam plin de încântare peisajul mirific în lumina 
superbă a răsăritului și am făcut observaţia că nu departe de 
zona prin care treceam atunci, în dreapta noastră, se afla 
locaţia secretă din munţii Bucegi pe care o vizitasem și eu cu 
mai bine de un an în înainte. 

- Acel loc foarte special va avea un rol important în viitorul 
apropiat al României, a spus pe neașteptate lama. Descoperirea 
nu a fost deloc întâmplătoare, iar expediţia condusă de Cezar a 
însemnat un prim semnal al schimbărilor apropiate, care vor 
avea loc nu numai în ceea ce privește România, ci și întreaga 
planetă. Angrenajul cauzelor care vor conduce la aceste 
modificări este însă atât de complex, încât el nu poate fi cuprins 
și înţeles de către o minte umană obișnuită. De aceea, cei 
relativ puţini care acţionează pentru a pregăti aceste condiţii 
sunt sprijiniți adeseori de unele entităţi angelice care fac parte 
din diferite categorii ierarhice ale manifestării. În tradiţiile 
orientale acestea sunt numite zeități; e bine să știi că ele sunt 
organizate într-o ierarhie piramidală, cam după aceleași 
principii după care este organizată o companie sau o 
întreprindere în societatea modernă. 

- Cezar mi-a vorbit doar vag despre ajutorul pe care 
anumite entități angelice îl oferă necondiționat omenirii. N-am 
înţeles însă niciodată cum se manifestă acel ajutor sau cum 
poate fi el perceptibil aici, în planul fizic. 

- Un aspect important este cel al acţiunii de purificare 
subtilă pe care aceste fiinţe, care aparţin lumilor superioare din 
planul astral, o realizează la nivelul unei ţări și chiar la nivelul 
întregii planete. Sper că în mare parte ești familiarizat deja cu 
aceste lucruri. În principiu, ele se referă la unele realităţi de 
ordin subtil pe care știința modernă le respinge sau cel puţin le 
ignoră. 

Așa cum omul are o aură bioenergetică, tot astfel și 
Pământul, datorită câmpului energetic subtil emanat de 


biosfera lui, are o „aură” proprie. Bineînţeles, spre deosebire de 
aura unei fiinţe umane, aura planetei este gigantică. Iotuși, 
caracteristicile celor două aure, precum și procesele energetice 
care se derulează la nivelul lor sunt principial identice. De 
pildă, aura unui om poate să se impurifice gradat de la 
alimentaţia nesănătoasă a acestuia, de la mediul impur și 
grosier în care el trăiește, dar cel mai mult și mai profund ea se 
impurifică în urma acţiunilor pe care omul respectiv le 
săvârșește mai ales cu gândul. În ceea ce privește aura 
Pământului, condiţia ei depinde de natura acţiunilor fizice, 
mentale și verbale ale ființelor care trăiesc pe suprafaţa 
planetei. 

Pentru mine începea să fie simplu să concep și să asimilez 
această informaţie, dar nu eram prea sigur că ea putea fi 
„digerată” și de oamenii obișnuiți. 

- Din păcate, pentru aceștia lucrurile stau așa cum ai spus 
tu, a admis Repa Sundhi. Un om care nu este conștient și nici 
avizat de propria lui aură subtilă, nu poate să creadă că planeta 
pe care el trăiește este ea însăși o „fiinţă” care are o aură 
gigantică. Insă pentru un clarvăzător experimentat acest lucru 
este foarte evident. Cel care are acces liber și neîngrădit la 
planul astral poate, de asemenea, în anumite condiţii, să 
perceapă aura actuală a planetei, care este foarte „încărcată”. 

- Știu că aura unei ființe poate să ofere foarte multe 
informaţii despre starea fizică și psihică a acesteia, dar oare 
problema este valabilă și în cazul destinului fiinţei respective? 
am întrebat eu. Adică aura noastră conţine informaţii despre 
karma pe care o avem? 

- Structura energetică a aurei este foarte complexă, însă 
esenţial este faptul că în ea poate fi regăsită practic orice 
informaţie despre acel om, care este mai mult sau mai puţin 
ascunsă sau codificată într-un mod specific. Prin urmare, 
„citirea” corectă a aurei poate să prevadă, de exemplu, natura 
unei boli care va apărea în viitor, gravitatea ei sau chiar 
moartea persoanei respective, dacă sunt sesizate anumite 
semne particulare. De obicei, aceste „simptome” sunt rezultatul 
unor greșeli karmice grave din alte vieţi, care au fost transmise 
în viaţa prezentă și au fost chiar accentuate în mod inconștient 
de acea persoană. Astfel de influenţe karmice care au o natură 
energetică subtilă apar în aură precum niște vârtejuri de 
culoare închisă, aproape neagră în cazurile foarte grave; ele se 


aseamănă cu o „pâlnie” profundă, care vine de la exterior către 
interior, spre conturul corporal. Într-un fel, pot fi asemănate ca 
formă și structură cu un furuncul. Prezenţa lor în aură este însă 
de cele mai multe ori un semn fatidic pentru viaţa acelui om. 

Cam la fel se prezintă situaţia și în cazul aurei Pământului. 
Cele mai nocive elemente care au contribuit la impurificarea ei 
sunt viciile și fărădelegile oamenilor, la care se adaugă 
tehnologia greșit orientată. Situaţia s-a acutizat și datorită 
numărului foarte mare de fiinţe umane care trăiesc pe 
suprafaţa planetei, dar care acţionează în mod greșit și înclină 
balanţa în partea negativă. 

După o scurtă pauză pe care a făcut-o, timp în care eu 
analizam intens informaţiile primite, lama s-a simţit dator să îmi 
ofere alte explicaţii în acea direcţie. 

- Aura este, de fapt, un cumul energetic subtil și ea 
depinde de natura predominantă a energiilor care o compun. 
Aici lucrurile sunt relativ simple: dacă acţionezi doar în sens 
benefic, atunci cumulezi în aură energii pozitive, a căror natură 
este benefică. O astfel de aură este strălucitoare, vie, activă, 
radiantă. Cei care se lasă însă pradă viciilor și care 
perseverează în gândirea perversă și negativă își impurifică în 
mod gradat aura cu energii malefice; acestea o fac să fie ternă, 
lipsită de strălucire, dominată de culori închise, cum ar fi 
verdele murdar, culoarea brun, roșu închis și chiar zone de 
culoare gri închis și negru. 

Aceste particularităţi ale aurei sunt intim corelate cu 
trăsăturile destinului. Întrucât interacţiunea dintre fiinţele 
umane sau dintre acestea și lucrurile sau fenomenele din jur 
este, în primul rând, o interacţiune energetică la nivelul subtil 
al aurelor, înseamnă că în virtutea unui principiu cunoscut, 
ceea ce se aseamănă, se atrage și acest principiu este valabil 
pretutindeni în Creaţie. De aceea, o ființă umană care este rea 
și Chiar satanică în comportamentul ei nu va putea face 
niciodată fapte bune. Din același motiv nu vei putea vedea 
aproape niciodată o bandă de răufăcători mergând la biserică și 
căutând compania preoţilor și a sfinţilor pentru a se căi și a-și 
transforma vieţile. Acele ființe nenorocite vor acţiona în 
continuare în virtutea vibraţiilor energetice predominant rele 
pe care le au în aură și se vor asocia cu persoane de aceeași 
natură, îndemnându-se unele pe altele la noi fărădelegi. Așa 
după cum ţi-am spus, în felul acesta ele seamănă atunci 


seminţele unui destin amar pe care va trebui să-l trăiască în 
exact aceeași intensitate a pierderilor și suferințelor pe care le- 
au pricinuit altora. 

- Să știi că am întâlnit persoane care afirmau în batjocură 
că vor avea suficient timp după aceea să „plătească” greșelile 
pe care le săvârșesc în prezent, am spus eu. Personal, consider 
că aceasta este o viziune foarte păguboasă asupra realităţii. 

- Este adevărat că, în inconștienţa și ignoranţa lor, mulţi 
oameni se lasă ademeniţi de vocea minţii și nu de cea a inimii. 
De pildă, unii sunt tentaţi să profite cât mai mult și într-un mod 
egoist de „plăcerile” vieţii și să nu ţină cont de seminţele rele 
pe care le seamănă atunci. Aceste persoane se gândesc că vor 
avea destul timp mai apoi în viaţă pentru a „consuma” aceste 
efecte negative sau, cu alte cuvinte, pentru a le plăti. Trebuie 
să-ți spun însă că aceasta este dovada unei mari prostii; este 
oarecum la fel cu a spune că vrei să intri în nămolul mizerabil al 
unei mocirle, pentru ca după aceea să ieși și să te speli de el. 
Desigur, așa ceva este posibil, dar va implica mult efort și va 
antrena o mare pierdere de timp pentru a te curăța de „noroiul” 
cu care te-ai mânjit. Care să fie atunci folosul unei astfel de 
acţiuni? Meritele pe care le-ai cumulat cu greu într-o anumită 
perioadă vor fi repede anihilate de acţiuni rele care nu îţi aduc 
decât o așa-zisă satisfacţie parţială și efemeră. 

Realizam că o asemenea perspectivă sumbră era 
asemănătoare cu o muncă de Sisif și singura explicaţie pe care 
o găseam în cazul celor care procedează așa era aceea a 
slăbiciunii lor în fața tentaţiilor efemere ale lumii materiale. 
Inţelesesem faptul că acestea dau naștere destul de repede 
unor emoţii negative în ființa umană, deoarece este firesc ca 
preocupările grosiere și inferioare, cum ar fi tendința avidă 
pentru câștig, luxul opulent, faima și lupta pentru putere să 
genereze în om sentimente de lăcomie, insensibilitate, răutate, 
invidie, egoism, mânie sau răzbunare. L-am întrebat pe Repa 
Sundhi în ce măsură toate aceste emoţii negative afectează 
aura umană. 

- De fapt, ele sunt energii subtile cu o frecvenţă de vibraţie 
grosieră. Dacă nu sunt îndepărtate repede, adică dacă nu se 
renunţă repede la ele pentru a fi înlocuite cu opusul lor, se vor 
„fixa” la nivelul aurei și al diferitelor organe ale trupului, 
făcând să apară tulburări psihice, boli și afecţiuni grave. În mod 
asemănător se prezintă situaţia și în cazul aurei Pământului, 


care este profund influenţată de aura fiinţelor umane ce trăiesc 
la suprafaţa lui. 

Din păcate, situaţia actuală a aurei planetei este destul de 
critică, deoarece în prezent ea poate fi asemănată cu aura unui 
om grav bolnav. Într-o astfel de situaţie, în mod firesc trebuie să 
urmeze un „tratament” de purificare și de vindecare a bolii. Și, 
la fel ca în cazul omului, planeta va înregistra și ea „convulsii” 
sau alte fenomene asemănătoare, pe care oamenii care trăiesc 
la suprafaţa ei le percep drept fenomene apocaliptice. Nu e 
nimic supranatural în asta, ci doar un efect de contrabalansare 
a „încărcăturii” negative, adică a karmei negative a planetei, 
care a ajuns la o valoare critică și care influenţează astfel 
destinul omenirii. 

Am discutat și cu Elinor despre unele aspecte legate de 
destin și cred că am înţeles mecanismul lui de formare, i-am 
spus atunci lui Repa Sundhi. 

- Da. In principiu, procesul este destul de simplu. Fiecare 
ființă umană este caracterizată de o energie specifică, ce 
determină o anumită stare generală a minţii și a sufletului. 
Starea generală va crea mai apoi canalele prin care se vor 
manifesta unele tendințe mentale dominante, care sunt corelate 
cu trăirile și cu energia pe care o are acea ființă umană. In 
continuare, tendinţele dominante vor genera un întreg lanţ de 
alte obiceiuri și tendinţe, care vor structura în cea mai mare 
parte destinul viitor al acelei persoane. 

Așa se explică de ce unii oameni care au o energie grosieră 
manifestă, de asemenea, trăiri grosiere și idei grosiere. Ei nu se 
mulțumesc cu părerile pe care le au, ci încep să îi judece și pe 
alţii după propria lor răutate, după propriul lor scepticism și 
după perversitatea de care ei înșiși dau dovadă. Toate acestea 
se petrec pentru că ei nu concep că ceilalți oameni ar putea fi 
altfel de cât sunt ei înșiși. In aceste condiţii, calea evoluţiei 
acestor ființe umane va fi dificilă și îndelungată, deoarece ele 
nu au încă trezite focarele de forţă benefică în structura lor 
subtilă și tocmai de aceea nu au cu ce să susţină o viaţă 
echilibrată și armonioasă. 

În felul acesta poţi să înţelegi de ce anumite salturi 
spirituale nu se produc peste noapte. In cazul unei fiinţe care 
abia începe să se trezească din punct de vedere spiritual într-o 
existenţă, cumulările de energie spirituală pe care ea le are nu 
sunt atunci suficient de mari, adică ele nu sunt predominante. 


Trăirile și stările cu care ea se confruntă într-o astfel de 
condiţie vor fi amestecate, adică unele vor fi bune, dar cele mai 
multe vor fi rele. Aceasta va genera o fluctuaţie continuă a 
fiinţei între poli opuși, care se datorează mai multor factori, 
atât interni cât și externi. De exemplu, dacă în natura acelei 
ființe umane există acumulări malefice, atunci când intră în 
contact cu o ambianţă malefică ea va fi afectată și va trăi din 
nou stări care îi repugnă. O ființă eminamente benefică însă nu 
va avea nici un fel de reacţie malefică dacă se află în aceeași 
ambianță negativă. Cel care are fie și puţin cumul malefic în 
aura lui va simţi - e drept că într-o măsură foarte mică - acea 
ambianță malefică; adică el va sesiza totuși că acea ambianţă 
este rea. Prin contrast, o ființă care este total benefică, chiar 
dacă intră în acel mediu inferior, nu-l va percepe ca atare. 
Desigur, ea își va da seama de natura lui după reacţiile celor 
care se află acolo, însă cu toate acestea ea va rămâne complet 
neafectată, pentru că în aura ei nu există focare sau punți de 
legătură cu acele manifestări energetice. Acesta este un aspect 
foarte important și tocmai de aceea vreau să-l înţelegi bine, a 
adăugat Repa Sundhi cu un ton apăsat. 

După o scurtă gândire am rostit: 

- Îmi dau prea bine seama că este esenţial să acumulez cât 
mai multe energii benefice și elevate în aură, care atunci vor 
determina o stare de echilibru și armonie în structura mea. 

- Mai mult decât atât, aceste acumulări pe care o fiinţă le 
realizează în aura sa vor fi cele care vor declanșa mai apoi toate 
salturile care survin în evoluţia spirituală a fiinţei respective, a 
completat Repa Sundhi. Trebuie să știi că prin acumulare apare 
totdeauna posibilitatea saltului evolutiv. Este bine că ai înţeles 
necesitatea cumulării care trebuie realizată la nivelul aurei, 
exclusiv în direcţie pozitivă; mai apoi, așa după cum ţi-am spus, 
aceste acumulări se vor însuma și vor genera premizele saltului 
spiritual, al evoluţiei accelerate. 

Aceeași lege e valabilă și în cazul regresului spiritual, adică 
al involuţiei. În acest caz însă nu mai este vorba despre un salt, 
care e asimilat cu a merge înainte, ci de o cădere, de o 
prăbușire a fiinţei în genunile răului. Atâta timp cât în om mai 
persistă răul, el va fi vulnerabil, pentru că ceea ce deja există în 
acea fiinţă va atrage mereu ceva care este asemănător. 

- Și atunci, cum vom mai reuși să acumulăm merite și 
energii benefice? am întrebat contrariat. 


- Există destule posibilităţi de a folosi voința individuală 
pentru a anihila acumulările negative. De pildă, una dintre 
aceste posibilităţi este aceea de a se acţiona contrar tendinței 
malefice care este resimţită atunci în ființă. Dacă aceasta este 
pe cale să fie cuprinsă de o stare de mânie și de furie, atunci ea 
va trebui să se controleze și să-și inducă, plină de răbdare, o 
stare de calm și de iubire pentru fiinţa cealaltă, asupra căreia 
dorea să-și proiecteze energiile ei malefice. Ioate acestea 
implică însă efort, dar să știi că fără efort nu se poate reuși. 

- Eu mă simt încrezător și dornic să depun acest efort! am 
spus, cuprins subit de o stare de bună dispoziţie. 

- Excelent, înseamnă că ești optimist și faci parte din 
categoria celor care deja au predominanţe benefice în aura lor. 
În schimb, pesimiștii sunt cei care au în structura lor energetică 
predominanţe malefice, negative, distructive. 

Eram bucuros că înţelesesem aceste aspecte fundamentale 
ale existenţei și evoluţiei în manifestare. Mi-am exprimat atunci 
recunoștinţa faţă de Repa Sundhi pentru răbdarea și bunătatea 
pe care a dovedit-o explicându-mi acele adevăruri esenţiale, 
care mi se păreau foarte simple. 

- Este adevărat că acum aceste lucruri îţi par a fi simple și 
evidente, însă nu uita că nu poţi să ajungi la ele decât atunci 
când te „hrănești” cu esențe. 

Am aprobat clătinând din cap. Eram impresionat de forţa 
deosebită a cuvintelor pe care le rostea lama, de calmul și de 
cunoașterea lui profundă. Vorbele lui parcă se înfigeau pentru 
totdeauna în conștiința mea, luminându-mi înţelegerea. L-am 
întrebat atunci despre modalitatea prin care zeitățile din 
planurile subtile ale Creaţiei ajută omenirea și întreaga planetă 
să traverseze acest prag critic al existenţei lor. 

- Chiar și în acest caz este tot o problemă de opţiune a 
oamenilor, mi-a răspuns Repa Sundhi. Entităţile angelice, 
zeitățile și toţi cei care ajută la spiritualizarea planetei 
acţionează din proprie convingere și dintr-un impuls altruist, 
însă ajutorul lor ar putea fi mult mai substanţial dacă oamenii 
ar invoca acest ajutor și l-ar solicita în mod conștient. Acesta ar 
fi deja un pas important înainte, deoarece ar însemna că ei se 
trezesc din „amorţeală” și realizează decadenţa la care a ajuns 
umanitatea. Rugile și gândurile lor bune ar contribui imens la 
efortul de purificare a aurei subtile a Pământului. Pe de altă 
parte, anumite entităţi subtile din planurile elevate ale Creaţiei 


impulsionează unele ființe umane prin învățături sau revelații 
care sunt făcute în timpul stării de vis. Aceste manifestări sunt 
însă atât de vii și de puternice, încât uneori ele se impregnează 
în conștiința celui care le trăiește chiar mai bine decât alte 
evenimente cu care se confruntă în starea de veghe, în lumea 
fizică. 

Mi-am adus aminte fulgerător de imaginea care îmi apăruse 
obsedant în minte, înainte de a adormi; nu puteam spune că a 
fost un vis, dar în mod evident nu a fost nici realitate fizică. Am 
ezitat câteva momente dacă să-i povestesc lui Repa Sundhi 
despre acest aspect, dar am renunţat deoarece Elinor tocmai 
oprise într-o parcare ce era plasată pe marginea șoselei dintre 
munţi. Ne-am dezmorțţit puţin și am admirat peisajul mirific 
care ne înconjura. Mai apoi am servit o mică gustare cu Elinor, 
care adusese proviziile necesare. Repa Sundhi a refuzat să 
mănânce, preferând în schimb să se plimbe gânditor puţin mai 
sus, pe coasta muntelui. 

După aproximativ douăzeci de minute ne-am reluat drumul 
și la puţin timp după aceea am trecut munţii spre Transilvania. 
Se pare că atât Elinor, cât și Repa Sundhi cunoșteau drumul pe 
care trebuia să-l urmăm, deoarece ne-am abătut de la șoseaua 
principală, mergând pe o rută către partea sudică a Munţilor 
Apuseni. In tot acest timp am evitat să cer lămuriri cu privire la 
destinaţia noastră finală, dar nici lama nu a menţionat vreun 
element nou în această direcţie. Am constatat că, pe măsură ce 
ne apropiam mai mult de platourile muntoase line și foarte 
largi, care erau specifice Munţilor Apuseni, Repa Sundhi 
devenea tot mai tăcut și concentrat. De aceea, nici eu nu am 
dorit să-l deranjez cu alte întrebări, abandonându-mă cursului 
evenimentelor. 

Jeepul părăsise demult chiar și șoseaua secundară și urca 
pe un drum de ţară care șerpuia printre mai multe sate 
răsfirate pe colinele dealurilor înalte. Destul de aproape se 
zăreau primele masive muntoase, acoperite de păduri bogate. 
Am lăsat în urma noastră o ultimă așezare care însuma doar 
câteva case și am intrat pe un drum forestier surprinzător de 
bine întreţinut. La un moment dat, Elinor a virat pe un drum la 
stânga, destul de îngust, care era blocat după câţiva metri de o 
barieră din lemn; un indicator din tablă ruginită, care abia se 
mai ţinea de braţul barierei, ne anunţa că accesul pe acea cale 
era interzis. 


Elinor a coborât din mașină și a dat la o parte bariera. 
Pătrunse apoi cu jeepul pe drumul care era puţin mai lat decât 
mașina, înaintând destul de repede. Se putea observa că nu mai 
trecuse nimeni de mult timp pe acolo, deoarece vegetaţia 
crescuse în voie pe drum și pe marginea lui. Nu se distingeau 
nici măcar urmele de roţi ale vehiculelor, care erau clasice în 
astfel de zone. Drumul înainta prin pădure, în pantă, 
aproximativ un kilometru și jumătate, după care se înfunda. Am 
coborât toţi trei din mașină. În faţa mea puteam să văd printre 
copaci o poiană foarte largă, care fusese creată prin 
exploatarea lemnului. Copacii fuseseră tăiaţi și rămăseseră 
doar buturugile lor, care erau acoperite parţial de vegetaţie. 

- De aici vom continua drumul pe jos, îmi spuse Repa 
Sundhi. Să știi că pe o mare rază în jur nu se află ţipenie de om, 
însă vei fi încântat de peisajul de basm prin care vom trece. 

l-am mărturisit atunci că nu am antrenamentul necesar 
pentru a străbate munţii, ultima tentativă în această direcţie 
fiind acum mai bine de zece ani, dar lama m-a asigurat că nu va 
trebui să depun un efort prea mare întrucât drumul era ușor de 
parcurs, iar panta relativ lină. 

Am ieșit toţi trei în poiana cea mare; atunci am realizat că, 
de fapt, ne aflam chiar pe creasta dealului pe care l-am urcat cu 
mașina. Cred totuși că acesta făcea parte din masivul muntos 
care se afla în faţa noastră, deoarece nu era mult mai mic decât 
crestele lui și, în plus, era legat de el printr-o vale relativ 
îngustă și nu prea adâncă. 

Am traversat poiana și ne-am îndreptat către acel munte 
mergând prin iarba înaltă și moale, care în mod curios încă nu 
se uscase. Vremea era caldă, iar briza vântului aducea mirosul 
frunzelor căzute și al pământului reavăn. Atunci am simţit 
primele adieri ale unui parfum inconfundabil, pe care îl 
cunoșteam prea bine. Era mirosul de ambră și de mir care 
însoțea mereu prezența yidam-ului. Le-am atras atenţia și 
celorlalţi doi asupra acestui aspect. 

- Știu, ne însoțește de puţin timp, mi-a răspuns Repa 
Sundhi. M-a înștiințat telepatic despre o anumită situaţie, însă 
curând îi vei putea vedea forma fizică. 

Într-adevăr, peste câteva secunde yidam-ul s-a materializat 
progresiv în spatele lui Repa Sundhi, în dreptul umărului său 
stâng. Am observat că această apariţie nu a fost instantanee, ci 
ea a parcurs foarte repede două-trei faze intermediare de 


compactitate a formei; mai întâi conturul corpului s-a 
manifestat ca un abur difuz în atmosferă, apoi forma acestuia s- 
a intensificat doar în anumite zone și apoi ea a apărut complet 
în faza finală. Chiar dacă mai văzusem cu câteva zile înainte la 
Elinor acasă acest proces, dar în sens invers, uimirea mea a fost 
totuși la fel de mare, doar că acum m-am abținut să mă 
exteriorizez. Statura impresionantă a yidam-ului îmi crea un 
sentiment de siguranţă profundă și de încredere în rezolvarea 
cu succes a oricăror probleme. 

Această senzaţie nu a durat însă decât foarte puţin, 
deoarece treptat am început să remarc un fenomen paradoxal 
care mi-a perturbat orice analiză logică a creierului, 
proiectându-mă într-o stare de totală incertitudine. 


Translaţia 


Toate povestirile fantastice și teoriile oamenilor de știință 
despre planurile paralele nu valorează aproape nimic prin 
comparaţie cu experimentarea directă a acestui adevăr. În cazul 
meu, uluirea a fost și mai mare întrucât am avut posibilitatea să 
observ în detaliu chiar întrepătrunderea a două niveluri ale 
realităţii, fără ca prin aceasta simţurile mele să fie perturbate 
în vreun fel. 

Pe măsură ce ne deplasam prin acea vale, am sesizat cum 
marginile orizontului din stânga și din dreapta mea se 
întunecau tot mai mult, „îngustând” viziunea pe care o aveam. 
In același timp însă, ca într-un efect de compensație, orizontul 
din față părea că se depărtează și mai mult, „trăgând” astfel 
după el toate formele de relief. Estomparea luminii în părţile 
laterale se asemăna mai mult cu un crepuscul care înceţoșa 
detaliile acelor zone, deși până atunci acestea erau foarte clare 
în lumina zilei. Această manifestare foarte stranie crea senzaţia 
că ne aflam într-o cuvă uriașă; dimensiunile reliefului, care 
până atunci erau interpretate în mod logic de creier, deveniseră 
disproporţionate și aveau chiar tendinţa să își inverseze 
proiecția optică: ceea ce se afla în depărtare era mare, iar ceea 
ce vedeam aproape era foarte mic. Am remarcat imediat că 
aceasta a creat o evidentă stare de confuzie în creierul meu, 
care a generat un sentiment de teamă în ființă. Totuși, 


modificarea șocantă pe care o percepeam în mediul 
înconjurător nu s-a realizat brusc, ci în mod gradat, ceea cea 
oferit un oarecare „spaţiu de manevră” pentru capacitatea mea 
de înţelegere. 

Este foarte straniu să mergi printr-o zonă și să ai senzaţia 
că realitatea care te înconjoară începe să se modeleze precum 
un desen animat. Am constatat că prima impresie care este 
generată atunci în minte este aceea a nesiguranței și a 
incertitudinii. Creierul analizează foarte repede toate 
posibilităţile de interpretare, dar cu toate acestea nu identifică 
în experienţele sale anterioare nimic asemănător. Atunci el 
încearcă să construiască singur un model nou a ceea ce 
percepe, dar extrapolarea nu are succes deoarece nu sunt 
respectate legile de bază ale logicii și ale fizicii spaţiului 
tridimensional care reprezintă însăși baza lui de interpretare. 
Astfel, într-un timp foarte scurt creierul „depune armele” 
pentru că a epuizat deja toate posibilităţile. Noua stare este 
însă improprie condiţiei mentale obișnuite, deoarece mintea 
trebuie să fie mereu ocupată cu ceva, trebuie să aibă totdeauna 
un subiect de analizat. De aceea, în situaţia neobișnuită în care 
am fost pus, ea a generat în mod automat un acut sentiment de 
frică interioară, care nu reprezenta altceva decât reacţia de 
panică a ego-ului meu prin raport la noua realitate pe care o 
percepeam. In mare parte această reacţie se datora instinctului 
de conservare a vieţii, care este ancestral în orice ființă, dar 
care în același timp o leagă pe aceasta de condiţia manifestării, 
obligând-o într-un fel să se „agate” de viaţă, de experienţă, de 
exterior. 

In același timp, remarcam faptul că eram totuși capabil să 
observ cu luciditate în acele momente sentimentul fricii care 
mă cuprindea și chiar să-i analizez rapid cauzele și proveniența. 
Aceasta a provocat o zguduire a întregii mele fiinţe, forțând 
clarificarea unei situaţii pe care până în acel moment nu o 
sesizasem. Mi-am pus atunci următoarea întrebare: dacă, pe de 
o parte, eu sunt cel care trăiește frica și angoasa de care eram 
cuprins, atunci cine era cel care observa acea emoție și 
contracție a întregii mele ființe? Am fost nevoit să recunosc că 
nu era cineva străin de mine, întrucât eu însumi trăiam frica și 
puteam afirma cu certitudine că tot eu eram cel care o observa 
cu detașare. Dar dacă primul sentiment îmi crea o stare acută 
de contracție și disconfort în întreaga ființă, cel de-al doilea mă 


liniștea și mă înălța, conferindu-mi o mare încredere și 
siguranţă. 

In timp ce eram profund absorbit în aceste reflecţii, Repa 
Sundhi mi se adresă fără nici o introducere, ca și cum am fi 
continuat o discuţie mai veche: 

- Observațiile tale lăuntrice sunt corecte, însă confuzia nu a 
dispărut complet. Te afli foarte aproape de a realiza un salt 
semnificativ în conștiință și în înțelegerea raporturilor 
complexe dintre ceea ce este real și ceea ce este fals. Acum 
este un moment foarte bun pentru a-ţi da seama de faptul că 
lumea fenomenală este astfel structurată, încât să absoarbă 
toată atenţia omului într-o direcţie greșită de interpretare. Este 
o acţiune magică, un excelent număr de iluzionism cosmic. 
Aparent, nimeni și nimic nu ar putea convinge ființa umană că 
realitatea în care trăiește nu este chiar așa cum o percepe. Dar, 
după cum ai ocazia să constaţi singur chiar acum, această 
convingere este eronată. Ioate credinţele și prejudecățile 
omului în ceea ce privește materia și legile fizicii clasice se 
dovedesc false și inoperante. Problema este că de-a lungul 
nenumăratelor sale existenţe, ființa umană și-a întărit gradat 
aceste convingeri și prejudecăţi false într-un nod central, 
despre care crede că îi reprezintă individualitatea. 

- Nu înţeleg prea bine, am spus. Eu cred că sunt ceea ce, de 
fapt, nu sunt? 

- Exact. Dar nu doar tu faci asta, ci orice ființă din Creaţie, 
în diferite proporţii de intensitate. Cu cât ignoranţa este mai 
mare, cu atât omul este mai prins în mrejele acestei iluzii, de 
care îi vine foarte greu să scape. Analizează cu atenţie 
percepţia interioară pe care tocmai ai avut-o; este un bun 
început. Îmi poţi spune de care dintre cele două „identităţi” ai 
fost mai apropiat până acum? Nu-mi era prea greu să-mi dau 
seama, așa că i-am răspuns imediat: 

- Firește, de aceea care m-a determinat să simt teama. Mi 
se pare mult mai puternică, mai apropiată de mine. 

- Care „mine”? Definește-l, mi-a cerut lama. 

Brusc mi-am dat seama că nu aveam o idee foarte clară 
despre cine sau ce sunt cu adevărat. Prima tendinţă a fost 
aceea de a mă asocia cu trupul, însă chiar și eu, care mă aflam 
abia la început de drum în ceea ce privește înţelegerea unor 
aspecte inițiatice, realizam că o asemenea idee este, de fapt, o 
aberaţie. Cum aș putea să fiu, în esenţa mea, acest trup când eu 


nu pot să fiu conștient de el în fiecare clipă? Nu mai departe de 
în urmă cu câteva zile am constatat faptul că, deși eram perfect 
lucid, nu aveam totuși nici o percepţie a trupului și nici nu îmi 
doream aceasta. Starea de profundă relaxare și de dilatare care 
mi-a fost atunci indusă de lama și de yidam mă determinase să 
transcend senzaţia corporală, care este foarte limitată. Cu toate 
acestea, eu continuam să știu prea bine că exist, dar în nici un 
caz ca formă și consistenţă fizică, materială. _ 

- Caută răspunsul, m-a îndemnat Repa Sundhi. În asta 
constă esenţa existenţei. Ori de câte ori apar situaţii 
contradictorii, analizează cu atenţie cauzele care au condus la 
ele. Nu pot exista două adevăruri într-unui singur; de aceea 
trebuie să înţelegi corect în ce anume constă aspectul fals. 
Principalul avantaj care decurge de aici este că nu vei mai fi 
păcălit de acel aspect și el nu va mai putea să-ţi afecteze 
existența așa cum a făcut-o până atunci. Dacă, de pildă, ai 
înțeles în profunzime că identitatea ta reală nu este acest trup, 
ci o realitatea mult mai subtilă, atunci poţi să fii sigur că nu te 
vei mai confrunta cu o serie întreagă de atitudini și percepții 
false, fără rost. În primul rând va dispărea gradat frica de 
moarte, apoi nu vei mai acorda atenţie excesivă formei 
exterioare a corpului, se vor estompa foarte mult și chiar vor 
dispărea anumite atitudini orgolioase și vei deveni mai puţin 
egoist. Dar fii atent totuși, pentru că aceasta este doar o etapă 
a devenirii și tu nu trebuie să te oprești doar la acest stadiu al 
analizei. Profunzimile ei sunt nebănuite. 

În timp ce Repa Sundhi rostea ultimele cuvinte, am 
remarcat faptul că peste formele de relief ale zonei prin care 
treceam începea să apară un alt peisaj, care la început era doar 
ca o proiecţie de film suprapusă peste realitatea fizică în care 
existam. Deși imaginea acelei proiecţii era neclară, totuși mi-am 
dat seama că era vorba tot despre un peisaj de munte, însă mult 
mai stâncos. Puteam să văd că pe solul pe care călcam era 
iarba și vegetaţia din Apuseni, dar în același timp peste ea era 
suprapusă, într-o aparenţă străvezie, și imaginea unui drum 
arid cu pietre de munte, care șerpuia printre doi versanţi din 
rocă. 

M-am oprit și am avut tendinţa să mă șterg la ochi pentru a 
îndepărta mirajul. Cei trei s-au oprit și ei, uitându-se la mine. 
Nimeni nu spunea nimic, iar timpul parcă se oprise și el. Am 
privit în jurul meu; crepusculul din părți se accentuase, urcând 


mult către zenit, iar în faţa mea piscurile gigantice ale unui 
munte din piatră se conturau din ce în ce mai clar peste 
coamele mult mai joase ale munţilor împăduriţi din Apuseni, 
spre care noi ne îndreptam atunci. Întrepătrunderea celor două 
realităţi crea o stare ambiguă și chiar un sentiment de 
nesiguranţă în ceea ce privește solul pe care călcam. 

Imaginea cerului se modifica și ea cu fiece clipă care 
trecea; culoarea lui albastră și soarele strălucitor pe care îl 
puteam vedea până atunci erau invadate din ce în ce mai mult 
de o pătură groasă de nori vineţii, întunecaţi, însă aceștia încă 
nu reușiseră să acopere în întregime imaginea soarelui din 
realitatea mea. Perspectiva era cu adevărat uluitoare și 
totodată magnifică: razele soarelui din lumea în care mă aflam 
străpungeau în unele locuri pătura de nori ameninţători din 
realitatea care se suprapunea peste ea și difuza apoi în superbe 
forme tronconice pe panta munţilor din depărtare. Măreţia 
acelui spectacol unic poate fi cu greu descrisă în cuvinte. Eram 
copleșit, dar cu toate acestea nu-mi pierdusem stăpânirea de 
sine. În loc să fac eforturi disperate pentru a înţelege ce se 
petrece de fapt, am decis să observ cât mai calm și plin de 
interes acea uluitoare transformare a reliefului sau, mai bine 
zis, a realităţii în care mă aflam atunci. 

„Înlocuirea” vechiului peisaj cu noua proiecţie spaţială, cea 
a văii aride și stâncoase, era aproape completă. Puteam să mai 
observ doar slabe influenţe luminoase ale soarelui și, pe ici pe 
colo, zone de culoare verde-pastel ale vegetației din Apuseni. 
Acestea deveneau însă tot mai estompate, făcând loc în 
totalitate noului cadru spaţial, mult mai dur și mai sălbatic în 
care mă aflam. 

La început nu a fost decât o impresie neclară, dar după ce 
translaţia s-a încheiat în totalitate am rămas șocat de uimire: 
zona muntoasă în care ne aflam acum era chiar aceea care îmi 
apăruse obsedant în minte înainte de plecarea în călătorie! 

- Acesta este un moment important al existenţei tale, care 
te va ajuta să înţelegi că fenomenele sunt relative în 
manifestare; totodată te vei convinge că, meditând profund 
asupra naturii lor efemere, vei putea să dobândești controlul 
aproape magic al realităţii în care trăiești. Atunci vei putea 


chiar tu să determini, la voinţă, modificări sau translaţii 
paralele ale unor lumi din Creaţie, dacă aceasta va fi necesar la 
un anumit moment. 

Repa Sundhi vorbea rar, pe un ton grav, uitându-se în ochii 
mei. Am văzut acest loc în noaptea trecută; îmi apărea în minte, 
imediat ce închideam ochii, am spus eu puţin dezorientat. Nu 
știam ce înseamnă și nici acum nu înţeleg mai multe. 

- Ai fost susținut în felul acesta pentru ca șocul din prezent 
să nu fie prea mare, mi-a explicat lama. Este o zonă situată la 
mare înălțime, în unul din munţii Tibetului. 

Rămăsesem cu privirea în gol. 

- Acum suntem în Tibet? m-am bâlbâit eu. 

- Da, translaţia este completă. Însă nu te îngrijora, procesul 
este reversibil, m-a liniștit lama. 

- Dar totuși nu înţeleg. De ce toate acestea? De ce a fost 
nevoie să fim proiectaţi aici? 

- Pentru că aici ne aflăm aproape de scopul călătoriei 
noastre și pentru că așa mi s-a sugerat să acţionez. 

Priveam în jurul meu relieful dur, pietros, uscat. După 
aprecierea mea, ne aflam la mai mult de patru mii de metri 
altitudine. Vântul șuiera în rafale de-a lungul văii, iar aerul era 
foarte rece, aproape înțepător. Nu se vedea nici o potecă și nici 
o urmă de viaţă, cu excepţia unor licheni în ceea ce ar fi putut fi 
mai demult albia unui râu; acum era complet secată și plină de 
pietriș colțuros. Din loc în loc se puteau observa fragmente de 
gheaţă, iar pe versanţii văii în care ne aflam, zăpada era aprig 
viscolită. Relieful zonei se asemăna cu o șa, iar în faţa noastră 
se aflau două piscuri grandioase, acoperite la vârf cu zăpadă. 
Fără îndoială că peisajul era impresionant, chiar dacă 
atmosfera era cam ceţoasă. 

În mod ciudat, am simţit atunci că prezenţa mea în acel loc 
era într-un fel așteptată și m-am simţit brusc cuprins de o forță 
lăuntrică pe care nu o înțelegeam. Am corelat apoi intuitiv acea 
formidabilă senzaţie de hotărâre și voinţă pe care o simțeam în 
mine cu austeritatea și forța subtilă care se degajau din locul în 
care mă aflam. Chiar dacă la o primă impresie condiţiile erau 
foarte vitrege și neprimitoare, totuși am remarcat mai apoi că 
acel peisaj avea calitatea de a „curăţa” atât mintea, cât și 
inima, iar această subită purificare făcea loc unui pregnant 
sentiment interior de masculinitate, de forţă și de virilitate. 
Acea zonă muntoasă pustie, pe care inițial am avut tendinţa să 


o consider ca fiind neprimitoare, mă atrăgea acum ca un 
magnet și provoca în mine o nostalgie sfâșietoare a cărei sursă 
nu o cunoșteam. 

- Trebuie să mergem. 

Glasul lui Repa Sundhi suna ciudat de aproape și distinct, 
chiar dacă valea era destul de largă. Am tresărit și, fără să 
vreau, mi-am strâns puloverul pe trup. Totuși, temperatura 
aerului era mult mai puţin rece decât ar fi fost normal la acea 
înălțime și pe o vreme ca aceea. L-am întrebat pe lama cum era 
posibil așa ceva. 

- Aceasta este una din „contribuţiile” yidam-ului. El 
personal nu ar avea nevoie de o astfel de facilitate, dar s-a 
gândit că în felul acesta noi am putea rezista mai bine. 

L-am privit cu recunoștință pe yidam. Trupul lui uriaș se 
integra perfect în acel peisaj și nu mi-a fost deloc greu să 
realizez faptul că un zeu poate să depășească destul de ușor 
chiar și cele mai vitrege condiţii terestre. 

Unele locuri din munţii Tibetului sunt foarte speciale, 
deoarece au o încărcătură subtilă deosebită, a continuat Repa 
Sundhi să-mi vorbească. Sunt misterioase deoarece pot facilita 
manifestarea unor fenomene deosebite, care uneori sunt chiar 
spontane. În cazul nostru, translaţia spaţială a fost actul voinţei 
mele, însă am dirijat în așa fel fenomenul, încât tu să ai timp să 
observi cu atenţie caracteristicile lui și să te obișnuiești măcar 
în parte cu noile condiţii. 

- Am translatat și în timp? am întrebat eu cu o urmă de 
îngrijorare în glas gândindu-mă că, dacă în urma unei translaţii 
spaţiale mai aveam șansa să ajung acasă, o deplasare în timp 
care nu ar fi decurs prea bine ar fi fost fatală din acest punct de 
vedere. 

- Nu, nu a fost necesar, a răspuns Repa Sundhi. Asta nu 
înseamnă că nu este posibil, adăugă el imediat. Deși sunt 
aparent distincte, energiile subtile ale spaţiului și timpului se 
întrepătrund și determină caracteristicile principale ale 
realităţii înconjurătoare. La un anumit nivel al progresului 
spiritual va fi posibil să controlezi tu însuţi, la voinţă, aceste 
energii. Aceasta nu se face însă deloc la întâmplare, ci numai 
într-un deplin acord cu armonia și echilibrul energetic din zona 
respectivă a universului. 

- Totuși, din câte cunosc eu, știința actuală nu este de acord 
cu aceste idei, cel puţin din punct de vedere practic. 


- Aceasta este drama omului de știință contemporan, rosti 
lama. Chiar dacă a făcut anumite progrese teoretice, el are 
totuși tendinţa de a-și supraaprecia eforturile și aceasta este o 
trăsătură periculoasă, deoarece îi limitează libertatea 
conștiinței. Rezultatele teoretice și ipotezele pot fi stimulative, 
dar și frustrante. Aici, ca și în alte ocazii, cel care se opune este 
orgoliul ideii de supremație. Omul crede că a atins apogeul 
când, de fapt, el se află abia la început de drum. 

Mergeam cu grijă printre pietrele ascuţite, atent să nu-mi 
tai încălțămintea în ele. Ne îndreptam prin vale către cele două 
piscuri muntoase din fața noastră. 

- Este o zonă prin care oamenii trec des? am întrebat, 
dornic să știu dacă ne vom întâlni cu cineva pe traseu. 

Repa Sundhi a clătinat din cap în semn că nu. 

- Acest munte este protejat în mod subtil. Foarte puţini 
pelerini au acces aici și aceasta doar prin graţia și bunăvoința 
anumitor zeități înalte. Iar piscurile din faţa noastră nu pot fi 
escaladate. Trecerea dincolo de ele se face printr-un loc secret, 
pe care doar câţiva oameni îl cunosc. Te afli la graniţa dintre 
două lumi foarte diferite. 

- Și noi mergem către acel loc secret? am întrebat plin de 
speranţă și de emoție. 

- Da, dar nu vei trece dincolo. Nu acum. Evenimentele 
trebuie să se petreacă într-o succesiune dată, pentru a asigura 
cursivitatea istorică a unei fiinţe și, prin extrapolare, a întregii 
umanităţi. Există un timp pentru toate, iar tu probabil vei 
ajunge să cunoști și celălalt tărâm într-un viitor nu prea 
îndepărtat. 

Eram puţin dezamăgit, dar în același timp și derutat. Am 
întrebat totuși cu un licăr de speranţă: 

- Ce se află dincolo de aceste piscuri? Ce fel de tărâm este 
acela și de cine este locuit? 

Repa Sundhi nu mi-a răspuns, ci a continuat să meargă 
înainte, fără să mă privească. După puţin timp, l-am chestionat 
din nou: 

- Dacă nu trecem dincolo, atunci măcar spune-mi unde 
mergem acum? 

Solicitarea mea era îndreptăţită, deoarece ajunseserăm 
deja la poalele celor două piscuri semeţe. Inălţimea lor era 
ameţitoare, însă impresia covârșitoare provenea mai ales de la 
faptul că peretele de rocă era practic vertical și aproape neted, 


fără nici o fisură. Atunci am înţeles de ce spusese Repa Sundhi 
că vârfurile nu puteau fi escaladate. Aceasta pe bună dreptate, 
căci ele formau o barieră practic de netrecut. 

Lama veni în fruntea grupului și ne ghidă către dreapta. Am 
început să urcăm oblic panta relativ ușoară care se întindea 
până la baza imensului perete stâncos. În spatele nostru valea 
parcursă aproape că nu se mai vedea, fiind acoperită de o ceaţă 
deasă și de umbrele înserării. Brusc, după o stâncă apăru o nișă 
în peretele din rocă masivă al muntelui. M-am oprit ca 
electrocutat. O teamă nelămurită dar destul de intensă pusese 
stăpânire pe mine, fără să-i pot determina cauza reală. Am 
crezut că se datora deschiderii enigmatice din munte. Nișa era 
foarte îngustă, cu puţin mai lată decât o lăţime de umeri și de 
afară apărea complet întunecată. Înălţimea ei era însă 
remarcabilă, depășind opt metri. Apărea ca o fantă în trupul 
masiv al muntelui și sugera existenţa unor mistere nebănuite în 
spatele ei. 

M-am oprit la câţiva metri înaintea deschiderii întunecate 
din munte și l-am întrebat pe Repa Sundhi dacă acela era locul 
de trecere dincolo. El ajunsese chiar lângă intrare; s-a întors cu 
faţa la mine și mi-a răspuns: 

- Da, acesta este pasajul secret de trecere, dar ţi-am spus 
că nu aceasta va fi experienţa pe care o vei trăi astăzi. Trebuie 
să ai răbdare și discernământ. 

Yidam-ul se apropie de nișa din munte, așteptând în spatele 
lui Repa Sundhi. Chiar și el, cu statura lui impozantă, părea 
minuscul pe lângă măreţia acelui gigantic perete stâncos. 

- Acum vom intra doar eu și yidam-ul prin nișă, în timp ce 
voi ne veţi aștepta aici. Nu va dura mult. 

Zicând acestea, dispăru în interiorul deschizăturii, urmat 
îndeaproape de yidam. Pentru a încăpea cu umerii săi laţi, 
acesta fusese nevoit să intre puţin într-o parte. Dintr-o dată, 
peisajul din jur îmi păru foarte pustiu și chiar ameninţător. Se 
făcuse brusc liniștite și nici chiar vântul nu mai sufla. 

L-am privit pe Elinor; era calm și fără griji, dând impresia 
că nu se confrunta prima dată cu o asemenea situaţie. 

- Ai mai urmat vreodată acest „traseu”? l-am întrebat eu, 
sperând să dobândesc un punct de sprijin care să mă 
întărească. 


- Nu, nu aici. Dar am fost cu Repa Sundhi în alte zone 
asemănătoare; în Himalaia și în Munţii Anzi din Peru. 

Îl priveam neajutorat. Aveam senzaţia că fuseserăm părăsiţi 
acolo pentru totdeauna. În zona aceea necunoscută, izolată 
complet de lumea civilizată, nu aveam prea mari șanse de 
supravieţuire. Panica îmi cuprinse mintea la gândul că vom 
muri îngheţaţi de frig, fără adăpost și fără hrană. Noaptea se 
lăsa repede peste crestele înzăpezite, iar eu cu Elinor așteptam 
la poalele acelui masiv incredibil de înalt, fără certitudinea că 
vom mai găsi undeva salvarea. Chiar dacă am fi supravieţuit 
cumva, am fi ajuns într-un sat tibetan pierdut între crestele 
munţilor, fără nici un mijloc de comunicare sau de transport. In 
cel mai bun caz, presupunând că nu aș fi fost aruncat în 
temniţele chinezilor, avea să treacă ani buni până să ajung din 
nou acasă, în România. 

I-am expus și lui Elinor perspectivele mele sumbre, însă el 
începu să râdă cu poftă, explicându-mi că aerul rarefiat mi-a 
creat probabil unele feste ale imaginaţiei. 

- Firește că nu-ţi pasă; doar mai ai de trăit două mii de ani, 
însă eu aș vrea să profit cât mai mult de timpul care mi-a 
rămas, am spus eu afectat. 

Cu toate acestea, realizam cu destulă luciditate că el avea 
dreptate; aerul foarte tare, chiar dacă era rarefiat, exacerbase 
anumite funcţii mentale, care au izbucnit la primul „semnal de 
alarmă”. Această conștientizare din partea mea a fost suficientă 
pentru a mă face să-mi revin la o stare normală de înţelegere și 
apreciere a situaţiei. I-am spus atunci lui Elinor că va trebui să 
fac mai multe excursii de acest gen, pentru a mă obișnui cu 
rigorile munţilor. 

În timp ce schimbam între noi unele impresii pe această 
temă, Repa Sundhi și yidam-ul au ieșit afară prin deschizătura 
întunecată din munte, făcându-ne semn să ne apropiem. Am 
ajuns lângă nișa uriașă, dar nu puteam să întrevăd nimic prin 
bezna ei. Pereţii de la intrare erau ușor neregulaţi și decupau în 
piatra muntelui o formă geometrică simplă de dreptunghi, care 
avea înălțimea mult mai mare decât lățimea sa. Apropierea de 
peretele de stâncă mi-a creat o stare de puternică emoție, 
pentru că acolo simțeam ceva enigmatic, ceva profund 
misterios despre care nu știam absolut nimic. 

Repa Sundhi m-a privit cu o mare bunătate și mi-a spus: 


- Acum vei intra în acest munte și vei afla răspunsul la 
întrebările tale despre scopul călătoriei. Momentul este 
important, deoarece va declanșa o serie de acţiuni pozitive în 
avalanșă printr-un declic esenţial, care implică și persoana ta. 
Nu te teme, vom fi cu tine un anumit timp. 

Zicând acestea, Repa Sundhi îmi luă mâna dreaptă în mâna 
lui și îmi făcu semn să-l urmez. Am intrat cu o strângere de 
inimă în bezna nepătrunsă din interiorul muntelui. 


Peștera sacră 


În spatele nostru veneau yidam-ul și Elinor. Imediat ce am 
pătruns prin deschizătura din munte nu am mai văzut nimic, 
însă după câteva secunde am sesizat că acel culoar avea o 
formă aproximativă de „S”; la început el a cotit la dreapta, iar 
mai apoi la stânga. Atunci când am intrat pe această ultimă 
porțiune am văzut brusc în faţa mea, la mai puţin de trei metri, 
o deschidere uriașă, care era luminată. Am intrat într-o peșteră 
mare, al cărei tavan era ceva mai înalt decât nișa prin care 
venisem. Probabil se afla cam la zece metri deasupra solului 
acelei peșteri. 

Chiar de la început am fost izbit de un element aparte: 
peștera era luminată discret într-o culoare albastru deschis, 
foarte plăcută, dar nu vedeam sursa acelei lumini. Un alt aspect 
care mi-a atras atenţia a fost temperatura aerului; acolo era 
aproape cald prin comparaţie cu atmosfera de afară, era 
îmbietor, iar strălucirea magică a stalactitelor și a pereţilor de 
rocă crea o atmosferă de basm, amplificată de sunetul discret al 
unui mic izvor de apă cristalină. Am urmat cu privirea traseul 
acelui izvor și am văzut că el curgea printre formațiunile de 
rocă de pe sol, dispărând sub peretele din dreapta. 

Peștera înainta în munte pe o distanţă relativ mică, nu mai 
mult de 10-12 metri, după care se îngusta puţin și se curba într- 
un culoar spre partea stângă, dar de unde mă aflam eu nu 
puteam să văd alte detalii. Acel spaţiu subteran emana o 
senzaţie de mare puritate și un anumit rafinament pe care nu 
puteam să-l definesc mai bine. Întreaga ființă îmi era cuprinsă 
de o emoție delicată și mă simţeam ca și cum aș fi fost ridicat 
pe o treaptă superioară a trăirii și înțelegerii pe care o aveam. 


Îmi este relativ greu să descriu senzaţia foarte specială pe care 
o resimțeam atunci în profunzimile ființei mele, însă cea mai 
apropiată comparaţie mi se pare aceea cu senzaţia unui 
freamăt continuu, foarte delicat, pe care îl percepeam 
pretutindeni în corp. 

Repa Sundhi m-a îndemnat să fac câţiva pași înainte, în 
timp ce el, împreună cu yidam-ul și Elinor au rămas la intrare. 
Am mers până în dreptul unei formaţiuni ceva mai mari din 
rocă, acoperită de mici cristale de cuarţ care sclipeau 
multicolor. Eram emoţionat, nu știam la ce să mă aștept. Clipele 
acelea mi s-au părut lungi cât orele și în mine creștea o 
nerăbdare de neînțeles. Deodată, pulsul mi s-a accelerat și 
întregul trup mi-a fost cuprins de căldură. Mintea îmi era atrasă 
ca într-un vârtej și tot ceea ce era în jurul meu parcă se 
apropiase de mine, rotindu-se cu mare viteză. Apoi, brusc, 
atmosfera s-a liniștit, iar eu m-am simţit ca reîntors dintr-o 
călătorie lungă, deși agitația mea nu durase probabil decât 
câteva secunde. Eram liniștit, cuprins de o adâncă pace 
interioară... 

Atunci am văzut-o pe Zeiţă. A apărut deodată, din culoarul 
peșterii, înaintând cu pași rari spre mine. Sunt conștient că nu 
voi putea nicicând să descriu prin cuvinte, cu fidelitate, ceea ce 
am simţit în acele momente unice. Suntem obișnuiți să trăim 
într-o realitate foarte limitată, care nu ne oferă gama mult mai 
bogată și mai nuanţată de trăiri și senzaţii din lumile superioare 
planului fizic. Mintea omului obișnuit este atât de contractată la 
dimensiunile în care el trăiește și la interesele pe care le are, 
încât atunci când se confruntă cu o realitate care îi depășește 
puterea de înţelegere are tendinţa să se blocheze și chiar să 
refuze ceea ce percepe. Din fericire, eu trecusem prin aceste 
etape în unele conjuncturi anterioare, astfel că aveam o 
anumită experienţă. Dar în cazul de faţă situaţia era diferită. 
Pentru prima dată în viaţa mea îmi era dat să întâlnesc o ființă 
care în mod evident provenea dintr-o altă lume, despre care nu 
aveam nici cea mai vagă idee. Cu toate acestea, am știut 
imediat că este o zeitate foarte elevată; nu aș putea să explic 
prea bine cum am știut. Probabil că aspectul ei neobișnuit, 
corelat cu emoția foarte intensă pe care am simţit-o atunci când 
i-am văzut chipul, s-au combinat cu unele cunoștințe pe care le 
aveam despre panteonul zeităților orientale, cu reprezentările 
lor iconografice și, în acest fel, subconștientul meu a fuzionat 


toate acele informaţii într-o concluzie definitivă și foarte clară. 
Sau poate a fost o transmisie telepatică foarte puternică, ce a 
determinat o profundă convingere în propria mea fiinţă. 
Indiferent de cauză, știam că mă aflam în faţa unei Zeiţe. 

Am privit înmărmurit cum se apropia tot mai mult de mine. 
Senzaţia pe care o aveam atunci era că venea încet, parcă 
adusă de valuri, deși vedeam prea bine cum pășea pe sol. Cu 
cât se apropia mai mult, cu atât simțeam o mai mare presiune 
asupra trupului, care aproape mă împingea înapoi. Inima îmi 
bătea nebunește și simțeam cum sângele îmi alerga prin trup, 
simțeam cum totul în jur parcă se dilată și devine mai luminos, 
mai clar. 

Aspectul Zeiţei era tulburător... Nimeni nu ar fi putut 
rămâne indiferent la înfățișarea ei uluitoare și nu ar fi rezistat 
privirii ei intense. Era foarte înaltă pentru o femeie; cred că 
trupul ei măsura aproape doi metri înălțime, dar armonia lui 
era desăvârșită. Niciodată nu mai văzusem ceva atât de 
încântător, care să-mi creeze senzaţia certă a perfecțiunii 
formei. Chiar și acum când scriu toate acestea, imaginea Zeiţei 
îmi este atât de vie m minte, încât doar proiectându-mă mental 
în acele momente extraordinare pe care le-am trăit, văd totul 
până în cele mai mici detalii, exact așa cum am perceput și cum 
am trăit atunci. 

Inălțimea ei impunătoare era dublată de o radiaţie 
extraordinară, pe care o emana aproape într-un mod vizibil. 
Observasem ceva asemănător la yidam, atunci când am văzut 
aerul „vibrând” în jurul trupului său. Acum însă acea 
misterioasă radiaţie emana parcă din trupul Zeiţei ca niște 
raze, deși acestea nu erau raze de lumină. Era mai mult o 
vibraţie subtilă, ascunsă, dar tocmai datorită profunzimii ei 
devenea mult mai penetrantă. Probabil că acea fenomenală 
forță și energie pe care o degaja în jur îmi crea senzaţia de 
„presiune” și de „împingere” spre înapoi. 

Ajunsese în fața mea, la mai puţin de un metru și jumătate. 
Eram copleșit. Am ridicat ochii și i-am privit chipul, dar în 
același moment am știut că nu voi rezista. Frumuseţea ei 
uluitoare, nepământeană, mi-a blocat respiraţia. Ochii aceia 
incredibili mă fixau cu o privire ce îmi străpungea sufletul și 
inima, până în cele mai profunde ascunzișuri. Nu am crezut 
niciodată că frumusețea formei poate să producă un asemenea 
impact asupra conștiinței omului. Inţelegeam foarte bine că era 


o combinaţie între radiaţia aurică a Zeiţei și forma corpului și a 
figurii ei, care întruchipau perfecțiunea. Cu toate acestea, 
impresia creată de frumuseţea și puritatea ei neasemuită mi-a 
tăiat efectiv respiraţia. M-am sprijinit involuntar cu mâna 
stângă de roca de lângă mine și abia îmi puteam stăpâni 
tremuratul corpului. Respiram cu greutate și aproape că nu 
puteam să-mi deschid ochii; chiar dacă nu era o lumină care să 
mă orbească, totuși atunci când îi priveam chipul, suflul mi se 
oprea iar eu simțeam că-mi pierd cunoștința. De aceea, 
închisesem ochii pe jumătate, privind-o doar de la brâu în jos. 

Știu cu certitudine că o astfel de experienţă unică trebuie 
trăită pentru a o înţelege pe deplin și pentru a-i percepe toate 
nuanțele. Descrierile îmi par sărace, nesemnificative prin 
raport la formidabila amprentă emoţională pe care am trăit-o 
atunci. Impactul vizual și cel energetic subtil cu acea ființă 
nepământeană s-au dovedit a fi cu mult mai puternice decât 
forța raţiunii mele. Nu îmi mai puneam problema dacă ceea ce 
vedeam era real sau nu, dacă visam sau aveam o experienţă 
adevărată, dacă ceea ce percepeam atunci se încadra sau nu în 
marjele cunoașterii științifice actuale. Prezenţa Zeiţei era atât 
de vie și copleșitoare, încât orice divagaţii sau gânduri 
secundare pur și simplu nu mai aveau loc în minte. Întreaga 
mea ființă se umpluse până la refuz de acea impresie fără egal, 
a unei indescriptibile frumuseți din altă lume. 

Știu că descrierea mea nu poate să surprindă nici măcar în 
parte percepțiile pe care le-am trăit atunci și că eforturile mele 
în această direcţie nu vor fi niciodată suficiente. Cu toate 
acestea voi încerca să surprind unele trăsături generale, care 
ar putea oferi o idee aproximativă despre uluitoarea înfățișare a 
Zeiţei. 

Nu se asemăna cu nici una dintre rasele umane cunoscute. 
Pielea ei era de culoare albastră, având chiar tente de albastru 
închis; era foarte netedă și strălucea sublim în reflexele luminii 
și ale cristalelor din peșteră. Aceasta era caracteristica 
principală a trupului ei, care crea încă de la început o impresie 
șocantă asupra minţii. Totuși, dacă misterul care se degaja din 
făptura Zeiţei s-ar fi limitat doar la atât, cred că aș fi putut să 
fac față destul de bine întâlnirii. Dar aspectul complet 
neobișnuit al pielii era extraordinar amplificat de trăsăturile 


uluitor de frumoase ale chipului și mai ales de ochii ei divini, 
celești. Aceștia puteau foarte bine să fie asemâănaţi cu două 
flăcări intense care supun totul în calea lor. Ceea ce la noi este 
partea albă a globilor oculari, la Zeiţă avea culoarea galben 
strălucitor, aproape scânteind, iar irisul ei era verde închis. 
Această combinaţie uluitoare de culori crea o impresie 
hipnotică formidabilă. Strălucirea ochilor era amplificată de 
albastrul pielii, dar în același timp întregul chip al Zeiţei era 
parcă luminat de radiaţia lor tainică, sclipitoare. Impresia pe 
care o degajau ochii ei era atât de șocantă, încât în primele 
momente senzaţia creată era una de frică paralizantă la nivelul 
întregului corp. Abia mai apoi, păstrând un dram de luciditate, 
am putut să realizez compasiunea și bunătatea pe care privirea 
ei o exprima, de fapt, în profunzime. Pentru câteva momente, 
orbirea mea inițială nu mi-a permis să mai judec în mod natural 
și firesc, atrăgându-mă spre sentimentele limitatoare de frică și 
de autoconservare. 

Și de această dată am fost ajutat să depășesc acel moment 
dificil, pentru a avea o percepţie corectă asupra situaţiei. 
Incapabil să fac vreo mișcare, aproape sufocându-mă datorită 
impactului pe care îl avea frumuseţea Zeiței asupra mea, mă 
sprijineam lipsit de forță de piatra masivă de lângă mine. Atunci 
ea s-a apropiat și mai mult de mine. Ca într-un film derulat cu 
încetinitorul am perceput detalii care s-au impregnat cu o mare 
forţă în subconștientul meu. Toate simţurile îmi erau acutizate, 
iar curgerea timpului parcă încetinise. Aveam impresia că 
trăiesc într-o altă lume, dar cu toate acestea eram foarte lucid. 

I-am simţit atunci căldura corpului, care m-a învăluit și mi-a 
creat poate cea mai plăcută senzaţie de bine pe care am avut-o 
vreodată; era ca o boare delicată ce parcă „pătrundea” în mine, 
anihilând contracţiile psiho-mentale pe care le manifestam în 
mod involuntar. O dată cu aceasta am perceput mirosul pe care 
il degaja trupul Zeiţei; dacă în prezenţa yidam-ului am fost 
foarte plăcut surprins de mirosul sacru pe care el îl răspândea, 
în prezenţa Zeiţei am rămas șocat de incredibilele nuanţe ale 
parfumului ei și de puritatea extraordinară pe care acesta o 
avea. Mii de flori parcă erau adunate în același loc, dar totuși 
era mai mult decât atât; era mirosul unui spaţiu sacru, al unor 
taine care nu pot fi spuse, al unei realităţi cu mult dincolo de 
lumea noastră, ce nu poate fi descrisă, într-un fel, era un miros 
„intuitiv”, dar el nu rămânea același mai mult timp, ci devenea 


mereu un altul: fie precum un parfum sublim, bine definit, fie ca 
o combinaţie de nuanţe olfactive. Această percepţie mi-a răvășit 
complet și ceea ce mai rămăsese neatins în ființa mea. N-aș 
putea să explic de ce s-a petrecut așa, dar am simţit că m-am 
abandonat atunci în totalitate Zeiţei, într-un impuls năvalnic de 
iubire necondiționată și de adorare frenetică. Mirosul divin al 
trupului ei care era foarte aproape de mine mi-a răscolit un 
bagaj neașteptat de amintiri ancestrale, crâmpeie de senzaţii 
nedefinite, imagini stranii pe care nu le identificam în viaţa 
mea... A fost ca o explozie de sentimente și de percepții foarte 
profunde, care simţeam că mă apropie în mod tainic și ameţitor 
de acea fiinţă divină. 

Mi-am ridicat din nou ochii și i-am privit chipul de o 
frumuseţe răpitoare. Pentru a avea un corespondent în lumea 
noastră, aș spune că trăsăturile lui erau o combinaţie între cele 
ale rasei europene și cele ale rasei asiatice, dar în plus exista 
ceva greu definibil, care nu era pământesc. Chipul Zeiţei radia 
o nobleţe fără seamăn, un aer princiar, dar nu în sensul 
aroganțţei și al orgoliului, ci în cel al înţelepciunii și al fermităţii. 
Proporțiile între nas și gură erau perfecte, iar buzele ei roșii 
emanau o senzualitate aproape tangibilă. Surâsul ei fin și 
delicat lăsa să se întrevadă albeaţa unei danturi perfecte și îi 
scoteau în evidență pomeţii ușor proeminenţi. Ochii superbi 
erau mari și foarte alungiţi, iar sprâncenele negre, puţin arcuite 
le conturau și mai bine forma perfectă. Părul negru și lung îi 
cădea drept aproape până la jumătatea spatelui, lucind feeric în 
lumina albastră din peșteră. Fruntea îi era liberă, dar în 
mijlocul ei puteam să observ o linie verticală de aproximativ 
cinci centimetri de culoare violet închis, fosforescentă. 

Am remarcat faptul că pielea feţei avea o tentă mai 
deschisă de albastru, în timp ce gâtul perfect era aproape 
bleumarin. Poate că aceea nu era decât o impresie a mea, 
creată de radiaţia luminoasă și tulburătoare ce era emanată de 
ochii ei. Zeița purta un voal simplu, semitransparent, de culoare 
verde deschis, care se combina uluitor cu culoarea pielii și cu 
aceea a irișilor ei. Voalul era prins într-un mod complicat pe 
umărul ei drept, iar în zona taliei era legat lejer cu un fir de 
culoarea aurului. Materialul în ape din care era confecţionat 
voalul lăsa să se întrevadă discret forma superbă a sânilor ei 
mari și pielea strălucitoare a coapselor de culoare albastru 
închis. 


Zeița își apropie mâna dreaptă de gâtul meu și mă atinse 
foarte ușor la baza lui. Apoi imediat făcu același gest în zona 
din mijlocul frunţii mele și apoi pe creștetul capului. Îi vedeam 
foarte aproape degetele delicate, cu unghiile de culoare roșu 
închis și braţul întins într-un gest foarte natural. Brăţările 
superbe din aur bătut cu rubine se mișcau încet la încheietura 
mâinii, producând un clinchet de cristal. La mijlocul braţului 
dezgolit ea mai purta o brățară aurie, însă aceea era mai lată și 
încrustată cu safire. Gleznele picioarelor erau și ele împodobite 
cu brățări subţiri din aur, însă acestea nu aveau pietre 
preţioase. În schimb, la gât purta un colier de o rară frumuseţe, 
alcătuit din smaralde și perle albe, care străluceau puternic în 
contrast cu pielea fină și albastră. 

În momentul în care m-a atins cu degetele, un fulger 
interior mi-a străbătut trupul pe coloană. Am crezut că voi 
cădea leșinat, dar nu a fost așa. Eram în același loc, în picioare, 
însă nu-mi mai simțeam corpul. Parcă mă cuprinsese o 
amorţeală generală, deși mintea îmi era foarte lucidă. Senzaţia 
pregnantă pe care o resimțeam atunci era de evadare, de mare 
libertate; eram mic și în același timp eram foarte mare. După 
câteva momente, când mi-a atins fruntea, am simţit un colosal 
vârtej interior care m-a cuprins irezistibil și m-a ridicat tot mai 
sus cu o viteză ameţitoare. Am auzit atunci din ce în ce mai tare 
o „vibraţie” foarte elevată, care mi-a captat imediat atenţia. 
Simţeam acea vibraţie în fiecare atom al ființei mele și aveam 
certa impresie că ea reprezintă ceva fundamental, o bază 
gigantică de susţinere. Aș fi vrut să plonjez atunci fără reţinere 
în acel ocean de sunet care simțeam că umple totul, însă atunci 
Zeița îmi atinse creștetul capului. Un tunet formidabil îmi 
invada ființa, o dată cu o explozie albă, orbitoare. Nu puteam 
spune că sunt nici în aer, nici pe pământ. Nu vedeam decât o 
lumină albă strălucind ca o stea deasupra creștetului meu. Din 
când în când, din acea stea străfulgera sclipiri multicolore de 
curcubeu care se pierdeau într-un spaţiu pe care nu-l puteam 
defini. Treptat, lumina cea albă începu să se contracte, lăsând 
loc detaliilor din peșteră. În câteva secunde am revenit la 
normal, dar lumina rămăsese concentrată într-un punct 
minuscul puţin deasupra creștetului capului meu; nu o vedeam 
și totuși știam că ea se afla acolo, îi simţeam prezenţa ca o 
senzaţie de răcoare extrem de plăcută, care se răspândea în 
jos, până în zona gâtului. 


Fram foarte aproape de Zeiţă și o priveam contemplativ, 
fiind conștient atunci că prin voinţa ei reușeam să mă susţin, 
fără să-mi pierd cunoștința. Acela a fost momentul în care a 
început să-mi vorbească. Nu voi uita niciodată acea voce și 
inflexiunile ei extraordinare. Era o mare diferenţă între vocea 
yidam-ului și ceea ce auzeam atunci. Cum să descriu în mod 
credibil o voce care, de fapt, sună ca fiind mai multe, pe 
tonalități diferite, dar care în același timp rămâne perfect 
unitară?! Deși Zeița era în faţa mea la mai puţin de un metru, 
vorbindu-mi rar și uitându-se în ochii mei, eu îi percepeam 
vocea ca venind din depărtare și din toate direcţiile simultan. 

La o analiză rece, aceea nu era o voce umană. Ea ajungea 
la urechile mele fiind parcă dublată sau chiar triplată, însă 
aceste „suprapuneri” erau foarte puţin decalate și aveau 
tonalități diferite, astfel încât efectul în ansamblu era foarte 
ciudat și neobișnuit. La început am avut reflexul să caut din 
priviri sursa vocilor pe care le percepeam că vin din diferite 
direcţii în jurul meu, dar curând am realizat că, de fapt, aceea 
era chiar vocea Zeiţei. Sunetul ei era cald, cu multe inflexiuni, 
însă am remarcat o anumită stridenţă, precum aceea a unei 
corzi de chitară care este suprasolicitată. 

Deși cuvintele pe care le rostea erau într-o limbă 
necunoscută mie, totuși în mod curios eu le înțelegeam perfect 
sensul. Fără a fi prea puternică, vocea Zeiţei era penetrantă și 
îmi focaliza instantaneu atenţia asupra ei. li urmăream fascinat 
mișcările buzelor, îi simţeam cu toată ființa mea radiaţia 
formidabilă ce emana din trupul ei, îi vedeam pieptul mișcându- 
se ritmic dar foarte încet, abia perceptibil, în ritmul respirației 
și în același timp mintea mea înregistra cu fidelitate toate 
cuvintele pe care le rostea Zeița. Îmi spunea despre faptul că 
venirea mea acolo are un sens bine definit și că lucrurile sunt 
corelate într-un lanţ foarte complicat de cauzalităţi anterioare. 
Mi-a explicat că, pentru a fi capabil să rezist în prezenţa ei și 
să-i aud vocea a fost necesar un gen de „salt” al nivelului meu 
de conștiință și energie, pe care ea mi l-a indus atingându-mă 
cu mâna. 

- Experienţa pe care tocmai ai trăit-o este o pregătire 
pentru o inițiere specială pe care o vei primi în curând. Peste 
puţin timp ne vom întâlni din nou și atunci vei cunoaște alte 
fiinţe deosebite care au fost iniţiate dar, spre deosebire de tine, 
ele au trăit experiența respectivă în timpul visului. Nu toţi 


oamenii se confruntă cu același tip de experienţă, pentru că 
aceasta depinde de structura lăuntrică a fiecăruia și de aceea ei 
au primit diferite tipuri de inițieri în timpul visului. Cu toate 
acestea, există un numitor comun care vă leagă și vă aduce 
împreună. În ţara ta se află mai multe grupuri de persoane care 
sunt pregătite și ajutate să evolueze în acest mod; trebuie să 
Știi că metoda este aplicată și în cazul unor ființe umane din 
alte zone ale lumii. 

Trupul și chipul Zeiţei exercitau asupra mea o atracţie 
fascinantă. Aproape că eram în transă privindu-i frumuseţea 
perfectă și ascultându-i cuvintele ca din altă lume. Am întrebat- 
o pe un ton scăzut, cu o emoție profundă: 

- Care este în realitate scopul acestor pregătiri speciale? 
Lucrurile mi se par complexe, iar eforturile susținute. Ce se 
petrece aici? Ce se planifică în secret? 

Am observat atunci că linia verticală de culoare violet din 
mijlocul frunţii ei și-a intensificat strălucirea. Vocea Zeiţei mă 
învălui din toate direcţiile: 

- Când timpul sosește, cauzele care au fost demult sădite 
încep să dea roade. Totuși, aceasta ţine în primul rând de voinţa 
oamenilor. Niciodată nu există doar o singură posibilitate, dar 
în cazul evenimentelor putem vorbi despre direcţii majore de 
probabilitate. Adevărata luptă se dă pentru a înclina balanţa 
celei mai mari probabilităţi într-un sens sau altul. 

Zeița își îndreptă privirea către cei trei, care rămăseseră în 
spatele meu, în dreptul nișei din peretele de stâncă. Ea a 
schimbat atunci câteva fraze cu Repa Sundhi într-o limbă pe 
care nu am înțeles-o, dar despre care bănuiam că era limba 
tibetană. Imediat după aceea ei părăsiră peștera, lăsându-mă 
singur în prezenţa acelei ființe celeste. Gândurile îmi erau ca 
amorțţite și nu doream decât să o privesc și să-i ador frumuseţea 
divină și graţia ei maiestuoasă. Îmi simţeam inima plină de un 
tumult pe care nu-l mai puteam stăpâni; lacrimile mi-au invadat 
ochii, șiroindu-mi pe obraji. Am căutat totuși să rămân în 
picioare, deși acestea îmi tremurau, iar mâinile nu mai aveau 
forţă. 

Atunci am observat cum ochii Zeiţei au devenit mai 
strălucitori; aerul din jurul ei s-a făcut luminos, pulsând raze 
aurii, precum niște străfulgerări de mare intensitate. S-a 
îndepărtat de mine, făcându-mi un semn discret să o urmez. La 
câțiva metri de capătul peșterii, în partea stângă a culoarului, 


am observat o zonă care parcă era decupată în piatra stâncii. 
Semăna cu o treaptă uriașă ori cu un postament înalt de 
aproximativ un metru și jumătate. Adâncimea lui în piatră nu 
depășea însă o treime din înălțime. 

Zeița s-a oprit lângă acel loc și m-a îndemnat să vin mai 
aproape. Pe porţiunea plată de piatră era așezată o cutie 
sculptată dintr-un lemn închis la culoare, de esenţă nobilă. La 
semnul ei am ridicat capacul cutiei și am văzut înăuntru un 
pergament de culoare galben-maronie, făcut sul. Am luat 
pergamentul și l-am desfășurat pe o porţiune mică; era acoperit 
cu semne scrise cu o cerneală a cărei culoare devenise un fel de 
gri amestecat cu verde. Probabil că la început culoarea ei a fost 
neagră dar, o dată cu trecerea timpului, contrastul s-a diminuat. 
Am observat că sulul era foarte vechi și chiar dacă părea că 
fusese păstrat în condiţii bune, totuși în unele locuri textul era 
destul de greu vizibil, datorită numeroaselor crăpături ale pielii 
din care era alcătuit pergamentul. Caracterele scrise se 
asemănau cu cele ale limbii sanscrite, însă înclinam mai curând 
să cred că era un text scris în limba tibetană. 

Am privit-o întrebător pe Zeiţă. 

- Este unul dintre pergamentele care au fost ascunse în 
diverse locuri din Tibet cu mult timp în urmă. Fiecare dintre 
acestea are importanţa și destinul său. Cel pe care îl ţii acum în 
mână are o valoare esenţială, nu doar prin conţinutul textului, 
ci și prin faptul că a fost găsit; chiar dacă ţi se pare puţin, să 
știi totuși că el va declanșa o serie de acţiuni și evenimente cu 
un impact foarte profund asupra omenirii. 

Mă simţeam transportat într-o realitate de basm. Cu toate 
acestea, nu puteam să neg ceea ce vedeam și simţeam. Am 
întrebat care era proveniența pergamentului. 

- Acesta și celelalte despre care ţi-am vorbit conţin texte și 
informaţii iniţiatice importante, care au fost revelate de 
înțeleptul Divin Suveran al Celor Trei Lumi, marele Guru 
Rimpoche. 

Vocea Zeiţei căpătă atunci o vibraţie și mai profundă, care 
îmi umplu inima de un sfâșietor sentiment de iubire. 

- În compasiunea lui nesfârșită pentru toate fiinţele umane 
ignorante, Maestrul divin a expus unele învățături 
fundamentale care au fost transcrise de cei mai importanţi 
discipoli ai săi și apoi au fost ascunse în anumite locuri din 
Tibet. Pergamentul la care te uiţi a fost scris chiar de una 


dintre cele mai apropiate discipole ale Gurului Rimpoche; ea a 
avut rolul principal în acţiunea de sintetizare a învățăturilor 
marelui îndrumător spiritual, pe care le-a grupat în categorii, 
le-a transcris și apoi a ascuns sulurile cu texte în locuri secrete. 

- De ce le-a ascuns? De ce a procedat în acest fel? am 
întrebat eu mirat. Ochii divini ai Zeiţei mă fixau ca două flăcări 
eterne. 

- Omenirea trece periodic prin anumite faze ale condiţiei ei 
spirituale, mi-a spus ea atunci. Perioada prezentă este cea mai 
sumbră și decadentă dintre toate. Acele învățături trebuia să fie 
transmise mai departe pentru a amorsa o nouă cunoaștere 
spirituală a omului. Perioada în care au fost revelate de marele 
învăţător spiritual al Tibetului era foarte tulbure și oricum ele 
nu ar fi reușit să provoace un impact semnificativ decât într-o 
arie restrânsă. Menirea lor a fost propulsată peste un mare arc 
în timp, în condiţiile prezente care fac posibilă comunicarea 
liberă și ușoară între oameni. Toate acestea au fost prevăzute 
cu exactitate, însă pentru ca acţiunea să fie îndeplinită cu 
succes, pergamentele trebuia să fie conservate și păzite în cele 
mai bune condiţii, astfel încât să nu fie furate ori distruse. Guru 
Rimpoche și discipola lui au dat această sarcină unor entităţi 
subtile care nu permit nimănui să se apropie de locurile 
respective, cu excepţia celui care este menit să le descopere. 
Yidam-ul teribil pe care îl cunoști a avut sarcina de a păzi acest 
loc secret și foarte greu accesibil oamenilor, care, în plus, este 
și o poartă de trecere către un alt tărâm. 

În mintea mea conexiunile se realizau cu viteza fulgerului, 
dar inima îmi fremăta de emoția pe care mi-o provocau 
cuvintele Zeiţei, deoarece într-un mod foarte special acestea 
declanșau atunci în mine stări și imagini din acele timpuri de 
demult, chiar și ale fiinţelor care au acţionat atunci. Nu vedeam 
propriu-zis toate acele evenimente, dar totuși percepeam 
cumva unele dintre clișee în minte, le știam chiar atunci când 
îmi erau relatate de Zeiţă și aceasta mă umplea de o uimire și o 
bucurie neasemuite. Fără îndoială, eram convins că această 
capacitate îmi era atunci „imprimată” de Zeiţă pentru a putea 
să mă conving mai bine de ceea ce auzeam și atunci am simţit 
din nou un val de adâncă recunoștință și iubire pe care i le 
dăruiam din toată inima. 

Privindu-mă cum eram asaltat de noi și noi emoţii frenetice, 
ea a schiţat un zâmbet răpitor și îmi spuse: 


- În timpurile care vor urma te vei izbi de opacitatea și de 
frica oamenilor de a cunoaște și de a pătrunde pe calea 
spiritualităţii, însă aceste probleme nu trebuie să constituie 
obstacole sau bariere în calea misiunii pe care tu o ai. 
Învățăturile din acest text și altele încă, la care vei avea acces 
mai târziu, trebuie răspândite cu înţelepciune către cei dornici 
să le primească și să le aplice în propria lor viaţă. Mulţi sunt 
leneși, iar lenea lor este chiar cronică. Lenea este, de fapt, o 
„Cursă” periculoasă a minţii, care atunci contractă și 
depărtează ființa umană de lumea înconjurătoare. Leneșii sunt 
neputincioși, dorind să aibă totul, dar neavând totuși nimic. 
Dacă sunt îndemnați să acţioneze, ei se supără, pentru că se 
simt încorsetaţi în propria lor lene precum un animal în cușcă. 
Senzaţia lor generală este că nu sunt capabili să facă nimic și 
că astfel nu sunt interesaţi de ceea ce există în afara lor. Sunt 
prizonierii propriei lor minţi, care la orice intervenţie din 
exterior le dictează răspunsul: „Nu pot. Nu vreau. Nu am timp. 
Nu mă interesează”. Orientează-te mereu către cei care au 
spiritul viu. Se poate ca și aceștia să aibă la început o pojghiţă 
de lene și de inerție, dar ea va ceda curând în faţa asaltului 
inimii subtile, care în cazul lor este trezită. 

- Dar ceilalți? am întrebat. Ceilalţi de ce nu sunt șiei 
capabili de această revenire? 

- Nu ai încă idee de forța extraordinară pe care o dezvoltă 
inerția sau lenea. Este un tip de energie descendentă, care 
țintuiește fiinţa nu doar fizic, ci mai ales psihic și mental. In 
profunzimile lui, cel leneș este, de fapt, foarte atașat de 
confortul pe care i-l oferă viaţa, de gândurile lui adeseori 
fanteziste și .de prejudecățile la care nu vrea să renunţe. Nu 
are capacitatea să realizeze condiţia în care se află și își 
imaginează că viaţa lui este foarte bună și decurge în mod 
normal. Mulţi se află în această condiţie deplorabilă. Vremea 
lor sosește atunci când fac eforturi mari pentru a se ridica din 
lentoarea în care trăiesc. 

Eram parcă „încastrat” în atmosfera magică a peșterii. 
Prezenţa Zeiţei atât de aproape de mine, parfumul îmbătător pe 
care îl răspândea, privirea ei nemuritoare, toate acestea îmi 
creau o stare aproape de suspendare a trupului și a minţii. 

- Sunt multe idei care îmi vin în minte și multe întrebări la 
care nu găsesc răspuns... E o enigmă modul în care te-am 
întâlnit... prezenţa ta este copleșitoare... 


Vorbele mi se opreau în gât de emoție și aproape că nu 
puteam să mai gândesc cursiv. Zona capului îmi era cuprinsă ca 
de flăcări, iar pieptul îmi vibra de energie. 

- E o enigmă pentru tine, a rostit Zeița. Mie însă sufletul tău 
îmi este ca o carte deschisă. La ce ar folosi dacă ai cunoaște 
acum toate particularităţile situaţiei? Curentul karmic te-a 
atras cu putere aici, chiar fără ca tu să-ţi dai seama de aceasta. 
Pergamentele care conţin textele secrete revelate de Guru 
Rimpoche vor avea un impact puternic asupra destinului viitor 
al omenirii. Multe dintre ele au fost deja descoperite de fiinţe 
umane care întruneau anumite condiţii karmice. Reculege-te în 
sufletul tău și înţelege semnificaţia misiunii tale. 

Zicând acestea, Zeița a străfulgerat, luminând orbitor 
întreaga peșteră. Ochii ei luminau ca două raze puternice, iar 
slava pe care o emana era neînchipuită. Treptat, lumina 
puternică își reduse intensitatea, până când am putut să disting 
din nou cum mă privea cu o mare iubire și bunătate. 

- Guru Rimpoche a venit chiar el în această peșteră? am 
vrut eu să aflu, pentru a înţelege anumite percepții pe care le- 
am avut cu câteva clipe mai înainte. 

- El nu, dar înţeleaptă lui discipolă a intrat aici pentru a 
ascunde pergamentul. Aceasta s-a petrecut cu foarte mult timp 
în urmă. Prin puterile divine pe care le deţinea, a modelat 
peretele de rocă în forma pe care tu o vezi acum și a așezat 
acolo cutia de lemn. Această peșteră este foarte specială pentru 
că ea conduce spre o altă lume. De aceea și textul ascuns aici 
este foarte important. Totuși, într-o primă fază doar puţini 
oameni îi vor înţelege conţinutul. În el este descrisă natura 
reală a atașamentelor care îl leagă pe om de lume și sunt 
menţionate cinci tehnici de meditaţie foarte eficiente pentru ca 
el să depășească acest obstacol important. În final, cel a cărui 
compasiune este infinită a făcut unele profeţii despre marea 
transformare prin care urmează să treacă omenirea. În 
parte, aceste profeţii se referă și la ţara ta. Iotuși, ele nu pot fi 
împlinite dacă nu va exista o trezire autentică a oamenilor către 
spiritualitate. 

Lanţurile grele care îi leagă pe aceștia sunt, de fapt, 
atașamentele și egoismul care este generat de ele. Ura, mânia 
și înțelegerea greșită a situaţiilor și a realităţii se adaugă la 
zestrea negativă a emoţiilor. Cel care le manifestă și chiar le 
cultivă va fi mereu supus suferinţei și decepţiei. Pentru un 


astfel de om este o mare distanţă până la lumina clară și pură a 
esenței sale divine și el se va chinui în ceața unor gânduri 
grosiere, pline de atașament faţă de ceea ce vrea să obţină, fără 
totuși să dobândească. O astfel de ființă trăiește în extreme, 
fiind continuu azvârlită între intensitatea plăcerii și a fericirii și 
disperarea unei crunte suferințe. Ea nu poate să aibă un prieten 
sau iubit fără să nu se atașeze cu putere de el și nici nu poate 
să vadă un dușman fără să devină foarte furioasă sau chiar să îl 
urască. Nu uita niciodată că liniștea profundă a sufletului o vei 
găsi mereu doar în echilibrul perfect dintre aceste extreme. 
Indiferent că este vorba de bucuria efemeră pe care o conferă 
situațiile plăcute sau de mânia furibundă care e dezlănțuită de 
orgoliul rănit, acestea nu sunt decât influenţe iluzorii și chiar 
demoniace care îl abat pe om de la menirea sa în viaţă. 

In faţa acestor iluzii care adeseori sunt instrumentate de 
forţele malefice din Creaţie, omul este precum un animal 
domestic; el se simte bine și în siguranţă în curtea stăpânului 
său, care îl hrănește și îl îngrijește. Aceasta este situaţia în care 
omul se atașează de bucuriile efemere ale vieţii. Animalul 
domestic uită însă de fiecare dată că este doar o problemă de 
timp până când stăpânul lui îl va ucide pentru a se hrăni cu el. 
Aceasta este situaţia în care omul cade pradă acceselor de furie 
demenţială și de ură crâncenă, care îl fac să decadă și să 
ajungă într-o condiție deplorabilă. 

Ascultam ca vrăjit vorbele Zeiţei. Sonoritatea lor foarte 
specială îmi declanșa o stare lăuntrică minunată, care facilita 
înţelegerea lor profundă. 


- Şi atunci, care este soluţia? am întrebat. 

- Urmărește echilibrul în tot ceea ce faci, mi-a răspuns 
Zeița. Rămâi mereu în centru; aceasta îți va permite să fii în 
mijlocul acţiunii și în același timp să nu te atașezi de ea. Fii 
ferm și echilibrat în bunătatea ta faţă de celelalte ființe, fără să 
vrei să obţii ceva în schimb. Trocul sentimental este chiar mai 
rău decât înșelăciunea. Acestea sunt premizele înțelepciunii. 

Aveam senzaţia că mă aflu acolo de zile întregi 
desăvârșindu-mi evoluţia spirituală. Emoţia, frământarea, 
slăbiciunea și uluirea fără margini de care fusesem cuprins 
până atunci erau treptat înlocuite cu o senzaţie de minunată 
forță și energie care îmi generau o stare continuă de fericire 
lăuntrică. Însă chiar atunci când realizam aceasta cu o mare 


încântare, am perceput intuitiv faptul că întâlnirea mea cu 
Zeița se apropia de sfârșit. 

Am avut tendința să mă întristez; nu aș fi vrut să o mai 
părăsesc niciodată, nu aș fi vrut să mai revin în lumea noastră. 

Zeița a zâmbit fermecător și mi-a atras atenţia cu un ton ca 
de dojana: 

- Vezi ce dificil este să te menţii neafectat de supărări și 
chiar de bucurii, oricât ar fi ele de intense? În chiar momentul 
în care crezi că ai atins apogeul, descoperi imediat spectrul 
nemulțumirii și al suferinţei. Cel cu adevărat puternic învaţă să 
fie dincolo de ambele manifestări. Într-un fel, ești atașat de 
forma mea fizică și de prezenţa mea. Uneori sunt necesari mii 
de ani pentru ca aceste urme ale atașamentului să dispară. 
Totuși, spre încântarea ta, îţi spun că mă vei revedea curând. 
Foarte curând. 

Inima începu să-mi bată iarăși cu putere. 

- Voi veni din nou aici în peșteră? Mă vei chema din nou? 
Dacă e așa curând, aș vrea să nu mai plec; aș vrea să rămân 
aici și poate Elinor și Repa Sundhi vor dori și ei să împartă 
acest loc cu mine, am spus eu uitându-mă rugător la Zeița cea 
sublimă. 

Ea mă privi într-un fel care mă făcu să izbucnesc în lacrimi. 
Îmi era practic imposibil să rezist influxului energetic pe care îl 
determina în mine. Chipul ei, de o frumuseţe tulburătoare, mă 
impresiona atât de mult, încât în unele momente emoția mea 
ajungea la paroxism și nu eram în stare să mai scot nici un 
cuvânt. Trupul de o armonie divină și gesturile foarte delicate 
pe care le făcea nășteau în mine un tremur puternic, mai ales 
atunci când ochii ei se aţinteau asupra mea, manifestând o 
iubire și o compasiune fără margini. Aveam atunci impresia că 
toate apele universului își revărsau misterele lor ancestrale 
prin lumina acelor ochi divini. 

- Nu este nevoie să rămâi aici, a spus Zeița. Mintea și 
imaginaţia ta sunt acum prea surescitate pentru a se exprima 
logic și coerent, adăugă ea zâmbind mai larg. Nu-i nimic, de 
îndată ce vei părăsi această peșteră vei reveni la o stare 
normală, însă mult evoluată față de cea cu care erai obișnuit 
înainte. 

- Dacă nu te voi întâlni aici, atunci unde te voi revedea? Era 
dificil să-mi stăpânesc amarul despărțirii. 


- Va fi chiar în ţara ta. Repa Sundhi și yidam-ul te vor însoţi 
acolo. Despre acel loc vorbește marele înțelept Guru Rimpoche 
în profeţiile sale din textul pe care l-ai găsit aici. El spune că în 
aceste vremuri din urmă va fi un tărâm la vest, cu o mare de 
apă lângă un triunghi de munţi. În acei munţi se ascund mari 
mistere care vor fi descoperite; Goratri este muntele în al cărui 
vârf se află un foarte important focar de impuls energetic. 
Profeţia divinului Maestru afirmă că panta fără de întoarcere a 
transformărilor pe această planetă va fi marcată de o 
descoperire extraordinară care va fi făcută în munţii din ţara ta. 
Aceasta tu o cunoști deja. De acum înainte, lucrurile sunt strâns 
înlănțuite și sunt determinate la un nivel cauzal foarte profund. 
Al doilea element important, generat de primul, este 
descoperirea acestui pergament scris și ducerea lui în lume, 
unde va fi făcut cunoscut gradat, în anumite etape. Tu vei avea 
o contribuţie însemnata în acest proces, care va declanșa mai 
apoi o serie în avalanșă de cauze secundare benefice. 

In timp ce rostea aceste ultime cuvinte, Zeița începu să se 
depărteze, rămânând însă mereu cu fața către mine. Aveam 
aceeași nedumerire ca în primele momente în care am văzut-o: 
era senzaţia că mai curând plutea și nu că pășea, deși aceasta 
era o stranie iluzie optică. Un resort lăuntric mă împinse atunci 
cu putere și am sărit ca un arc. Nu se putea să plece așa 
curând, nu mă putea lăsa singur atât de repede! In câteva 
secunde ea dispăru în coridorul din spatele peșterii. Fără să mai 
țin seama de nimic, m-am repezit într-acolo. Coridorul era 
destul de îngust și puternic luminat. 

Am pătruns hotărât în el, dar după ce am cotit la stânga m- 
am oprit blocat de uimire: după doar 2-3 metri, coridorul se 
sfârșea în peretele muntelui, ca și cum doar până acolo fusese 
săpat. Mi-am spus că trebuia să existe o ușă sau o ieșire secretă 
și am început să caut în jur și să pipăi febril pereţii de stâncă, în 
speranța că voi descoperi mecanismul secret de deschidere a 
ușii. Curând însă am fost nevoit să abandonez acea acţiune, 
despre care intuiam prea bine că nu are sorţi de izbândă. Știam 
că Zeița nu are nevoie de uși secrete sau de mecanisme 
ascunse pentru a trece în alte planuri. Totuși, dispariţia ei 
destul de bruscă, aproape ca și apariţia, mi-a bulversat fiinţa și 
mi-a umplut inima de dorul sfâșietor al revederii. 

Intreaga mea energie s-a condensat atunci într-o dorință 
vie și intensă de a o striga să vină înapoi. Am realizat imediat că 


acţionam într-un mod copilăresc, dar în același timp mi-am dat 
seama că nu știam cum să o chem. Brusc, disperarea mea 
ajunse la paroxism; chiar în acel moment însă i-am auzit în 
minte vocea binecunoscută, rostind foarte clar un singur nume: 
Machandi. Am încremenit; în următoarea clipă i-am rostit eu 
însumi numele și am constatat cu o mare bucurie că efectul lui 
era foarte relaxant și liniștitor. Totuși, impresia plecării ei 
intempestive era încă foarte vie pentru a fi așa repede 
estompată. Singurul factor pe care îl consideram pozitiv în 
acele momente era că, așa după cum îmi promisese, aveam să o 
întâlnesc peste foarte puţin timp. Nerăbdător să aflu de la Repa 
Sundhi când va fi această întâlnire, m-am îndreptat către 
treapta de piatră din peretele muntelui și am luat caseta din 
lemn care conţinea pergamentul preţios. Am mai privit o dată 
peștera în care am trăit poate cea mai intensă experienţă 
emoţională a vieţii mele. M-am gândit atunci că spaţiul ei sacru 
și acea lumină feerică de culoare albastră strâjuiau de mii de 
ani intrarea secretă spre o altă lume. Totuși, nu mi-a fost dat 
atunci să aflu ce mistere ascundea acea lume și nici cine erau 
locuitorii ei. Eram însă aproape sigur că între misteriosul tărâm 
și marea descoperire din Bucegi exista o legătură destul de 
strânsă și speram ca într-un viitor destul de apropiat să am 
ocazia de a afla mai multe detalii pe această temă. De altfel, 
Repa Sundhi afirmase că voi avea acces la aceste secrete, însă 
peste o anumită perioadă de timp. Acest gând mi-a creat un 
sentiment de speranţă și încredere în viitor, deoarece îmi 
imaginam că o voi revedea pe Machandi și voi rămâne mereu în 
preajma ei. În acele clipe, încă nu îmi dădeam prea bine seama 
de semnificaţia reală a evenimentului pe care îl trăisem în 
peșteră. 

Am strâns cutia la piept mulțumind în gând Zeiţei pentru 
bunătatea ei și am pășit în spaţiul întunecos al nișei din 
peretele stâncos al muntelui, pentru a reveni în lumea din care 
am plecat. 


Capitolul 4 
INIȚIEREA SECRETĂ 


În fața peșterii mă așteptau Repa Sundhi, yidam-ul și 
Elinor. Vântul rece mă izbi frontal, aducându-mă la o realitate 
mult mai dură și mai palpabilă. Umbrele înserării întunecau și 
mai mult norii, iar peisajul stâncos și arid contribuia atunci din 
plin la întristarea mea. 


Mergeam înapoi pe același drum pe care venisem, 
cufundat în gânduri și profund marcat de întâlnirea cu 
Machandi. Cei trei erau și ei tăcuţi și reculeși, respectându-mi 
starea pe care o simţeam atunci. 

Mi-am dat însă curând seama că nu procedam corect. 
Experienţa pe care tocmai o trăisem trebuia să fie un motiv de 
bucurie și exuberanţă și nu unul de tristeţe și îngândurare. 
Despărțirea de Zeiţă era previzibilă, iar eu trebuia să revin în 
lumea în care aveam un rost și o menire, pentru a pune în 
practică învăţăturile pe care le aflasem și pentru a îndeplini 
misiunea secretă care mi se trasase. De fapt, atunci realizam că 
indiciile în această direcţie erau foarte vagi. Aveam 
pergamentul,  deţineam anumite informaţii și cunoștințe 
ezoterice, dar totuși nu se stabilise nici un plan, nici o direcţie 
precisă de acţiune. 

Am înţeles că în astfel de cazuri nu se pune problema la fel 
ca într-o companie, unde se trasează anumite căi și repere clare 
pentru a ajunge la performanţă. Dacă ar fi așa, situaţiile de 
viaţă s-ar derula într-un gen de automatism, ceea ce ar face 
până la urmă ca „jocul” să devină previzibil. Aveam doar ideea 
și anumite „instrumente” ajutătoare; restul trebuia să-l concep 
singur, să mă adaptez, să caut posibilităţi eficiente prin care 
adevărul și spiritualitatea să ajungă la cei care vor să le 
primească. 

Oamenii sunt diferiţi, se comportă și înţeleg diferit pentru 
că și personalitatea și nivelul lor de conștiință sunt diferite. A le 
face cunoscute anumite aspecte ezoterice fundamentale care ar 
putea să le transforme în mod radical viața și capacităţile este 
un proces foarte dinamic, care nu se bazează pe o singură 
soluţie. Eram conștient că, pentru a reuși să împărtășesc altora 


cât mai bine și convingător o nouă viziune asupra vieţii, trebuia 
mai întâi ca eu însumi să înţeleg în profunzime acele lucruri. 
Din fericire, destinul mi-a facilitat cunoașterea unor ființe 
excepţionale, care m-au ghidat și continuă să mă îndrume cu 
multă competenţă în tainele spiritualităţii. 

Am observat că Repa Sundhi mergea alături de mine fără 
să intervină în gândurile mele. Totuși, simțeam prezenţa lui ca o 
invitaţie tăcută de a-mi lămuri ceea ce nu pricepeam. 

- Știi, sunt unele necunoscute legate de Machandi pe care 
aș vrea să le aflu... Prezenţa ei m-a copleșit și trebuie să-ţi spun 
că întreaga mea ființă îmi este plină de imaginea și amintirea 
ei, m-am destăinuit eu lui Repa Sundhi. 

Lama a zâmbit discret, dar nu a rostit nici un cuvânt, 
continuând să pășească alături de mine. Căutam să-mi găsesc 
cele mai bune cuvinte care să exprime ceea ce simțeam. 

- La început șocul m-a dezorientat, dar mai apoi m-am 
recules într-o oarecare măsură. Simțeam că ea mă ajută să 
realizez aceasta... dar mă întreb dacă efectul apariţiei ei s-a 
datorat doar formei ei divine, am adăugat eu mai mult pentru 
mine. 

Vocea lui Repa Sundhi m-a scos ca dintr-un somn adânc: 

- Firește că în primul rând aceasta te-a impresionat cel mai 
mult, dar senzațiile de natură energetică pe care le-ai simţit se 
datorează formidabilei influenţe aurice pe care ea o manifestă. 
Efectele acesteia le vei resimţi încă mult timp de acum înainte. 

- Totuși, cine este ea? Atunci când era lângă mine puteam 
să receptez cu fidelitate tot ceea ce-mi spunea și să-i admir 
splendoarea neînchipuită, dar dacă voiam să o întreb ceva 
anume, aproape că nu eram capabil să-mi adun gândurile și să 
mă focalizez asupra lor. 

Lama îmi lămuri imediat dilema. 

- În acele momente erai prea bulversat pentru a mai putea 
realiza o linie coerentă a gândirii. Diferenţa faţă de nivelul de 
conștiință al Zeiţei este încă foarte mare și deși ea te-a ajutat să 
depășești unele obstacole, totuși impactul asupra minţii și 
percepţiilor tale se pare că a fost năucitor. Desigur, Machandi 
ar fi putut să provoace temporar în tine un salt spectaculos al 
conștiinței, care să te aducă mult mai aproape de propriul ei 
nivel, dar atunci exista pericolul producerii unor „scurtcircuite” 
în mintea ta. într-un astfel de caz ar fi putut apărea efecte 
secundare neplăcute și chiar probleme de ordin fizic, deoarece 


structura ta organică nu este încă pe deplin pregătită să 
suporte o manifestare energetică foarte puternică. De aceea 
Machandi te-a adus doar la limita de sus pe care o poţi suporta 
tu în acest moment. 

- Este o zeiță? am întrebat. Cine este ea? Chiar și acum, 
după ce am trecut printr-o experienţă de neuitat, îmi vine totuși 
greu să cred aceasta. 

- Este normal; prejudecata mentală e încă foarte puternică, 
dar peste puţin timp vei considera altfel lucrurile. Da, este o 
zeiță foarte puternică, dar să știi că și ea a parcurs drumul 
ascendent al evoluţiei. O mare transformare în cazul ei a 
survenit acum câteva sute de ani. Înainte de aceasta a fost o 
entitate celestă feminină, o dakini, care a însoţit-o pe una dintre 
discipolele importante ale înţeleptului Padmashambhava din 
Tibet. 

- Încă nu cunosc istoria Tibetului, dar mă simt foarte atras 
de relatările despre marii maeștri de aici, am spus eu cu multă 
pasiune. Machandi mi-a vorbit de marele Guru Rimpoche, ale 
cărui învățături se găsesc în acest text pe care îl am cu mine. 

Repa Sundhi a zâmbit înţelegător. 

- Este unul și același cu Padmashambhava. Acest nume 
este însă mai cunoscut în Occident, dar există multe altele în 
textele tradiționale tibetane cu care el a fost slăvit de-a lungul 
timpului. A fost o ființă desăvârșită spiritual, care a reformat 
din temelii religia Tibetului. Aceasta s-a petrecut acum mai bine 
de 1200 de ani. Pergamentul a fost ascuns în peșteră de una 
dintre discipolele lui principale, care se numea Tsogyelma sau 
Yeshe Tsogyel. 

L-am întrerupt brusc pe Repa Sundhi pentru a-l întreba 
dacă ea este cea pe care a însoţit-o Machandi, ceea ce ar 
explica prezenţa ei în peșteră și legătura cu pergamentul care a 
fost ascuns acolo. 

- Nu, Zeița a fost în preajma altei discipole foarte 
importante a marelui înțelept, care se numea Tashi Kyidren. 
Deși era prințesă, aceasta și-a dedicat întreaga viaţă 
spiritualităţii. In realitate, Tashi Kyidren a fost încarnarea unei 
dakini, iar Machandi a însoţit-o pretutindeni. 

Însă activitatea Zeiţei pe care ai întâlnit-o este mult mai 
veche, în timpuri despre care istoricii nu au acum nici o idee 
clară. Ea a fost însoţitoarea lui Rama și a preafrumoasei lui 


soţii, Sita, după ce aceștia au plecat în pădurile din munţi. Sunt 
timpuri atât de vechi, încât oamenii privesc aceste relatări ca 
pe niște legende. Au trecut mai mult de 9000 de ani de atunci și 
este firesc că au intervenit erori majore de interpretare a 
realităţii din acele vremuri, care s-au transmis de-a lungul 
mileniilor și civilizaţiilor până în timpurile noastre. 

Așa-zisa legendă dintre Rama și Sita pe care occidentalii o 
cunosc din epopeea hindusă Ramayana este, de fapt, cât se 
poate de reală. Pot să spun chiar că anumite evenimente și 
fapte cu care ne-am confruntat noi au directă legătură cu acele 
timpuri. Machandi, care pe atunci trăia chiar în proiecția ei 
fizică, în planul terestru, ca o dakini foarte tânără și devotată 
acelui cuplu divin extraordinar, ar putea să-ţi dea unele detalii 
foarte importante. Aceasta depinde doar de tine, pentru că 
implică să progresezi spiritual suficient de mult încât să ajungi 
să fii aproape de Zeiţă. Iar când vei dobândi acest nivel, nu va 
mai fi nevoie să-ţi relateze ea nimic, deoarece vei fi tu însuţi 
capabil să vezi și chiar să „trăiești” acele timpuri în cel mai real 
mod cu putinţă. 

Gândul că în felul acela aș fi putut să rămân mai mereu 
lângă Machandi, îmi dădea aripi. 

- Problema principală este că în decursul vremii s-a creat 
impresia că Rama și Sita au plecat din India de astăzi câtre 
vest, când în realitate Rama a domnit pe teritoriul actual al ţării 
tale, a continuat lama să-mi explice. O informaţie mult mai 
precisă pe care ţi-o ofer este aceea că reședința lui regală a fost 
în zona judeţului Sălaj, iar retragerea lui pentru mai mulţi ani, 
împreună cu Sita, în pădurile munţilor s-a făcut exact în valea 
din Munţii Apuseni prin care am trecut noi ieri. Nu sunt mari 
deosebiri față de peisajul de atunci, doar că vegetaţia era mult 
mai înaltă. Acelea erau timpuri în care unele zeități din 
planurile cerești se materializau în planul fizic și obișnuiau să 
trăiască mai mulţi ani printre oameni. 

Văzând uimirea mea fără margini care îmi era întipărită pe 
chip, Repa Sundhi a continuat să-mi relateze și alte aspecte 
extraordinare despre acele timpuri îndepărtate. 

- Nivelul de conștiință al populaţiei care se afla atunci în 
zona carpatică era foarte elevat; oamenii erau puţini și se 
stabileau mai ales în zona văilor și a crestelor muntoase. Viaţa 
lor era profund meditativă și pe atunci aveau loc multe 
evenimente care astăzi ar fi catalogate drept uluitoare miracole 


divine. Trebuie să știi, de asemenea, că impregnarea subtilă din 
acele timpuri a fost atât de puternică, încât nu a dispărut în 
totalitate nici chiar astăzi, după mai bine de 9000 de ani. Ea a 
amorsat atunci o matrice energetică fundamentală ce se va 
actualiza din nou în viitorul apropiat ca urmare a unor legi de 
ciclicitate. 

Desigur, ar fi încă multe de spus despre acea epocă 
îndepărtată, chiar dacă oamenii de știință afirmă că este doar 
rodul unei fantezii debordante. Există totuși dovezi marcante pe 
care unii istorici le deţin, precum și studii remarcabile ce atestă 
realitățile despre care îţi vorbesc. Din păcate, sunt și mai mulţi 
cercetători care doresc ca ideea și concepţia actuală despre 
felul în care a evoluat istoria umanităţii să nu fie modificată. 
Pentru ei, aceasta ar fi sinonim cu un dezastru, atât financiar 
cât și geopolitic. Este însă de mirare că, după câte știu, o luptă 
destul de înverșunată împotriva acestor realităţi este purtată 
chiar de câtre unii istorici și academicieni din ţara voastră. 
Totuși, lucrurile se vor corela de așa manieră, încât adevărul să 
iasă curând la iveală. 

După o scurtă pauză, Repa Sundhi a continuat: 

- Istoria lui Rama și a lui Sita este însă mai complicată 
decât a fost descrisă în Ramayana, deși acolo esența mesajului 
s-a păstrat nealterată. De pildă, intervenţia și luptele de culise 
ale unor civilizaţii avansate care existau în acele timpuri, 
precum și tehnologia inimaginabilă pe care acestea o 
dezvoltaseră au fost descrise doar sumar și de multe ori în mod 
alegoric. În plus, prezenţa lui Machandi lângă Rama, după 
răpirea lui Sita de câtre Ravana, a fost voit eliminată din 
povestire, pentru a nu crea confuzii despre castitatea cuplului 
divin. Machandi a avut atunci o contribuţie majoră la victoria 
finală a lui Rama și tot ea este cea care a salvat-o pe Sita dintr- 
o situaţie dificilă în ultima fază a războiului, care a implicat și 
trei deflagraţii atomice. Însă toate acestea sunt doar povești în 
viziunea științei moderne. Nu trebuie să ţinem cont prea mult 
de părerea ei asupra unor astfel de subiecte, întrucât ignoranţa 
și interesele cercetătorilor moderni conduc spre alte direcţii, în 
loc să conducă spre adevăr. 

În zona din Munţii Apuseni în care s-a efectuat translaţia a 
fost creată încă din acele timpuri o falie spaţio-temporală pe 
care Rama o folosea adeseori pentru a se proiecta în diferite 
puncte de pe glob. A fost nevoie doar să reactivez acel nivel 


energetic pentru ca efectul să apară din nou și astfel să poţi să 
o întâlnești pe Zeiţță. Cumulând o imensă experienţă în 
manifestare, Machandi a evoluat mereu și în prezent 
guvernează o mare parte a galaxiei noastre, ocupând un loc 
superior în ierarhia entităţilor celești. Știu că acest lucru este 
aproape inconceptibil pentru tine în momentul de faţă, însă 
după ce te vei familiariza cu particularităţile lumilor subtile vei 
înţelege mult mai ușor lucrurile din această perspectivă. 

Fram extaziat de misterele pe care lama mi le dezvăluia și 
aproape că nu mai simțeam răceala vântului. 

- Cum este posibil totuși ca ea să cunoască tot ceea ce se 
petrece într-un volum gigantic de spaţiu și de timp? am 
întrebat, covârșit la gândul amplorii unei astfel de posibilităţi. 

Repa Sundhi mi-a explicat cu răbdare: 

- Tu vrei să înţelegi acest aspect rămânând la același nivel 
de logică și de percepţie pe care îl ai în prezent. Conștiinţa este 
însă multidimensională și ea evoluează în timp. Omul obișnuit 
își percepe viața pe segmente: familie, serviciu, afaceri, 
distracţie și încă multe altele. Atunci când vrea un anumit 
lucru, el se implică în acel segment al vieţii, uitând aproape 
complet de celelalte care continuă totuși să existe. Această 
abordare este foarte parţială și limitată. Gama emoţiilor umane 
are ca suport tocmai acest gen de viziune fragmentată asupra 
vieţii, care se află la baza ideii false despre ceea ce suntem noi 
de fapt. Te identifici în mod eronat cu specificul unui fragment 
din viaţa ta și atunci simţi nevoia să te atașezi de el. Aceasta 
creează dependenţă, iar de aici apare frustrarea; la rândul ei, 
frustrarea va conduce în mod inevitabil la suferinţă. Este un 
lanţ cu care omul se leagă conștiincios pe parcursul întregii 
sale vieţi. 

Dacă viziunea ta este însă de ansamblu, toate aspectele din 
existența proprie vor fi percepute în secvenţe corelate și 
înlănțuite cauzal. Mai mult decât atât, vei putea înţelege de pe 
o poziţie superioară și ceea ce te înconjoară, chiar dacă nu te 
implică în mod direct. Aceasta este diferența fundamentală 
între un om obișnuit și un înţelept. În cazul înţeleptului, 
expansiunea conștiinței poate deveni gigantică și atunci el nu 
numai că înglobează ceea ce există în acele limite, dar, de 
asemenea, este capabil să dirijeze la voinţă orice acţiune și 
orice intervenţie în acel cadru spaţio-temporal. Acum cred că 
înţelegi destul de bine puterea de influenţă a lui Machandi în 


univers. Să știi însă că pentru a stăpâni și controla în mod 
eficient un nivel al manifestării, este necesar ca tu însuţi să fii 
pe un nivel superior planului pe care vrei să-l controlezi. Un orb 
nu va putea conduce niciodată un alt orb. 

Înţelesesem foarte bine această condiţie, dar nu eram 
lămurit încă asupra cauzei care determină manifestarea 
emoţiilor noastre limitate ce provoacă suferință. Nu știam nici 
motivul pentru care omul preferă să își „segmenteze” viaţa în 
fâșii distincte de interes și acţiune. 

Atunci, Repa Sundhi mi-a clarificat unul dintre cele mai 
importante aspecte ale vieţii noastre. 


- Cauza principală constă în ideea greșită pe care omul și-o 
face despre feluritele aspecte ale vieţii. Deși totul se schimbă și 
se transformă în jurul lui în fiecare moment, el crede cu 
convingere că lucrurile și situaţiile pot să rămână aceleași, 
adică neschimbate. Dacă vei analiza însă în profunzime, vei 
descoperi că această concepţie este total nerealistă și chiar 
lipsită de logică. Nimic din ceea ce te înconjoară și nici din ceea 
ce există în Creaţie nu rămâne la fel, ci se transformă mereu 
într-o continuă tendinţă evolutivă. Poţi tu să spui că relaţiile pe 
care le-ai avut au rămas aceleași sau că cele din prezent nu se 
vor modifica? Crezi că averile și posesiunile materiale pe care 
unii oameni le strâng cu aviditate reprezintă ceva stabil și 
veșnic? Dimpotrivă, într-o singură clipă ei pot să piardă ce au 
agonisit o viaţă întreagă. Starea psihică nu este nici ea mai 
stabilă: când este criticat, omul se supără; când suferă o 
pierdere, el se înfurie; când nu are ceea ce-și dorește, el devine 
gelos sau invidios. Toate aceste atitudini ale lui nu sunt decât 
emoţii negative care îl constrâng să săvârșească anumite 
acţiuni. Acestea se „imprimă” în karma lui personală și îi vor 
genera mari probleme în vieţile lui următoare. 

Ideea greșită că lucrurile sau situaţiile sunt permanente și 
că ele nu se vor schimba vreodată este chiar rădăcina suferinţei 
omului. După cum îţi spuneam, viziunea lui în această privință 
este complet nerealistă. Adevărata dramă este însă aceea că, 
deși se confruntă de nenumărate ori pe parcursul vieţii cu 
situații care îi infirmă această concepţie, totuși el se 
încăpăţțânează să persiste în aceeași idee. Imaginându-și că 
nimic nu se schimbă și că tot ceea ce el dobândește în viaţă va 
dăinui o veșnicie sau va rămâne la fel măcar pe durata 


existenţei sale, omul se atașează tot mai mult de relaţii, de 
sentimente, de emoţii, de bani, posesiuni sau de plăceri. 
Urmărește cu atenţie această manifestare psihică negativă, 
care este atașamentul. Vei înțelege foarte repede, chiar prin 
exemplul oferit de propria ta viaţă, că el creează în tine 
așteptări, pretenţii și iluzii. De cele mai multe ori, acestea nu 
sunt întrunite ori satisfăcute și astfel apare suferința, care la 
rândul ei generează anumite gânduri negative; acestea vor 
contribui la karma negativă a persoanei respective și tot așa, ca 
într-un cerc vicios. Acum cunoști lanțul limitării omului în 
Creaţie. Rupe acest lanţ și vei fi liber. 

Realizam foarte bine că acest îndemn reprezenta o piatră 
de temelie în evoluţia mea spirituală. Nu îmi era însă prea clar 
cum aș putea să elimin ideea falsă a permanenţei lucrurilor. I- 
am cerut lămuriri în această privinţă lui Repa Sundhi, care mi-a 
răspuns: 

- Tot ceea ce se află în jurul nostru și în interiorul fiinţei 
noastre, indiferent că este vorba despre organismul fizic sau 
despre procesele psihice ori mentale, se schimbă încontinuu, 
dar totuși ele ne apar a fi constante și neschimbătoare. Aceasta 
se datorează, pe de o parte, lipsei atenţiei din partea noastră, 
iar pe de altă parte, refuzului mental de a înţelege acest adevăr. 
Din această cauză oamenii se întristează sau se supără atunci 
când așteptările lor nu sunt împlinite. Manifestând o voință 
demnă de ceva cu mult mai bun, ei continuă totuși să persiste 
în ideea falsă că, poate, lucrurile vor rămâne la fel, adică 
neschimbate. Dorinţa lor crâncenă nu exprimă în realitate decât 
măsura atașamentului cu care ei se agaţă aproape disperaţi de 
ceea ce-și închipuie că le aparţine și nu vor să piardă. Este de la 
sine înţeles că acest lucru nu se poate, deoarece el se 
fundamentează încă de la bun început pe o idee complet falsă. 
Unii oameni sunt însă atât de înrădăcinaţi în atașamentele pe 
care le au, încât pentru a și le păstra cu orice chip preferă să își 
genereze anumite tipuri de idealuri, a căror natură nu o înţeleg 
nici ei prea bine. Aceste idealuri în viaţă, fie că se referă la 
iubire, la artă ori la activitatea profesională, sunt folosite doar 
ca o pavăză pentru a ascunde - atât de ei, cât și de ceilalţi - 
propriile  atașamente și  posesivităţi. Această veritabilă 
„construcţie” psihică și mentală este însă falsă și nu face 
altceva decât să umbrească și mai mult înţelegerea corectă pe 


care ar trebui să o aibă acea persoană cu privire la natura 
lucrurilor în Creaţie. 

Singura posibilitate de a te rupe din acest cerc vicios este 
aceea de a observa cu luciditate situaţia reală și de a-i înţelege 
mecanismele profunde. Această analiză atentă trebuie realizată 
atât în timpul activităţilor zilnice, când te confrunţi chiar cu 
tendinţele respective, cât și în particular, în liniște, meditând 
asupra faptelor de peste zi, care demonstrează falsitatea 
concepţiilor tale. Dacă vei realiza aceasta cu perseverenţă, 
rădăcinile atașamentelor și convulsiilor interne vor fi în mod 
gradat distruse. 

Atașamentele care sunt menținute mai mult timp se 
transformă în obișnuinţă, adică ele își sedimentează o Bază 
solidă în structura psiho-mentală a omului. Acestea sunt mai 
greu de înlăturat, dar în principiu metoda rămâne aceeași. Nu 
există pastile miraculoase și nici reţete fulminante care să 
vindece una dintre cele mai grave boli ale omului, care este 
atașamentul. Va trebui să depui eforturi susținute și să te 
sprijini pe ce ai pentru a reuși în acest demers. Iot ceea ce 
omul a legat, tot el trebuie să desfacă. 

- Bine, am spus, presupunând că voi proceda în acest mod, 
ce va rezulta atunci? 

Repa Sundhi zâmbi îngăduitor. 

- Cel mai bine este să te convingi singur. Explicaţiile mele 
în această direcţie nu ţi-ar fi de prea mare ajutor. Totuși, este 
important să înţelegi că o dată ce te-ai debarasat de scaiul 
atașamentelor, libertatea spiritului, a minţii și a trupului tău 
este incomparabilă cu orice altă situaţie obișnuită de viaţă. 
Aceasta îţi va genera atunci fericirea veritabilă, care nu are un 
obiect anume, adică nu depinde de ceva în mod special. Ești 
pur și simplu fericit că exiști și că tot ceea ce te înconjoară 
există o dată cu tine. Un efect direct al acestei realizări 
interioare va fi acela al dorinţei de a ajuta în mod altruist pe 
aceia care au nevoie de sprijin și de a săvârși doar acţiuni 
virtuoase. Sigur, aceasta nu implică faptul că, pe parcursul 
evoluţiei tale și a căii spirituale pe care o urmezi nu te vei mal 
confrunta cu probleme ori cu stări de suferinţă. Trebuie să 
înţelegi că acestea vor continua să apară un anumit timp 
datorită faptului că structura fizică și psiho-mentală nu este 
încă purificată, iar anumite elemente karmice care sunt o 
consecinţă directă a faptelor rele din trecut au ajuns la stadiul 


în care trebuie să fie compensate, în astfel de situaţii, inima ta 
nu trebuie să fie cuprinsă de deznădejde, iar practica spirituală 
nu trebuie încetată. Mai mult ca oricând, atunci va trebui să dai 
dovadă de voinţă și de perseverenţă pentru că, așa după cum ţi- 
am spus, orice lucru este trecător, chiar și suferinţele karmice. 
Treptat, datorită transformării pozitive din viaţa ta și a modului 
corect în care gândești și acţionezi, aceste suferințe se vor 
diminua din ce în ce mai mult, iar tu vei avea astfel acces la 
planuri de conștiință mult superioare celui în care te afli acum. 

Spunând aceasta, Repa Sundhi se opri din mers, făcându- 
ne și nouă semn. Am observat că ne aflam în zona văii pietroase 
în care am fost translataţi cu ceva timp înainte. Lama a închis 
ochii timp de câteva clipe, rămânând nemișcat, îi priveam cu 
admiraţie expresia feţei, de profundă concentrare și resorbţie 
interioară, Afară era aproape întuneric, dar cu toate acestea 
crestele munţilor emiteau în mod enigmatic o lumină difuză și 
fosforescentă de culoare mov. Deodată am simţit că am fost 
cuprins de un ciudat tremur interior, care îmi provoca o vagă 
senzaţie de greață. Am văzut atunci cu mare uluire cum peisajul 
parcă s-a „curbat” în părţi, ondulându-se ca niște valuri. Apoi, 
brusc, am fost inundaţi de lumina puternică a soarelui pe un cer 
senin; translaţia avusese loc în sens invers și acum ne aflam din 
nou în Munţii Apuseni, aproape de poiana mare din vârful 
dealului pe care l-am urcat. De acea data, Repa Sundhi 
realizase proiecția noastră direct, fără să mai recurgă la fazele 
intermediare la care fusesem deja martor cu puţin timp înainte. 

Totuși, remarcam ceva care nu mi se părea în regulă, știam 
că translaţia anterioară avusese loc după-amiaza și mă 
așteptam ca, după cele 4-5 ore petrecute în zona Tibetului, 
acum să fie seară, dacă nu chiar noapte, în loc de aceasta 
constatam că era o dimineaţă strălucitoare și călduroasă de 
noiembrie, ceea ce m-a derutat puţin. Am făcut observaţia că ar 
fi trebuit să fie un cu totul alt timp al zilei. 

- Așa ar fi fost normal dacă timpul s-ar fi scurs după 
impresia ta subiectivă, mi-a răspuns lama. Întâlnirea cu 
Machandi a implicat însă ușoare modificări ale continuumului 
spaţio-temporal, astfel că ceea ce ţie ţi s-a părut a fi doar câteva 
ore, în realitate a durat cu mult mai mult. 

- Șaptesprezece ore și jumătate, a spus Elinor uitându-se la 
ceas și calculând diferența de timp, Prin urmare, avem un 
decalaj de 12-13 ore faţă de timpul obiectiv. 


Nu știu de ce, dar eram încântat de faptul ca mă 
confruntam cu acele fenomene neobișnuite care implicau 
distorsiunea spaţiului și a timpului, L-am întrebat totuși pe 
Repa Sundhi dacă acestea determină anumite efecte secundare 
asupra corpului fizic. Mi-a explicat că nu există nici un pericol 
în această privinţă și că ideile și presupunerile oamenilor de 
știință sunt eronate, mai ales datorită lipsei unei experienţe 
directe în domeniu. 

- Singurele efecte care pot surveni sunt cele de ordin 
psihic, deoarece persoana poate să fie bulversată de 
modificarea integrală a realităţii cu care ea era obișnuită și a 
legilor fizice pe care le cunoștea, însă chiar și această impresie 
este curând estompată printr-un mecanism interior de 
autoadaptare care este foarte eficient. Totuși, în cazul 
deplasărilor efectuate în timp, problema este mai complexă. 

Am ajuns peste puţin timp la mașină, unde am servit o 
gustare frugală. Înainte de a porni pe drumul de întoarcere, 
yidam-ul s-a făcut nevăzut, dar Repa Sundhi m-a asigurat că îl 
voi reîntâlni peste câteva zile, atunci când vom pleca spre altă 
destinaţie în munţi. Din câte am înţeles, aceea avea să fie o 
acţiune mai amplă. Lama mi-a oferit și alte detalii, considerând 
probabil că de această dată am depășit un prag important în 
evoluţia înţelegerii mele. 

- Muntele Goratri, care este menţionat în textul profeţiilor 
marelui înţelept Padmashambhava, este, de fapt, muntele 
Godeanu, denumirea actuală fiind o transformare firească pe 
care a suferit-o numele iniţial în decursul mileniilor anterioare. 
Acest munte are o importanţă foarte mare în echilibrul 
energetic regional și deţine, de asemenea, unele secrete care 
vor ului lumea. Machandi a ales acel loc cu un scop anume. 

Nu mă mai mira faptul că lama cunoștea foarte bine ceea 
ce eu discutasem cu Zeița. Am reacţionat însă cu entuziasm la 
vestea că o voi revedea pe Machandi peste puţin timp, în munţii 
despre care ea mi-a vorbit. Repa Sundhi mi-a spus că vom pleca 
în acel loc peste o săptămână, timp în care trebuia să-mi 
dicteze traducerea textului scris pe pergament și să rezolve alte 
aspecte legate de deplasare. 

Mi-a spus că avea nevoie de câteva zile pentru a înţelege 
textul și cuvintele scrise pe pergament, care erau afectate de 
trecerea timpului. 


- Este un vechi dialect tibetan, care nu se mai vorbește de 
câteva secole. Va fi necesar să consult anumite surse secrete de 
informare, mi-a explicat el. Am ajuns cu bine la București în 
acea după-amiază și am stabilit să ne întâlnim peste patru zile 
în vila lui Elinor. Eu am petrecut acest răstimp analizând ca de 
obicei experienţele pe care le-am trăit și urmărind totodată să 
pun în practică învăţăturile primite de la Repa Sundhi și de la 
Zeiţă. În doar câteva zile văzusem, aflasem și trăisem ceea ce în 
mod obișnuit se poate derula pe ani întregi sau chiar în câteva 
vieţi succesive. M-am convins astfel personal de valabilitatea 
proverbului că nu aduce anul ce aduce clipa. Acest fapt a 
reprezentat un indiciu în plus pentru mine că în curând se vor 
produce transformări pe toate planurile și în întreaga lume. 
Dincolo de faptul că acesta este, în general, un lucru știut, 
totuși în egală măsură el este și bagatelizat, ceea ce micșorează 
puterea mesajului și tinde să diminueze responsabilitatea 
oamenilor în această privință. Lucrurile trebuie privite însă în 
mod obiectiv. Nimeni nu poate să nege problemele grave cu 
care se confruntă omenirea în prezent, însă doar puţini sunt cei 
care îi înțeleg cauzele ascunse și mecanismul lor de propagare. 
Din acest motiv, oamenii caută să trateze de multe ori 
superficial situaţia, uitând că, de fapt, problemele lor sunt chiar 
problemele omenirii, fiind reflectate de aceasta. In plus, există 
lupta furibundă dusă de unele organizaţii oculte pentru a 
manipula și a controla ideile și tendinţele populaţiei, ceea ce 
complică și mai mult lucrurile. 

Voiam să îmi asum cu responsabilitate un rol pozitiv în 
această luptă, în care binele și adevărul triumfă totdeauna și 
eram foarte bucuros că există ființe ce mă pot ghida într-un 
mod competent în direcţia potrivită. De aceea, atunci când m- 
am întâlnit cu Repa Sundhi pentru a lucra la traducerea 
textului tibetan, eram foarte hotărât și decis să urmez calea 
desăvârșirii spirituale. 

- Este foarte bine că acţionezi în felul acesta. Totuși, 
trebuie să ţii seama că mai înainte de această trebuii să te 
stabilești tu însuţi în cunoașterea ferma a unor legi și principii 
fundamentale din Creaţie, fără de care nu poate exista un real 
progres și o reală transformare a fiinţei tale. În lume sunt mulţi 
cunoscători a aspectelor spirituale, a textelor sacre și a 


noţiunilor ezoterice, dar cu toate acestea cunoașterea lor este 


relativ aridă, pentru că nu este dublată de o realizare profundă, 
interioară, a ceea ce ei cunosc, 


I-am dat dreptate lui Repa Sundhi, deoarece și eu știam că 
forța cuvintelor și justeţea faptelor provin doar din realizarea 
practică a adevărurilor spirituale, Fiecare treaptă urcată pe 
scena progresului spiritual constituie, de fapt, o etapă nouă, 
superioară de înțelegere a universului și de capacitate de a 
acţiona eficient la acel nivel, 

- Adevărata învăţătura spirituală se dobândește o dată cu 
practica ei, a continuat lama să-mi explice. Procesul învăţării 
este interactiv și omul se perfecţionează în chiar momentul în 
care el aplică foarte corect cunoștințele pe care le-a dobândit 
până atunci. 

Apoi Repa Sundhi mi-a detaliat anumite modalităţi prin 
care puteam să-mi controlez influxurile mentale și pe cele 
emoţionale și mi-a oferit, de asemenea, unele sfaturi în legătură 
cu principiile sănătoase de viaţă și de comportament. El a 
insistat totodată asupra importanţei aplicării acestor cunoștințe 
în activitatea zilnică, pentru că numai atunci ele pot contribui în 
mod real la evoluţia noastră ea ființe umane. 

- Nu trebuie să analizezi doar din punct de vedere 
intelectual cărţile și textele de spiritualitate, m-a povâăţuit el. 
Este mult mai bine să meditezi câte puţin în fiecare zi asupra 
adevărurilor care sunt expuse în ele și apoi să observi reflexia 
acelor adevăruri în viaţa pe care o trăiești. Unii oameni se pierd 
în analize „sofisticate” și argumentaţii sterile, care nu fac decât 
să le amplifice orgoliul de așa-ziși cunoscători ai domeniului 
ezoteric, în realitate, ei bat pasul pe loc și, într-un fel, se îmbată 
cu apă rece gândind că sunt valoroși și chiar înţelepţi; devin 
aroganțţi și își imaginează că sunt singurii deținători competenţi 
a unor secrete și a unor cunoștințe oculte, sfidând mai mult sau 
mai puţin justificat orice altă părere în această privinţă, De 
multe ori ei au chiar idei greșite sau lacune despre unele 
aspecte importante ale spiritualităţii, fie datorită înţelegerii lor 
eronate, fie din cauza surselor de informare pe care le-au 
consultat, care de multe ori sunt incomplete sau neautentice. 
Nu te lăsa prins în plasa unor astfel di discuţii care par savante, 
pentru că nu îţi vor aduce nici un folos. Adeseori cei care se 
pretind „cunoscători” sau „învăţaţi” au mai multe probleme și 
deficiențe de caracter decât oamenii simpli, dar onești și cu 


inima curată. De aceea, îţi repet, este foarte important si aplici 
corect în viaţa de zi cu zi învăţăturile spirituale, pentru că în 
acest fel vei progresa și îţi vei anula gradat karma negativă. 

In cele trei zile câte mai rămăseseră până la plecare am 
realizat traducerea din engleză a textului tibetan, pe care îl 
descifrase Repa Sundhi. Sarcina nu a fost prea ușoară, 
deoarece anumiţi termeni tehnici nu aveau nici un 
corespondent în limba noastră. Ei erau deja aproximaţi în limba 
engleză, însă lama a insistat în mod deosebit să cuprind în 
traducere cât mal bine nuanţa spirituală a acelor expresii. Cu 
multă răbdare, el mi-a deslușit unele semnificaţii profunde prin 
exemple comparative sau prin multe alte detalii, astfel încât eu 
să înţeleg cu exactitate care era ideea exprimată în text și să o 
redau corespunzător. În final am fost mulţumit de rezultatul 
obţinut și de faptul că încheiasem o primă etapă importantă a 
misiunii mele. 

În cea de-a șaptea zi după întâlnirea cu Machandi am 
plecat împreună cu Repa Sundhi și cu Elinor către masivul 
Godeanu. De data aceasta am pornit la drum în jurul amiezii, 
deoarece lama ne spusese că este important să fim acolo 
noaptea. Începusem să mă obișnuiesc cu astfel de deplasări și 
eram foarte bucuros că aveam să o revăd pe Machandi. 
Săptămâna care trecuse după despărţirea de ea fusese practic 
un fel de prelungire a emoţiilor pe care le-am trăit în peștera 
din Tibet, atât doar că acestea se rafinaseră și erau mult mai 
profunde. Imi dădeam seama că atinsesem un anumit prag de 
maturitate și de înţelegere a uluitoarei experienţe cu care mă 
confruntasem și a cunoștințelor ce îmi fuseseră împărtășite. 
Ultimele două săptămâni din viața mea au fost precum un 
taifun în domeniul cunoașterii și experienţei mele emoţionale, 
dar eu aveam senzaţia că trecuseră, de fapt, mai multe luni de 
zile în care am asimilat un bagaj substanţial de informaţii 
spirituale. Această stranie dilatare a timpului pe care o 
percepeam era probabil în legătură cu o anumită acţiune 
subtilă a lui Repa Sundhi sau poate a Zeiţei, însă nu am adus 
niciodată în discuţie acest subiect. Este, de asemenea, posibil 
ca percepţia mea să se datoreze unei aprofundări interioare, 
unei pătrunderii în straturile tainice ale conștiinței de sine, care 
se află dincolo de spaţiu și de timp. Probabil că răspunsul și 
înţelegerea acestui fapt le voi avea cândva în viitor. 


Mă simţeam bine pregătit și așteptam cu mult interes 
evenimentele următoare. Ca de obicei, lama nu mi-a oferit prea 
multe detalii în legătură cu acestea, ci s-a mulțumit doar să-mi 
spună că vom urca panta unui vârf de munte foarte important, 
care totodată constituia un veritabil focar energetic al ţării. Mi- 
a spus că vârful se numește Gugu și că Zeița se va manifesta în 
acea noapte în apropierea lui. Repa Sundhi m-a anunţat, de 
asemenea, că vom întâlni un grup de persoane care vor avea 
aceeași destinaţie ca și noi. 

- Va părea ca o excursie pe munte, dar în realitate va fi o 
veritabilă iniţiere în lumile subtile, a completat lama. 

Nu am mai zis nimic, preferând să mă interiorizez și să mă 
pregătesc astfel pentru acel eveniment. Am ajuns la poalele 
muntelui o dată cu seara. Vremea era foarte frumoasă, însă 
aerul destul de rece. Am urcat cu jeep-ul o bună porţiune pe un 
drum de munte cu multe denivelări. La o răscruce, Elinor a 
parcat mașina alături, iar noi am început să urcăm panta într-o 
direcţie perpendiculară față de aceea din care am sosit. Pe 
măsură ce simțeam că mă apropii de ţinta călătoriei și implicit 
de întâlnirea cu Machandi, mintea îmi devenea tot mai agitată, 
iar eu eram din ce în ce mai nerăbdător. Urmăream să mă 
stăpânesc, dar atitudinea mea exterioară nu l-a înșelat pe Repa 
Sundhi. 

- Nerăbdarea ta se poate transforma ulterior în 
dezamăgire. Nu spun că așa va fi, ci îţi evoc o posibilitate. Ce 
vei face atunci? Cum vei rezolva problema? Probabil că 
mentalul îţi va furniza o serie de explicaţii care nu te vor 
convinge. Vei urmări apoi să umpli „golul” din suflet cu alte 
gânduri sau alte acţiuni, dar acestea vor genera, la rândul lor, 
noi și noi efecte. În felul acesta nu vei ajunge niciodată la un 
capăt. 

Urcam încet pe o cărăruie îngustă, fără să depun un efort 
prea mare. Ca întotdeauna, Repa Sundhi îmi intuise foarte bine 
trăirea interioară. Nu știam ce să-i răspund. 

- Trebuie să-ţi cultivi răbdarea, mi-a spus el atunci. Este o 
calitate pe care puţini oameni o deţin, pentru că implică o mare 
stăpânire de sine și maturitate în gândire. Cred că intuiești că 
nu mă refer la răbdarea care este necesară, de pildă, pentru a- 
ți aștepta rândul să plătești la casă, la un supermarket; nu mă 
refer nici la răbdarea de a sta la coadă pentru a cumpara bilete. 
Eu am în vedere o atitudine mult mai profundă a fiinţei, care se 


referă la capacitatea de control asupra unor porniri și impulsuri 
negative. O primă diferenţă între un om obișnuit și un înțelept 
este aceea că în timp ce primul dă frâu liber, adeseori fără 
discernământ, tendinţelor interioare haotice și distructive, 
manifestându-se zgomotos și chiar violent, înțeleptul nu 
acţionează niciodată în acest fel. Prin atitudinea lui echilibrată 
el reușește de multe ori chiar să liniștească accesele teribile de 
furie ale celorlalţi din jurul lui. 

- Bine, dar știința psihologiei afirmă să dai libertate 
sentimentelor interioare negative, deoarece altfel apar frustrări 
și tensiuni în structura psiho-mentală, am intervenit eu. 

Am tăcut însă brusc. La un nivel mai profund începeam să 
înţeleg că ceva nu este în regulă în concepţia pe care tocmai o 
amintisem, Mă gândeam că, dacă cineva ar urma metoda 
„defulării”, nu ar exista nici un motiv care să mă facă să cred că 
acea persoană ar ajunge cândva la „fundul sacului”, 
Dimpotrivă, ea ar dobândi obișnuința stărilor de furie și de 
mânie, pe care atunci le-ar considera absolut firești și indicate, 
creând astfel lanţuri karmice periculoase. 

- Raționamentul tău este corect, mă aprobă Repa Sundhi 
după ce i-am descris cum văd eu lucrurile. Manifestarea mâniei 
atrage totdeauna după ea manifestarea agresivităţii, care poate 
să fie mai mult sau mai puţin mascată. „Reţeta” psihologiei 
moderne este falsă pentru că cei care au răspândit-o nu au 
înţeles în profunzime ce anume se petrece la nivelul subtil al 
minţii atunci când omul se înfurie și nici care sunt consecințele 
de ordin karmic pe care el le atrage de fiecare dată când 
procedează în acest fel. 

În primul rând, lipsa controlului îl face vulnerabil psihic, 
chiar dacă el își închipuie că atunci spulberă totul în jurul lui, 
dând astfel dovadă de forță, dominare și putere. Aceasta este o 
idee infantilă și orgolioasă, în realitate, cel care este mânios își 
percepe în mod subconștient slăbiciunea și tocmai de aceea 
urmărește să suplinească acel deficit printr-un elan care însă 
este fals. Ştii bine că astfel de persoane uită parcă de ele și de 
tot ceea ce le înconjoară în momentele de furie pe care le 
trăiesc, fiind absorbite în totalitate de starea distructivă care le- 
a acaparat. Ele își pierd atunci aproape în totalitate luciditatea 
și logica gândirii, nedorind altceva decât să-și impună cu orice 
preţ propriul lor punct de vedere. Această energie malefică 
împinge fiinţa umană să facă fapte rele și chiar dacă ea 


reușește oarecum să se controleze și să nu acţioneze în acest 
fel, energia pe care o declanșează atunci distruge sentimentele 
nobile de iubire și de generozitate; furia dezlănţuită poate chiar 
să anihileze și eforturile care au fost depuse până atunci pentru 
a controla acele stări haotice, ce răvășesc mintea și organismul. 
Așa după cum vezi, totul este o problemă de control. 

- lar a învăţa să dobândești controlul necesită multă 
răbdare și perseverenţă, am preluat eu ideea. E clar că, dacă de 
exemplu furia este controlată, atunci și vorbirea și modalităţile 
de acţiune vor fi controlate. Insă trebuie să știi că eu nu eram 
deloc mânios, ci doar devenisem nerăbdător și febril în dorința 
mea de a o revedea pe Machandi. _ 

- Știu prea bine acest lucru, mi-a răspuns lama. Iţi sugeram 
însă un eventual subiect de meditaţie, care se poate aplica în 
orice circumstanță. De pildă, ai putea înțelege de aici că 
răbdarea este strâns corelată cu exercitarea constantă a 
efortului, Bineînţeles, mă refer la aspectele elevate ale 
efortului, nu neapărat la cel de natură fizică; mă refer deci la 
efortul de a fi perseverent, la efortul de a-i ajuta pe alţii în mod 
dezinteresat și așa mai departe, însă oricât de ciudat ţi s-ar 
părea, cel mai mare efort este acela de a te stabili ferm în 
meditaţie. 

Am recunoscut că Repa Sundhi lovise drept la ţintă. 

- Da, e o problemă aici. M-am străduit să realizez cât mai 
bine aceasta, dar este foarte dificil. Unele persoane mi-au spus 
chiar că ele s-ar plictisi de moarte să rămână nemișcate în 
același loc o perioadă mai lungă de câteva minute. Mărturisesc 
că aceasta m-a inhibat într-o anumită măsură. 

Cei care gândesc precum acele persoane au o minte slabă 
și foarte agitată. Nu le da multă atenţie, pentru că ei nu cunosc 
mai nimic din aceste taine. Nu te lăsa influenţat, pentru că 
astfel vei ceda mereu tentaţiei de a urma calea cea ușoară, dar 
descendentă, a celor ignoranţi. Dacă vei fi ferm în hotărârea ta, 
progresele nu vor întârzia să apară. În timp ce ceilalţi se vor 
chinui cu tot felul de probleme și de suferinţe, tu vei deveni 
gradat aproape intangibil față de acestea, pentru că prin 
acţiunile tale pozitive ţi-ai ordonat deja viaţa și ţi-ai echilibrat 
destinul. 

- Ce numești tu ca fiind o acţiune pozitivă? Vreau să spun, 


în afara virtuţilor unanim cunoscute. Te întreb pentru a ști 


dacă, de exemplu, meditaţia zilnică reprezintă o acţiune 
pozitivă. lar dacă da, explică-mi, te rog, de ce. 

Eram foarte atent la ceea ce lama îmi spunea. 

- Mulţi consideră meditaţia o pierdere de vreme. Ba chiar, 
în prostia lor nemărginită, unii o asociază cu alienarea mintală 
sau cu spălarea creierului. În realitate, meditaţia - ca și 
rugăciunea - este o punte absolut necesară pentru a te 
desprinde - de agitația lumii din jur și de a te regăsi într-o stare 
infinit expansionată, față de care universul în care te afli acum 
nu reprezintă decât o parte foarte mică. De aceea, atunci când 
este corect efectuată, meditaţia devine practic cea mai pozitivă 
și mai eficientă dintre acţiuni, deoarece ea „reglează” 
asperităţile existenţei și te face să înţelegi în profunzime 
aspectele complicate ale vieţii. Cei care nu cunosc aceasta și 
nici nu își pun problema în acest mod trăiesc haotic și în voia 
sorții. La urma urmelor, meditaţia îţi permite să-ţi controlezi 
destinul. Obiceiul de a medita zilnic este singurul pe care 
mintea este bine să și-l formeze; toate celelalte obiceiuri 
trebuie eliminate, deoarece creează atașamente. 

Se făcuse noapte și noi urcam cu pas măsurat printre 
bolovani și stânci de mici dimensiuni, rostogolite pe panta 
muntelui. Fiind foarte atent la explicaţiile lui Repa Sundhi, 
pășeam având privirea aţintită spre în jos. Când am ridicat 
ochii, am avut însă plăcuta surpriză să-l observ pe yidam, care 
probabil ni se alăturase mai demult. Era la câţiva metri în fața 
noastră și ne ghida în direcţia potrivită, îi vedeam statura 
uriașă profilată perfect în lumina lunii de pe cer, urcând 
neobosită către vârful din piatră al muntelui. 

Privind însă puţin mai la deal, peste umărul yidam-ului, am 
avut impresia că observ mai multe persoane adunate la un loc, 
care ședeau pe sol. Inițial am crezut că mă înșel, însă după 
câţiva metri pe care i-am parcurs mai repede pentru a verifica 
aceasta, m-am convins că într-adevăr era vorba despre un grup 
de oameni care așteptau în liniște. L-am făcut atent pe Repa 
Sundhi în această privință, dar el mi-a răspuns că știa despre 
prezenţa acelor persoane, adăugând că ele ne vor însoţi pe 
traseul nostru către vârf. 

Am ajuns lângă acel grup și am fost surprins să constat că 
era format numai din tineri, atât băieţi cât și fete, având după 
aprecierea mea vârste cuprinse între douăzeci și douăzeci și 


cinci de ani. Fiind aproape de ei, am putut să constat că toţi 
erau frumoși, bine clădiți și armonioși. Mi-am dat imediat 
seama că erau ființe deosebite și mult mai mature de cât vârsta 
pe care o arătau. La apropierea noastră s-au ridicat, privindu- 
ne întrebător. Am înţeles atunci că ei știau despre venirea 
noastră, deși nu ne cunoșteau. 

- Fiecare dintre ei are, într-un fel anume, conexiuni 
karmice subtile cu aceste locuri și a dobândit merite deosebite 
în existenţele anterioare, mi-a șoptit Repa Sundhi, în timp ce 
Elinor îi asigura că suntem cei pe care îi așteptau, rugându-i 
totodată să ne urmeze. Mintea și psihicul lor sunt pregătite 
pentru evenimentele care vor veni și ei înșiși vor avea un rol 
important în transformările uluitoare ale acestei naţiuni, 
Prezenţa lor aici se datorează unor iniţieri succesive pe care le- 
au primit de la Machandi în timpul visului. Ea este cea care le-a 
indicat data și locul unde să vină, dar pentru a-i convinge a fost 
nevoie să apară de mai multe ori în visele lor. Asemenea acţiuni 
sunt rare, dar foarte importante. 

Am numărat nouăsprezece persoane. Urcau în urma 
noastră în grupuri mici și fără să discute între ele decât rareori 
și atunci monosilabic, Totuși, ceva nu era firesc, deoarece 
prezenţa yidam-ului nu le provocase nici o reacţie. M-a 
străfulgerat gândul că pentru acei tineri yidam-ul rămânea 
invizibil, în timp ce eu puteam totuși să-l văd, așa cum îmi 
explicase Repa Sundhi chiar din ziua în care l-am cunoscut la 
Elinor acasă. l-am împărtășit în șoaptă părerea mea, iar ela 
confirmata în totalitate. 

- Nu era cazul să aibă și această experienţă acum, a 
precizat el. l-ar fi bulversat prea tare. Pentru iniţierea care va 
urma, este totuși necesar ca ei să-și păstreze o anumită stare de 
calm și echilibru interior. 

Eram plăcut impresionat de starea de unitate pe care o 
manifesta acel grup, chiar dacă membri lui nu se cunoscuseră 
până atunci, îi percepeam a fi foarte responsabili în ceea ce 
privește misiunea lor, serioși și hotărâți să reușească, deși nici 
unul dintre ei nu știa până în acel moment ce avea să urmeze. 
În timp ce gândeam în acest fel, am observat printre câţiva 
arbori pe lângă care treceam atunci o coloană îngustă de 
lumină difuză, de culoare albă, care pornea din pământ și se 
pierdea în bolta înstelată a cerului. Am luminat cu lanterna acel 
loc, care nu se afla la o depărtare mai mare de 6-7 metri, însă 


nu am descoperit nimic deosebit. Am ieșit din grup și m-am 
deplasat repede pe acea distanţă pentru a mă lămuri în 
legătură cu acel fenomen, Era ceva foarte straniu, Coloana de 
lumină, care nu cred să fi avut un diametru mai mare de cinci 
centimetri, apărea brusc din pământ și se înălța spre cer, 
Datorită faptului că era difuză și slabă în intensitate, de departe 
ea putea să treacă neobservată, încordându-mi privirea am 
văzut atunci multe alte coloane luminoase care se aflau mai sus 
pe munte, în stânga noastră. 

L-am ajuns din urmă pe Repa Sundhi și i-am povestit 
despre această stranie manifestare, Mi-a răspuns că vârful 
Gugu ascunde multe mistere, vechi de mii de ani, care în parte 
vor fi descoperite destul de curând. Lama mi-a destăinuit că în 
subsolul acestui munte există o sursă formidabilă de energie, 
dar nu a vrut să facă și alte precizări. Am privit instinctiv câtre 
vârful muntelui și exact în acel moment o pală de vânt foarte 
puternică și rece ne-a izbit frontal, făcându-ne să ne clătinăm, 
Ne-am oprit o clipă nedumeriţi, însă Elinor, care cunoștea zona, 
ne-a explicat că astfel de manifestări bruște, „din senin”, sunt o 
caracteristică a acestui munte. 

Cu toate acestea aveam inima puţin strânsă, deoarece 
curentul de aer rece adusese parcă ceva în plus, ceva 
ameninţător și neplăcut. Scrutând din nou întunericul către 
vârful din faţa noastră, am observat stupefiat cum cerul de 
deasupra lui este acoperit în mare viteză de nori negri, 
amenințători, care se rostogoleau într-un bubuit surd, 
îndepărtat. Următoarele clipe și fenomenele asimilate lor s-au 
derulat în conștiința mea perceptivă în mod progresiv, dar cu o 
viteză mult mai mică decât cea reală, Am perceput totul atunci 
dintr-o stare de „suspendare”, fără să-mi pot explica însă 
modalitatea bruscă în care aceasta a apărut. 

În timp ce priveam cu oarecare îngrijorare cerul care se 
acoperea foarte repede prevestind o teribilă furtună, am fost 
șocat de un fulger extraordinar de puternic care a izbucnit din 
forfota norilor, lovind chiar în creștetul de piatră al vârfului de 
munte. Zgomotul declanșat a fost năucitor, zguduindu-ne. 

Din acel moment am urmărit evenimentele derulându-se 
încet și foarte precis. Fiecare simţ îmi era ascuţit la maxim, 
senzațiile resimţite fiind foarte intense. Am văzut lumina 
orbitoare a fulgerului uriaș răspândindu-se pe toată coasta 
muntelui și chiar mult mai la vale, într-o jerbă violet și mov care 


crea o impresie stranie, nepământeană, în aceeași clipă, am 
văzut luminată puţin mai sus pe coasta muntelui, în dreapta 
noastră, o stână de oi cu animale care se mișcau nervos în ţarc. 
Dar ceea ce cu adevărat m-a înspăimântat atunci când am privit 
acel tablou aproape nefiresc, au fost trei câini ciobănești uriași 
care se îndreptau feroce, în salturi gigantice, către grupul 
nostru, în circumstanţe normale, în timpul zilei, poate că nu aș 
fi fost foarte impresionat, dar atunci aveam tendinţa să consider 
imaginea ca fiind desprinsă parcă dintr-un film de groază. Acele 
animale erau neobișnuit de mari și de fioroase, iar colții lor 
enormi apăreau sclipind într-un rânjet demoniac. Ceea ce mi-a 
dat însă cel mai mult de gândit a fost mărimea extraordinară a 
salturilor pe care le efectuau. Așa ceva era o imposibilitate 
chiar și pentru o gazelă; în plus, înălțimea la care se ridicau în 
aer era inconceptibilă pentru niște câini de pază, oricât de 
antrenați ar fi fost ei. Nu îmi făceam nici o iluzie cu privire la 
intenţiile pe care le aveau acele apariţii înspăimântătoare, însă 
derularea mult încetinită a mișcărilor, așa cum le percepeam eu 
în conștiință, îmi lăsa un anumit răgaz pentru a fi atent și la 
ceilalți din grup, înainte să fiu cuprins de o teribilă panică. 

L-am privit pe Repa Sundhi care rămăsese nemișcat și 
orientat cu faţa către vârful din piatră. Părea că este complet 
extras din acel peisaj, focalizându-se într-o cu totul altă 
direcţie. Elinor se îndrepta încet din mijloc, întorcându-și capul 
către câinii care se apropiau. Atunci yidam-ul a făcut un pas 
lateral înspre direcţia din care veneau aceștia și a întins mâna 
dreaptă cu palma deschisă către ei, într-un gest de stopare a 
acţiunii. Am văzut cum aerul din jurul lui a început să 
strălucească, răspândind în jur o lumină albă, fosforescentă. 
Uriaș și teribil în înfățișarea pe care o avea, el ar fi 
înspăimântat atunci pe oricine. 

Câinii s-au oprit aproape brusc, continuând însă să latre 
sălbatic de la o distanţă de mai mult de cincizeci de metri faţă 
de noi. Se zbăteau și se agitau, dar nu puteau să înainteze 
dincolo de acea limită. Lumina fulgerului se diminua tot mai 
mult, dând naștere la umbre stranii în acea vale de munte. 
Când întunericul ne învălui din nou, câinii încetară să mai latre 
și eu nu mai puteam să văd nimic. lotuși sus pe munte 


întrezăream mai mult ghicind forma estompată a ceea ce putea 


fi stâna de oi. Se așternuse o liniște grea, întreruptă doar din 
când în când de bubuitul tunetului în depărtare. 


Am constatat atunci ca revenisem la percepţia normală a 
evenimentelor din jur. M-am apropiat de Repa Sundhi, în timp 
ce continuam ascensiunea pe munte, și i- am relatat pe scurt 
ceea ce trăisem cu puţin timp înainte. Mi-a răspuns că 
percepţia mea a fost mai ales în plan subtil; câinii fioroși erau, 
de fapt, întruchipări ale unor entităţi astrale demonice, care 
doreau să ne atace și să provoace o intensă stare de frică, cu 
deosebire în rândul grupului de tineri, pentru a împiedica 
desfășurarea normală a iniţierii care urma să aibă loc în acea 
noapte. În realitatea fizică însă cei nouăsprezece tineri nu au 
văzut și nu au auzit nimic, cu excepţia fulgerului teribil care s-a 
abătut asupra vârfului Gugu. Lama mi-a dezvăluit faptul că am 
fost capabil să am acele percepții prin graţia Zeiţei Machandi, 
care urma să ni se reveleze foarte curând. 

Intre timp, grupul nostru ajunsese într-o zonă în care panta 
drumului devenise mult mai abruptă și stâncoasă. Cerul era 
acum complet acoperit de nori groși, străfulgeraţi din ce în ce 
mai des de fulgere răzlețe, care luminau în parte bolta. 
Atmosfera devenise foarte încărcată cu electricitate și 
tensiunea din aer era aproape palpabilă. Cerul părea ca un 
cazan gata să dea în clocot. Două fulgere imense, care au lovit 
panta muntelui, au dat semnalul dezlănţuirii unei furtuni 
stihinice. Ploaia începu să cadă în rafale grele, în timp ce vântul 
urla sălbatic, purtând stropii de ploaie în toate direcţiile. 

Atunci am fost martorul unui fenomen extraordinar; tot 
grupul nostru a fost „învelit” într-un fel de zonă luminoasă, care 
ne acoperea și ne izola complet de fenomenele atmosferice 
teribile din jur. Fulgerele se înteţiseră mult și loveau solul 
foarte aproape de noi. Am văzut ropotele de ploaie care se 
opreau la limita luminii difuze ce ne cuprindea parcă într-un 
înveliș protector. La îndemnul lui Repa Sundhi ne-am așezat cu 
toţii la sol. Doar el și yidam-ul, care avea ochii închiși și era 
foarte concentrat, au rămas în picioare. Am avut atunci intuiţia 
că protecţia noastră a fost realizată de yidam, care ne ferea 
astfel de urgia naturii. Vedeam în jurul meu o manifestare 
aproape incredibilă de forţă și de energie atmosferică: arbuști 
zburând prin aer, vârtejuri de apă care izbeau năprasnic 


copacii, îndoindu-i până la rupere, fulgere teribile care 
declanșau tunete apocaliptice. 

În mijlocul acestui haos înfricoșător, am observat uluit cum 
piatra muntelui din faţa noastră, care se afla la o distanţă de 
aproximativ douăzeci de metri, devine gradat transparentă, 
relevând o mare cavitate boltită în interiorul masivului de 
piatră. Înconjurată de o aură magnifică, foarte strălucitoare, 
Machandi a înaintat până la marginea peșterii, pășind în afara 
peretelui de stâncă. Inima aproape că mi s-a oprit de emoție. 
Radiația Zeiţei era atunci cu mult mai puternică decât am 
perceput-o eu în peștera sacră din munţii Tibetului. Strălucirea 
ei glorioasă părea că face nesemnificativă stihia din jur. 
Tunetele se auzeau mai slab, fulgerele păleau în intensitate, iar 
vântul se făcuse parcă mic, supunându-se măreției fenomenale 
pe care o manifesta atunci Machandi. Din trupul ei sublim 
izvorau raze de lumini multicolore, ca un curcubeu, scânteind 
cu putere în toate direcţiile. 

Această viziune divină ne-a șocat pe toţi din grupul care 
fusese chemat acolo. Nici unul dintre noi nu mai era capabil să 
vorbească, rămânând extaziat cu suflarea oprită în faţa acelei 
apariţii sublime a Zeiţei. Chiar și eu, care aveam totuși o 
anumită experiență în această direcţie, am fost realmente 
covârșit de intensitatea fenomenului. Frumuseţea copleșitoare 
și slava divină a Zeiței mi-au provocat în inimă o fericire a cărei 
intensitate abia o suportam. Câţiva dintre tinerii și tinerele din 
grup s-au aruncat cu faţa la pământ, plângând înăbușit. Eu am 
rămas nemișcat, orb și surd la tot ceea ce era în jur, având ochii 
aţintiţi doar asupra lui Machandi. Nu îmi doream decât să fiu 
mai aproape de ea și să o însoțesc în lumea din care venea. 

Am văzut atunci că Zeița nu se apropia călcând pe sol, ci 
rămânând în aer, într-o maiestuoasă graţie. Datorită diferenţei 
de nivel a solului, ea se afla într-un plan deasupra capetelor 
noastră și se oprise la aproximativ zece metri de grup. Dacă s- 
ar fi apropiat mai mult, probabil că ne-ar fi orbit complet cu 
strălucirea pe care o emana. A ridicat mâinile la nivelul 
umerilor, cu palmele în sus și atunci am putut să văd cum în 
norii de deasupra noastră apare un cerc luminos ce creștea tot 
mai mult în diametru, până când el a ocupat aproape o treime 
din suprafaţa cerului. Era precum un imens decupaj în norii 
teribilei furtuni, ce apăreau ameninţători în jurul acestuia. 
Lumina albă, cu o ușoară tentă roz ce izvora din acea sursă, îi 


lumina difuz, creând reflexe grandioase, de un realism 
copleșitor. Am văzut apoi, întocmai ca în visele sublime, o 
revărsare feerică de lumină care ne acoperi pe noi și solul din 
vecinătatea noastră. Pe acele raze coborau rapid spre grupul 
nostru zeci de entităţi astrale, a căror forme diafane 
întruchipau puritatea și frumuseţea desăvârșită. Spectacolul 
era cu atât mai contrastant, cu cât în jurul nostru dezlănţuirea 
naturii era teribilă. Furtuna părea însă că nu este luată în 
seamă de acele entităţi, care la rândul lor emanau o lumină 
intensă, dar de culori și nuanţe diferite. 

Inmărmurit, priveam la acele entităţi având formă umană, 
cum rămăseseră în aer, la o înălțime mai mare decât cea la care 
se afla Machandi, plutind în jurul nostru. Feţele lor zâmbitoare 
și luminoase radiau o fericire fără seamân. Am observat că 
unele dintre ele aveau chipul atât de luminos, încât în locul 
feței practic nu mai vedeam decât un oval strălucitor de lumină 
albă. Intre formele lor percepeam un perpetuu joc de lumini 
cristaline multicolore, care confereau un dinamism aparte 
întregului tablou, însă lumina cea mai puternică o răspândea 
Machandi. Strălucirea ei magnifică radia până în peștera 
deschisă din interiorul muntelui și, de asemenea, se răspândea 
mult și în împrejurimi. 

I-am auzit vocea atât de specială, pătrunzându-mi în minte 
cu o mare claritate. Am privit-o pe Zeiţă, dar ea nu își mișca 
buzele; era o transmisie telepatică, dar aceasta nu diferea cu 
nimic la nivel perceptiv de situaţia în care aș fi auzit-o vorbind. 
Din anumite puncte de vedere pot spune chiar că acum 
experienţa era mai puternică și mai nuanţată. Am știut atunci 
intuitiv că Zeița se adresa simultan celorlalte nouăsprezece 
persoane din grup pe aceeași cale telepatică și am înţeles că 
fiecare dintre acestea primea un mesaj adecvat personalităţii și 
specificului ei. Machandi ne-a oferit atunci învățături preţioase 
despre umanitate și despre felul în care trebuie să acţionăm 
pentru a dobândi un succes deplin în misiunea noastră. 

In ceea ce mă privește, mesajul ei a fost plin de graţie și de 
delicateţe, însă nu pot să dezvălui amănuntele sale, care se 
referă la unele evenimente în care voi fi implicat în viitorul 
apropiat. Impresia slavei pe care o degaja era covârșitoare și 
din nou am simţit că nu puteam să rezist, datorită faptului că 
respiraţia mi se oprea involuntar. Am închis ochii și m-am 
abandonat complet; în acel moment, Zeița mi-a apărut nespus 


de vie în minte, apropiindu-se tot mai mult de mine. De această 
dată am putut să rezist strălucirii pe care ea o degaja, dar 
totuși nu puteam să fac nici o mișcare. 

Machandi a venit foarte aproape de mine, așa cum s-a aflat 
atunci în peștera sacră din Tibet, și și-a pus mâna pe creștetul 
meu, menţinând-o acolo. M-am simţit zguduit din temeliile 
fiinţei și am alunecat într-un spaţiu vid... Nu aveam nici un 
punct de sprijin și nici un punct de reper. În jurul meu totul 
părea gol, dar cu toate acestea acel gol pulsa într-un mod 
tainic, indefinibil. Singurul lucru pe care îl făceam fiind în acea 
stare, era să contemplu „nimicul” nesfârșit care mă înconjura. 
Oriunde aș fi privit, nu vedeam decât un imens vid, fără limite. 
Acea contemplare în care eram pe deplin cufundat, transcendea 
orice nivel de gândire conceptuală. Chiar și gândul intens al 
prezenţei lui Machandi dispăruse, fiind, de asemenea, înglobat 
în giganticul gol în care mă aflam. Însă cuvintele pe care le caut 
acum pentru a descrie acea stare mi se par infime în 
semnificaţia lor. În mijlocul acelui vid care emana din mine, m- 
am simţit cuprins deodată de o fericire fără seamăn care se 
revărsa continuu, din ce în ce mai mare, în inima mea. Atunci, 
orizontul conștiinței mi s-a estompat, dar nu înainte de a avea 
senzaţia că am „atins” eternitatea... 

Când mi-am revenit și am deschis ochii, i-am văzut pe 
Elinor și pe Repa Sundhi la o mică depărtare de mine, 
discutând în șoaptă. Mi-am rotit privirea, dar nu mai era nimeni 
în jurul nostru. Machandi dispăruse, peretele muntelui era din 
nou opac, iar grupul de tineri plecase. La orizont apăruseră 
zorii unei noi zile, care luminau un cer perfect senin și foarte 
pur. Nici urmă de nori, de ploaie sau de vânt. Dacă nu aș fi 
văzut pământul și pietrele ude, aș fi jurat că nu fusese nici o 
furtună cu câteva ore înainte. Doar locul care a fost protejat în 
mod subtil de yidam și în perimetrul căruia mă aflam și eu 
atunci, era uscat și neafectat de urgia la care fusesem martor 
cu puţin timp în urmă. Aerul era rece, dar totuși eu nu 
resimţeam senzaţia de frig. M-am ridicat și m-am apropiat de 
cei doi. Pășeam încet, venind parcă dintr-o altă lume. 

-  Machandi m-a rugat să nu te perturbăm din starea ta 
meditativă, mi s-a adresat lama. Între timp, ceilalţi au plecat. Ai 
rămas nemișcat și profund resorbit mai mult de șapte ore, dar 
această experienţă foarte deosebită pe care ai trâit-o va avea o 
importanţă aparte în evoluţia ta spirituală. 


Nu am zis nimic. Totul mi se părea relativ străin, iar 
vorbele lui Repa Sundhi își găseau loc cu greu în mintea mea. 
Ne-am strâns fără grabă puţinele lucruri cu care am venit acolo 
și apoi am început să coborâm spre poala muntelui de piatră. 

La orizont, discul roșu al soarelui se ivea treptat, 
luminându-ne calea de întoarcere în lume... 


SFÂRȘIT 


